
  
    

    
      

      
        
      
    
  


  [image: Hladohlas]


  


  


  Pavel „Hirax” Baricák


  


  666 Anjelov


  


  


  Elektronická kniha


  


  
    Text © Pavel „Hirax“ Baričák, 2012


    © HladoHlas Group, spol. s r. o.,

    Rumunskej armády 1/6, 036 01 Martin

    info@hladohlas.sk, www.hladohlas.sk
 Obálka © Miroslav Krekáč, Robo Sokol a Pavel „Hirax” Baričák


    Grafická úprava © Pavel „Hirax” Baričák


    1. vydanie

    Martin, 2012


    ISBN 978-80-89502-24-0

  


  


  


  


  


  


  
    Venované mojej žene Ivane, ktorá vytvára priestor na moje písanie, a všetkým mojim anjelom, ktorých z celej duše milujem

    a som im neskonale vďačný, že ma vždy bez reptania ťahajú z kaše

    a s neopúšťajúcim úsmevom mi ukazujú smer


    do čoraz láskavejších zajtrajškov...

  


  


  
    Brieždenie ako západ


    1. kapitola


    Vojna je obdobie zla,

    alebo jednoducho Vlk


    Bolo to pre neho ťažšie než počúvať tri ožraté škaredé Angličanky, ako sa bavia o sexe. Šiel za tým frajerom rozbiť mu hubu. Nepočúval rady premúdrelých, že zlo sa nemá oplácať zlom a všetko vykonané zlo sa každému vráti. Šiel a nebolo v ňom nič iné ako obraz krvavej papule. Vždy, keď niečo robil, robil to poriadne. Keď pil, tak pil. Keď súložil, tak súložil. Keď obchodoval, tak obchodoval. Vedel sa na vec dokonale sústrediť. No a teraz ho svrbeli päste. Viac ako ženu vo väzení šuška.


    Šli s ním aj všetci rohatí čerti, ktorí sa tešili, ako tomu Rusákovi zmangľuje ciferník. To mali veľmi radi, vždy ich tešilo, keď nejaká živá bytosť narobila s druhou paseku. Cmágali si v ústach konce chvostov a predbiehali sa

    v predstavách, čo z toho týpka táto nasrdená vyšportovaná kopa svalov narobí. Vďaka diablom to vo Vlkovi vrelo o level viac. Oni to vedeli, on nie. Prial si jediné – aby ho nezabil. Odsedieť si ho nechcel.


    Vedel, že za neho koná zlosť, ale kašľal na to. Neľakalo ho, že si tým možno otvára obrovský priestor pre následné chyby a nezrovnalosti. Veľa vecí vo svojom živote šil horúcou niťou, bol už raz taký. Aj vďaka tejto vlastnosti sa vypracoval na slušnú pozíciu. Vlastniť sieť ôsmich reštaurácií a barov v hlavnom meste plus dve najsilnejšie mestské diskotéky, to sa nepodarí zakríknutej osobe v tričku Nirvana. Možno keby neriešil veci prchko, stále by robil v autoumyvárni.


    – Kde je majiteľ? – precedil cez zuby na prvú čašníčku, ktorá mu pritancovala do cesty.


    – Nie je tu. Išiel niečo vybavovať do mesta, – odpovedala mu bez väčšieho záujmu vymaľovaná mladá dievčina. Ak by sedela pri zrkadle o pár minút dlhšie, vrátili by ju policajti do cirkusu, prípadne vložili do veľkonočného košíka ako vajíčko.


    Vlkovi stačilo urobiť pár namosúrených vĺn obočím a dievčina, ktorej mix krásy a puberty dokonale vysvetľoval jej naivitu a namyslenosť, opäť stála pri ňom.


    – Počúvaj ma, primadona, vraví ti niečo prezývka Vlk?


    Jej vzdúvajúce sa poprsie sa zastavilo. Buď od strachu prestala dýchať, alebo si akurát spomenula, že ráno zabudla vložiť drahý krém do chladničky.


    – Kde je!?! – zahrmel Vlk. – Ak mi zasa povieš nejakú básničku zo základky, tak tá tácka zaletí hentomu Anglánovi v rohu do ksichtu!


    – Poďte, – hlesla dievčina a šikovala Vlka dozadu.


    – Ale, ale... samotný veľavážený Vlk ma poctil návštevou, – vítal ho Sťopa od stola.


    – Počúvaj ma, ty smrad, máš pocit, že som niekedy spravil proti tebe niečo nefér?! – oboril sa naňho Vlk namiesto pozdravu. Slová vyslovil pomaly, aby každé doznalo svoju váhu. Ešte predtým však počkal, kým kráska zatvorí dvere. Bol v ňom síce snop bleskov, ale na pravidlá si potrpel. Nikdy by nezhodil majiteľa pred vlastnými zamestnancami.


    – Skutočne neviem, o čom hovoríš... – bolo poznať na Sťopovi stratu istoty. Stál pred ním v podzemí silne rešpektovaný muž.


    – Poslal som ti sem niekedy na večeru hygienu, šojku alebo chujov

    v čiernych zimných kuklách z výpredaja?!


    – Vlk, neviem, kam mieriš, – zaznela prekvapivo rázna odpoveď. Vlk vedel, že je to bežná reakcia samca, očakávaný náznak vzdoru, prehliadka pávích farieb.


    – Vraj si v Medúze ožratý vytruboval, že som sráč. Vraj nalievam panč, že sa v mojich reštikách ojebávajú zákazníci, že moji ľudia nedostali dva mesiace výplaty! – zahrmel Vlk a v tom momente nebolo v malej miestnosti miesto pre kresťanské koledy.


    – To ti musel niekto nakukať... – snažil sa brániť Sťopa.


    Vlk schmatol Sťopov mobil, ktorý sa unudene vyvaľoval na stole, a celou silou ho šmaril o stenu. Rozletel sa na tisíc márnych kúskov. Už by ho nedala dokopy ani partia japonských amatérskych milovníkov mikroelektroniky.


    – To čo robíš, jebe ti?!? – zakoktal Sťopa, ale v momente, keď Vlk zvraštil tvár, onemel. Vedel, že je zle, ale nikto ho nikdy neučil, ako by sa dala uhasiť štartujúca sopka holými rukami.


    Vlk vybral z vrecka telefón a niečo na ňom postláčal. Miestnosť zaplnil Sťopov hlas zdeformovaný malým prístrojom. Bľabotal pod vplyvom panákov, ale aj tak bolo slušne rozumieť, ako na Vlka kydá.


    – Trochu som popil...


    – Spýtam sa ťa, kým si ešte pri vedomí – robil si niekedy pre mňa?! – preváral Vlk vzduch.


    – Nie, nikdy...


    – Tak odkiaľ máš tieto pičoviny?!


    Sťopa mlčal a Vlk vonkoncom neriešil, či si tým chystá pôdu pre nejakú teatrálnu obhajobu. Dobre vedel, že na to už nebude priestor ani čas.


    – Teraz ma počúvaj. Dobre sa pomodli k tomu svojmu pravoslávnemu Carihradu, či k akému oltáru to v nedeľu po opici zakopávaš. Vyhádžem teba aj všetkých zasraných Rusákov z tohto mesta, že si nebudete stíhať kupovať letenky! Anciáša, aby som sa ja, Slovák, doma pomaličky cítil ako v Moskve pri mauzóleu. Toto je naša krajina! Platia tu zákony tohto mesta a ak ich nebudeš rešpektovať, prac sa späť do zemlianky!!! – zaburácal Vlk.


    Čo nastalo potom, by popreli aj prípadní očití svedkovia.


    Keď Vlk vychádzal z podniku, mladá čašníka si div neľahla na dlážku, nech kráča po mäkšom. Neopätoval jej pohľad. Nestál o jej úctu, nemal záujem

    o jej telo či dušu, nebol tu kvôli jej prevýchove.


    Naštartoval a vyrazil smerom do centra. Na sedadle spolujazdca hádzalo spiaceho Viťa. Mocnú pažu mal položenú v otvorenom okienku. Vlk zatlačil spínač automatického zatvárania susedného okna, na čo Viťo skoro prerazil hlavou strop džípu, tak sa preľakol.


    – Drbe ti?!


    – Potrebujem sa rozprávať, – utrúsil Vlk.


    – Preto mám chodiť celý život s kýpťom?


    Vlk však zaryto mlčal. To bol celý on, zobudiť kasárne a potom nastúpenému vojsku nepovedať ani bé.


    – O čom sa chceš rozprávať? – nedalo Viťovi, ktorý bol Vlkovou ľavou rukou. Pravou rukou Vlka bola jeho vlastná pravačka. Dôveroval totiž viac zvieratám než ľuďom.


    – Trošku som ho zbil...


    – Hm, trošku? Tvoje „trošku“ sú steny od krvi a koberec plný polámaných kostí. Do troch minút by si vedel premeniť preplnenú mešitu na bitúnok vreštiaci hrôzou.


    Vlk neodpovedal, svoju koncentráciu plne venoval šoférovaniu.


    – Aspoň si ho potom pošil? – spýtal sa s úsmevom Viťo.


    – Nebol čas... – zavrčala prekvapivo múmia.


    – Áno, viem, nebol čas. Potreboval si sa rozprávať, – skonštatoval ironicky Viťo, – ale že som šiel spať o siedmej ráno, čo som celú noc stál pri vstupe do Barbery, ti nenapadlo. To preto si ma tak otcovsky zobudil a teraz sa nevieš dorozprávať...


    Vysloviť takéto niečo si mohol dovoliť len Viťo. Poznali sa dlho, nikdy sa nepodrazili, a to už prežili všelijaké zlé obdobia. Presne toto zapadalo v civilizačnej džungli plnej šeliem do Vlkovho obrazu dôvery k človeku, ktorému môže veriť na život aj na smrť.


    – Vojna je obdobie zla, – povedal nakoniec Vlk.


    Viac slov v aute nepadlo. Čo Vlk vyslovil v ten deň, bol jeho rekord. Taký bol Vlk.

  


  2. kapitola


  Aj ten najmenší cieľ je veľká vec, alebo jednoducho ja


  Bol večer. David zobral varešku, vyvŕtal do jablka dva malé tunelíky, ktoré sa v strede stretli, a absencia fajky na marihuanu bola okamžite vyriešená. Keď je raz niečo silnejšie ako vy, prekonáte všetky zábrany, hocijako by boli veľké, a nezmenia to ani hodiny strávené na omšiach, etike či srdcervúce príhovory rodičov a frajeriek. David si potiahol z trávy a podal mi dymiace jablko.


  – Nie, ja nechcem, – povedal som a šlukol som si len tak naoko. Nebol som dvakrát veľkým vyznávačom tohto športu, radšej som mal pivo, čokoládu a knihy.


  Podal som ovocnú fajku ďalej Stanovi, ten ju zobral a dal si práska, ktorý by poslal marihuanového panica zrásť na pol dňa s lavičkou v parku a pozorovať tam satirický život holubov.


  Asi hodinu sme riešili pár vecí, aj keď David so Stanom si ustavične nevedeli spomenúť, o čom sa vlastne bavíme. Ale dlho sme sa smiali na Davidovom susedovi. Pozorovali sme ho pomedzi žalúzie zo zhasnutej izby. Naštartoval auto, ktoré mu neskutočne dymilo. Nevedeli sme sa dohodnúť, či chodí na staré topánky alebo na lístie.


  Kým Stano dorozprával príbeh, ako dal mladšiemu bratovi na Mikuláša miesto čokolády do čižmy zákusky, vyhladli sme. Napokon sme aj vďaka chemického hladu zjedli Davidovmu fotrovi večeru (na ktorú sa po poobednej zmene vždy tak tešil) a neprežil to ani tri roky starý veľkonočný čokoládový zajac. Nemal na nás z tej skrine neustále žmurkať, hlupák.


  Neskôr sme vyrazili do klubu, kde dvaja rapotajúci speváci na pódiu pomechlili rap s reggae a vykrikovali do davu niečo o tom, že chcú rozdávať pozitívny vajd. Neveril som im ani to, že nie sú gejovia.


  Najprv som horúčkovito zápasil s vražednou zádumčivosťou, ale nakoniec som to vzdal. Keď si ma nadobro ukradla pani Nostalgia, dal som kamošom zbohom a pobral som sa túlať nočným mestom. Nikam som nemieril, netúžil som nikoho stretnúť, vrecká som mal prázdne, no napriek tomu mi patril celý svet. Mohli ma prepadnúť a nebránil by som sa. Aj keby ma zabili, prežil by som. Akoby som sa dostal až k samotnej bráne existencie. Nesmierne ticho, pokoj, ktorý sa nedal narušiť ani odobrať. Áno, miloval som život práve pre túto jeho nepoznanú stránku, ktorá si ma v tú hodinu nadobro pritiahla. Začínal to byť znepokojujúco príjemný večer.


  Ako som míňal kostol, všimol som si, že dvere sú pootvorené. Možno bolo krátko po omši a kostolník zaspal. Naša krajina totiž patrila medzi tie, kde sa kostoly zamykajú. Buď mali iné národy hrozivejšieho Boha, alebo ten ich Boh vnímavejšie ovečky.


  Vošiel som a porozhliadol sa. Vo vnútri sa odohrávalo temné, sugestívne divadlo. Hrobové farby, polnočné odtiene, prázdnotou zívajúce lavice, vôňa kadidla a ľalií. Dokráčal som k oltáru a sadol som si na úplný bok v jednej z hlavných lodí, dobre skrytý pred možnými pohľadmi náhodných očí. Vlastne tam sedela len jediná babka. Predstierala pokánie, ale v skutočnosti ma dôkladne pozorovala. Ledabolo som sa prekrižoval, ale skôr to vyzeralo, akoby som bradatým sťahovákom vo vyťahaných tričkách ukazoval, kam majú zložiť skrine.


  Poznal som ju z videnia. Raz sa nám spojili cesty u obvodného doktora. Vošla do preplnenej čakárne a všetkým nám s blahosklonnosťou umierajúceho mnícha oznámila, že si ide len po recept. V skutočnosti polhodinu kŕmila lekárovi uši, aby potom vyšla a s neohraničenou hranou pokorou sa odzdravila svojim geriatrickým rovesníkom. Určite sa s nimi hrávala

  v obecnej stodole na skrývačku, to mi bolo hneď jasné, lebo na mňa sa ani len nepozrela. Keď sa za ňou zavreli dvere, úsmevy nahradili pokrivené čelá, svoj jed dali babke dokonale vyžrať. Cestou domov sa jej určite vyhodil herpes na pol tváre, a minimálne stokrát ju muselo hodiť o chodník a aspoň dva razy do kandelábra, tak ju ohovorili. Dozvedel som sa o nej aj to, čo ani ona netušila. V tej čakárni ma nakoniec predbehli všetci, takže na novinky o mne neprišlo. Škoda. Najzasvätenejšie totiž o vás budú debatovať práve tí, ktorí o vás nevedia ani prd.


  – Čo tu robíš? Teba som tu ešte nevidel...


  Poobzeral som sa po kostole, ale ani za mojím chrbtom nebolo nikoho. Hodil som to na šelmu spiacu vo mne.


  – Tu som na kríži. Čo si slepý?


  Vzhliadol som na krvavého muža visiaceho z pozláteného dreva.


  – Vieš, to nie je krv, ale farba, – oznámil mi so všetkou vážnosťou, akoby práve odhalil porušenie Ženevskej konvencie.


  – Džízis, nepracujem vo Farbách-Lakoch... – šepol som do tvrdej lavice, nech na mňa babka nepošle mužov v posteľných plachtách.


  – Tak prečo si prišiel? – spýtal sa ma Kristus, pričom si zubami uvoľnil klinec na ľavej ruke, poškrabal sa ním na bradavke a znova si ho zasunul cez ruku do kríža.


  Vždy som bol voči všetkým náboženstvám obzvlášť tupý, ale toto bolo na hrane zbláznenia. Pochopil som, aké je ťažké, keď človek nepatrí do žiadneho sveta.


  – Hádam odo mňa nečakáš, že pomôžem hentej starenke, ktorá ma už dve hodiny prosí o novú nevestu. Vraj tá terajšia je zlá. A to vari ja mám riešiť opičiu lásku, že ona sa nevie zmieriť s tým, že najstarší syn jej už nepatrí? Tfuj, – odpľul si Ježiš na mramor.


  Kontrolne som mrkol na ženu so šatkou černejšou než Afrika. Nič nevidela. Ježiš komunikoval výhradne iba so mnou. Babkina brada obradne vykonávala mykajúce pohyby, starena dala do svojej osobnej modlitby takmer všetko, len poslednú štipku energie si nechala na dýchanie. Keď ide ľuďom o vlastné blaho, vedia sa do veci vložiť úplne celí.


  – Hmm, tá babka... keď dnes človek narazí na svojej ceste na kameň, považuje ho za prekážku namiesto toho, aby ho použil ako odrazový mostík

  k vyššej úrovni bytia. Bojujete tak proti vlastnej životnej sile, – dumal si Ježiš len tak do chrámového chladu. – A ty? Nevieš ani, prečo si sem prišiel... To ste celí vy. Vysoká rýchlosť vás brzdí, priveľké majetky vás gniavia, obrovská moc vás ničí. Ľudstvo vyrába veci a netuší prečo. Politici ich používajú bez toho, aby vedeli, že sú deštruktívne a kráčate vďaka nim ku globálnej samovražde. Všetci sa snažíte žiť úspešný život. Taký úspešný, že v tridsaťosmičke dostávate prvý infarkt, v štyridsaťpäťke chodíte o barlách a

  v päťdesiatke umierate. Preto sa tak často pýtate: „Koho zabili?“ Potrebujete sa uistiť, že nezabili vás...


  Trochu ma to jeho frflanie prekvapilo. Nikdy som nečakal, že svieca dobroty horiaca pre polovičku pozemšťanov bude niekoho súdiť. A za druhé mi nedochádzalo, prečo sa jeden zo svätej trojice prihovoril práve mne...


  – Keby som sa otvoril hociktorej z týchto postavičiek, čo sem chodia ako roboti, umreli by na šialenstvo. Ty si neutrálny, – odvetil mi bez váhania Ježiš, ktorý mi v hlave listoval ako v kapuste.


  – Čo sa nevrátiš do oblakov? – odvetil som mu myšlienkou, keď som pochopil, že nemusím šeptom dýchať do lavice.


  – Musím tu byť, kým sem bude niekto chodiť. Keď odíde posledný, už sa nevrátim.


  Skôr by som z písmenkovej polievky poskladal román, ako vysvetlil tieto jeho slová pápežovi.


  – Ja ti poviem, prečo si sem vošiel... – pokračoval v hádankách.


  – No to som zvedavý, čo povieš... Svätokrádež? Temné sily sa vo mne prebudili k útoku? Hľadám životnú filozofiu? Alebo som len vylízaný pako?


  – Chýba ti láska, – povedal a šibalsky na mňa žmurkol okom.


  – Asi ťažko! – snažil som sa brániť. – Mám dosť kamarátok, stačí s nimi vybehnúť von a dostane sa mi všetkého, na čo si len pomyslím.


  – Mýliš si pojmy, chlapče. To, že si občas omočíš, nemá ani zďaleka nič spoločné s láskou.


  Občas som sa síce cítil ako spľasnutý batoh mentálnych exkrementov, stelesnený organický odpad, priam cisár márnosti, ale až takú citovú genocídu na mne páchať nemusel. Niet sa teda čomu čudovať, že moja obozretná nervozita naberala na sile.


  – Áno, puberta je vekom zmätkov. Človek by už chcel piť, fajčiť, súložiť, pľuť a nadávať, len tie plyšáky ho nie a nie pustiť, – neprestávala Ježiša baviť sonda do života priemerného európskeho dospievajúceho jedinca.


  Urazil ma. Ja som sa ho nepýtal, prečo na jednej strane ľuďom hovoril: Radujte sa! a na strane druhej v nich so zdvihnutým prstom: Pamätajte na peklo! vytváral schizofrenickú dilemu. A pubertu som už mal dávno založenú v skrini minulosti spolu s výkresmi z výtvarky zo základnej školy a s čerstvou diplomovkou z výšky. Vstal som rozhodnutý odísť.


  Mierne ma vytáčalo, že mi podsunul vnuknutie, ktorému nebolo možné odporovať. Akoby som v tom tichu začal objavovať sám seba, tvar vlastnej duše. S prekvapením som zistil, že skutočne túžim po láske, a hnevalo ma, že som to nebol ja, ktorému to došlo ako prvému.


  Tesne pri východe z kostola som sa zastavil a poslednýkrát sa otočil

  k oltáru. Klin, ktorý spútaval Kristove nohy, sa vysunul do vzduchoprázdna a zostal levitovať. Ježiš si pätou jednej nohy poškrabal píšťalu tej druhej a potom si nohy opäť dobrovoľne prekrížil. Následne obrovský klinec s červenou hlavičkou zaujal svoju pôvodnú polohu. Čo ako prirodzene sa tá tragikomédia odohrala, o to viac som zostal obarený. Ale to nestačilo. Ešte aj babka sa premenila na zvedavosť, otočila sa a vypúlila na mňa žlté oči. Vzhliadol som o pomoc k Ježišovi.


  – Nikdy neklam sám seba. Rob len to, čo cítiš, – povedal mi s náznakom úsmevu.


  Vystrel som prostredný prst na pravej ruke a teatrálne som celú pažu pomaličky zdvihol smerom k oltáru. Babka zalapala po dychu, čím mi dala na vedomie, že určité gestá nabrali celovesmírny charakter.


  Mrholilo. Za chrbtom mi zívala otvorená kostolná papuľa. Skrývala dve duše a ja som sa v tom okamihu nevedel rozhodnúť, ktorá z nich je v rámci mojej projekcie reality viac mimo.


  Tri priopité sekretárky v upravených večerných kostýmčekoch prešli okolo mňa, pričom sa bez hanby, ale s o to väčším smiechom prekrikovali, ktorému osobnému idolovi by najradšej dali vylízať šušku.


  Bol čas, tak som vykročil. Noc sa zdala nekonečná a nepoznala zľutovanie. Do poslednej bunky som sa nechal opanovať šerom mesta a ono ma bez váhania celé pohltilo.


  


  3. kapitola


  Sebastián 01


  – Tí ľudia sú ale kurvy, – skonštatoval Sebastiánov sused. Stál pred panelákovým vchodom a krútil namosúrene hlavou. Býval o poschodie nad Sebastiánom. Vcelku veselý týpek, teda kým neprišlo na chválu socializmu, ako bolo vtedy dobre a teraz ako je strašne zle, lebo pánkovia vo vláde si iba priklepávajú obrovské odmeny, vozia sa v bavorákoch a chudobe v nedeľných debatách rozprávajú o kríze a povinnom uťahovaní opaskov.


  – Čo sa stalo? – zastavil sa Sebastián, aby sa aspoň na pár sekúnd zo slušnosti prihovoril.


  – No pozrite, aký diván jebli k sudiakom, – ukazoval na mohutnú sedačku, ktorá vytŕčala spod brezy. Len tak-tak, že netrčala do cesty. – To museli v noci...


  Sebastiánovi bola na smiech viac forma rozčuľovania ako neférové správanie anonymného spolubývajúceho. Ľuďom staršieho dátumu vydania asi chýbali na dôchodku pracovné konflikty, tak si ich umelo nahrádzali všetkým, čo sídlisko ponúkalo. „No čo, prídu bezdomovci či cigáni a odnesú si tú sedačku do svojho vigvamu, vec bude na poriadku,“ neubehla ani sekunda a Sebastián mal všetko vyriešené.


  – Keď si tak predstavím, ako to trepali dolu schodmi... lebo do výťahu by to nevopchali, – ponúkol Sebastián susedovi miernejšiu alternatívu odpovede.


  – Kurvy sú to, – trval na svojom sused.


  – Idem ja, dovi, – rozlúčil sa s úsmevom Sebastián. Nasrdený muž sa mu neodzdravil, otvoril vchodové dvere a zmizol v jednom z panelových vchodov.


  Sebastián mal tridsaťpäť rokov, peknú ženu a dve zdravé, krásne deti. Bol doktor. Pracoval v nemocnici na úrazovke. Keď k výplate a príplatkom za nočné služby pripočítal úplatky, mal mesačne niečo okolo dvoch tisíc eur. Nepýtal tie peniaze, ľudia mu ich sami dávali na stôl. Taký čudný slovenský zvyk, ktorý sa zrodil ešte za socíku, ale stále sa zdravo tradoval. Ľudia si mysleli, že ak lekár nedostane všimné, zoperuje ich blížneho horšie. Aj sa im to zo začiatku snažil vysvetliť, ale márne. Tak sa už iba vždy usmial a strčil obálku do šuplíka, prípadne položil drahú fľašu k radiátoru. Iba pár doktorov v celej nemocnici nebralo úplatky. Ostatní na nich hundrali. Báli sa, že ich raz bude väčšina a žne sa skončia. Paradoxné bolo, že najväčší úplatkári boli práve tí, ktorí sa počas štrajku lekárov najviac ozývali, že platy musia ísť hore.


  Ako vošiel do kaviarne, hneď ju zbadal. Sedela úplne vzadu. Miloval, keď mala vlasy upravené do chvosta. Vyzerala vtedy ako tínedžerka napriek tomu, že už mala dvadsaťpäť za sebou. Robila sestričku na lôžkovom oddelení. Veľa sa o tom ako mladý napočúval. Nechcel, dusil to v sebe, mazal v mysli, nechával víťaziť rozum, že sa to všetko len zamotá, ohrozí všetko pekné a fungujúce u neho doma. Ani ona ho nelovila, veď mala vzťah. Ale pozerala po ňom a to muž cíti, že je o neho záujem – niekde v oblasti mužského ega a hneď nato aj v semenníkoch.


  Až sa počas jednej nočnej pomilovali v jeho inšpekčnej izbe. Smiali sa na niečom, náhodne sa obtreli, jednou rukou ho chytila, on ju začal bozkávať. Nebránila sa, on nerozmýšľal. Chcel a ona mu dala. Hocikto mohol prísť, lebo vzbúrená krv nevie rozmýšľať. Naivne hľadá v penise mozog, aby sa po chvíľke otupená vracala späť do srdca zvestovať mu, aká je sprostá, lebo sa dala oklamať.


  Po minútach tanga pier ju vyzliekol do podprsenky a dychtivo ju rozopol. Jeho manželka mala malé prsia, Monika minimálne trojky. Možno za to všetko mohli tie kozy. Chcel jednoducho to, čo doma nemal, a samec dobyvateľ v ňom presadzoval heslo, že fakty sú krajšie ako nesplnené sny.


  Keď jej pevné prsiská dostal na slobodu, bolo o všetkom rozhodnuté. Vzrušovali ho viac ako tínedžera internetové porno. Nenásytne ich stískal, bozkával, lízal, premenil obrad najnižších pudov na sväté prijímanie. Monika sa úplne odovzdala. Vzdychala, až sa Sebastián občas preľakol, či sa

  o chvíľku nedovalia prebudení maródi.


  Až keď dostatočne ukojil dlane, jazyk, ale hlavne vyhladovanú erotickú myseľ cez ňadrovú symfóniu, posadil si ju na stôl, odhrnul jej gaťky, párkrát prešiel chvejúcimi sa prstami cez vlhkú brázdičku a potom sa pomilovali

  s vášňou prislúchajúcou tej noci.


  A bola z toho pletka, ktorá už trvala viac ako rok. Po tej búrkovej noci si hneď ujasnili pozície, že pôjde len o sex. Pre Sebastiána boli všetky veľkomestské praktiky vždy miernym šokom. Pochádzal z dedinky od Levíc, kde ľudia neriešili srdcové záležitosti pragmaticky a chladne. Ale tak ako privykol na obálky, dal sa zdegenerovať aj v citovej oblasti. No v prvom rade sa zapovedal, že srdce do tejto vajcovej patálie nepustí. V Monikinom vzťahu zasa nefungoval sex. S frajerom spávali málo a aj tie nešťastné pokusy boli podľa jej slov mizéria. Sebastián morálne nestatický jedinec, Monika nadržaná, neukojená samička. Všetko do seba nádherne zapadalo, hlavne cez pohlavné orgány...


  – Máš? – privítala ho Monika otázkou.


  – Ahoj. Čo?


  – Kľúč od Danovho bytu.


  – Nie.


  – Ty klameš... – usmiala sa zvodne.


  – Už stačilo toho ohromného posilňovania kardiovaskulárneho systému.


  – Ako to myslíš? – prekrvilo jej aj nechty na nohách.


  – Je koniec, – vyslovil pevne Sebastián. Chystal sa k tomuto kroku mesiac. Už to viac nedokázal ťahať. Jednoducho začalo víťaziť skuvíňajúce svedomie, ale aj strach, že sa namotá. Manželku miloval, ale čoraz viac sa prichytával pri otázke, ako by fungoval v pevnom vzťahu s Monikou.


  – Skončili sme. Idem na toaletu. Objednaj mi mirindu, – povedal a odišiel.


  Vošiel na záchody, kde prekvapil upratovačku tmavej pleti, najskôr moslimku. Držala metlu, kýbeľ so spenenou penou stál pri jej pravej nohe. Na ľavú nohu sa tlačil malý chlapček. Oproti nej sa kýval nižší plešatý muž so začínajúcim bruškom a niečo do nej zlostne hustil. Ako vošiel Sebastián, na chvíľku stlmil hlas, arabčina mierne ustala. Kým Sebastián vykonal, kvôli čomu prišiel, hnev muža znova narástol. Sebastiánovi to bolo trápne, ale len kožka v kakau bola nepríjemnejšia ako urýchlené močenie. Keď skončil, rýchlo sa pozapínal a keby ho jeho kolegyňa z nemocnice, ktorá si potrpela na desaťminútové antibakteriálne drhnutie rúk, videla, ako sa umyl, dá ho verejne zbičovať. To už čierny muž za jeho chrbtom znova bez zábran kričal.


  Vrátil sa k stolu, kde stála osamotená mirinda. Monika tam už nebola.


  4. kapitola


  Na spoznanie človeka netreba viac ako minútu, no pri nej

  mi stačila sekunda,

  alebo jednoducho Sára


  Sára bola po opici. Namiesto toho, aby umierala doma, zobrala tašku a vybrala sa na kupko. Hrala na basgitare v grindcorovej kapele, ale občas si zaspievala aj s miestnou džezovou kapelou. Mix ako sviňa. Včera to trochu prehnala. Chlapci z kapely sa zhulili na kašu. Nikdy nechápala, odkiaľ ten matroš zakaždým vyhrabú, ale vždy sa našla nejaká postavička, ktorá sa usmiala, vytiahla čosi z vrecka a zavolala ich pod gaštan. Tak jej nezostalo nič iné ako počúvať obtlstlé vlasaté hovädo, ktoré jej polhodinu rozprávalo ódy na deathmetalovú legendu Napalm Death. Zo zúfalstva do seba hádzala vodky s džúsom. Chcela tým vymazať Džefa z hlavy. Ubehol už síce skoro mesiac, ale ako keby od ich rozchodu neprešlo ani dvanásť hodín.


  – Mne ti tie ženské kozy pripadajú niekedy smiešne, – povedal Viťo a ani sa mu neunúvalo prestať sa pozerať na Sárine pevné prsia, keďže sa vyvalila na deku len pár metrov od ich stola. Vlk mlčal.


  – Ach, – vyšlo z Viťovej frajerky. – Prichádza čas na infantilný mužský debilizmus.


  – ... fakt, smiešne... – nepočúval ju Viťo a neprestajne kukal na od oleja sa lesknúcu Sárinu postavu. Nikto nikdy nepochopil, kde sa vo Viťovi brali tie divotvorné otázky, ktorými bol v celom svojom okolí preslávený.


  – Nepozeraj tam ako úchyl! – švacla Erika svojho chlapa po ruke.


  – Také výrastky... akoby ani nepatrili na ľudské telo. No pozri sa, smiešne cecíky... – uchechtával sa Viťo v rámci svojho rozjímania.


  – Bože, že chodím s prasaťom, som vedela, ale že ušiel z psychiatrie, tak to nie.


  – Možno je to preto, že sám žiadne prsia nemáš, – napadlo Vlkovi vysvetlenie.


  – Sleduj, brďo – povedal Viťo a zamachroval svojimi vypracovanými prsnými svalmi. Keby to videla Madonna o pár rokov skôr, černocha v jednom jej klipe určite nahradí Viťo.


  – Jednu kofolu, – podišlo k môjmu okienku spomínané dievča. O jej kráse som sa mohol baviť jedine s Borisom Kolárom, žiaľ, ten na toto kupko nikdy nezavítal. A možno bola krásavicou iba pre mňa, pretože ja som vždy vyhľadával baby s prirodzeným leskom v očiach a nie chodiace reklamy na moderné výdobytky kozmetického priemyslu. Mala prekvapivo dlhé vlasy, aké vraj zvykli nosiť ešte päťdesiat rokov dozadu všetky ženy sveta. Teda ak dokumentárne filmy zaoberajúce sa históriou a vývinom ľudstva neklamali. Krásne dlhé vlasy, no hriech mlčať...


  – Sú otrasní, čo? – snažil som sa dievčaťu hodiť lano, kým som čapoval.


  – Už dávno som si zvykla, jednoducho muži, – zívla ku konci vety, pričom si zakryla pekne vykrojené pery.


  – Bolesť zuba prevalcovaná váliom? – vychádzal som jej v ústrety.


  – Trošku som včera prebrala. Vodka, – zhrnula mi telegraficky svoj včerajší večer.


  – Ja hlásim trávu, – vysvetlil som kruhy vo veľkosti gymnastického náčinia pod mojimi očami.


  – Drogy by mali byť mládeži do štyridsať rokov neprístupné.


  – Nikdy nikomu nezober drogy. Tu máte, pani vychovávateľka, – podal som jej kofolu načapovanú prednostne a nad risku.


  – Čo robí taký vnímavý muž v bufete na kúpalisku?


  – Sarkazmus, kompliment či zvedavosť?


  – Pohár zvedavosti so sirupom komplimentu...


  – Skončil som práve výšku a už viac ako mesiac zisťujem, že mi to bolo na dve veci. Keby som to vedel, ani by som neštudoval...


  – Aspoň si namáhal rozum, už sa nikdy v živote nebudeš učiť. Teda ak už máš vodičák...


  – Učíme sa celý život, – tresol som jednu z múdrostí, ktoré ľudstvo šírilo, ale obsah si nevšímalo.


  – Prázdne slová, – odhalila ma. – Pravá múdrosť sa nedá získať v škole a našťastie sa nedá ani požičať či kúpiť. Ja verím v intuíciu.


  – Rozposlal som viac ako osemdesiat žiadostí, no ozvali sa len tri firmy. Vraj nemajú o človeka bez praxe záujem. Ako mám mať prax, keď som musel chodiť na povinné prednášky?


  – Som múdrejšia, ja som to vzdala po dvoch rokoch...


  – Kam si chodila?


  – Na konzervatórium. Klavír, spev. Zistili, že spievam v džezovej kapele, tak ma vykopli. Vraj som si mala pýtať povolenie. Idioti... A to ešte nevedeli, že hrám v metalovej kapele na base... To by sa im už asi načisto zaparili brýle.


  Na chvíľu sme zmĺkli a pozerali sa usmiato do očí. Vyzeralo to tak, že sa s ňou dá baviť od zliav v obchodoch až po náboženstvo. Potmehúdsky si odpíjala z kofoly, nechcelo sa jej odísť. Amor s tulcom posielal všetkých smädných a hladných pupkatých otcov s večne nespokojnými deťmi žobrajúcimi hranolky do iných stánkov a ja som mu za to z celého obyčajného ľudského srdca ďakoval. Áno, to, že som sa do nej zamiloval, vedeli ako prvé ulepené muchy a slnko.


  – Vidíš, päť rokov vysokej, osemdesiat žiadostí a nakoniec letná brigáda pri kofole a párkoch, – snažil som sa lacno prekričať ticho, ako a aj skresleného Davida Ghetu v reproduktore. – Tento štát ma absolventov totálne v paži...


  – Štát sa zaujíma o občana len vtedy, keď od neho potrebuje prachy. Len čo má dodržať sľub, kašle na človeka...


  – Povedz to môjmu otcovi... Občas sa to hanbím povedať, ale je politik, – priznal som.


  – Na to, aby bol niekto dobrým politikom, mu stačí, aby mal silný pocit menejcennosti. Najlepšie ešte z detstva, nech to má hlboké korene, – sekal kvietok jednu nekompromisnú hlášku za druhou. – Vôľa ovládať, túžba vytrhnúť kúsok otráveného koláča iným potkanom zo zubov.


  – Ale aká premúdrená? Chodíš s murármi na pivo?


  – Nevšímaj si ma, to mám od oca. Večný správový nadávač, čistá zlievka negativizmu. Klasika, bičovaný živnostník... už dvakrát stíhaný daňovým úradom. Ale mám ho rada, je to môj otec.


  – Keď budem starý ako on, tiež ma bude stíhať štát. Nič mu nedarujem, ani on mi nič nedáva... – spieval som jej pesničku.


  – Môj muž bude rebel... ale nie taký hundroš ako foter. Nechcem sa unudiť s neustále kysnúcim medvedíkom rozliatym v sedačke, ktorý bude vyjedať popcorn, zapíjať ho pivom, prepínať bedňu a na všetko nadávať.


  Potom bolo znova ticho. Všetku symfóniu vo mne som bez reptania nechal dirigovať svojou predstavivosťou, ktorá bielou kriedou kreslila na oblohu, že sa k sebe hodíme ako slepý a dotyky.


  – Dáš mi výdavok? – prekvapila ma znenazdajky a rovno mi aj predstavila svoj zvonivý smiech.


  Zabolelo to, akoby mi niekto vytrhol pár chlpov z gulí. Veru, zlý scenár, ktorý by zosmiešnil aj ten najposlednejší kabaret. Zem na chvíľu stratila prehľad, kde má os, ale otriasol som sa z toho ako zdravý somár, ktorý už zažil nejeden trapas.


  – A ja že to je tringelt... – začal som sa rýchlo hrabať v kase.


  – Z desíka? Buď si sa zamiloval, alebo ti matika nikdy nešla.


  Nenašla sa vo mne ani len jediná vlnka, ktorá by sa zmohla na odpoveď.


  – Idem do vody. Asi nemôžeš, čo? – hlesla, keď som jej celý červený vysypal peniaze do dlane.


  – Asi ťažko, voňavý kvietok, – odvetil som sklamane a nemusel som to ani hrať.


  – Len choď, ja tu tú chvíľu budem, – ozval sa zrazu spoza mňa šéf. Ani neviem, kedy okolo mňa prešiel. Nielen preto ma prekvapil viac ako porno zo šesťdesiatych rokov. Šíril okolo seba auru prirodzenej autority bez toho, aby niekedy zvýšil hlas. Všetci ho volali Vlk a kolovalo o ňom viac strašidelných povestí než o Jánošíkovi, takže milotu som od neho skutočne nečakal. Začal som sa prikláňať k myšlienke, že dobro šíria iba tí, ktorí

  o ňom nerozprávajú.


  Zhodil som v kancli oblečenie. Nechal som si na sebe iba plavky a v hrudi nadšene bijúci zvon. Srdce si vraj vždy pritiahne to, čo dychtivo očakáva. Tak som vybehol z tieňa a bez rozmýšľania sa odovzdal nepochopiteľnosti behu udalostí sveta, ktorú nám tu musel zanechať asi Boh, aby sme vydržali toľké utrpenie.


  Tak som sa zoznámil so Sárou.


  5. kapitola


  Človek je najmenej sám sebou, keď hovorí v prvej osobe, alebo jednoducho Klára


  Sára brnkla aj Sunshine, ale tá ešte nevedela, kedy sa uvoľní. Naskytla sa jej brigáda v supermarkete, kde ponúkala nový druh cigariet a k určitému počtu zakúpených škatuliek aj nejaký nezmyselný darček. Jej otec vraj zomrel na rakovinu hrtana, vďaka tomu sa z nej stala silná antifajčiarka. Ale tak ako väčšina ľudí tejto planéty v modernej dobe barbarov nehľadala vo veciach hlbší význam.


  Potrebovala žiť a v súčasnosti to bez peňazí nešlo. Keď vylúčila kradnutie a prostitúciu, zostala jej už iba práca, a tak sa celý deň falošne usmievala na žlté zuby cudzích bytostí a aby ich upútala, kývala im pred očami chrómovými zapaľovačmi. Keby tú brigádu odmietla, mohla si akurát tak lízať labu. Vnútorné zákony človeka valcoval nekompromisný diktát kapitalizmu s ľahkosťou pierka.


  – Nemôže byť krajšia ako ty, – povedal som Sáre, keď sme čakali na Sunshine v dohodnutom diskotékovom klube Barbery patriacom Vlkovi.


  – Je. Keď sme spolu, nik o mňa nezavadí ani len pohľadom.


  – Blbosť. Ešte víno?


  – Ešte víno, – pritakala. – Ale Sunshine to má so svojou krásou ťažké. Odradzuje ňou aj tých najväčších baličov a svoju hodnotu ešte zvyšuje chladnokrvným alebo niekedy naopak až hanblivým vystupovaním. Takže ju balia iba ostrieľaní kurevníci alebo sedláci.


  – Milujem krásne ženy, ktorým chýba sebavedomie, – odvetil som.


  – A ja že si sa zamiloval do mňa... že chceš so mnou chodiť. Aj keď teda nevyzeráš, že by ťa už omrzel život... – neprestávala provokovať.


  – Voňavá kvetinka, to, že som ťa pozval na víno a ty si ho prijala, ešte neznamená, že si spolu pokazíme celý život, – hral som tvrďasa. Niekde

  v oblasti žalúdka som už totiž dávno objavil pravidlo, že nemôžem dať žene okamžite najavo, ako veľmi ju chcem, lebo môže rýchlo vychladnúť. Všetky deti sveta hrajú rovnakú hru bez toho, aby o tom vedeli. Áno, je to hra na skrývačku. Jedine ženy sa však oddávajú tejto zábavke aj v neskoršom veku. Utekajú, skrývajú sa, chcú byť dobýjané aj napriek tomu, že im

  z nápadníka vlhnú gaťky.


  Hneď ako prikvitla Sunshine, začalo sa mi nahýnať cez plece čoraz viac kamarátov, ktorí ma ešte pred časom ledva pozdravili. Celkom otvorene sa mi priznávali, koľkokrát za deň by tým dvom krásaviciam vyznávali lásku. Minimálne trikrát – doobeda na brucho, cez deň na prsia, večer na tvár. Proste namachrované kydy nagélovaných samodrnkačov. Keby sa im Sunshine či Sára prihovorili, ľahli by si bez muknutia pred ich posteľ a hrali by poslušne celý čas kožu z uloveného jazveca.


  Zastavil sa pri nás aj vyhadzovač Viťo, ktorý si ma doteraz mýlil s kyslíkom. Zaujímavé, ako sa zvýši bonita človeka, keď má na svojom konte peniaze, slávu, moc, vraždu či vedľa seba pekné ženy.


  – Viete o tom, že krokodíl v sebe nemá ani len náznak otcovskej lásky? Keby si samička neschovala pred ním mláďatá do papule, všetky by ich zožral.


  Skutočne ma prekvapil. Predpokladal som však, že len nasleduje nástojčivé klopanie svojich detí vo vajíčkach. Jeho kolegovia sa mu už smiali, ako každú korisť poriadne obšťastní vo svojom aute predvídavo zaparkovanom v tieni budovy neďaleko diskotéky. Úzky okruh obsluhy podniku to vozidlo prekrstil na Koráb lásky.


  – Vrhne len jedno-dve, nie? – snažila sa zabodovať Sára.


  – Čože? Osem až desať krokodílčat, slečny! Ale mama väčšinou aspoň polovičku zachráni. Občas si totiž niektoré z deciek zmýli papuľu a vlezie

  k otcovi...


  – ... a to je jeho koniec, – trafila sa konečne Sára.


  – Musím ísť. Ešte sa zastavím, Samo, – vyslovil dôležito Viťo a poklepal ma po pleci.


  – Chytá ma z neho závažná hnačka, – výhlasila Sunshine, keď obrys Viťovej zavalitej postavy zmizol v anonymnej riave ľudí.


  – Uff, spomenul si aj na moje meno, – prichádzal som k vedomiu.


  – Júj, Samko, takú by odo mňa dostali špičkovú opateru. Tak počas jedného víkendu na chate, potom by sa naše cesty rozišli, – zašepkal mi do ucha jeden zo starých známych z gymnázia.


  – Veď si vravela, že sa ti páčia opálení a vyšportovaní, – podpichla Sára.


  – Ale nie vypatlaní, – uzavrela to Sunshine. – Vyzerá ako buzik.


  – Nie je homosexuál, ale homo sapiens, – pripomenul som im.


  – Pozor, to zaváňa diskrimináciou! – neušla Sárinmu rozboru moja veta.


  – Keby tie jeho story so ženami spísal Dobšinský, slovenskú Moju naj knihu by vďaka nej určite nezískal, – oponoval som jej.


  – V tejto bratislavskej umelecko-celebritnej partičke mužov skutočného chlapa nestretnem, samí teplí. Ako mám nájsť malej Nikolke dobrého otca? – bol otáznik večera na svete.


  – Ty máš dieťa? – zostal som ohromený.


  – Aj frajera Dominika a fenku Pýchu, – dokončovala spoveď za svoju kamarátku Sára.


  – No vidím, že som oproti tebe, Sunshine, životný diletant...


  – Fenku má preto, lebo frajer Dominik jej nedáva lásku. Len tuná slečna to nevie pochopiť, – pokračovala vo vlastizrade Sára.


  – Žena skôr prijme odmietnutie ako neistotu, – chcel som sa blysnúť.


  – Dominik jej najprv dokazoval lásku tým, že zostúpil až na dno vo výleve svojich citov, a teraz, keď zaspávajú, ju odstrčí, vraj nech sa ho nedotýka, lebo on sa inak nevyspí. Ja by som bez túlenia s frajerom ani nezaspala.


  – Každý sme nejaký... – snažila sa brániť Sunshine.


  – A keď idú na večeru, Dominik sa jej najprv spýta, koľko má peňazí... Lúzer! – masakrovala Sára, ale ja som v tom cítil aj ženskú pomocnú ruku

  v štýle: otrepem ti hlavu o zárubňu, milá, ináč sa nezobudíš. – Prvé pochybnosti sa zjavili, keď našla fotky zo zabíjačky prasaťa v jeho facebookovom profile. Mala si ma vtedy počúvať. Vravela som ti, že je divnejší ako cigáň jedináčik.


  – Samo, knihu s nimi písať nejdeš. Ber ich do trojky, čistý jin-jang, jedna tmavá, druhá bloncka... – utrúsil mi len tak medzi rečou ticho do ucha ďalší z bystrých pozorovateľov, nesúci si k svojmu stolu drink.


  – Čo ti vravel? – nedalo Sáre.


  – Že by vás minimálne jeden víkend rozmaznával do trojky na chate, lásku by vám vyznával na prsia, ale knihu by o tom nenapísal, – zhrnul som poetiku dnešného večera do jedinej vety.


  – Ach, tie vaše mužské kaleráby. Prečo ste vy stále takí nadržaní? – chcela Sára hneď a zaraz vyriešiť svetový problém.


  – Sme nadržaní presne ako vy, len my sme viac nad vecou, tak sa o tom nebojíme srandovať. Vy sa tvárite, že na to nemyslíte, a vďaka tomu ste potom nadržanejšie ako my. Keby ste pustili ventil, nemusíte si v noci potajme mastiť buchtičky a báť sa, že vás začuje súrodenec či nebodaj rodičia. Ale možno aj brat si to akurát robí, kým rodičia tiež bez vzdychov tajne dokopulovali. Jeden byt, veľa utajenej sexuálnej energie, ale všetci predstierajú spánok. Rovnako tak v celom paneláku, spoločnosti. Úsmevy na lícach, bodliaky v srdciach, – ukončil som svoj krátky prejav o človeku

  z rodu moderných.


  – To máš pravdu. Sedem druhov orgazmov je nanič, keď si ich robíš rukou, – povzdychla Sunshine.


  – Alebo ak ich predstieraš, – doplnila Sára.


  – Veď ja už ani neviem, ako vyzerá cikuľa, – zadrela Sunshine a všetci sme sa neskrývane rozrehotali.


  – Dominik asi nie je otcom Nikolky, čo? – zahovoril som, lebo sa mi už nechcelo vkladať spermie do rozhovoru.


  – Jasné, že nie. Sunshine spadol pri narodení do kolísky Čierny Peter. Ani cigánky jej nechcú veštiť z ruky, keď vidia jej dlaň. Dvadsaťštyri rokov a skúseností ako prenasledovaná Palestínčanka.


  – Sprostá, – opakovala sa so smiechom Sunshine.


  – Dvadsaťštyri? – nechcel som uveriť.


  – Tipol by si viac, čo? – tešila sa zo svojej chvíľky Sára.


  – Všetci tak trochu klameme, zveličujeme a hráme sa na lepších, – snažil som sa udržať rozhovor na ako-tak inteligentnej úrovni.


  – Vieš, aké je skutočné krstné meno Sunshine? – otočila sa Sára na mňa.


  – Prestaň, Sára!


  – Pripomína mi Daru Rolins, len Sunshine nemá nos ako černoch. Darinka? – skúšal som.


  – Klára! – vytresla Sára.


  – Veď to je pekné meno, – snažil som sa utešiť Sunshine.


  – Od siedmich rokov ma všetci volajú Sunshine, – povedala rázne Sunshine, akoby sa chcela z niečoho očistiť.


  – Prijmi svoje meno, je skutočne pekné... – vyslovil som úprimne, – možno je to začiatok obratu.


  – Ty si fakt taká Klára. Ale moja, – nahla sa Sára k Sunshine a z celej lásky ju objala, pričom ju priateľsky hladkala po vlasoch, – veď ja ťa milujem.


  Asi o tomto cite blúznil Ježiš, keď si ma opekal vo svojej svätyni. To by však nesmel prísť Vlk a narušiť celú tú čistú harmóniu. Ale nepredbiehajme, pred ním sa pri našom stole mihol ešte Viťo.


  6. kapitola


  Ľudstvo stále používa kladivo, aj keď občas niekomu napadne kohosi ním zabiť


  Viťo bol späť, tak ako sľúbil. Obiehal nádejné samičky v pravidelných koliečkach, sadil do nich časť seba, polieval, okopával, staral sa a dúfal, že kde-tu čosi vzklíči. Samotný kvet potom naložil do Korábu lásky a tam ho dôkladne okopal, pohnojil a na záver aj polial. Spravil čiarku, až potom si spravil čiarku.


  V akejsi zotrvačnosti sa ako šéf ochranky popýtal podriadených vyhadzovačov na bráne, či je všetko v poriadku a či netreba niekomu na výstrahu zlomiť šticu, ego, sny, nos či malíček na pravej ruke. Následne znova neúnavne vyrazil na ďalšie koliečko po kvetoch v sále ako bernardín do snehu.


  Vlk o tom vedel, ale nevadilo mu to, lebo Viťo vždy našiel vhodných chlapov, keď bolo treba a tak mal o starosť menej. Kolegovia taktiež vedeli

  o všetkom a takisto im to nevadilo. Dokonca sa smiali, pretože robili niečo podobné, len v menšom vydaní. Barmani, šatnárky či upratovačky samozrejme tiež vedeli. Zasmiali sa. Iní ho poohovárali, zbožnejší spravili nad ním kríž, zakomplexovaní závideli alebo súdili, nech sa zaleskne ich čistota. Len Viťova frajerka Erika nič netušila. Keby áno, s temperamentom jej vlastným by mu dokázala lodičkami vyrobiť behom chvíle zo spomínaného šmiken kabinetu kabriolet. No nik sa jej to neodvážil ani len naznačiť. Do hry silných sa nikto nechcel starať a aj jej kamarátky sa radšej držali bokom, lebo celá republika šepkala nové vzťahové pravdy, že keď povieš, aj tak budeš ty tá najhoršia, tak sa radšej nestaraj.


  – Viete, čo je paradoxné? – pýtal sa Viťo ženskej časti nášho stola.


  – Že si zasa tu? – nebála sa Sára strčiť ruku do levej papule. Keby som mal jej krásu, pokojne mu strelím zo srandy aj facáka, reku ako zareaguje.


  – Nie, nie, vážnejšia téma mi napadla...


  – Ak si chceš nájsť dobrú ženu do postele, pozeraj sa po babách, ktoré dobre tancujú. Tie budú aj dobre súložiť, – trafila capa Sunshine. Ale Viťo nereagoval, chcel predviesť, čo si pre nás po ceste pripravil:


  – Minule som sa zamyslel, že prečo je celá história ľudstva taká čierna. Lebo to nie je len výsada tejto doby, keď nám vládnu bulvárne médiá, veď aj minulé generácie sa učili viac o zlých ľuďoch ako o dobrých. Učebnice sú plné Hitlera, Alexandra Macedónskeho, Bonaparteho, Nera, Stalina, Mussoliniho, Džingischána... dokonca z mnohých týchto hromadných vrahov urobili hrdinov.


  – No a? – zívla si Sára a dala mu tak vychutnať svoj nezáujem.


  – Ak chceme skutočnú ľudskosť, mali by sme tieto mená z kníh predsa vyškrtnúť. Naše deti by nemali vedieť, že takíto vlci vlastne existovali. Boli predsa nočnou morou vtedajšej doby. Napodiv je však celá história takýmito ľuďmi preplnená... – nechal Viťo rečnícku pauzu.


  Skutočne ma prekvapil napriek tomu, že baby sa nijako extra nechytali. Toto neboli múdrosti, ktoré si hlupáci predávajú ústnou formou pri pive a krvopotne si ich zarývajú do vyhladenej mozgovej kôry, aby ich v pravý okamih vytasili a zakryli tak pred sčítanejšími svoju blbosť, prípadne ohúrili ešte väčších hlupákov, ako sú oni sami. Poznať, keď má človek niečo načítané, hovorí o veci so záujmom a nielen reprodukuje názor, ktorý ste už stokrát počuli. Viťo buď sledoval dokumentárne filmy, rád čítal alebo si dobre pamätal zo školy.


  – A tomuto my hovoríme história. Týmto odpadom plnia naše mysle už

  v základných školách...


  – Čo sa udialo v minulosti, je základ budúcnosti. Ako žiješ dnes, tým ukazuješ svoju minulosť a tvoríš svoju budúcnosť, – povedal som. – Nemyslím si, že je správne nehovoriť o týchto ľuďoch, ale malo by to byť v harmónii

  s kladnými postavami minulosti. Tých zlých uvádzať ako príklad, nech sa už druhýkrát nestane niečo podobné. Dobrých učiť kvôli motivácii... Podľa mňa je až smiešne, keď sa vynárajú napríklad názory, že holokaust v nacistickom Nemecku nikdy nebol. O pár desaťročí môžu tomu ľudia uveriť.


  – To je niečo podobné, že sa doteraz poriadne nevie o tureckom holokauste na Arménoch či neprávostiach v Rwande alebo v Sudáne. Je toho plná Afrika, – zaklincoval Viťo.


  – Nechcete už o niečom inom? – zaprosíkala Sunshine.


  – Nechaj ich, mňa to baví. Ty tiež stále spomínaš psie útulky, veď je to skoro to isté. Len tí tvoji miláčikovia chodia po štyroch a krútia chvostíkmi. Tu sa bavíme o ľuďoch. Tí síce tiež krútia chvostíkmi, ale chodia po dvoch, – uzemnila Sára Sunshine.


  – Ukončím to, lebo musím ísť hore na bránu, – naznačil medzi rečou svoje postavenie Viťo. – Keď spravíte nejaký dobrý skutok, pôjdete a niekomu pomôžete, súčasné médiá o tom nenapíšu ani riadok. Ale choďte a niekoho zabite. Na druhý deň budú toho plné noviny.


  – No to máš pravdu, – užasla Sunshine a v jej očiach sa zrazu zjavil mierny záujem o tohto chlapa. Možno za to mohla zmienka médií, pri ktorých Sunshine vždy zbystrila sluch, ale tak či onak, Viťo si našu kamarátku odviedol šikovne nabok a začal jej do hlavy tlačiť kaleráby väčšie, ako by bol schopný vyniesť v batohu na Chopok.


  – Čo má Sunshine s tými psami? – vrátil som sa k veci, ktorá ma zaujala.


  – Pridaj si ju ako kamarátku na fejsbúku a pochopíš. Namiesto profilovky má čerstvo osprchovanú fenku Pýchu. To akoby svojmu okoliu hovorila: Dominik ma nedrží za ruku, neobjíma ma, neláska. Správou: Toby, vrodená vada, súrne potrebuje dočasku alebo domov, akoby všetkým známym vravela, že Dominik ju nebozkáva, nehladká. Statusom: Šani – kastrovaný,

  8 kg, asi trojročný psík malého vzrastu, hľadá domov, akoby všetkým prezradila, že už ani nevie, kedy sa s Dominikom naposledy milovali.


  – A správou, že Meggi, krásne maličké šteniatko, ktoré bolo nájdené opustené na ulici a hľadá domov, akoby prosila hocikoho, kto si to prečíta, nech si s ňou dá poriadnu vlhkú bozkávačku, ktorá prejde do romantického milovania či priamo do zverskej nadpozemskej trtkačky. Tak?


  – Presne tak, – išla sa pocikať od smiechu Sára. – A už nepokračuj, začínam dostávať chuť...


  To si už však prisadla späť Sunshine.


  – Čo chcel slizoun? – zmizol znenazdajky Sárin úsmev presne do tej istej histórie, ktorú citoval pred chvíľkou Viťo. Možno zapadol ku kruto ukrižovaným spartakovcom, ale takisto mohol byť zalistovaný aj k mierumilovnému Tolstému, ktorý videl sto rokov popredu.


  – Vraj či si nedáme nezáväzný sexík...


  – To sa ťa takto bez okolkov spýtal?! – zostal som ohúrený niektorými baliacimi taktikami, ktorými som vďakabohu nedisponoval.


  – Hej, vraj len takú rýchlovečku, prípadne si môžeme občas napísať cez azetko a dať si niekde na penzióne spicha.


  – Kokot, – vyšlo zo Sáry a moje ústa vrátili práve pité víno späť do pohára.


  – A vraj nech sa nezamilujem, že toto on nerád rieši. Takisto žiadne prezváňačky, správičky a podobné somariny, že na toto on nie je.


  – Čistý kokot, – nešetrila ho Sára.


  – Čo mu na to odvetilo naše opustené krásne malé šteniatko Meggi, akurát nájdené v treťom boxe od uličky tohto baru? – konštruovalo nahlas už zdarne dopite víno vo mne.


  – Že na toto ja nie som.


  – Že ty skôr na tie psie útulky, ták? – rozosmiala sa Sára, keď si vydýchla, že ak má niekto Sunshine vyčistiť gebuľu z Dominika, nemusí to byť práve najväčší národný trtkač.


  – Stanem sa feministkou.


  – Dobre vytrtkaná žena sa feminizmom nezaoberá, – citoval som názov jednej skupiny zo sociálnej siete, ktorá začala nahradzovať skutočné ľudské rozhovory.


  Lenže dialóg nepokračoval, pretože tentoraz si Sunshine odviedol k baru sám veľký Vlk. To sa už nepozdávalo ani mne, aj keď Vlk prišiel s veľkou noblesou a slušne nás poprosil, či nám nebude vadiť, keď si na chvíľku požičia našu kamarátku.


  Po dvoch hodinách si stále milo drkotali, ale nám to už bolo vcelku jedno, lebo sme sa na celé kolo začali pred všetkými bez hanby bozkávať. Ja, brigádnik z mestského kúpaliskového bufetu, Sára, hráčka na base v uši trhajúcej kapele.


  Začiatok niečoho nádherného. Rozbeh lásky nie ako náhoda, pred ktorou treba zložiť nohavice a sukňu, ale ako niečo ľudsky našťastie nedefinovateľné, pretože hneď ako niečo pomenujete, časť mystéria sa vytratí. Štart vzťahu muža a ženy, ktorí stoja pri sebe, ale nie zasa až tak blízko, aby stratili samých seba. Aj vstupné stĺpy chrámov sú vždy postavené oddelene, ale napriek tomu patria k sebe a oba rovnocenne nesú niečo veľké, majestátne, slnko vzývajúce a ochraňujúce. Strechu ako synonymum pochopenia, súhry, tolerancie, rovnocenného vzťahu.


  Sára a ja.


  Láska.


  7. kapitola


  Hriešne dobrá júlová noc


  – Mám na teba chuť, – šepla mi Sára. – Nepôjdeme?


  – Udaj hviezdu a do minúty predám Vlkov bufet, nech máme na lístok do neba, – zacítil som prichádzajúce vlny energie.


  – Po ceste ku mne je jeden hotelík.


  – Koľko tam stojí noc?


  – Ja neviem. Pýtaš sa ma, akoby som tam už niekedy spala.


  – Tak som to nemyslel, prepáč.


  – Maximálne pade? Neviem...


  – Hmm, toľko som nedostal ani v deň promócií. Zbehnem za Vlkom, zajtra mu sem prídem obriadiť kuchyňu, – zažartoval som.


  – Čo tvoji rodičia? – spýtala sa ma moja víla.


  – Čo tvoji?


  – Napíšem mame správu, že som so Sunshine a prídem pred obedom.


  – Ja nemám komu napísať, – odvetil som.


  – Netáraj, máš, – zahriakla ma Sára a vetu zdôraznila jemným uštipnutím.


  – Veď už nemáme osemnásť.


  – Veď práve, sme ako malí...


  – Vyspíme sa spolu? Nepokazíme niečo, čo môže byť pekné? – pýtal som sa ako slušne vychovaná sedemnástka o rok staršieho partnera, ktorý má za pásom skalpy minimálne dvadsiatich sexuálnych partneriek.


  – Teraz sa to má stať, lebo teraz to bude pekné... cítim to, chcem to... sľubujem ti... – veršovala.


  – Nič nesľubuj... už nič okolo toho nehovorme...


  – Asi sa do teba zamilovávam... – tresla teatrálne do éteru.


  No ja som viac nepotreboval počuť. Vystrelil som za Vlkom. Z tej hmly si pamätám len to, že mu nemusím vracať nič, že je to okej, že to máme brať ako odškodné, lebo nám ukradol partnerku do zábavy, že

  v pondelok mám prísť normálne ráno ako vždy... pekný večer či ráno, či čo mi to ešte kamarátsky prial...


  Ešte tam bola Meggi, tá sa mi zamarila, vraj nech moc „nedovádíme“, objala moju hviezdu hviezd, pobozkali sa, niečo si pošuškali do uší, zasmiali sa nežnejšie ako zamilovaní v Paríži váľajúci sa v parku po tráve, vzápätí vyleteli ako dve labute na kolotoči do sedemmetrovej výšky, usmiali sa na ľudské bodky a zaželali si všetko šťastné, čisté, nebolestné, trvajúce...


  ... a išli sme. V taxíku bozkávačka, že aj vodičovi stál, lebo nerešpektoval ani jednu červenú. Viac kukal na nás ako dopredu, ale našťastie moji a Sárini anjeli chytili voz do zlatých nití a niesli ho. Leteli sme, viem to, nebolo cítiť rozbité cesty, bolo počuť iba šušťanie vtáčích krídel. Let pre nás nebol žiaden prepych ani kontrolované šialenstvo, iba znenazdajky prebudená esencia obývajúca iné aspekty existencie, ktorú sme vnímali cez pootvorené dvere svojím vyvoleným zrakom. Rozpúšťali sme sa cez bozky ako miznúce avokádo na jazyku, tlkot sŕdc nás hnal vyskočiť z vlastných tiel.


  Neviem, kto kvôli nám založil tie ohne, ktoré osvecovali cestu, ale i Ježiš letel vedľa nás aj s celou kapelou nebeských muzikantov a hral nám sonátu o láske. Vraj toto je to, po čom moje srdce túžilo – po nežnosti, po ostrove, po vôni jediného kvetu, po nebesiach na zemi nachádzajúcich sa v jedinom páre ženských očí, čistých, veselých, hravých, nezaťažených ničím, iba túžbou dať a dávať, deliť sa, prijímať, tešiť, láskať, milovať, robiť všetko to, čo má byť vraj až po niečom oficiálnom, po svadbe, či čo to starci a stareny tárajú... Ale prečo po niečom, keď je to tu a teraz, v tejto prenádhernej chvíľke bytia. Čo keď do svadby nedodýchame, veď už zajtra nás možno nebude, padnú bomby, mesto a my umrieme bez toho najčistejšieho víru bozkov... Dá sa ísť potom do neba bez toho? Ach, nedá, však by nás ani nepustili dnu, vrátili by nás späť na zem, nech to dorobíme, nech splynieme, nech sme jeden a z nás ďalší jeden...


  „Ach, milovaná, kde si bola doteraz, veď ja som nežil, iba prežíval. Poď už ku mne, nechoď k tým závesom, nechaj ich zatiahnuté... Alebo dobre, nech naše telá hladí vychádzajúce slnko. Je šero, najkrajšie ráno môjho života, beh sveta ustal, len lúče svetla sa derú na povrch, iba tie utekajú rýchlejšie, ako im to určil Boh, akoby sa z nás tešili a chceli sa milovať spoločne s nami... Môžeš, slnko, ty vždy, ty nás už nedokážeš podpáliť viac ako sme sa sami našou prirodzenosťou...


  Ach, dievčatko krásne, sme nahí, tak ako nás stvorili naši otcovia a matky, čistí ako nevinné deti. To nie naše telá sa chcú milovať, to naše srdcia túžia splynúť do jedného, duše sa oprieť chrbtami o seba. Áno, Ježiš, teraz to už viem, všetci sme milovaní a všetko ostatné je klam bez básnickej licencie.


  Sára, úžasná dušička, pomalšie, prosím, pomalšie, nechcem ešte vystúpiť z tohto koča nežností. Poď sa vymeniť, ja pôjdem k oblakom, ty poď

  k matičke zemi, aspoň na chvíľku, poď.... nedajú sa totiž obyčajnými ľudskými očami vnímať mihotajúce sa krivky tvojich nádherných pŕs, lesknúca sa riava tvojich vlasov mi zamotáva rozum, už neviem, čo sú prvé lúče slnka a čo tvoj plavý tok, čo si ty, čo som ja, kde je jazero, v ktorom sa bezhriešne kúpeme, neviem ani, kde je breh... akoby bol len jeden a na ňom stojíme my dvaja, holí, bez jedinej zlej myšlienky, očistení tou riekou, ktorú sme spoločne stvorili...


  Ach, to sa snáď s nami hrajú bohovia, odpúšťam im, aj keď by to malo byť asi naopak. Mal si pravdu, Ježiš, teraz som ňou naplnený, naše duše sa stali vzájomnými slnkami... len láska, čistá láska, nekonečná slučka spätnej väzby, magický prúd očistnej energie, kúzlo kúzelníkov, trik Boha, recept vyšších... Sára, Sárinka, neumieraj mi ešte, ach, dobre, tak spoločne, spolu, milovaná, keď umrieť, tak v jedinom výdychu, ach...“


  Luk, chrbtica, viečka, zákmity, tma, hviezdy, vesmír, kruhy, návrat, nie pád, ale let... dlhý... pozvoľný... božský... neopísateľný... nádherný... jemný... slastný...


  Zem, posteľ, brieždenie – dokonané. Predstavenie apartmánu slnkom, ďakovanie Sáre, že ma prehovorila na najdrahšiu izbu s jediným výhľadom na východ energie, dotyk našich tiel spolovice prikrytých tenkou letnou obliečkou, údery Sárinho srdca, moja hlava pod jej, moja hlava na jej vlasoch, moja hlava na jej prsníku, moja hlava v jej hlave, moja myseľ v jej mysli, moje srdce v jej srdci, jedna bytosť, jeden organický mnohotvar porušujúci všetky zákony sveta prírody pozemských vedcov, no stále ten istý, dýchajúci v súlade so všetkými vesmírnymi zákonmi lásky.


  V spletenci tiel uľahli sme k spánku.


  Ja a Sára.

  Najväčším umením človeka

  je úsmev vo chvíli,

  keď mu je do plaču


  – Neodchádzaj ešte odo mňa, prosím, – naliehala jemne Sára.


  – Chcel som sa ísť umyť... aj ty si celá odo mňa...


  – ... ale je to krásne, nerobme nič... ešte desať minút, prosím...


  Mlčali sme a ja som rozmýšľal, prečo je Sára mojou prvou sexuálnou partnerkou, ktorá neuteká do jednej minúty po milovaní pod sprchu a pri ktorej nemusím počúvať, ako to nevonia, či priam smrdí.


  Z desiatich minút bolo nakoniec päť hodín spánku. Ale ani tie nás nevzdialili, ako som to už párkrát zažil. Večer dobrá súlož, celkom blízke spojenie, ráno po zobudení dvaja cudzí ľudia. V tom vtipe, kde sa má žena zmeniť po sexe na sud piva a partiu kamarátov, je veľká pravda. Len muži to ženám nikdy nepriznajú a pre ženské mysle je to zasa také absurdné, že by im to aj tak neverili. Ale skúška správnosti je pre chlapa vždy veľmi jednoduchá: Po orgazme sa spýta srdca, či sa má chuť k dotyčnej bytosti pritúliť, alebo si praje, aby sa čo najrýchlejšie obliekla a rýchlosťou blesku sa premiestnila na druhú pologuľu. Rozum kalkuluje, ale srdce vás nikdy neklame.


  – Zavolám Sunshnine, ako dopadla. Nebude ti to vadiť?


  – Prečo by mi malo?


  – Môjmu poslednému partnerovi to vadilo... vždy, keď som jej volala. Bol na ňu alergický.


  – Ako dlho už nie ste spolu? – zaujímalo ma.


  – Asi mesiac.


  – Nechceš sa k nemu vrátiť?


  – Určite nie. Ďakujem Bohu, že som stretla teba... fakt...


  Neviem, čo za tým bolo, ale vedel som, že sa to čoskoro dozviem.


  – No čo, ako? Bolo? – volala Sára a z jej tónu sa dalo ľahko rozoznať, že je spokojná. A ja som bol hrdý na to, že v tom mám prsty ja, cisár šťastia, ktorému všetci mohli akurát tak zobať z ruky.


  – Hej? Aj ja... Hm, aha... Krásne, úžasné, – vydychovala Sára do mobilu a hladkala ma pritom po ramene.


  „Hmm, akoby sme sa poznali storočia, chodili spolu roky, vychovali spoločne tristo detí, vedeli o sebe všetko. Alebo by to bolo potom naopak? Keby sme o sebe všetko vedeli, Sára by telefonovala v druhej izbe a hladkal by som sa tak akurát sám?“ rozjímal som.


  – Na hoteli. Kúsok odo mňa... Vy u neho? Héj? Total nóbl? To sa dalo čakať... Hehe, nie, neboli sme opití. Tri poháre vína, to je nič. Tak dobre, štyri... Dal ti číslo? Nie?!? ... Aha... A pýtal si ho? No dúfam, že zavolá, lebo ak nie... Hehe, ty sprostá, – zasmiala sa Sára, – vraj ak sa neozve, uškvarí mu gule v krbe, – tlmočila mi Sunshinine slová.


  Už mi pomaličky dochádzalo, čo sa stalo a čo visí vo vzduchu. Nepoznal som Vlka až tak veľmi, no niečo temné vo mne mi šepkalo, že to nedopadne dobre.


  – Neozve sa, – zamrmlal som do vankúša.


  – Vraj sa neozve, – referovala Sára priateľke.


  – Nemáš vraj už nič hovoriť, lebo vydávi dôkazy raňajšej lásky, – povedala mi Sára a rozosmiala sa.


  – To nie je láska... My sme láska, – vyhlásil som rozhodne, vzpriamil som sa do polovice tela a znova sa zakutral do Sárinho lona.


  – Dobre, voláme si večer. Pa, – ukončila Sára hovor. – Vyspali sa spolu.


  – Hmm, prekvapivé, – poznamenal som ironicky.


  – Možno mi neuveríš, ale Sunshine Dominika nikdy nepodviedla.


  – Koľko sú spolu?


  – Rok a pol...


  – Prečo sú spolu?


  – Aj keď je Dominik žgrloš, pomáha jej utiahnuť domácnosť. A má rád Nikolku.


  – Nie je tam láska, to je na prd. Useknúť a nájsť si nového chlapa. Chvíľku to bude bolieť, ale vyplatí sa. Toto je slepá ulička.


  – Sunshine to neurobí, kým nebude vedieť, že má nového. Zažila si už dosť neistoty...


  – Nechcem, aby to vyznelo urážlivo, ale môže za to jej slabá povaha.


  – Vieš, ona nemala rodičov, je z decáku... – prišlo konečne na pravdu.


  – Aha, tak beriem všetko späť... chápem... A odkiaľ sa poznáte?


  – Z decáku, – zaleskli sa Sárine oči.


  – Preboha, dievčatko, neplač, veď na tom nie je nič strašné... – začal som ju utešovať, ale akoby z nej cez tie hrachy začala padať ťarcha minulosti. Akt spomínania bol podmienený určitou dávkou odvahy, ktorá teraz rozhodne nechýbala. Plakala. Ticho, tichučko a ja som ju hladkal po chrbte, po hlave, tisol si ju k sebe a mal čo robiť, aby som to nepustil s ňou.


  – My sme sestry, – zajakávala sa, trhalo ňou, akoby sa spovedala a jej duša niesla nejaký tajomný hriech. Bolelo ju aj za Sunshine, niečo v tom bolo a mne nezostávalo nič iné ako čakať, kým sa dostanem na rad a budem ju môcť vypočuť.


  – Ja som dostala rodinu... ona nie... ja som bola tá vyvolená... ona nie. Ona tam trčala... až do osemnástky... – plač v jej slovách zanechával ostrovy vzlykov, nekompromisne trhal jej súvetia. Nebral žiaden ohľad, či to bolí alebo pomáha, proste bol, – ja mám svojho otca... ona nie... pobláznil ju prvý chlap... spravil jej decko... potom ušiel... začala so sexom veľmi skoro... to tak býva u báb, ktoré musia zostať až do konca v decáku... ten zmrd gembloval... ani si ju nezobral za ženu, ako sľuboval... zmizol... ako odišiel, je nezvestný, nevedia o ňom nič ani jeho vlastní rodičia... možno je už aj mŕtvy...


  – Ako je to možné? Súrodencov predsa nikdy nerozdelia. Či sa mýlim? – pýtal som sa jemne.


  – Malo by to tak byť. Ale my máme iba rovnakú biologickú mamu, no otcov iných. Niekto sa pomýlil v papieroch. Našli sme sa až pred dvomi rokmi... – Sárin plač ustával.


  „Bože, také krásne bytosti a niekto ich odložil ako balík slamy,“ napadlo mi.


  – Samko, neviem, čo s nami bude, ale si mi veľmi blízky. Včera som ti povedala, že ťa ľúbim, a ver mi, že v tom nie je žiadna faloš. Ja toto nedokážem povedať len tak rýchlo, ako som to povedala tebe.


  – Ach, kvietok nádherný, aj ja ťa ľúbim.


  – Tak sa teda ľubkáme? – spýtala sa placho a čisto, ako dokážu len deti s božími trblietkami v očiach.


  – Áno, ľúbime sa, – zopakoval som to po nej a prvýkrát som zacítil, aké to je, keď vás celého naplní to najčistejšie šťastie z prvého výkladu nehy.


  Keď sme sa v to ráno objali, akoby sa spojilo slnko so zemou. Áno, najväčším umením človeka je úsmev vo chvíli, keď mu je do plaču.

  Sebastián 02


  Sebastián si v ten večer vybehol zahrať tenis s Danom, o niečo starším kolegom. Napriek tomu, že Dano tesne vyhral, obaja mali zo zápasu nadmieru dobrý pocit. Dali si slušne do tela, boli príjemne unavení, to milovali. Teraz sedeli v rozhorúčenej jakuzze, ktorá sa nachádzala v blízkom hotelovom wellnesse postavenom hneď vedľa zakrytých kurtov.


  – Už nebudem potrebovať tvoj trtkací byt, – priznal farbu Sebastián. Dano bol jediný človek na svete, ktorý vedel o mileneckom pomere Sebastiána a Moniky.


  – A čože, Monika sa ide vydávať? – zasrandoval Dano.


  – Nezvládol som to. Sekol som s tým, ináč by ma porazilo. Prvé šediny mám určite z toho.


  – Hmm, jeden rok, to nie je mesiac... – prišlo podpichnutie.


  – Kokos, strašné čosi. Tie kruté zaspávania, tajné čekovanie mailov, strach, či Monike neprepne a nenapíše esemesku... Teraz úplne lietam. Konečne sa viem pozrieť Bei do očí.


  – Znova začnete spolu spávať, verím tomu.


  – Určite nie, som rozhodnutý. Je odutá, ani sa so mnou nebaví. A to je dobre.


  – Človek mieni, penis mení.


  – Nechápem, ako dokážeš mať toľko mileniek, – zahundral Sebastián. Nepoznal totiž muža, ktorý by mal viac sexuálnych partneriek ako Dano.


  – Normálne, dávam si na nočné sestričky, ktoré chcú. Prípadne príde na nočnú kontrolu nejaká doliečená pacientka.


  – Hehe, tie tvoje kontroly... kurzy prehĺtania semena, hodiny akrobatickej gymnastiky v sťažených podmienkach.


  – Už tam mám gauč, videl si?


  – Raz to niektorá z poškodených obetí zavesí tvojej žene na nos a preletíš skleneným vestibulom ako komár turniketom, – nekomentoval Sebastián vety o jeho novej formule.


  – Aké obete? Dobre pomilované ženy...


  – Alebo ťa zažaluje nejaký pacient, že si za ním prišiel na úrazovku až po hodine.


  – Jebem ja všetkých ancikristov vorkoholických, – odvetil pokojne Dano. – Veď to zas až tak nepreháňam...


  – Ty? Veď ty by si oprel aj primárovu tehotnú manželku. Však počkaj, niečo chytíš a nakazíš tým aj ženu. Kurva je ako satelit, chytíš na nej všetko, – varoval ho Sebastián aforizmami novej doby.


  – Poď sa vymeniť, ty eticky čisto žijúci človek, – povedal Dano. Posunuli sa vo vani o jednu polohu. – No, minule ma skoro nachytala Nela, moja oficiálna milenka.


  – Manželka, oficiálna milenka, prvá náhradníčka oficiálnej milenky... Máš vo vzťahoch hierarchiu ako nacistické Nemecko, – povedal Sebastián.


  – Prišla za mnou jedna študentka. Volala mi, že chce niečo dovysvetľovať, tak som si ju dal do diára na desiatu večer, nech sa zastaví za mnou v špitáli.


  – Už len nahý muž v lese je okatejší, – prišiel sarkazmus.


  – Však ony dobre vedia, čo chcú... Odchádzala odo mňa pred polnocou po slušnej kompletke. Nela mala tiež nočnú, tú som si naplánoval na polnoc ako chutný zákusok.


  – Júúú, – zavyl Sebastián z bazénika.


  – No či sa ti nestretli na chodbe? Ešteže som bol predvídavý a dohodli sme sa, že je pacientka a prišla sa na niečo spýtať. Nela sa ku mne vrútila ako odtrhnuté koleso z motorky.


  – A ty čo? Zapchal si jej ústa cikuľou a bolo, – pokúšal sa Sebastián uhádnuť pokračovanie príbehu.


  – Pokojne som jej odvetil, že to bola pacientka, niečo chcela konzultovať, bola tu len chvíľku... A nech nekričí, že ju ešte nesúložím.


  – Je mi z toho tvojho sveta na grcanie. Všetci všetkých podvádzajú, – vyslovil Sebastián. – Ale ja už nebudem. Mám dobrú ženu. Pridám sa ku skupine verných jedincov.


  – Neklam sa, takí neexistujú, – videl Dano obraz sveta podľa seba. – Ty si myslíš, že Pamela Anderson neserie? Že nechodí na záchod?


  Sebastián na neho vyjavene pozrel.


  – Vieš si predstaviť, ako z nej padajú hovná?


  – Nie, – odvetil po chvíľke zamyslenia Sebastián. Dajako si vo svojej mozgovej projekcii nedokázal spojiť svetový sexsymbol a jej veľkú potrebu. Ako-tak Pamelu dohnal na záchod, ale aj to z nej vychádzali maximálne ružové a voňavé cukríky. Zmätene priznal, že Dano má pravdu.


  – Jej sa netvorí ani špina v uchu, taký si oklamaný! Žiadne hovno nie je dokonalé! Každé má svoje muchy, – povedal Dano. – Nik nie je verný a láska neexistuje, – zabil nakoniec.

  Strana


  Vlk Sunshine nezavolal. Deň čo deň som od Sáry počúval o narastajúcej katastrofe v Sunshininom vnútri. To teľa sa do neho jednoducho zabuchlo hneď po prvej milovačke. Áno, na toto sú ženy rodené šamanky. Dokonca to chcela ukončiť s Dominikom a zostať v tomto pekelnom období vzťahového mrazu ešte aj sama. Keď kríza zoberie človeku strach z následkov, robí významné rozhodnutia ľavou zadnou.


  Nechcel som sa do toho starať, ale keďže do mňa baby bili, uzatvoril som to tak, že Vlk Sárinu sestru jednoducho iba použil. Vždy som sa držal hodnotenia situácie po krajný možný bod, kým si nebudem môcť vypočuť obe strany. Stretával som síce Vlka každý deň v práci, ale on rozprával menej ako Budha počas pôstu, a hlavne – odkedy sa kráľ spovedá roľníkovi?


  Nemal som za sebou ani tretinu života, ale jednu vec som si už všimnúť stihol: človek pritaká tomu, s kým sa práve rozpráva. Dokonca je schopný obrátiť svoj názor aj na človeka, ktorý bol k nemu vždy férový. Niekedy skrátka stačí tri minúty počúvať nárek nejakého „sklamaného“ a prehodíte dobrého človeka do zlého koša.


  A ja som v to ráno tú páčku po ceste na kupko otočil. Možno za to mohol otec, ktorý na mňa ráno zasa nakričal, čo to má za syna, že sa sám nevie postaviť na vlastné nohy, a dokedy má on počúvať od kamarátov, ako jeho vysokoškolsky vyštudovaný potomok predáva v bufete langoše. Vraj nech vstúpim do ich strany a hneď mi zabezpečí dobre platený flek. Čumel som na neho ako práve zobudené prasa. Nie, už som bol dávno hore, len som zostal v šoku, že dokedy bude v tomto prehnitom štáte prežívať komunizmus.


  – Oco, počúvaš sa? Už len to slovo strana... Vy ste teraz pri moci, to vy môžete za to, že sa mladí nevedia uplatniť.


  – Nebuď drzý!!! To, že si starý cap, ešte neznamená, že ti nevylepím! – skríkol.


  – Ááá, niekto sa dnes zle vyspal... – šepol som si len tak pre seba, ale niečo vo mne určite chcelo, aby to počul.


  Schytal som odzadu zaucho.


  – Udrieť, typicky kresťanské, – bolo mi už všetko jedno, tak som provokoval tým, čo otca najviac vytáčalo, – Boh by sa nemal pliesť s politikou. Učíte to, čo ani sami neviete.


  – Už sa sem nemusíš vracať, nik ťa tu nedrží. Si dospelý, nemám už za teba zodpovednosť!


  – Včera si pri správach mlčal. Tak nájdu sa prepisy rozhovorov, kde sa dokazuje, že politici zarábali milióny na dohadzovaní veľkých kšeftov a generálna prokuratúra to zmetie zo stola, vraj bez nahrávok je to ukončená vec. Kam sa stratila demokracia? Veľkým sviniam stačí zdvihnúť telefón a je po probléme, ale keby niekto udal malého podnikateľa, že okradol štát

  o tristo eur, hneď ho začne lámať hospodárska kriminálka.


  – Nerozumieš tomu, – odpálkoval ma chladne.


  – Na toto nik nemusí študovať Harvard, to je matematika o jeden plus jeden. Ak sa chceš dostať vo vláde na nejakú volebnú pozíciu, stačí ti mať dosť peňazí na reklamu a kampaň, ktoré ťa tam dostanú. To už podľa mňa nie je demokracia. Keby politici mali šancu niečo zmeniť, už dávno by boli zakázaní! Vždy je to o diktatúre elity, ktorá má peniaze. Je smutné, že volič už rozhoduje iba o tom, kto bude kradnúť. Fuj, hnus a ty sa tým ešte vystatuješ, akoby si išiel spasiť národ. Radšej budem predávať párky.


  – Už ma serieš!!! – zahrešil foter.


  – Prestaňte vy dvaja! – stála mama rozospato vo dverách. Ako vysokopostavená manažérka Slovenskej pošty určite zasa do noci sedela nad papiermi.


  – Šteňa drzé, – sadal si otec znova za stôl k raňajkám, – to tvoje nové dievča na teba nemá dobrý vplyv.


  – Čo ty o nej môžeš vedieť?


  – Aký si, s takými ľuďmi sa aj stretávaš.


  – Otec, s kým ideš dnes na obed? S nejakým primátorom? So šéfom polície? S ministrom kultúry? Spýtaj sa bežného človeka na ulici, čo si myslí

  o týchto ľuďoch. Či sú to osoby hodné čestného a úprimného uznania, či sú to ľudia, ktorí žijú naozaj cnostný život, ktorý si môže každý zobrať za príklad. Prd! Je to banda zlodejov a klamárov...


  – Prestaň!!!


  Ale mne sa prestať nechcelo. Už som toho mal plné ramená. Žobral som o prácu v štáte, ktorému som mal ďakovať ani neviem za čo. Snáď len za to, že nie sme vo vojnovom stave, aj keď občas sa strieľalo aj za bieleho dňa, takže všetko bolo otázne. Ničomu a nikomu sa nedalo veriť. Raz vládla jedna strana a opozícia všetko búrala. Potom sa dostala k vláde opozícia a snažila sa začať stavať všetko po novom, ale to už bývalí vládcovia všetko ničili, rozvracali. Neutíchajúci boj o moc. A mne bolo odporné snažiť sa stať niekým vyšším, zvláštnym, nadradeným – to všetko bola politika a tá mohla zaujať jedine duševne priemerných ľudí.


  – Sára sa nehrá na dobrého človeka, lačného po nebi ako ty. Ona je totiž dobrá zo svojej podstaty. Nepotrebuje sa na takú hrať, nemusí svetu hovoriť o tom, aká je počestná, nepotrebuje PR manažérku, aby písala

  o nej články, aká je dôveryhodná. Nič ju nenúti presviedčať čo najväčší počet ľudí, aby jej uverili. Nepotrebuje sa dostať do strany, aby bola zabezpečená, pretože práve táto vlajka práve veje nad palácom. Ona proste dobrá je, lebo má čisté a úprimné srdce, – povedal som.


  – Samko, – tíšila ma mama.


  – Kam sa stratila tvoja slušnosť voči otcovi?! Budeš ma počúvať, už len z toho princípu, že som tvoj otec!!! Daj sem kľúče od bytu! – zahrmel otec celý nasratý.


  – Oco... – zakňučala s prosíkom mama.


  Vybral som kľúče a hodil mu ich na stôl.


  – Vypadni! – skríkol na mňa otec.


  – Uznávam ľudí, ktorí prijali svoju hlúposť, – vypľul som naňho a odišiel.


  11. kapitola


  Sme domy bez okien


  Vypadol som na ulicu, a to doslovne. Myseľ som mal ako kotol. Život ma znova nútil skloniť hlavu a rýchlo zavyť na mesiac s prosbou o šťastnú stranu mince, lenže mne sa prvýkrát za život chcelo byť samým sebou. Odhodiť všetky masky, ktoré na mňa nalepili premúdrení vodcovia doby. Zakričať

  z plných pľúc, že mám všetko na háku, že chcem konečne voľne dýchať. Že ľudia vytrvalo kráčajú za cieľom, len aby vysilení žali prázdnotu. Veria v moderných bohov, ktorých po prvom šluku úslužne vymieňajú za diablov. Neverní sami sebe...


  Mňa to v to ráno prestalo baviť. Vypadol som, ako mi nakázal otec. Nebol som zronený, naopak, žiaril som odvahou, aj keď som netušil, kde budem dnes v noci spať. A z tej ulice som vletel rovno do Vlkovej papule:


  – Sorry, Vlk, ale končím!


  Položil knihu, do ktorej sa lepili uzávierky z kasy, a pozrel na mňa.


  – Počúvam... Našiel si si niečo nové?


  – Je v tom Sunshine...


  – Nestaraj sa do vecí, do ktorých ťa nič, – povedal „milým“ tónom. Najviac to pripomínalo hnev bachara.


  – Je v tom Sunshine a ty, – dokončil som vetu. – Toto férový človek nerobí... už ti neverím.


  – Zmizni! – precedil cez zuby.


  – Kedy mi dáš love? – preľakol som sa zrazu, že prídem o svojich pár eur. Pre neho to boli drobné, pre mňa všetok majetok, lebo som bol pevne rozhodnutý domov sa už nevrátiť.


  Vlk rýchlym pohybom zrátal moje hodiny a z tučného pudilára vybral dve stoeurovky. Strčil som si celé svoje imanie do vrecka a vrátil sa domov – na ulicu.


  Zrazu som nevedel, čo idem robiť. Chcel som zavolať Sáre, ale povedal som si, že to počká. Nemal som pre ňu veselé správy hodné úspešného muža. A tak som sa len tak motal mestom, kráčal ním ako po prístave plným zblúdilých a unavených duší. Ľudia sa pohybovali ako lode bez svetiel, domy bez okien. Občas do seba vrazili, ale v skutočnosti sa nikdy nestretli. Presúvajúce sa vŕzgajúce telá. Všetci boli uväznení vo vlastných systémoch a strachoch, všetci so sebou tupo vláčili svoje osobné väzenia a predbiehali sa, aby tie ich nevyznievali navonok ako Alcatraz, ale ako najfarebnejšie zámky... Faloš nad faloš. Prázdnota nad prázdnotu. Bezradnosť, zmätenosť, unáhlenosť, konečná stanica ľudského metra.


  Zazvonil mi mobil, volal mi Vlk. „No čo, ideš ma zabiť?“ napadlo mi to „najpozitívnejšie“, čo sa vo mne v tej sekunde našlo. Spýtal sa, kde som,

  a pokojným hlasom mi nakázal, aby som tam na neho počkal. Do pätnástich minút prifrčal na džípe a bez zaváhania zastal na mieste, kde sa báli parkovať aj policajti, keď sa šli naobedovať.


  – Čo si dáš? Majú tu dobrú sangriu... – vycítil som z Vlkovho tónu náznak priateľskosti. Črtalo sa to na najdôvernejší rozhovor, aký kedy medzi nami prebehol.


  – Viac viem o hlavnom meste Venezuely ako o sangrii. Nikdy som to nepil, – nehral som sa na znalca bohémskeho života.


  – Po španielsky to znamená krv.


  – Dám si teda krv, – odvetil som vlažne.


  Keď som sŕkal z červeného nápoja, Vlk sa mi pomaličky otvoril.


  – Bol som ženatý. Je to pätnásť rokov. Robil som v autoumyvárni, nevlastnili sme so ženou nič. Iba dieťa v jej bruchu... Keď vidím teba, akoby som sa pozeral na seba.


  – Už ste boli zobratí?


  – Hej. Porodila mi zdravého a krásneho syna. Patrika. Žili sme obyčajný život, aký žijú stovky iných. Mali sme len túžbu mať svoj byt, zariadiť ho, byť spolu. Boli však z toho len poistky, pôžičky od mesiaca k mesiacu. Ale boli sme šťastní.


  – A prišlo niečo zlé... – pomohol som mu, nech sa v tom tak dlho nevŕta.


  – Vtedy som si myslel, že ma postihla strašná katastrofa, teraz sa už na to dívam ináč...


  Sangria ma rozpúšťala, vycítil som, že je zbytočné niečo vravieť.


  – Jedného dňa som prišiel domov a ženy nebolo. Ani syna, ani nábytku, ničoho. Iba list na rozlúčku, že odišla s iným. Nech jej odpustím... S bohatším. Ona vždy frflala na to, ako živoríme, pričom ja som ju ubezpečoval, že sa máme dobre, kým sme zdraví, že peniaze prídu, musíme byť len trpezliví. No ona bola nedočkavá. Odišla a zľahla sa po nej zem. Nepomáhali kamaráti, práca, rodičia, brat, nezlepšoval to ani alkohol či farár. Všetko umrelo, svet sa zmenil na čierny, život na vyhnanstvo. Asi po polroku som si zaumienil, že sa stanem bohatým. Takým bohatým, že sa o mne dopočuje a vráti sa ku mne. Blbosť, ja viem... – jeho smútok sa nedal vyčítať z výrazu tváre, z očí, jedine z jeho slov. Mal som chuť položiť mu stovku otázok a za ňou ďalších tisíc, no španielska krv ma utíšila.


  – Ešte sangriu? – spýtal sa ma a bez toho, aby počkal na odpoveď, sa otočil na čašníčku a rovno objednal. Keď doniesla ďalšiu rundu, pokračoval:


  – Dostal som sa k dverám, ktoré som bez strachu otvoril. Nebál som sa ničoho. O všetko som prišiel, môj život pre mňa nič neznamenal. Preto som sa možno dostal na vrchol pyramídy a sedím tu teraz ako boháč, rešpektovaný, silný muž.


  – Stretol si sa s ňou ešte niekedy? So synom...


  – Po roku od jej úteku boli plné noviny sobáša jedného veľmi známeho a vplyvného muža. Bral si moju ženu.


  – Ale veď bola vydatá za teba, nie? – niečo mi tu nepasovalo.


  – Áno, ale peniaze majú veľkú moc. Pripravia ťa o syna, o ženu, zmiznú zápisy v knihách. Prachy čarujú... V tomto štáte určite. Vtedy som sa ešte motal v poriadnej kaši, bol som na dne, ale toto ma utvrdilo v tom, že keď máš peniaze, máš v tejto spoločnosti všetko, – ťal do živého Vlk. – Neušla s týmto, tohto si narazila až po tom, ako sa rozišla s tým prvým. To som sa však dozvedel až po siedmich rokoch, keď si „pán minister“ narazil mladšiu a krajšiu. Odložil ju ako hračku. Kúpil jej dvojizbový byt v Petržalke a oženil sa s novou mačičkou. Znova toho boli plné noviny... len moja žena a Patrik plakali na sídlisku.


  – Potom sa ozvala, však?


  – Až po roku. To už mal Patrik deväť a pozdravil ma ako cudzieho uja. Moje meno už vtedy poznala celá Bratislava.


  – Nedali ste sa dokopy?


  – Samo, dal by si sa s takou ženou dokopy? Neveril by som jej ani pozdrav. A mala to márne, vtedy som už šiel v iných veciach. Začínal som byť v určitých kruhoch značne rešpektovaný, s veľkými peniazmi prišli ženy, hotely, chlast, autá, poľovačky, karibské dovolenky, všetko, na čo si zdravý chlap len pomyslí.


  – Odvtedy ste sa už nestretli?


  – Takáto zrada sa neodpúšťa. Vybrala si cestu, musela ňou ísť. Život raz kosí, inokedy dáva. Sme tu len raz a ja som sa rozhodol žiť.


  – So ženami, ale bez ženy.


  – Žiaľ, áno. Môže za to ona a ja to neviem zmeniť za minútu. Už im neverím. Sunshine je veľmi príjemná, nevravím, že sa ešte nestretneme...


  – Len či sa bude chcieť stretnúť ona...


  – Tak sa nebude... Bude to jej voľba. Rozumieš mi?


  – Takto lásku nikdy nestretneš.


  – Čo je to láska?


  – Možno spojenie so Sunshine, možno s niekým iným...


  – Veľa si vypil a málo čítaš. Pre niekoho je láska, keď si zasunie do ovce, pre iného, keď sa mu do zbierky dostane vytúžená minca, pre staré babky kostol... Samo, aj krava vie lietať.


  – Nevie.


  – Vie... keď ju uchytí hurikán. Už mi konečne rozumieš?


  Ostrá gilotína chodu vecí zapišťala, džungľa plná šeliem čakala na moju odpoveď. Napil som sa sangrie a zostal som mlčať.


  12. kapitola


  Ver len sám sebe,

  lebo štát ťa zradí ako prvý


  Vrátili sme sa na kupko. Za pultom už bola nejaká mladá babenka. Pochopil som, že všetci sú nahraditeľní. V dnešnej dobe je to otázka minútky, stačí vytočiť správne číslo. Všetko sa akosi zrýchľovalo. Najhoršie však bolo, že ľudia a vzťahy strácali hodnotu. Preto ma Vlk svojou osobnou spoveďou prekvapil. Áno, keď mi mohol zavolať sám veľký Vlk a vyžalovať sa mi

  z takých dôverných vecí, prečo by nemohla aj krava plachtiť.


  – Chodím sa sem iba zašívať. Baví ma to tu, ale utekajú mi dôležitejšie veci. Rozhodol som sa, že budeš prevádzkovať oba bufety, čo tu mám, a ja sa vrátim k svojej robote. Nemôžem sa tu skrývať.


  – Nikdy som to nerobil... – zahabkal som.


  – Zvyšujem ti hodinovku o päťdesiat percent. Všetko budeš zatiaľ dostávať stále blackom. Keď sa chytíš, vymyslíme niečo aj na jeseň a dáme to prípadne aj na papier. Ale pamätaj, raz ma oklameš a bude zle.


  Bez váhania som pritakal. Z Vlka sálal rešpekt k nepísanej férovosti. Nezaujímali ho zmluvy, pre neho bolo šáriou slovo, ktoré človek vyslovil.


  – Si stále na úrade, dobre si pamätám?


  – Hej.


  – Tak tam aj ostaň. Od nich budeš brať zálohu, odo mňa plat. Tým kurvám netreba nič dávať. Nauč sa, že štát za tebou nikdy nebude stáť. Ver len sám sebe, svojej sile, iba ty si môžeš pomôcť. Keď bude chcieť štát zaplatiť, veľmi rýchlo natiahne svoju oceľovú dlaň. Keď ťa niekto okradne alebo sa ti stane príkorie, nikdy nič nevyšetria, neochráni ťa. Zabudni na to. Štát ťa zradí ako prvý a ešte z teba spraví chudáka, keď budeš prosiť úradníkov, policajtov, sudcov, aby uznali tvoju pravdu vyrytú na koži. Je to banda tých najprefíkanejších zlodejov. Kradnú každý deň. Aj obyčajným ľuďom cez teplo v radiátoroch, cez vodu, elektrinu, pohonné látky, dane, cez čoraz drahšie potraviny.


  – Myslím si, že sme na jednej lodi, – pritakával som Vlkovi.


  – Otcovi o našej dohode nič nevrav. Viem, kto je. Povedz mu, že si ťa skúšam a neskôr ti dám zmluvu...


  – Nadáva mi, že tu robím, ale na druhej strane je rád, že mám aspoň nejaký prísun peňazí.


  – Pre jeho ručičky podradná práca, čo?


  – Nejak tak... ja, vyštudovaný ekonóm, a pri párkoch.


  – Zabudni na všetky bludy týchto ľudí. Kto nebol nikdy smetiarom, v živote sa nestane boháčom. Všetky veľké veci sa vždy začali v garáži a načierno, lebo ak máš v tomto zriadení začať podnikať oficiálne, nezostane ti, za čo by si si večer kúpil chleba. Raz o tebe napíšu knihu, ver mi, – uzavrel Vlk a mne sa prvýkrát zazdalo, že sa vie aj usmiať.


  – Foter ma dnes vyhodil z domu, takže štart mám dobrý, – povedal som a čo najviac som sa snažil, aby to nevyznelo ako sťažovanie.


  – Máš kde spať? Ak nie, povedz.


  – Zatiaľ mám, – zaklamal som. Hrdosť vo mne usúdila, že jeho pomoci bolo na dnes dosť.


  Potom mi zhruba hodinu ukazoval, čo bude mojou prácou. Ako spočítať tovar, kam volať, keď sa minie tá či oná vec, čo má ako fungovať, na koho sa obrátiť, keď sa niečo pokazí, komu sa ozvať, keď sa vyskytne „iný“ problém.


  Ako odišiel, okamžite som zavolal Sáre:


  – Foter ma vyprášil z domu...


  – Fakt ťa vyhodil?


  – Naozaj. Musel som mu dať kľúče. Je to len taká jeho hra. Chce, aby som sa mu ospravedlnil, uznal jeho pravdu, prosil ho.


  – A ty?


  – Radšej budem spať v suteréne pod schodmi.


  – Budeš spať u nás.


  – Zbláznila si sa?


  – Džef u nás normálne spával, našim to nevadí.


  – Láska, sme spolu desať dní aj s prvou pusou, ani ma nepoznajú.


  – Ja im to vysvetlím.


  – Preboha, nič im nevysvetľuj! – vzpriečil sa chlap vo mne.


  – Pa, bozkávam ťa, musím ísť. Príď k nám o sedem dvadsaťosem, dobre?


  – Ahoj, aj ja ťa bokám.


  Čistá psychiatria. Ešte sme sa ani poriadne nepoznali. Párkrát sme sa stretli, raz sme sa milovali, iba nám z nás hučalo v spodných čakrách a srdciam sa červenali uši. Nič viac. „Príď o sedem dvadsaťosem. To už nevedela povedať o pol ôsmej?!? Bože, prečo priťahujem samé psychopatky? Lebo som sám psychopat?“


  13. kapitola


  Obyčajné myšlienky, do ktorých sme hodlali obaliť svet


  – Čau, – otvorila Sára dvere a vtisla mi na ústa jednu z ukážkových pús sveta. Zatočila sa mi hlava, takže o zárubňu som sa neoprel len preto, aby som sa vyzul. – Prišiel Samo! – zakričala cez chodbu do bytu, ako keby som k nim chodil už prinajmenšom dva roky a dnes som si taktiež prišiel len tak pokecať, aký bol deň.


  – Jééj, tak to si ty, Samo, – bežala mi oproti Sárina mama. Jej spontánnosť ma prekvapila, ostal som ako obarený. Hýbal som sa ako Buratino, ktorému dotiahli na údoch matky.


  – Ahoj, ja som Fero, – podával mi ruku Sárin otec.


  Ani neviem, čo som táral. Ale bol som vďačný za všetky trápnosti, čo zo mňa vyšli, nech si nemyslia, že som nemý. To, že som mentálne zaostalý, museli vidieť už na prvý pohľad.


  – Povedala si im, že ma otec vyhodil z domu? – spýtal som sa Sáry v jej izbe.


  – Ešte nie, nemôžem na to ísť tak rýchlo.


  – Tak im to ani nehovor, za hoďku odtiaľto vystrelím.


  – Hoho, chlapček milený, nič také. Spíš so mnou v postieľke, už sa neviem dočkať, – žmurkla na mňa a mladosť vo mne sa rozhodla neoponovať. – Zostaneš tu proste spať a hotovo. Nerieš to.


  – Čo si o mne pomyslia? Kokos, ako nejaký somrák...


  – Bože, aký si ty celý dopletený. To ťa kto takto vychoval? Samé obavy, už s tým prestaň, lebo ti neporodím syna.


  – Uff, už chce rodiť, celé zlé, no idem ja... – dvíhal som sa divadelne na odchod.


  – Vybrala som si ťa. Na tom kupku, vieš, keď so ležala medzi tou tetou

  s malými kozami a ujom s veľkou cikuľou, a...


  – Tú tetu som si všimol, toho uja nie, – skočil som jej celý rozosmiaty do reči.


  – Potvrdenie správnej sexuálnej orientácie, – pritakala Sára a pokračovala, – no a všimla som si, že v bufete za pultom stojí vysoký zelenooký princ. Vravím si, ten je fešný, tomu porodím syna...


  – Aha. A čo bolo ďalej? Vystála si makovník na kofolu, aby si si zblízka pozrela, koľko má jebákov na čele?


  – Nie, nik tam nestál. Použila som kúzlo, ktorým odháňam ľudí.


  – Hmm, to sa ako robí? Preješ sa fazule?


  – Iba si pomyslím, aby tam nikto nebol, lebo sa chcem s tým chalanom príjemne porozprávať. A tak sa aj stane.


  – Bežne večeriate s rodičmi hubičky?


  – Ani nie. Raz sme s otcom vyhulili džoint trávy, ale nič nám to nerobilo, tak sme to nechali.


  Niekto zazvonil. Sára poznamenala, že by to mala byť Sunshine s Nikolkou a že dnes všetko povedala Dominikovi. Keď ma zavesila na hák prekvapenia, odišla jej otvoriť. Zostal som tam sedieť a rozmýšľal, kam som sa to vlastne dostal. V tejto rodine sa nediala politika vzťahov ako u nás doma. Tu bol život v celej svojej podobe úplne obnažený, naturálny, hravý, čistý, úprimný...


  A šokový kolotoč pokračoval. Sunshine Dominikovi povedala, že sa vyspala s Vlkom, ale že cíti, že je to len následok jeho nelásky a ona takto ďalej už žiť nechce. Dominik najprv nadával, potom plakal, nakoniec prosil. Sunshine mu rovno povedala, nech s tým prestane, že takto u nej iba stráca. Nech sa správa ako chlap, prijme to, no nech ju nevydiera citmi, keď ich doteraz u neho nebolo. Až potom odišiel, vraj po veci si príde neskôr.


  Sára si lakovala nechty na nohách, Sunshine držala hrnček so sloním uchom a rozprávala. Malá Nikolka sa ťarbavo naťahovala s macíkom dvakrát väčším ako ona sama. Sledoval som jej pohyby a zachraňoval ju pri každom možnom páde. Všetky tri boli na zjedenie. Mlčal som, ale vnútri som hasil vatru úžasu, v akom svete som žil doteraz. Rozprávali o nepríjemných veciach, ale napriek tomu sa láska v izbe dala krájať. Sedel som tam, nič som nevravel, eso môjho dnešného rozhovoru s Vlkom som nechal pevne spať vo svojom vrecku. Iba som s hojnou nádejou v hlase Sunshine povedal, že si myslím, že sa jej Vlk ešte ozve.


  – Vlk dnes Samkovi pridal, tak píska jeho pieseň, – vytresla Sára, čo som jej stihol v rýchlom prehľade správ prezradiť.


  – O to tu teraz nejde. S Dominikom som to mala ukončiť už dávno. Pochopila som to, keď sa za ním zavreli dvere.


  – Počkaj, ešte príde rozchodový bumerang, – skonštatovala s istotou Sára. – Aj ten najhorší zanechá dieru, ktorá si bude pýtať návrat.


  – Keď to príde, pomôžeš mi ju prekonať, dobre?


  – A ja som čo? Vzduch? – spýtal som sa s hraným smútkom.


  – No dobre, už si v rodine. Obaja mi ju pomôžete prekonať, áno?


  Chytili sme sa za ruky. Najprv bez Nikolky, ale keď na nás hodila nechápavý kukuč, zobrali sme jej rúčky do spoločného kruhu. Niekedy v tom čase som začal chápať silu vzájomného ľudského pochopenia, súznenia duší, nový odlesk lásky. Pochopil som, že stačí vymeniť iba slová a človek môže toho druhého obmývať. Nahradiť krik za ticho, facky za objatia, tanky za nemocnice a svetu môže byť o čosi lepšie.


  Sedeli sme na koberci v Sárinej izbe, pevne sa držali za teplé dlane a

  s tichom na perách sme žiadali tých hore nad nami, nech všetko zlé pominie a príde do našich životov radosť. Nikdy som to tým dvom nepovedal, ale v ten večer som si želal, aby sa Vlk dal dokopy so Sunshine, našiel

  v Nikolke svoju dcéru, ktorá by ho detským srdcom priviedla k jeho vlastnému synovi. Prial som si, nech sa Sára stane mojou ženou a porodí mi deti. Nech sme šťastní a z toho šťastia nájdem cestu k vlastnému otcovi, naša rodina sa spojí a potom už nič nebude stáť v ceste, aby sa spojili všetky rodiny sveta do jedného veľkého celku.


  Vtedy by som sa stavil, že vidím svojho starého známeho, dreveného Ježiša, ako sa usmieva. Ako sa mi predtým zdalo, že je neprávom umiestnený v pochmúrnom, zle osvietenom a ťažobou zavalenom kostole, teraz som ho videl v chráme zaliatom božským jasom. Áno, usmieval sa. Prekvapilo ma, že ja, obyčajný ľudský človiečik, dokážem aspoň trošku rozveseliť jednu časť Boha.


  14. kapitola


  Sebastián 03


  – To sa už ani nepozdravíme? – Sebastián zastal tesne za lietačkami, keď sa náhodou stretol na chodbe s Monikou.


  – A o čom by si sa chcel baviť? – odvrkla ofučane.


  – Normálne, ako bežní ľudia. O počasí, kto komu umrel, kto sa dal s kým dokopy, kto mal aké odmeny, kto zaspal na nočnú, kto rozbil auto.


  – To by si ma nesmel rok prášiť, – vyletelo nahnevane z Moniky.


  – Poď nabok, sem k automatu, – navrhol Sebasián a obzeral sa, či ich niekto z nemocničnej premávky nesleduje.


  – Komanduj si doma svoju paničku, nie mňa! – odsekla, ale tých pár metrov sa k nemu odšuchtala.


  – Dáš si kávu?


  – Hovno si dám!


  – Takže dve kapučína, – zhrnul si sám pre seba Sebastián a hádzal do stroja mince. – Som zvedavý, či vyhrám, – povedal s úsmevom na margo vhodených centov, lebo bol rád, že prvý krok k opätovnému naštartovaniu komunikácie bol úspešný. Nie, v žiadnom prípade už nechcel pridávať ďalšie diely k predošlému seriálu o poblúznení penisu, ale cítil sa spokojný, keď si s ľuďmi vyjasnil problémy a bol s nimi za dobre.


  – Nebuď trápny.


  – Dobre vieš, že to nikam neviedlo.


  – Odkopol si ma ako kurvu. Ktorá ma nahradila, ha? – fŕkala penu ako kobyla.


  – Šibe ti?! Dovtedy by sme sa hrali s genitáliami, kým by to neprasklo.


  – Čo by malo čo prasknúť? Si sraľo!


  – Tak ten pacient pri okne mal zvýšenú horúčku, áno? Koľko mal? – vytvoril Sebastián okolo nich improvizovanú stenu, lebo práve ich míňali jeho kolegovia.


  – Veď vravím, slaboch, slaboch, slaboch, – drvila ho Monika každou vetou.


  – Rozíď sa s tým svojím hrdinom a začni chodiť s hovoriacim vibrátorom. Chceš do konca života hrať vaginálne divadlo, len meniť hercov? Nechápem, kde berieš tú silu...


  – Okrem sexu mi Rasťo vo všetkom vyhovuje, nestaraj sa do mňa, – odsekla. – A je trikrát bohatší ako ty.


  – Normálne som urazený, – usmial sa Sebastián.


  – Si chuj.


  – Ty koňo, ženská logika, to je iný rébus. Prachy nie sú všetko, zapamätaj si to. Nechýba ti len cikuľa, ale aj láska.


  – Daj mi pokoj s láskou...


  – Mala by si chodiť na kávu s Danom, s tým by si si rozumela, – napadlo mu improvizované riešenie, ale hneď ho aj zavrhol. Niečo z mužského ega to zamietlo.


  – Asi začnem. Dovi-dopo, – odvrkla a odišla.


  – Tak to by sme mali, – vyslovil ticho Sebastián do dvoch kapučín, ktoré stále držal v rukách.


  15. kapitola


  My nič, my Slováci


  Nakoniec som Vlka poprosil o pomoc s bývaním. Dohodil mi lacnú ubytovňu, kde som mal izbu len pre seba a napriek tomu, že v nej boli dve postele, platil som ako za jednu. Neviem, ako to môj šéf robil, ale všade sa mu otvárali dvere. Niekto by si mohol myslieť, že ho všetci počúvali zo strachu, ale nebolo to tak. Oni si ho vážili ako človeka. Môjho otca sa všetci báli. Falošne sa mu líškali, nechali úroveň svojho pokrytectva dorásť do obrovských rozmerov, lebo ho potrebovali. Doba, v ktorej som žil, jednoznačne visela nosom dolu. Z vyťahaných vreciek sa jej sypali deravé dukáty, ktoré ľudí primäli meniť sa na lačné hyeny. Plazili sa pred ligotom všetkého, čo im klamne sľubovalo lepší život, ale neuvedomovali si, že spali a skutočne boli pri vedomí len úbohých päť sekúnd po orgazme.


  Keď prídete o rodinu, zázemie, domov, akoby vás vytrhli z kvetináča a položili na trhovisku na špinavé noviny. Korene vám spaľuje slnko a vy sa krčíte celí zmätení modliac sa, aby prišiel nový pán a znovu vás dobrotivo zasadil. Lenže nový hospodár neprichádza. Všetko je iba na vás, každé vaše rozhodnutie prináša okamžité následky. Škola života, ktorá bolí, ale je na nezaplatenie. Každý váš krok je tým prvým, viac vnímate vône sveta, ste oveľa obozretnejší, ochranca vo vás ožije, oči má na stopkách, pazúry pripravené na obranu, uši nastražené. Kalíte sa.


  Inštinktívne som prijal svoj život s celou jeho radosťou a bez akéhokoľvek pocitu viny. Odhodil som otcom nanútené náboženstvo. Možno ma nemal už odmalička nasilu vláčiť každú nedeľu na omšu. Nielenže som nerozumel,

  o čom sa tam rozpráva, ale nakoniec môj odpor dospel do takej výšky, že keď už bol rozum aj pripravený počúvať, niečo silnejšie vo mne už dávno pevne stálo na zadných labách a revalo, že sa odmieta cítiť previnilo pre svoje prirodzené sklony.


  Hrdé vyhlásenia cirkvi, že práve ona je tou jedinou cestou k odpusteniu a spaseniu, som už jednoducho odmietol prijať za pravé. Takzvaní „svätí“ síce niekedy skutočne nehromadili majetky, ale išlo im o iné – zbierali svojich stúpencov. Ich mince mali odlišný lesk, ale v konečnom dôsledku to bola tá istá hra, len v čiernom a s bielou košeľou. Vážnosť, moc, niekto

  v politike, iný ako kňaz v cirkvi, ctižiadostivosť, nekonečná aktivita – sú milióny ciest, ktoré si ego vyšliapava, no cieľ je vždy rovnaký.


  Prepol som teda vnútornú klapku a všetky presladené kydy o nebi a hrozivé výkričníky o pekle som nasmeroval priamo do mlynčeka, ktorý to všetko bez rozdielu pomlel a poslal presne tam, kam oni s tou ich „láskou

  k blížnemu svojmu“ posielali nevercov.


  Čo sa týkalo politickej averzie, najviac ma naťahovalo z otcovej „strany“. Slovné spojenie Kresťansko-demokratické hnutie mi evokovalo rozsypaný cukor na jede. Už dávno som neveril ani jednému z tých troch slovíčok, všetky boli pre moje ponímanie sveta prázdnejšie ako slamka z džúsu. Na celej čiare sprofanované a falošné výrazy. Ale možno za to mohol otec, lebo najprv vošlo do miestnosti jeho sebavedomie a až potom on, takže radšej by som bol radikálnym vegetariánom a zjedol biely rožok, ako ho počúval dlhšie než desať minút. Bolo mi ho ľúto, že nesplodil viacero detí. Mohol tak výrazne zvýšiť šancu, že by sa aspoň pre nejakého potomka javil ako pozitívna osobnosť. Môj odchod z domu však jednoznačne prospel nášmu vzťahu, pretože ak by sa tak nestalo, jeden z nás by určite našiel odvahu a v noci by tomu druhému znížil prísun kyslíka. Len tak preventívne, na sedem minút vankúšom.


  Veľa mi toho nezostalo. Prestal som veriť náboženstvám, politikom, štátu, médiám a viac som začal rešpektovať férovosť, ktorú mi predvádzal Vlk. Oveľa sympatickejší mi bol prirodzený vzorec rodiny, ktorý som videl

  u Sáry. Moja duša z celej svojej hĺbky verila láske, do ktorej sme sa so Sárou bez rozmýšľania celí ponorili. Preto sa niet čo čudovať, že som sa schuti nahlas zasmial hláške speváka zo Sárinej kapely, keď na koncerte uviedol jednu ich pieseň týmito slovami:


  – Jebte na systém! Sme neustále klamaní! Neverte slovu demokracia! Neverte pičusom v sakách, ktorí sa pred voľbami hrajú na záchrancov chudobných a potom si sypú státisícové odmeny! Sú to kurvy, nič, len zapredané kurvy!!! Ďalší song teda o týchto falošných kurvách s názvom Svine!!!


  Ten istý chalan si po koncerte zapálil pri otvorených dverách kúsok od nášho stola trávu a rovno nám to aj vysvetlil:


  – Ľudia o mne hovoria, že som feťák... Ale ja kúrim trávu len na našich koncertoch. Je to, akoby som ja o všetkých, ktorí si večer nalejú pohár piva či vína, vyhlásil, že sú notorici.


  – Ďakujem pekne, veď hráme každý víkend a niekedy aj piatky i soboty, – odvetila mu sarkasticky Sára.


  – Nikdy ju však nekupujeme a ani sa z toho nejdeme posrať. Vždy nám ju niekto podaruje, – pridal sa k obrane ďalší z krúžku vychutnávačov. Nezapamätal som si, na čom v Sárinej kapele hral. Kým som ju nestretol, nevedel som ani, aký je rozdiel medzi basgitarou a gitarou.


  – Aj tak sa tým pripravuješ o čisté vedomie, – podotkla Sára. – Svet je krásny, na čo si ho skresľovať.


  – To hovorí tá, čo má pred sebou pohár borovičky s tonikom, – odbil ju a doprial si tučného práska. Potom fajku mieru podal kolegovi. Žiaľ, mená členov kapely mi vyfučali z hlavy hneď po tom, ako som sa s nimi zoznámil.


  – Som zvedavá, kam vás to vystrelí dnes... – nedala si pokoj Sára.


  – Minule sme sa dofajčili s frajerkou a jej kamoškou. Zrazu začala tá jej spolužiačka plakať... prechádzala sa po byte a stále dookola hystericky opakovala, že toto nie je možné. Keď už to bolo na hranici únosnosti, oblial som ju pohárom vody a šľahol jej facku. Mne keď doma mizne nábytok pred očami, tak sa už len smejem. Človek to nemôže brať ináč, lebo sa zblázni, – zveril sa nám spevák, čím rozosmial najmä partiu marihuanového listu.


  – Veď fajčíš len po koncerte, – pripomenula mu Sára ironicky.


  – Občas si udelím výnimku, – odvetil jej líder v štýle kráľa.


  – Neviem, prečo to robíte, – rýpala ďalej Sára.


  – Už ich nechaj tak, však ti to nepchajú do papule, – schladila ju Sunshine, ktorej sa podarilo nechať malú Nikol u Sáriných rodičov a po dlhšom čase si s nami vyraziť. Sára však bola príliš unavená na to, aby ju niekto zastavil:


  – Počkajte, chlapci, keď budete mať o desať viac. Ten, ktorý prežije, bude na deň Pamiatky zosnulých dve hodiny obchádzať cintorín.


  – Bože, si presne ako tí, čo stále riešia môj rozchod s Dominikom. Jedni vyzvedajú, druhí choro utešujú, tretí šíria klamstvá... Všetci všetko posudzujeme, – vytkla jej Sunshine.


  – Čo čakáš? My nič, my Slováci, – odvetil som jej.


  – Do riti, nech sa starajú radšej o seba. Čo ich do cudzieho života? – odvetila mi Sunshine.


  Ako to dopovedala, zazvonil jej mobil. Sára asi prepočula Sunshinine posledné slová, keďže hneď začala strúhať zvedavé grimasy, nech sa ihneď dozvie, kto jej volá. Sunshine jej počas hovoru na chvíľku ukázala displej.


  – Už som z tých výparov asi tiež zhulená...


  – Kto? – usmial som sa na Sáru.


  – Vlk!


  16. kapitola


  Áno, sme milenci


  Ako si Vlk sadol k nám, prisadla k stolu aj životná skúsenosť. Chlapcom so zakaleným pohľadom vzal vietor z plachiet jedinou vetou – vraj aj keď si teraz namýšľajú, že je to okej, ale za dva roky budú možno fičať na perníku a to už nerozchodia. Mne zobral whisky. Prvých päť pohárikov chutilo ako mydlová voda, potom mi to už zrazu tak nepripadalo. To už sa však Vlk venoval Sunshine, akoby medzi nimi nebola výčitku naháňajúca spomienka. Lenže aj Sára mi pošepla, že je to iné, že z Vlka nejde iba opar jednej noci, a zobrala mi tým podobné slová z úst.


  Ženy takéto veci cítia oveľa lepšie než muži, a tak sa aj stalo. Vlk sa začal so Sunshine frajeriť. Najprv sa len tak potichučku stretávali. Tam večer

  v baríku, tam obed v nóbl reštike, tam sexík v aute či na hoteli.


  – Tak chodíte spolu či nie? – dobiedzala Sára.


  – Nemôžem s Vlkom začať hneď oficiálne chodiť...


  – Prečo? Bojíš sa jeho miliónov? – pokračovala furiantsky.


  – Dominik by si myslel, že som s ním paktovala už dlhšie.


  – ??? – zalapala Sára po kyslíku. – Odkedy berieš ohľady na iných?


  – Už mi aj volal. Dominik... – priznala Sunshine s malou dušičkou, akoby sa bála, že po nej sestra hodí kvetináč.


  – Čo chcel? Zabudol si v skrini deravé ponožky?


  – Vraj som ho sklamala.


  – Hééj? V čom? Lebo si ho občas pretiahla proti jeho vôli? Ja by som mu za trest odskrutkovala vtáka už počas toho vášho divného spolužitia.


  – Volajú mu naši spoloční kamaráti, že ma vídajú s Vlkom. Vyčítal mi, že som vraj kedysi povedala, že ak sa rozídeme, budem minimálne pol roka sama.


  – Urazená samčia pýcha. To už si nevedel vymyslieť niečo inšie? Spísala si s ním niekedy na túto tému zmluvu? Kašli na to.


  – A vraj som tvrdila, že mafiánov z celej duše neznášam a nikdy by ma žiaden nezbalil. Ale on Vlka nepozná... vôbec ho nepozná.


  – Nerieš ho. Chytá sa úplne všetkého, čoho sa môže. Keby si po polroku celibátu zbalila poštára, aj tak ti napíše na fejsbúk vyčítavý status.


  – Chcela by som sa s ním stretnúť... Vyjasniť si to.


  – Mimoriadna sprostosť! Buď hrdá na svoje ovládanie! Sunshine, šibe ti?!


  – Ale veď sa ani nechcel stretnúť, čo sa hneď plašíš?!


  – Konečne z neho vypadlo niečo múdre.


  – Rada by som s ním zostala dobrá kamarátka, – vyslovila Sunshine úprimne.


  – Počkaj dva roky. Stretnete sa niekde v meste, zbehnete na kávu a porozprávate sa bez emócií. Teraz to jednoducho nejde.


  – Asi nie...


  – Takže keď ideš s Vlkom po meste, nedržíte sa za ruky?


  – Nie. My ešte spolu akože nechodíme.


  – Aha, ste milenci, aj keď ani jeden z vás nemá partnera, – skonštatovala ironicky Sára. – Začínam z teba zúfať.


  – To sa hodí... áno, sme milenci, – pritakala konečne trochu rozveselená Sunshine.


  – Pred časom si nadávala na okolie, ako rieši váš rozchod, a teraz hráš presne tú istú frašku ako oni. Nevieš sa s celou tou láskou, ktorá sa nad vami vznáša, zavesiť na námestí do Vlka. Aha, pozrite sa, všetci ubolení Dominikovia tejto doby, všetci jeho bonzácki kamaráti, všetky zlatokopky, ktoré ste si brúsili vagínu na Vlka – volám sa Sunshine a milujeme sa. Nikdy som nemala šťastie, život ma nechal sŕkať iba zvyšky studených káv, čo zostali po vás, narodených pod radostnejšou hviezdou. Mám právo byť spokojná a naplnená, ľúbime sa a kašlem na vás. Odteraz si budem sledovať svoje šťastie, lebo ak sa budem spoliehať na vás, budem sa až do smrti musieť hladkať sama. Sunshine, ako dlho chceš byť „milenka“? Mesiac či dva? Kde si vyčítala takúto debilinu? Veď počkaj, Dominik bude tak či tak ešte dlho skloňovať slová ženského rodu podľa vzorov žena, ulica, kosť, kurva. Si v jeho očiach teraz zradkyňa a kurva, zmier sa s tým. Musí sa nejako oklamať, že chyba nebola v ňom. Nikdy si od nikoho nedá vysvetliť, že si vtedy s Vlkom spala iba raz, to mi môžeš veriť. Čestnosť sa dneska vešia na stromy hneď vedľa samovrahov. Vyprdni sa na mútny včerajšok a hoď sa šípkou do novej lásky.


  – Si mi nakládla, – povzdychla po chvíľke ticha Sunshine. – Iný diktát.


  – Lebo ťa mám rada.


  – Aj ťa mám rada. Najviac na svete, – chytila Sunshine Sáru za ruku. – Hodíte sa spolu so Samom. Som rada, že ste sa našli. Bodaj by si už nikdy nemusela hľadať iného.


  Chlapi by sa pri takomto rozhovore dvoch žien chytali radšej oroseného piva, ale tie duše dobre vedeli, prečo sa niektoré slová majú raz za čas opätovne narodiť.


  17. kapitola


  Sebastián 04


  Vstal s výbornou náladou, ktorú mu nevzalo ani štrajkujúce auto. Rozhodol sa ísť do práce netradične peši. „Keď som doštudoval, tiež som chodil pešibusom. Polhodinka hore-dole, pacienti počkajú,“ mal všetko hneď z rána ujasnené.


  Po ceste sa zastavil pred výkladom chovproduktu. Jeho pohľad upútal nádherný operený vták so šedastým perím. Nebol to obyčajný papagáj, ale oveľa väčší ako iné papagáje, na aké boli jeho oči z takýchto predajní zvyknuté. Jednoliatu farbu peria rušila len červená škvrna na spodnej časti chvosta. Sebastián si tú nečakanú farebnú kombináciu ľahko všimol, pretože vták sa veselo hompáľal, stojac na kruhu vyrobenom z povrazu. Prichytával sa o veľkú klietku ostrým zobákom, aby tak získal oporný bod. Rozhojdanie dokončila kinetika pružného tela. Pôsobil však pri tom bezducho. Sebastián by sa stavil, že toto dokáže bez reptania robiť celý deň.


  Medicínska zvedavosť nalepila jeho čelo na sklo predajne a našla bližšie informácie, po ktorých Sebastiánova zvedavosť túžila:


  Vážení zákazníci, prosíme vás, aby ste nekŕmili a nerušili Žaka. Ďakujeme.


  – Tak ty si Žak, – ďobol Sebastián prstom do klietky.


  Ale Žaka si tým nezískal. Vták mu pripomínal pomäteného človeka zavretého na psychiatrii, ktorý celý deň vykonáva kolísavé pohyby hlavou a dookola mrmle čosi o Napoleonovi.


  – Taký krásny vták ako ty by mal byť na slobode. V tej klietke si zblbol, – oznámil Sebastián Žakovi, ale zvierací vojvodca vydal len krátky koktavý zvuk a ďalej sa nafetovane knísal.


  Posledný úsek do práce Sebastián rozmýšľal nad posolstvom, ktoré mu práve život poskytol, lebo normálne sa pri okrídlencoch určených na predaj nikdy nezvykol pristaviť. Skôr to boli zajačiky, ktoré sa nedali bez toho, aby sa pri nich s deťmi zdržal, obísť. „Ráno mi nenaskočilo auto, moju pozornosť upútal papagáj. Čo mi má toto napovedať?“ hútal si. „Osud mi chce našepkať, že málo jazdím a že žiadny krásny vták by nikdy nemal skončiť v klietke, lebo sloboda mu je súdená,“ smial sa na svojom závere. Od „rozchodu“

  s Monikou akoby odhodil trojtonovú kotvu na dno. Znova sa začal smiať, ústa začali opäť plodiť jeho obľúbené vtipy, tešil sa, že môže konečne dýchať.


  – Čo chcete, Monika? – spýtal sa o pár hodín neskôr, keď Monika vošla do jeho inšpekčnej izby.


  – Áááá, keď ma pánko nesúloží, už si zasa vykáme? – povedala nahlas.


  Sebastiána naplnil strach i zlosť, čo si to dovoľuje. Veď ju mohol cez dvere hocikto počuť. Najradšej by jej dal jednu výchovnú, nech sa rýchlo rozpomenie, kto je tu doktor a kto sestra. Navonok však zostal pokojný. Keby si všimla, že sa v ňom ženia čerti, dosiahla by, po čo prišla. Aby sa prevalila ich ešte stále teplá aféra, tak to bolo to posledné, čo si prial.


  – Čo chceš? – odvrkol, aby nestratil pozíciu.


  – Prišla som ti povedať, že dám asi výpoveď.


  „Bože, ďakujem ti, že si ma vyslyšal,“ preletel Sebastián pohľadom na cínového anjelika. Dostal ho od ženy a posledné dva týždne trónil na jeho stole.


  – Prestali sme spolu spávať, ale preto nemusíš utekať. Stále dúfam, že zostaneme priatelia. Chodíš okolo mňa ofučaná ako rafika. Myslíš si, že to ľudia nevidia?


  – Nech si vidia.


  „S akou zmijou som sa to ja zaplietol... Čo ma prišla vydierať?! Nech už je preč, zmena zamestnania je asi jediné východisko, aby sa to celé uťalo,“ išlo Sebastiánovi hlavou. No časť mysle, ktorá mala na starosti rozmnožovanie, to videla diametrálne ináč: „Do pekla, ale jej to dnes pristane. Je krásna, to sa nedá poprieť. A tie jej prsia! Ako ich, mrcha jedna, nechala zámerne vytŕčať z trička,“ snažil sa jej nepozerať do výstrihu.


  – Kam chceš odísť? – spýtal sa Sebastián, vstal a pristúpil k oknu, ktoré bolo za skriňou, takže ak by niekto vošiel, nevidel by ich spolu. Aj tak si vo svojej paranoji nahováral, že ich pomer je hlavnou témou už aj maľovania počas voľného času na detskom oddelení.


  „Jaj, tak by som ťa pojebal!“ poslal pravdu von aspoň myšlienkou. „To ty, slnko, za všetko môžeš! Z teba všetkým hučí cez leto v trenkách! Ach, príroda, čo je toto za kolobeh? Veď s ľudskou inteligenciou to nemôže byť nikdy v súlade,“ snažil sa oklamať filozofovaním.


  – Ty nechceš ísť niekam? – usmiala sa koketne a pristúpila na meter od neho.


  „Niečo si si sľúbil. Čo to plietol Dano? Aha, že sa dáme znova dokopy, že tomu verí. A čo som mu na to odvetil ja? Určite nie, že som rozhodnutý!“ rozhrkotal sa mu v mysli mlynček na mak. Lenže maku nebolo, tak sa mlynec pustil do mozgu. Spomedzi kameňov tiekla lepkavá hmota, Sebastiánovi sa zastieralo myslenie, ale ako na potvoru zostrilo videnie.


  – Čo tak sa na vec pozrieť bližšie, – zavrnela Monika a vyzliekla si tričko. Sebastiánovi sa naskytol pohľad, ktorý si chlapci vo veku od pätnásť rokov zhmotňujú vždy, keď sa na ich detskej zavrú dvere. Nič nenechala na náhodu, keďže podprsenku na sebe pre istotu vôbec nemala.


  „Bože, zostúp na zem a pozri sa na tie prsia! No tak sa ukáž, chlapče, aký si rozhodnutý! Piči, piči, piči! To som sa s akými telesnými požiadavkami narodil na tento svet?! Mám oboch rodičov, nebili ma, nič mi nezakazovali, do kostola ma vodili, mám za sebou sväté prijímanie, birmovku, porno som pozeral primerane, mám len jednu ženu, chutí mi v posteli, dokonca sa stále modlím k tomu istému Bohu, nech ma zbaví pokušenia a zabudnem na túto ženskú, ale nič nezaberá, ach,“ vzdychal Sebastián nielen vo vnútri, ale aj tichučko nahlas, kým ho Monika v pokľaku fajčila. Keď už bol penis dostatočne od slín, kde-tu ho vopchala aj medzi svoje prsia, aby po chvíli znova zmizol v jej krásne vykrojených perách. Tesne pred koncom sa mu otočila, chytila sa parapetnej dosky a prehla sa. Strčil ho do nej, ale zacítil svoj rýchly koniec, tak ho rovno aj vybral a pár ťahmi rukou sa urobil na gumenú dlážku.


  „Do dvoch minút sa vystriekal, k poriadnej súloži nedošlo. To bude

  v papieroch, keď ma udá za znásilnenie,“ kopol rozum makový mlynček do zadku, nech nezavadzia, a s prvou teóriou naplnenou strachom sa vrátil na svoje miesto.


  – Nabudúce poprosím predsa len gumu, – vyslovila sladko Monika a šupla si na seba triko. – A s tou výpoveďou som srandovala. Pa, miláčik, – dodala a vyšla z miestnosti.


  Sebastián si sadol za stôl a celý zronený sa pozrel na svoj nezastrčený úd. „Dobre, že nemáš v ruke skalpel,“ zalesklo sa na neho semeno zo zeme.


  – Som najväčší kokot na svete, to mi chce osud povedať, – zhodnotil potichu Sebastián, strčil sa do nohavíc a zavrel za sebou rázporok.


  18. kapitola


  Sviatok Krista v znamení chaosu a pitia


  Bolo pred Vianocami. Ľudia sa opäť zbláznili. Akoby sa obdobie šialenosti z roka na rok skracovalo na čoraz menší počet dní pred Štedrým dňom a o to boli tie dni intenzívnejšie. Zlaté, strieborné a neviem aké nedele upadli do zabudnutia. Doba sa tak zrýchľovala, že v roku 2050 nakúpia ľudia darčeky počas doobedia pred večerou. Stromček postavia popri varení ryby, zabehnutú kosť si vyberú sami počas fackovania syna, ktorý nebude chcieť žrať syntetickú kapustnicu. Dcéra zaspí s novým vibrátorom od mamy medzi nohami, rodičia si pred polnocou vstreknú do žíl heroín, aby sa dožili Silvestra. Ináč som to nevidel.


  Ľudia pili ako besní. Vlk, Viťo i Býk sa tešili z obratov, veď sme všetci lietali ako handry. S koncom leta síce skončili prevádzku tri letné bufety, ale zostalo dokopy desať kamenných prevádzok, ktoré som už od októbra všetky prevádzkoval ja a dvaja moji pomocníci. Podniky v decembri praskali vo švíkoch, aspoň na pár týždňov sa podľa Vlka vrátil zlatý rok 2008. Oproti minulému roku sa vraj trochu zvýšil počet firemných koncoročných večierkov, ale aj keby ich nebolo, dalo sa už pred Silvestrom s istotou hovoriť

  o slušnom náraste zisku. Psychický tlak akoby sa spoločnosť snažila eliminovať alkoholom. Ľudia sa stretávali dvakrát častejšie než počas ostatku mesiacov, lacnú vodku na mesiac nahradila drahá pálenka. Už vôbec nešlo o stromček, darčeky, narodenie Krista či zimný slnovrat. Všetkým drbalo

  z chaosu, ktorý sami zapríčiňovali, ale vyhovárali sa na iných. Tak pili oveľa viac, aby to aspoň trochu neutralizovali.


  Dni sa zliali do jedného. Telefón mi neprestával zvoniť, vďaka čomu som nevedel ukončiť ani vec, ktorá by mi normálne trvala dve minúty. Namiesto toho, aby mi z kopy odbúdalo, dopisoval som si k dlhočiznému zoznamu súrnych vecí na vybavenie ďalšie body. Veci druhej a ixtej dôležitosti som prestal riešiť úplne. Buď ich za mňa vybavil niekto iný, alebo čas rozhodol, že boli zbytočné, lebo sa vyriešili samy. Ako som bral či skladal telefón, sekal som do vzduchu namosúrené nadávky a budil nimi všetkých svätých. Do tohto kolotoča besnej komunikácie som ešte obchádzal autom naše prevádzky, takže sa úplne stratil rozdiel medzi mnou a pukancom na rozpálenom pekáči. Večer som mal vybité baterky, vyplazený jazyk som si roloval do úst priamo zo zeme, mohol som vypiť aj galón vody, hlava by ma neprestala bolieť.


  – Mňa by zaujímalo, kto prvý na svete vopchal penis medzi ženské kozy... – zabil Viťo v kancelárii.


  Obaja s Vlkom sme naňho unavene pozreli. Bol večer, Sára mi už dvakrát volala, kde som, ale my sme museli ešte niečo dokončiť.


  – Hlúposť bez Viťa je ako Mojsej bez vodky, – upokojoval som Vlka, že je všetko v poriadku, nech sa neľaká, že jeho kolegovi vypovedal v návale prepracovanosti rozum.


  – Viete, v takom pätnástom storočí sa to podľa mňa muž bál urobiť, aby ho neupálili, že je v ňom diabol... – tlmočil nám Viťo svoje myšlienkové pochody.


  – Neuveríš, ale aj v tejto dobe je množstvo párov, ktorým to ani len nenapadne, – vzdychol som spoza kompu.


  – No veď jasné, keď ženská nemá kozy, jej frajerovi nenapadne to medzi ne vopchať, – nepochopil Viťo.


  – Aj keby ich mala ako vemená, – pomáhal mi Vlk.


  – To by sa mu tam lajdal, to nemá gule, jasné, – bránil svoju pozíciu Viťo. Nechcel uveriť, že len preto, že on súloží ako ruský vojak v Berlíne, nemôžu ostatní konať pokánie.


  – Nie. Neuhádol si. Súložia iba na misionára. Od svadby až po smrť. Všetko ostatné je hriech, – vysvetľoval som cez klepanie do klávesnice.


  – Pičovina, – narovnal sa Viťo v kresle.


  – Počúvaj ma, vraj bol včera na diskotéke opäť Patrik, – začal vážne Vlk.


  – No, bol, – pritakal Viťo.


  – Vyhodili ste ho?


  – Ako si nakázal. Slušne sme mu ukázali, kde je východ.


  – Aký Patrik? – nezapínalo mi.


  – Môj syn, – odvetil chladne Vlk. – Začína sa zoznamovať s alkoholom.


  – Koľko má rokov?


  – Šestnásť.


  – Ale vyzerá na dvadsať, – doplnil Viťo. – Stará sa o seba. Určite športuje. Čo robí? – spýtal sa Vlka.


  – Basketbal a do toho ešte aj posilňuje. Ale len tak kondične.


  – Nebolo by lepšie, keby ste ho nevyhadzovali a radšej by na neho chalani dávali pozor? Keď ho vyhodíte z našej diskotéky, pôjde a naleje sa

  v inej, – predložil som svoj pohľad na vec.


  – A tam dostane možno aj na pysk. Nehovoríš zle, – povedal Viťo.


  Vlk sa zamyslel a po chvíľke uznal, že mám pravdu.


  – Dobre teda, nevyhadzujte ho. Určite vie, čo vlastním, ešte to bude brať osobne. Ale dávajte na neho pozor, nech sa k niečomu nepripletie.


  – Dobre, – pritakal Viťo, – poviem chalanom.


  – Mal by si ho zobrať na pivo, – chcel som inšpirovať Vlka ešte viac, ale odpoveďou mi bolo jeho mlčanie. Natoľko som ho však už poznal, dobré veci v ňom klíčili postupne, čakajúc na svoj deň.


  – A ozaj, znova sa začali ukazovať Rusáci. V Barbery aj v Kométe. Traja noví. Okukávajú, vypytujú sa... Minule už bola skoro mela. Nadávali Mečúňovi, že podlial.


  – A podlial? – hľadal Vlk pravdu.


  – Mečúň tvrdil, že nie.


  – Ako sa to skončilo?


  – Vyprevadili sme ich.


  – Slušne?


  – Slušne. Máme ich nabudúce vyprevadiť neslušne?


  – Ak sa to stane ešte raz, tak neslušne. Nech si to zoberie na starosť Býk. Zaujíma ma, či patria k Sťopovi. Nech sa na nich zavesí.


  – Dobre, – zapamätal si Viťo.


  – Ten zmrd Sťopa... Pritlačil Kalmana. Odstúpil mu oba bary, – zavrčal Vlk.


  – Aj tak sa o ne nestaral. Vyzeralo to u neho ako v kuchyni u Melíška.


  – Bacha na neho, nehrá férovo. Niečo mi vraví, že to nedopadne dobre, – pokračoval šéf.


  – Dúfam, že pre neho... – uzavrel Viťo.


  Nevedel som, o čom sa rozprávajú, lebo príliš často predo mnou takéto veci neriešili. A ani som o nich vedieť nechcel. Tešil som sa na Sáru, na jej teplo, úsmev, dotyk jej tela. Nie, na sex som ani nepomyslel. Bol som natoľko vyčerpaný, že objatie našich nahých tiel by som nevymenil ani za najkrajší orgazmus sveta.


  19. kapitola


  Naše životy stratili kvalitu, kĺžeme len po povrchu


  – Už ma to takto nebaví, – privítala ma Sára hneď v chodbe.


  – Sárka, prosím ťa, vydrž do Štedrého dňa, – bránil som sa, kým v duchu som hrubou fixkou podčiarkol poznatok, že čím viac sa človek na niečo teší, tým bolestivejšie je jeho sklamanie.


  – Načo sme si prenajali tento byt, keď v ňom trčím stále sama?


  – Sára, v septembri si ty chodila o deviatej večer. Celý mesiac. Toľko ste mali roboty...


  – Vysvetlila som však šéfke, že ak to má ísť takto ďalej, tak odchádzam, – oponovala mi nahnevane. – Nebaví ma to. Čakám tu na teba ako krava!


  – Nekričme po sebe, som unavený. Ledva stojím na nohách.


  – Samo, ja ti kašlem na tie peniaze, čo donesieš! Ja chcem žiť...


  – Veď žijeme, – sedel som na skrinke na obuv a nenachádzal v sebe silu vyzuť si topánky. Bol som rád, že som zo seba zhodil aspoň vetrovku a čiapku.


  – Sme ako roboti. Tebe sa páči takýto život?


  – Veď to bude iba do konca roka. Už medzi sviatkami sa to celé upokojí.


  – Prd sa upokojí! Ľudia budú stále chľastať ako chorí...


  – Zajtra pôjdem niečo dorobiť, na obed som doma.


  – Čože?!? – osopila sa na mňa. – Chcela som ísť na nejakú túru, niekam sa prejsť. Samo, zajtra je sobota, vnímaš význam toho slova?


  – Kurňa, to ste celé vy, ženy. Keď chlap nenosí peniaze, zle je. Keď nosí, aj tak je zle, lebo ho doma nevidno. Keď si raz za čas vypije, je ožran. Keď nechodí s kamošmi na pivo, je tiež zle, lebo už nie je chlap. Keď nešportuje, je lenivec a povaľač. Keď športuje, zasa je zle, lebo myslí iba na seba. Nič vám nie je dobré, – praskli mi nervy.


  – Netrep, kedy som ti ja zakazovala chodiť na pivo?


  – Sára, je taká doba. Nie, nepáči sa mi to, vlečiem sa ako mŕtvola. A čo mám spraviť? Nájsť si inú robotu za štyristo eur? Chceme predsa zobrať hypotéku a kúpiť si byt.


  – Ja v tom novom byte s tebou nebudem! – chytila si Sára tvár, nech nevidím jej slzy.


  – Pojebaná doba! – šmaril som topánky o zem. – Poď sem, milovaná, – pristúpil som k nej a objal ju.


  – Ja neviem, čo tam robíš... ja si už nahováram, že tam s nejakou ženskou paktuješ... – plakala mi na hrudi.


  – Ježiši, Sárka, čo si to nahováraš? Nemám čas ani sa v pokoji vyšťať. Až keď si prekrižujem nohy, dôjde mi, že mám mechúr ako balón.


  – Vlk chodí so Sunshine na výlety.


  – Vlk je šéf. A neverím, že teraz niekam chodia.


  – Medzi sviatkami idú.


  – Veď ti vravím, že medzi sviatkami sa to zastaví. Ľudia sa budú prežierať doma, nebude sa im chcieť vyjsť von.


  – Sunshine vravela, že môžeme ísť s nimi...


  – Kam?


  – Na Donovaly. Lyžovať.


  – Tak poďme, – vyhlásil som nadšene. – A nebudeme im zavadzať? Pred polhodinou som bol s Vlkom, nič mi nespomínal.


  – Ten ani nevie.


  – Veď ti vravím, že nik z nás teraz netuší, aký je deň. Ale ja som stále ten najhorší.


  – Pôjdeme?


  – Celý šťastný pôjdem. Zavesím na toto vynervované mesto takú zámku, akú nik neodomkne, – dušoval som sa. – Hneď jej volaj...


  Sára vytočila Sunshine a všetko dopiekli. Potom pre mňa vypýtala k mobilu Vlka a podala mi telefón.


  – Meliem tu z posledného, Sára mi skoro dala kopačky, – priznal som farbu.


  – Podobne. Vraj nejaké Donovaly.


  – Aj keby basa v Leopoldove, je mi to fuk, len nech už prestane ľuďom šibať. Nebudeme zavadzať?


  – Fakt si prepracovaný, – zasmial sa Vlk na druhej strane.


  – V januári dávam výpoveď, – oznámil som a pozeral pritom na Sáru, ako zareaguje.


  – Hovno, hovno, zlatá rybka. Dostaneš teraz také odmeny, že ten byt kúpite kešom, – preháňal Vlk.


  – Počkaj, dám ti Sáru. Tá si už myslí, že ju s niekým podvádzam, – podával som mobil Sáre.


  – Tiež to nemusíš všetkým vešať na gebuľu! – krčila čelo milovaná, kým rukou dôkladne zakrývala slúchadlo.


  Konečne sa jej do hlasu vkradol o čosi veselší tón, takže som mohol zavrieť oči a oprieť sa o stenu. „Niekde sa stala chyba. Ľudia naháňajú prachy, ale nestihnú si ich ani užiť. Jeme nemecké jogurty, jazdíme na japonských autách, v televízii pozeráme turecké seriály, nosíme maďarské tričká, na nákupy chodíme do Poľska, na dovolenky do Chorvátska, pozemky si kupujeme na Marse...


  Sláva peknej pesničky trvá jeden deň na YouTube a udalosť dňa má životnosť statusu na Facebooku. Čítaním nazývame preletenie titulkov na internete. Čumíme na Česko-slovenskú Superstar číslo sedem, večer čo večer nás gumuje Panelák či primitívnosťou typu Farmár hľadá ženu. Stupidity, ktoré neprepneme z princípu, lebo rozum je vrcholne zvedavý, do akej hĺbky ľudskej hlúposti scenáristi zašli. Až na dno, po samý kraj priepasti...


  Kĺžeme po povrchu, stráca sa kvalita starých dôb, ani tí inteligentnejší nie sú na tom lepšie. Všetko chápem, napriek tomu tu sedím ako kôň, ktorý celý deň oral. A namiesto ovsa a čerstvej vody dostal vyhubované, lebo niekde sa vydula hrča a tá zatlačila na iné bolestivé miesto. Ľudské mozgy napchaté v igelitových vreciach, ktorými niekto trieska o betón. Skučíme, nadávame, štucháme sa, nech sa ostatní na nás netlačia, ale sami bez zľutovania a zo strachu o „lepšie“ prežitie lámeme susedom prsty.


  Bojíme sa byť všednými, ženy už neveria mužom, a tak svoju lásku nasmerovali na nejaké domáce zvieratko. Všetci chceme byť milovaní, ale svoje milovanie len predstierame. Deficit lásky a uspokojenia často nahrádzame jedlom, jasné, veď duša neznesie prázdnotu. Navzájom sa učíme byť pokrytcami, lebo len tak sa z nás môžu stať uznávané osobnosti tejto spoločnosti.


  Preboha, je v tejto dobe vlastne ešte šanca slušne vychovať deti, keď samy vidia, ako sa správame, a kopírujú nás? Prečo sa čudujeme, že si vkladajú do očí démonické šošovky a vysedávajú unudení na lavičkách, kde rozoberajú, prečo sú dospeláci také klamné kurvy. To my sme im nakecali, že keď čítajú o upíroch a mafii, budú aj inteligentné. Sú nadržanejšie viac ako my zamladi, ale bojovne vedia ukázať fakera, nech sa nestaráme, že keď si chcú prvýkrát omočiť, musia si potrhať akési farebné gumičky na rukách. Nepodarí sa nám to, lebo sami sme pokrútení dobou. Nevysvetlíme im to, a ak áno, i tak ich to nebude zaujímať. Chcú hip-hop, drogy, bozky, sex a počítačové hry. Je to, akoby sme malému dieťaťu podávali namiesto vysnívaného pozláteného elektronického auta dohryzenú a oslintanú kocku. Jasné, že ju hodí o stenu!


  Môžeme žiť i v paláci a aj tak budeme nešťastní. To, čo považujeme za šťastie, nie je šťastie, v lepšom prípade je to radosť, ale ani radosť nie je skutočnou radosťou, prinajlepšom ide o zábavu. Teda spôsob, ako pred sebou utekať. Zábavu potrebuje iba človek, ktorý je neradostný a čím je svet neradostnejší, tým viac potrebuje TV, film, Hollywood, jedlo, sladkosti...

  A väčšie množstvo alkoholu, drog a tabletiek, preto, aby sme ušli pred zistením, akí sme úbožiaci.


  Sme v pasci. Jemne oholené, navoňané kaliky v sakách, vlastniace upratané byty, ale špinavé vnútra. Chyba sa musela stať už dávno. Žeby to bolo tým, že na výtvarnej nás ako malých učili kresliť k domom ploty a pes bol vždy na reťazi? Na druhej strane na matematike v prvom stupni sme mali príklad, že babka kúpila dvadsať pomarančov a sedem po ceste domov rozdala, hmm,“ bol som sám v sebe dokonale zmätený a už som nenachádzal energiu, aby som rozoznal, či je to z tej vyčerpanosti alebo začiatok zbláznenia.


  – Chce ťa ešte Sunshine, – podala mi Sára mobil.


  – Áno?


  – Vraj nedávaš mojej sestričke lásku, – zhodnotil milý Sunshinin hlas situáciu.


  – Sunshine, Boh je láska. No láska je vraj slepá. Aj Stevie Wonder je slepý. Stevie Wonder je teda Boh, nech teda dáva lásku Sáre on, kým ja pracujem u Vlka, aby ty si mala čas so Sárou telefonovať o tom, ako sa

  o vás nestaráme, – omotal som okolo nich slučku a potom ju prudko zatiahol. – Neboj sa, na Donovaloch vám to dokonale vynahradíme, – zmiernil som trochu svoje predošlé slová a úprimne sa tešil na naplnenie sľubu.


  – Som zvedavá, – ukončila Sára rozhovor.


  Tak odoznel jeden bežný deň človeka-robota, ktorý chcel spraviť zmenu, no nevedel ako. Poprosil teda okolnosti chodu bytia, nech to učinia za neho. Samozrejme, že nevedome a hlúpo, veď ho nikto predtým nevaroval, akú silnú zbraň vlastní každý človek v obyčajnej myšlienke.


  20. kapitola


  Sebastián 05


  – Ako si žijeme? – sadol si Sebastián v jedálni k Danovi.


  – Na piču... – vypľul zo seba Dano a poobzeral sa, či niekto z „divných“ nesedí nablízku. Nerád by šiel za svoje nadávky k primárovi na koberček. Raz stačilo. – A ty? Ako veje vetrík? Kde ste boli na dovolenke? Či ešte len idete?


  – Zimná dovolenka padla. V lete ideme na maltu... Veď som ti vravel, že chceme začať stavať, – odvetil Sebastián.


  – Jaj, zabudol som, – povedal Dano a s megarýchlosťou začal do seba hádzať horúcu polievku.


  – Prečo sa máš na piču?


  – Mám vytrtkaný chrbát. Zajtra mám dvojhru s Melom a odjebem si ho nadobro. Možno mi to pomôže.


  – Melo? To je ten mladý zo stomy?


  – Hej, – bol už Dano v polovici taniera horúcej polievky. – Nemôžem túto zimu ani lyžovať. Celé zlé.


  – Sa nám to kurví, – zanadával Sebastián, aj keď bežne neslušné slová nepoužíval. Hrubým bol len pri Danovi. Akoby sa vždy prispôsobil druhej strane, aby bol pokoj. Veľakrát to bola nevýhoda, o tom už vedel svoje.


  – Však ty sa máš dobre, nie? – začudoval sa Dano.


  – Ale hej, len mame potvrdili cukrovku, tak je doma poplach.


  – Snáď to nebude až také strašné...


  – Mama je chaotička, všetko u nej musí mať svoje miesto. Z jablka do minúty stvorí Venušu.


  – Kým ma jednému z rodičov pridelil súd, išli sa moji fotrovci o mňa pobiť. Len čo som skončil u mamy, obidvaja zrazu na mňa nemali čas. Teraz ani neviem, že mám rodičov, – odvetil Dano. – Piči, tu je teplo, – dodal a odsunul prázdny tanier.


  – Sa čuduješ? Behom minúty si do seba nalial polovičku rýchlovarnej kanvice.


  Dano si utrel čelo a otočil sa za zvukom rádia, kde práve prefrčala reklama na nejaké ženské lieky.


  – Ťa môže poraziť. Celý deň myslíš na piču a ešte ti to budú pripomínať aj z rádia. Keby nie ich, už by som aj zabudol, že polovička dier prežila vaginálnu mikózu.


  – Spomeň si na to, keď budeš nejakú lízať, – zaškeril sa Sebastián.


  – Potom, že prečo ťa občas natiahne...


  – Bože, chlapi, prečo vy ste stále takí povrchní, – prešla okolo nich Zuzka z krčného. Bola s nejakou novou sestrou.


  – Občas vieme ísť aj do hĺbky, – zvolal za nimi Dano. Rozosmiať Zuzku bolo však asi také ľahké ako naučiť chromého brejkovať, nezostalo mu teda nič iné, len zožať zvuk klepotania opätkov sanitárnych sandálov.


  – Mala celkom feši parťáčku. Mohla ju posadiť k nám, – nadškrtol a začal do seba hádzať maďarský guľáš, ktorý nemal šancu za ten čas vychladnúť. – Čo Monča? – vyzvedal Dano.


  – Už ju štyri dni natvrdo ignorujem. Nedá sa ináč, – odvetil Sebastián.


  – Štyri dni, – zopakoval s posmeškom Dano, – ty z toho teda robíš kovbojku.


  – Netrpím sexuálnou anomáliou ako ty. Teda nie až takou veľkou...


  – Najprv ona odutá, potom ty mlčíš. Nóóó, vy dvaja ste vzorový model komunikácie medzi mužom a ženou. Áno, takto sa riešia problémy, – nechal Dano svoju iróniu zatancovať Bizetovu Carmen.


  – Lepšie mlčať, ako sa nechať chytiť slovom.


  – Alebo kundou, čo? Hehe... Je to beštia. Nahneváš sa, keď ju opriem? – spýtal sa Dano a napratal si do hrdla pol knedle.


  – Rob si, čo chceš... Pýtaš sa ma sprostosti. Nie je moja, nepatríme

  k sebe. Som ženatý, nikdy sme spolu nič nemali.


  – A ja som ufón, ktorý tu pristál, vypil liter absintu a hľadá únikový východ späť do podzemia Marsu.


  – Hej, a kým ho nevie nájsť, šuká jednu za druhou.


  – Moniku by som dal, ale si kamoš, tak sa jej nechytím, – vyhlásil dôstojne Dano.


  – No, veľmi by ma to netešilo. Určite by ti všetko o mne vykecala.


  – Čo také? Hovor.


  – Nič zaujímavé, – nevedel Sebastián rýchlo, v čom sa má dobrovoľne udať.


  – Asi na mňa ide hnačka. Bolí ma brucho, – zaúpel Dano. Na tanieri ležala posledná vystrašená knedľa, ktorá prežila nálet dravca.


  – Riskni to, prdni si. Možno sa ti uľaví...


  – Debil, – grgol si Dano.


  – Zožral si obed, akoby si práve ušiel z gulagu, a čuduješ sa, že ťa bolí bachor. A ja som debil.


  – Neboj sa, nevytrtkám ti ju. Ide sa vydávať.


  – No jedna dobrá správa za druhou, – Sebastiánov výdych museli zachytiť aj meteorológovia v Tatrách. – Ako vieš?


  – Boli sme spolu na káve, – priznal sa Dano.


  – Aha, tak to vysvetľuje tvoju dnešnú žiadosť o priepustku do párminútového vlhkého raja.


  – To by som ti nespravil, – zopakoval opäť Dano, ale veľa istoty z jeho slov nešlo.


  – Tiež som si vravel niečo podobné, – povzdychol si Sebastián a nabral si prvú lyžicu polievky.


  21. kapitola


  Zo zlých stretnutí vzniká

  len alkoholizmus


  Na lyžovačku sme išli na dvoch autách. Stretli sme sa pred Vlkovou vilou, kde sme ešte riešili, čo sme zabudli. Veci do auta nosil vysoký, mladý chalan. Sára ma hneď ďobla do rebier, či to je Vlkov syn, na čo som jej posunkami vnútorne rozzúreného Eskimáka naznačoval, nech sa netrasie o nové drby, že všetko sa skoro dozvieme. Tak sa aj stalo – kým sme sadli do áut, bol nám predstavený Patrik, nositeľ originálnej Vlkovej krvi.


  Bolo milé sledovať počas pobytu, ako si k sebe hľadajú cestu. Niekedy chcel byť Vlk otcom a opraviť na synovi to, čo do neho zasiali všetci tí „otcovia“ pred ním. No vzápätí si uvedomil, že môže byť už len jeho kamarát a aj to bude chcieť šikovnú stratégiu. Patrik sa javil ako mladý jedinec, ktorý nemá o nič záujem, teda ak nepočítam vlasy vlajúce za ženskými snou-

  bordmi. Neučil sa dobre, ale nástupný plat si predstavoval tisíc eur a vyššie. Ak nebolo podľa neho, dokázal sa profesionálne uraziť. Vlk sa ho zastával, že on bol v jeho veku navlas rovnaký. No mne nešlo do hlavy, že ani posledné roky určite skromného sídliskového bývania s mamou mladého nenaučili pokore. „Možno je prvých desať rokov života naozaj smerodajných pre celý život a potom už môžu prísť aj súkromné školy, väzenia či iní krotitelia duchov a všetko je márne,“ učil som sa od neho.


  Po troch dňoch zimnej dovolenky prišiel za na nami Viťo, aby Vlkovi priniesol čerstvé správy z bratislavských barových zákopov. Priateľky boli

  s naším správaním spokojné, veľkodušne nám podpísali večernú priepustku na pánsku jazdu do susedného neďalekého baru s rozlohou rumunského jednoizbového bytu, majúceho obsluhu s vekovým priemerom sto rokov a vyššie. Pri jedinom susednom stole sedela skupinka Maďarov, ktorých ešte pred vstupom na Slovensko neodradilo euro.


  – Dobre, že tí Rusáci teraz lietajú k moslimom alebo do Ázie, – poznamenal Vlk.


  – To sme dopadli, Maďari sú nám zrazu dobrí, – zahundral Viťo.


  – Všetci sú dobrí, keď sa vedia správať, – odvetil pokojne Vlk.


  – Čo ty, Samo, na túto múdrosť? – otočil sa ku mne Viťo.


  – Ja neviem, ja som sa narodil neskôr ako vy, – usmial som sa.


  – Aha, ty si nevyrastal na oranž sirupe...


  – To je čo? – nevedel som, kam mieri.


  – To bol jediný sirup, ktorý sa dal za socíku piť, – poučil ma Viťo.


  – Veď kokakola bola stále, nie?


  – Nóóó, Boh stvoril nebo a zem a na druhý deň kokakolu, – uťahoval si zo mňa Viťo. – Ty, Vlk, veď on ti tára ako ten tvoj Patrik, – zasmial sa na môj účet.


  – Čo tí noví ruskí hádzanári? – zmenil Vlk tému.


  – Momentálne sedia na striedačke. Áno, boli od Sťopu. Býk to vyriešil rýchlo a bez slov. Pár jednoduchých zlomenín. Ako vychádzali z Kométy, šmyklo sa im na schodoch, – referoval vecne Viťo, akoby rozprával o tom, že zajtra bude pravdepodobne snežiť.


  – Stávajú sa aj iné nehody, človek by nepovedal, – poznamenal Vlk.


  Vypil som fernet, lebo princíp násilia mi nikdy nevoňal. Radšej by som pomáhal rodiť žirafe, ako niekomu skákal po ruke v páke.


  – Už ste niekedy trtkali Maďarku? – spýtal sa nás Viťo a pokukoval po mamine od vedľajšieho stola.


  – Neuveríš, ale môžu byť aj z Komárna, – odvetil som mu pomedzi zuby, lebo príhod o tom, že „títo nám nerozumejú, môžeme si z nich robiť srandu“, som sa už v živote napočúval more.


  – Keď ma budú biť, zaujmem polohu týraného dieťaťa, – ťahal Viťo odpovede z rukáva ako krepové ruže.


  – A to je aká? – nedalo mi.


  – Kolená ku brade, rukami si budem chrániť hlavu.


  – A v zuboch budeš držať pohárik, nech sa nevyleje, čo? – doplnil som ho.


  – Prečo pohľad na cudzie kozy roztáča mužskú krv a dostredivou silou ich to ženie rovno do čiernej diery? – stál Viťo so svojím staničným filozofovaním znova na stráži, pričom sa cez moje plece stále vyzývavo usmieval na susedu od Balatonu.


  – Je to s tebou zlé, ak si musíš každý večer vypiť, aby si mohol vysúložiť vlastnú priateľku, – triafal sa Vlk do čierneho.


  – Zo zlých stretnutí vznikne vždy len alkoholizmus, – potvrdil som jeho myšlienku.


  – Ááá, chlapci sa hrajú na čistých. Nevravte mi, že nemáte chuť na iné ženy. Veď tak sme už od čias kokakoly naprogramovaní. Aj keď zoberiem do úvahy pôsobenie drogy zvanej láska, po roku sa ozve túžba chytiť si iné prsia, byť v inej dierke. Neklamte sa.


  – Samec králika, ktorý žil osamelo, sa okamžite vrhá na každú samičku. Naopak králik žijúci s ďalšími samičkami nielen vo voľnej prírode, ale

  i v umelom výbehu sa správa sexuálne oveľa zdržanlivejšie. Jeho prejavy pozornosti voči samičke, ktorá ho priťahuje, sú trvalejšie, rozmanitejšie, ohľaduplnejšie a umiernenejšie. Komunikácia je viac-menej stála a nie je obmedzená len na pár sekúnd párenia. Každé jeho priblíženie k nej bez toho, aby došlo k dotyku, je niečo výsostne príjemné, nabité energiou, niečo, čo my ľudia chápeme ako rozkoš z láskyplného maznania, – zacitoval som z knihy prírody.


  – Dlho sme sa nevideli. Čo je ešte nové vo svete ideí? – spýtal sa ma Viťo.


  – Pohlavné vzrušenie je súčasťou intímneho života, iba ak funguje v energetickej rovine s iným človekom. Až potom má komunikačnú hodnotu. Sexuálne rozohnenie pochádzajúce iba z myšlienok, prípadne z prezerania obrázkov či videa, je vzplanutie strádajúceho vnútra. Osamelé rozhorenie puritánskej mysle, ktorej je odoprená energetická komunikácia. Takéto vzrušenie je lepšie nechať vychladnúť, – pokračoval som ako rodený psychológ.


  – Prelož mi to, – vypúlil na mňa oči Viťo.


  – Sú známe pokusy s ľuďmi niektorých prírodných národov, hlavne s mužmi, ktorým boli ukazované pornografické materiály. Záujem bol minimálny. Prirodzene žijúci človek má o inscenované obrázky rovnaký záujem ako hladné dojča o farebnú fotografiu nabitého ženského prsníka či podvyživený Afričan o videozáznam švédskych stolov.


  – Prepáč, vypil som už štyri fernety, nerozumiem, – žiadal ma Viťo

  o hodinu doučovania.


  – Vraví ti, že si sexuálne dojebaný. Videl si niekedy seriál Californication? – tlmočil mu Vlk.


  – Nie.


  – Je to o jednom spisovateľovi, ktorý napriek tomu, že chce iba ženu, s ktorou je rozídený, stále len pije a trtká všetko bez rozdielu veku. Aj ten herec Duchovny, či ako sa volá, sa dával na to liečiť.


  – Čím viac pozeráš porno a súložíš iné ženy, tým viac sa vyosuješ, – snažil som sa mu to vysvetliť jednou vetou.


  – ‚Vyosuješ‘, – parodoval ma Viťo. – Má to súvis ako zákon Európskej únie o vystrieľaní kráv, lebo metán z ich trusu zvyšuje globálne otepľovanie. Tak ešte raz... Ideš domov. Tvoja zamilovaná partnerka túži po vnímavom a nežnom sexe, ale ty máš akoby na just chuť na poriadnu mrdačku. No tú si odložíš pre prostitútku, pretože milovanú ženu nechceš biť a šukať tvrdým spôsobom. Ale tej to zasa chýba, lebo kamoška, ktorú práve nakladá nejaký nekompromisný milenec, sa nevie donachváliť. Nič? Tak ešte jednoduchšie. Chlap sa zamiluje do nejakej ženy a má radosť. Ale táto radosť raz odíde do bufetu na Senecké jazerá. Zajtra tej ženy bude mať po krk a začne sa pozerať po ďalšej, lebo keď sa z milencov stane po čase pár, prestanú mať skôr či neskôr potrebu predvádzať sa v posteli. Prirodzene ochladnú. Je to ako s autom. Kúpil si si auto, no už zajtra sa budeš obhliadať po novšom. Tak to funguje.


  Chvíľku sme sa s Vlkom pozerali na Viťa, prečo chodí do baru nafetovaný. Potriasol som hlavou ako kôň, nech to zo seba zhodím, až potom som sa doňho pustil.


  – U teba to tak je, – povedal som, – lebo sa ti o tie veci nechce starať. Vzťah aj sex musíš neustále polievať ako kvet, ináč zvädne. Ty hľadáš cestu najprimitívnejšieho vzplanutia sexuálnej energie.


  – Pozor, chlapče! Ja nie som pokecový namotávač! Ja si to poctivo odmakám fejs tu fejs!


  – Minule si vravel, že si nejakú okukával cez fotky na fejsbúku a potom si s ňou aj četoval, – vyložil na stôl dôkazový materiál Vlk.


  – Musíš si predsa obzrieť telo. Doba sa zrýchľuje, niet času na obcovanie so ženami, ktoré vyzerajú dobre, iba keď sa napasujú do riflí. Potom ich rozbalíš, kozy pri pupku, stehná a brucho hotové lavíny. Ženy dneška vedia klamať.


  – Dnes konečne pozvem tú krásnu maďarskú kočku s plnými perami na rande, povedal Viťo prázdnej predsieni a hladkal si pritom vlastné pery v zrkadle. Až potom vyrazil s kamarátmi na panáka, – predniesol som a všetci sme sa zasmiali. Kým sa debata prehupla už do úplne priožralých mužských kecov, pritakal som iba na jedinú Viťovu vetu. – Áno, doba sa zrýchľuje.


  22. kapitola


  Posledné slobodné roky človeka už pravdepodobne boli


  – Dnes sa budem len sánkovať, – povzdychol si Vlk pri raňajkách.


  – Málo sme spali, aj mňa bolí dyňa, – pritakal som.


  – Párky, káva a valím smer Bratislava, – poznamenal Viťo.


  – Matísek se posral, – vyslovil Vlk, keď zbadal naše ženy, ako sa motkajú jedálňou. – Dáme si jedno pivo na polovičku, čo Samo?


  – Baby nás zabijú. Ale dobre, pol piva nám neuškodí.


  – Dobrý deň, čo to bude? – stála pri nás obsluha.


  – Máte plzeň? – spýtal sa Vlk mladého čašníka, ktorý si nás po desiatich minútach konečne všimol.


  – Heineken.


  – A iné nič? – dobiedzal Vlk.


  – Neviem...


  – A kto to má vedieť? – naplo Vlka.


  – Tri dni som tu nebol. Robím s inou službou, neviem, čo včera naskladnili...


  – Počúvaj ma, kamarát, mňa nezaujíma, čo si robil tri dni so svojou frajerkou. Zbehni sa pozrieť, čo máte v chladničke. A rovno môžeš doniesť dve nesky a troch turkov. Ty čo, Patrik? – nebol Vlk dvakrát príjemný.


  – Kolu, – odvetil rozospato tínedžer. Kým sme my do jednej v noci kalili, on sa určite hral s mobilom a možno potom aj s niečím iným.


  – Na ráno kolu, toto ja nikdy nepochopím, – krútil hlavou Vlk.


  – Ty si dávaš pivo a mne nadávaš za nealko, – odvrkol mladík.


  – A ešte jednu kolu, – rezignoval jeho otec.


  Čašník odbaletil, na čo sa prebralo Viťovo vtipkovanie.


  – Aha, Patrik, tamtá ťa balí, – mrkol Viťo na Patrikovu rovesníčku sediacu so svojimi rodičmi dva stoly od nás.


  Mala sústredený pohľad, mierne privreté viečka. Skôr som to tipoval na tínedžerský mámvpičizmus. Alebo sa jej zdal niekto pri našom stole smiešny, nič inšie v tom občasnom pohľade k nášmu stolu nemohlo byť. Patrikom ani netrhlo. Asi už v sebe uzákonil homosexualitu alebo namiesto úsmevu, ktorý by poslal mladej, teraz viac cítil hrať tvrďasa.


  – Ty si ešte žiadnu v posteli nemal, však? – dobiedzal Viťo do Patrika, to by však chalan nesmel vyrastať v Petržalke.


  – Bože, Viťo, nebolo toho včera dosť? – poprosil Vlk o pokoj a chytil sa za hlavu.


  – No, držal som sa zásady, že prvý sex až po svadbe, ale akosi to nevyšlo, – zafrajeril mladý.


  – Celkom pekný čašník. Neviem, či sa nejdem namaľovať... – privítala ma Sára bozkom akurát vo chvíli, keď obsluha s táckou spustila našu pieseň:


  – Iba Heineken alebo Corgoň.


  – Tak poprosíme jeden Corgoň a dva poháre.


  – Šibe vám?! Je pol deviatej ráno a vy idete slopať?!? Čo vám včera nestačilo? – spustila Sunshine na náš stôl blesky.


  – A to je kto? – chcel uvoľniť atmosféru Viťo.


  – Vedúca podzemnej armády, – odvetil Vlk a chytil Sunshine za ruky. – Slniečko, dáme si so Samom jedno na poprávku, ináč to bude pre nás dnes ťažké.


  – Včera dávali v správach, že chcú zaviesť zákon, že budú dávať lyžiarom na svahu fúkať. Na vás treba presne toto... – mlela si svoje nasrdená Sunshine.


  – Idioti! Už nevedia, ako by človeka zdrali. Za starých čias sa jedlo

  v krčmách z kastrólov, voda sa pila zo špinavých džbánov, starké prali na potoku, ženy rodili doma a po pôrode stačilo mať k dieťaťu dve handry. Tí naši šašovia oblizujú v Bruseli všetkým gule a myslia si, že niekto z tých európskych pohlavárov si dá tu námahu, aby si pozrel na mape, kde sa nachádza Slovensko, – vyšlo zlostne z Viťa.


  – Mamička, aké gule? Vianočné? – otočila Nikolka svoje úprimné oči na mamu.


  – No vidíš, a je to tu... – odvrkla Sunshine Viťovi. – Také podobné... ale nie až také vianočné, – snažila sa z toho všetkého vykľučkovať.


  – Viťo, možno sme zažili posledné slobodné roky človeka. Keď som bol ja malý a vozil som sa na kolobežke či neskôr na bicykli, nemusel som mať žiadnu helmu. Lyžovať som sa učil v otepľovačkách a v štrikovanej čiapke od babky.


  – Čo! Celí spotení sme slopali obyčajnú vodu z hadice, plastové fľaše neboli. Jedli sme chleba s maslom, pili obyčajné žlté či červené cukrové limonády za tridsať halierov, ale neboli sme tuční, pretože sme stále lietali po vonku. Ráno som vypadol von a prišiel som domov, až keď vonku svietili lampy. Rodičia zúrili, ale mobily neexistovali, takže nebolo kam volať, – nadchla Viťa téma.


  – No, chlapci, aby ste sa nám nerozplakali, – rypla si sarkasticky Sunshine, ale mňa, o generáciu mladšieho, ich debata zaujímala. Prinášala odpovede na moje otázky, kde sa asi stala chyba.


  – Nemali sme Playstation, Nintendo, X-boxy, videá, DVD, sto televíznych kanálov, počítače, mobily, internet, fejsbuk... ale mali sme kamarátov. Z mäsa a kostí. Stačilo vybehnúť z domu a nájsť ich. Vždy bol totiž niekto vonku. Teraz sídliská vymreli, veru tak, slečny, – pokračoval Viťo. – Porezali sme sa, priložili skorocel a šlo sa ďalej. Spadli sme zo stromu, zlomili si ruku či nohu, vyrazili si zuby, ale nik nikoho nežaloval. Boli to úrazy, no nikto neniesol vinu – len my! Patrik, jedli sme trávu, ale bruchá nás neboleli. Nefajčili sme ju!


  – A bili sme sa, férovo sme sa klbčili, – zasníval sa Vlk. – Bože, koľko som ja prežil bitiek, útokov iných partií, šiškových či guľovačkových vojen. Stále som mal modriny, ale vždy som to akosi predýchal. Naši otcovia sa nevyhrážali druhým otcom revolverom, vyhadzovom z práce, žalobou. Naučili sme sa poradiť si, pretože sme mali nielen voľnosť, ale aj zodpovednosť, – uzavrel to Vlk.


  „Preto si taký, aký si. Vychoval ťa život, nie americké filmy. Ctíš partiu, kamarátstvo, férovosť,“ sklonil som mu v duchu úprimnú poklonu. Až potom som sa zapozeral cez okno penziónu na svah. Bol živý vďaka drahým farebným kombinézam, moderným lyžiam, bordom, lopárom, ultrabezpečným prilbám a okuliarom. Tí, čo to na snehu vedeli, machrovali, iní sa tešili aspoň z toho, čo dokážu, začiatočníci padali. Masa moderných ľudí, ktorí by svetu päťdesiat rokov dozadu pripadali ako mimozemšťania.


  – Uff, tie vaše reči, to je čistá nuda, – poznamenal Patrik.


  23. kapitola


  Prestal som dešifrovať sny

  a umrel som do Sáry


  – Aha, tam je pavúk, – ukázal som z postele do rohu našej izby.


  – To je šťastie, – povedala Sára.


  – Ty si moje šťastie, – hladil som ju po vlasoch.


  Boli sme filmovo nahí, krátko po čerstvej sprche a s veľkou časovou rezervou pred večerou. Nič viac si dvaja zamilovaní nemôžu priať. Iba čas. Priestor sa zhmotní jedinou myšlienkou.


  – Chyť ho za nohu, – navrhla Sára.


  – Šťastie alebo toho pavúka?


  – Sprav, ako cítiš...


  Postavil som sa na posteľ, vykročil z nej rovno na stôl, ktorý stál hneď pod oknom, a načiahol sa k nehybnému tvorovi. Snažil som sa ho chytiť za nohu, čo vyvolalo v Sáre erupciu smiechu. Netrpel som fóbiou z pavúkov, takže som sa nemusel prekonávať. Jedine som sa musel zmieriť s tým, že nahá postava s hompáľajúcim sa zvoncom, pretŕčajúca sa pri vysvietenom nezahalenom okne môže nejakej staršej českej turistke privodiť srdcovú príhodu.


  – Zostala mi v rukách, – oznámil som smutne.


  – Noha či šťastie?


  – Noha. Pavúk sa urputne bránil. Zaslúži si slobodu. Drží sa tej pavučiny, akoby ju sám utkal.


  – Kto iný by ju asi utkal?


  – Možno ju zdedil po tatkovi, – hádal som minulosť zo sveta hmyzu.


  – To by bol ten tatko uschnutý v tej pavučine, – tipovala Sára.


  – Zjedol ho, aby sme ten prípad nevyriešili.


  – Ty by si zjedol vlastného otca?


  – Asi nie. Kto by jedol také staré mäso...


  – Zjedz ju, to ti už šťastie určite prinesie, – nabádala ma Sára.


  – Tú nohu?


  – Hej.


  – Šibe ti? To nespravím... Iba ak by si mi sľúbila, že ma budeš ľúbiť do konca života, – začal som s citovým vydieraním.


  – Nemôžem tebe ani svetu sľúbiť nič. Nie som zmrznutý losos usmievajúci sa na teba z mraziaceho boxu supermarketu. Mením sa, vyvíjam, rastiem a som na to patrične pyšná.


  – Ty ma neľúbiš? – zvolal som teatrálne, pričom som stál nahý na stole, držal v ruke pavúčiu nohu a cez okno ukazoval ľuďom ponáhľajúcim sa na večerné lyžovanie zadok.


  – Teraz ťa ľúbim, ale každou minútou dostávam do tela prívaly vnemov, ktoré ma tvarujú. Sľubovať mohol jedine Ježiš či Budha. Oni vedeli, čo bude aj o desať rokov. Ja to neviem, preto ti môžem povedať iba to, čo teraz cítim.


  – Tak to povedz, – usmial som sa na ňu.


  – Ľúbim.


  – Koho? Celou vetou...


  – Ľúbim teba, uleteného Samka z Bratislavy, – smiali sa Sárine líčka

  z periny. – A teraz zjedz tú nohu.


  – Ja ju fakt zjem, – nepriamo som zapracoval na poslednej šanci nemať ako predkrm večere nohu cudzieho tvora.


  – Čakám... – chichotala sa.


  Otvoril som ústa a hodil si tam to nepatrné sústo. Jedine nízka surová váha ma dohnala k tomuto uletenému kúsku.


  – Spokojná, kráľovná moja? – hral som chrúmanie.


  – Poď ku mne...


  – Idem, priprav si pery, – vyslovil som, skočil a dúfal, že stolár svoju prácu na posteli neodflákol.


  Jedine Sandokan by bol pri nej rýchlejšie ako ja. V okamihu, keď sa naše telá stretli, pery o seba náruživo narazili. Víchor bozkov musel spôsobiť letné krupobitie i cunami, škody sme nikdy nezrátali. Láskou a nehou priotráveným mozgom som vnímal len balet našich dlaní, objaté telá sa radostne prevaľovali po posteli. Topili sme sa v oceáne vzdychov, ktorý sme sami stvorili. Hrýzli sme sa, zakláňali šije, vynárali sa len po nádych, vzájomne sa pomaličky otvárali, s narastajúcou túžbou hravo dobýjali... „Poď do mňa a už zo mňa nikdy nevyjdi,“ žiarilo zo Sáriných zavretých očí.


  Triasli sme našimi korunami, plody nám padali do napnutých plachiet, miešali sa s pobláznenými listami, ktoré sa chceli obtierať s červenou kožou voňavých, kyprých a plných tvarov. Svit dňa nahradil súmrak západu, obloha sa zaleskla, chcela sa milovať s nami, tak nás obnažila svojimi vlhkými rukami. Spúšťala sa po krištáľových reťaziach, zostupovala k nám sama vznešená pani Rozkoš. Čarovnou palicou cinkala po našich chrbtoch, rovnala chĺpky do šíkov mieru a lásky celého sveta. Dirigovala nás tou najkrajšou cestou k najľúbeznejšej symfónii sveta, na ktorú sa vstupenky nedajú kúpiť.


  Na to pravé predstavenie lásky sa dostanú vždy len dvaja. Sú na pódiu

  i v hľadisku. Vidia sa cez reflektory, spúšťajú oponu i potlesk. Jedine tí dvaja zostávajú vyčerpane, no naplnení, sedieť po predstavení vzadu v šatni. S príchodom tmy umierajú, aby ich spev slnka prinavrátil medzi živých.

  A potom zrazu znova sú, lebo to nechali na existenciu.


  Niekde z dna oceána nehy ku mne doplávali slová: „Samko, urobme si dieťatko.“ Ako prišli, tak aj odišli, ale zanechali mi najkrajší pocit, aký mohli.


  Prestal som dešifrovať sny a umrel som do Sáry... Až potom sa dieťa rozplakalo. Ožilo a ja som sa narodil s ním. To sa vždy oplatí.


  24. kapitola


  Sebastián 06


  – Kamarát, volám, musím sa niekomu vyplakať, – telefonoval Sebastiánovi Dano.


  – No čože? Zobudil si sa a primárova žena ležala v tvojej posteli?


  – Ja sa ti to aj bojím povedať, – začal s ostychom Dano.


  Chvíľku bolo ticho, aj trochu zabolelo. Ale na druhej strane bol Sebastián rád, že sa nadobro zbavil problému.


  – Monika? – vyslovil neisto.


  – Hej, – pritakal Dano.


  Zasa bolo ticho. Dano vyčkával, čo zo Sebastiána vypadne, ale ten už to nemienil komentovať.


  – Sme sa opili. Čo opili, ožrali...


  Sebastián stále mlčal. Nechcelo sa mu nič hovoriť, ale ani počúvať. Vstrebával to. Nešlo ani tak o Dana. Prekvapilo ho, že v ňom prežila akási väzba na Moniku, o ktorej vôbec netušil. Úprimne jej prial svadbu, nového milenca, hocijakého anciáša, len nech už od nej má pokoj. A zrazu mu zazvoní večer v bare telefón, aby mu po chvíľke stiahlo srdce.


  – Donútila ma ísť na to s gumou.


  – Dano, myslíš si, že to chcem počúvať? – spýtal sa ho rezervovane Sebastián.


  – Počkaj, ja sa ti nejdem chváliť, idem sa ti vysťažovať.


  – Nemáš na to niekoho iného? Aspoň túto storku s Monikou nemusíš mne... – nedarilo sa Sebastiánovi zakryť chlad.


  – Nie, nemám, – povedal smutne Dano.


  – Tak daj, – odvetil Sebastián ťažko.


  – Po sto rokoch idem jebať s gumou a aj to ju musím potom loviť z kačury.


  – Máš malého vtáka. Dá sa však zväčšiť. Objednaj sa u Mikiho na plastike.


  – Ale prd... jednoducho delíriová jebačka. Nestál mi poriadne. Skončili sme a ja že reku dobre, už som sa konečne urobil, lebo nekonečno krát dva, však vieš...


  – No neviem, ale pokračuj, nech to mám rýchlo za sebou, – odsekol Sebastián a hluchonemčinou poprosil barmana o deci whisky.


  – Monča vraj: kde máš gumu? – imitoval Dano ich teraz už spoločnú milenku. – Mne ti až potom došlo, že som fičal s Good Year na vtáku.


  – Hmm, gumená plnka. Už som to dvakrát na sále vyberal. Aj tampóny sú celkom zábava... Ani teplomer v zadku nevyzerá poburujúco, teda kým nie je akvaristický, tridsať centimetrov dlhý. Aj to ma stretlo, – nechal sa uniesť spomienkami na prax Sebastián.


  – Vytiahnuť som ho vytiahol...


  – No veď hej, ty bez peána ani na krok.


  – No prúser, ti poviem... – znel smútok v Danovom hlase celkom úprimne.


  – Máš strach o svoje skryté vlastnosti?


  – Aké skryté vlastnosti? – nepochopil Dano.


  – Ty si ešte opitý?


  – No, dosť...


  – Aspoň uvidíš, čo máš ukryté v šifre spermií.


  – To ti volám, presne toto. Čo keď som ju oplodnil?


  – Escapelle a je to, čo sa trasieš? Chcel si sa len pochváliť, ďakujem, už to topím vo whisky, – odfrkol znechutene Sebastián a ukázal čašníkovi, že chce ďalší pohár.


  – Povedala, že žiadnu tabletku prehĺtať nebude. Že to nechá na Boha.


  – No, nevyzerá na to, ale je taká tichá veriaca... veď je z Oravy, – snažil sa Sebastián vtipkovať, ale v duchu dusil bolestivý pocit samca, ktorý do neho zasiali muži jeho rodu.


  – Kokos, veď ona je prepnutá. Mal si ma varovať! Boh jej odkrojil z mozgu a strčil jej to do hrude.


  – Čo som ťa mal varovať? Veď si sľuboval, že sa jej nechytíš.


  – Kurva, prepáč...


  Sebastián skončil hovor a vybral sa na veľkú. Dvere sa nedali zaistiť, tak si ich pridŕžal jednou rukou. Rozmýšľal nad súčasným svetom žien bez ceny a dravých mužov bez hodnoty. Všetko sa to miešalo s bolesťou jeho krvácajúcich hemoroidov, ktorým vypitý alkohol veľmi nepomáhal. V poslednom období sa bál aj prdnúť, tak ho boleli. Nafičaný ezoterik by mu to hneď vysvetlil: „Bojíte sa niečo zo seba pustiť, tak trpí váš zvierač. Tečie vám krv a bude tiecť dovtedy, kým tú guľu bôľu zo seba nevygúľate šamanským, či iným sofistikovaným spôsobom von.“ – „Mám rád takýchto múdrych! Na chvíľku si vymeníme hlavy a odvezú vás rovno na psychiatriu,“ odsekol mu v imaginárnom rozhovore Sebastián.


  Po vytretí smutne pozrel na papier celý sfarbený jasnočervenou krvou. Tmavá krv by zvestovala problémy v črevách, ale to bola len chabá útecha. Dvere na kabínke zrazu prudko roztvoril náhodný mladý podnapitý chalan. Sekunda zmrzla, naplnil ju stav, ktorý vyskratoval oboch.


  – Kurva, správaj sa! – precedil cez zuby nasratý Sebastián, keď mladíkovi konečne zaplo a zavrel. – Už mám dosť týchto kokotských slovenských pomerov, – dodal šeptom ešte sám pre seba.


  – Piči, tam si nejaký týpek vymieňa vložku, – počul, ako sa na ňom pri pisoároch smejú dvaja opití. Myšlienkou im zaželal, nech si ich osudy potykajú so stredovekom.


  V ten večer sa nakoniec strašne ožral. Bei ani nezavolal, aj keď vedel, že to vrcholne neznáša. Fajčil do toho ako Turek, všetkých sarkasticky urážal a keď sa pri pulte objavili rozjarené nórske študentky medicíny, zobral jednu blonďavú po hodine do blízkeho hotela. Na stav alkoholu v jeho žilách ju zbalil akosi prirýchlo. Musel jej niekto povedať, že je doktor, a ona v ňom asi okamžite uvidela ľahkú cestu k zápisom do indexu.


  Nikdy nebol k žene taký hrubý ako v tú noc. Opitý mozog mu nakecal, že deva je potomok Vikingov, určite všetko vydrží a bez problémov spláchne pot jeho terapie. Donútil ju k fajke mieru, aj keď sa jej do toho veľmi nechcelo. Nadával jej do kuriev, zámerne vynechával angličtinu, využil, že ako prváčka sa vedela po slovensky ledva pozdraviť. Neustále sa ho anglicky vypytovala, čo vraví, ale podliak v jeho vnútri ju len nekompromisne súložil, až sa jej pripekal kastról, a ďalej cez vybrané slová po pé, ká a jé ventiloval všetko osobné príkorie, ktoré vraj bolo na ňom vykonané.


  Potom ju bez slova vyhodil a nebral ohľad, čo si o Slovákoch a ich kráľovstve bordelu pomyslí. Už to nemohol dodrbať viac než politici. Ako za ňou tresol dvermi, donútil sa napísať Bei klamstvo, že ho súrne zavolali do nemocnice na akútnu búračku.


  Zaspal oblečený. Posledné, čo vnímal, bolo, že plače. Vnútro ho bolelo ako koňa, no nevedel sa donútiť vstať a vyskočiť z okna.


  25. kapitola


  Kým každý človek nedá svoju poslednú bunku do harmónie

  s celým telom, je nemysliteľné, aby nastala harmónia vo svete


  Neuveríte, ale prestal som sa hádať s otcom. Sára mi poradila dobrú fintu:


  – Nebojuj s ním, prijmi ho.


  – To čo je? Vraj prijmi ho... Veď otec nie je čerstvo rozbalené kolieskové korčule pod stromčekom, – nechápal som. – Prijať môžem len dar.


  – Každý človek má svoj pohľad na svet, každý sme originál, každý má právo správať sa podľa toho, čo prežil a aký je.


  – On bojuje so mnou, – bránil som sa.


  – Lebo ty bojuješ s ním. Ste dva navzájom sa zrkadliace byvoly.


  – Ja nebojujem, – povedal som a hneď nato som si v duchu kľakol do kúta na polienko za klamstvo.


  Na najbližšej návšteve u mojich rodičov som sa zapovedal, že Sárinu teóriu aplikujem do praxe a ak sa nechytí, vrátim sa k mojej tradičnej fosforovej vojne.


  – Minule mi nejaký chuj napísal na fejsbuk, že žije v kapitalizme, ale dostáva socialistický plat a nech s tým niečo robím. Nebol si to ty? – pozrel na mňa otec úsečne.


  Najprv som ho chcel napadnúť, akí sú on a ostatní politici slizkí, keď už aj nástroje mládeže používajú na svoj profit, ale v duchu som sa hneď zahatal, lebo sľub je sľub a o to väčší, že som ho dal sám sebe. No vnútorne ma to čertilo. „Kto iný mohol za všetku tú špinu ľudstva, ak nie politici? Ten istý ‚blahodarný‘ liek sa v bohatých krajinách predáva s mnohonásobným ziskom, ale v krajinách tretieho sveta si ho chorí ľudia nemôžu dovoliť. My silnejší sme pred očami celého sveta spravili prevrat v Líbyi, tak ako predtým v mnohých iných krajinách, ktoré boli bez šance sa brániť, len aby sme ich pod nálepkou demokracie vydrancovali, zotročili, vycicali, použili a nechali dokopaných v prachu a krvi tak. My vrchol spoločnosti, ktorá sa tak rada pýši humanitou, pochopením a súcitom.


  Masové médiá sú továrňou klamstiev, ktoré slúžia len záujmom malej skupiny ľudí a na vyplieňovanie mozgov a osprosťovanie väčšiny. Slúžia chorobnej chamtivosti globálnej elity, ktorá nepozná hranice a ktorá bude tak dlho pokračovať s úrokovým systémom, kým nebude vyžmýkaný posledný cent z ruky posledného hladujúceho otroka. V tichosti tu vládne svetová diktatúra silnej menšiny.


  Musíme prestať rozmýšľať na úrovni politických strán, ideológií a náboženstiev. Neexistuje ľavica ani pravica, existujeme len my spolu. Musíme sa zasadzovať za spoločný cieľ – ľudskú spoločnosť, ktorá žije v mieri a

  v súlade s prírodou, tomuto verím ja,“ viedol som s ním dialóg, ale v záujme zachovania jeho i môjho zdravia po novom zatiaľ iba v mojej hlave.


  „Otec, nemal ten človek pravdu? Nežijeme v kapitalizme a nedostávame socialistický plat? Pamätáš si, čo povedal Havel v roku 1989? Toto sú jeho slová, ktoré sám položil na oltár pravdy a čas ich preveril: „Jsou lidé, kteří kalí vodu a panikaří, že se bude zdražovat. Dávejte si na ně pozor! Ptáte se s údivem, jestli bude inflace, jestli bude zdražování? Žádné gigantické zdražování nebo dokonce nezaměstnanost, jak to panikáři systematicky šíří, nic takového nepřipravujeme! Slibuji vám, že funkci prezidenta vezmu na jedno funkční období, ale pak bych se chtěl věnovat práci dramatika. Také vám slibuji na svou čest, pokud se za mého volebního období nezlepší životní úroveň v ČSFR, sám odstoupím z funkce.“ Do posledného slova sa stal opak. Ľudia drú ako stroje netušiac, čo bude zajtra. Sú len číslami, nik ich v skutočnosti nepotrebuje, lebo vždy si nájdu niekoho iného. Otvor si živnosť a zamestnaj pár ľudí, aby si pochopil, čo za nich budeš musieť odviesť štátu. Hádžete polená pod nohy malým a stredným podnikateľom, ktorí sú v iných štátoch vážení. Obyčajný ľud okrádate cez neustále zdražovania, dvíhanie DPH. Novoprijaté zákony sa viac podobajú rotujúcej guľôčke v kasíne. Veď choď niekedy na pivo s normálnym človekom. Ľudia už neveria, že keď sa došúľajú v osemdesiatke do dôchodku, že dostanú penziu. A aby toho nebolo málo, prijímate choré nanútené zákony z EÚ, ktoré hubia národ ako taký. Od čias Pacha sa nič nezmenilo – je len bedač, páni a ich nemilosrdní drábi. A kňazi, ktorí kážu chlieb a vodu, no špajzu majú natlačenú klobásami, tlačenkou a vínom. Hnus, tfúj,“ zhrozene som sa prichytil, kam som sa to myšlienkami dostal.


  – Otec, nenadávaj pred Sárou, – povedala zahanbene i znechutene mama.


  – Mne to nevadí, teta.


  – Ani neviem, že tam máš svoj profil, otec, – zahryzol som si do jazyka a dal som si sakramentsky záležať na tóne odpovede, nech nevyznie ako podpichnutie.


  – Takých si nevšímajte. Asi nedostal odmeny, – poznamenala Sára.


  „Sára, šibe ti! Veď ten anonym mal pravdu!“ zahorelo mi obočie smerom k mojej milej, ale tá sa stále usmievala na otca, akoby si zabudla vybrať vibrátor. Rozmýšľal som, že si začnem chytať genitálie, nech si všimne moje pobúrenie a okamžite prestane s tými obludnosťami.


  – Večne nespokojná banda idiotov, – zahundral otec.


  „Tupý baran, tupé ovce! Vy politici ste len namyslená a rozhádaná háveď, ktorá sa podobá urazenému, zle vychovanému sedemročnému decku vydierajúcemu rodiča v detskom kútiku,“ mal som hneď správnu vetu na jazyku a len tak-tak sa mi ju podarilo zachytiť.


  – Tak... je ťažké obdobie... snáď bude lepšie, – dohrabal som sa v odpovedi aspoň do stredu a použil neutrálne slová, v ktorých naplnenie som aj skutočne dúfal.


  – Ty čo? Dúfam, že už robíš tu krčmárčinu aspoň na zmluvu, – otočil sa ku mne otec pohŕdavo.


  „Len pokoj! Je to iba taká hra. Možno mu niekto poškriabal auto, vstal ľavou nohou alebo mu klesajú preferencie. Existuje tisíc vecí, ktoré ho mohli obrať o náladu. Aj ty si veľakrát ráno nevrlý. Stačí málo a dokopal by si susedu, lebo ti zobrala výťah,“ upokojovalo ma vlastné vnútro.


  – Otecko, robím na zmluvu už viac ako pol roka, – povedal som a zostal som prekvapený, po akom dlhom čase som ho nazval oteckom. Prebehlo mnou čarovné teplo. „Tá Sára má pravdu, ide to! Je, aký je, ja som, aký som, nemusíme sa hádať!“


  – A nie je to až taká krčmárčina, – zastala sa ma mama. – Samo sa stará o desať podnikov. Je prevádzkar, má pod sebou ľudí, musí organizovať veľa vecí.


  – Načo si študoval?


  „Na hovno!“ odpovedal by som ešte pred týždňom, ale táto rozohraná gameska ma začala výsostne baviť. Otec bol skvelý trenažér. Došlo mi, že mu môžem podať hoci aj dúhu a vráti mi kýbeľ zvratkov.


  – Ocino, beriem to ako prax. Keď sa raz dostanem k vytváraniu teórie, bude mi každá takáto skúsenosť vzácna, – odvetil som a zozbieral ovocie zo Sárinej tváre. Žiarila spokojnosťou, ako sa držím.


  Vnímal som ho každým pórom. Každú sekundu som si pripomínal, že hádka je zbytočná, lebo on má vlastné názory a aj keby som spravil stojku, tie moje neprijme. „Čo neprijme, ani sa nad nimi vážnejšie nezamyslí. Bude mu stačiť škrupina, k jadru mojej myšlienky sa nedostane a už ju šmarí po mne späť aj so zamietavým listom v podobe granátu. Jeho jednoducho stretli v živote iné veci, prešiel inou výchovou, vplývali na neho iné okolnosti, je teda automatický iný. No a čože, že je kat ostatných náboženstiev, nekompromisný politik, ktorý síce v konečnom dôsledku chce pomôcť ľuďom, ale nechce si dať do toho od nikoho iného kecať. Diera na ponožke je presne tak moja, ako je tento človek môj otec,“ ujasňoval som si v duchu.


  Pozrel som sa na neho v ten deň úplne ináč. Nebol som vtiahnutý do dialógu, ktorého základom by bolo iba pohadzovanie horúceho (ak nie zhoreného) zemiaka. Až teraz som si všimol, aký je negatívny. Ani by som sa nečudoval, keby sa mu od tej zloby vyhodil jebák na zube. „Na čo by boli dobré moje vety o tom, že Alah islamu je ten istý ako kresťanský Boh a Iswar hindov, čo je logické, lebo rôzni ľudia s odlišnými duševnými dispozíciami v rozdielnych kútoch sveta zákonite potrebujú aj mnohoraké náboženstvá. Alebo názor, že ľudia všetkých náboženstiev by mali byť tolerantní k iným vieram bez odsudzovania a žiť s nimi v harmónii, lebo každé náboženstvo má svoje múdrosti a hodnoty. Veď vďaka tolerancii k inej viere môžeme pochopiť tú našu. Áno, veľké náboženstvá by mali nájsť silu a začať rešpektovať múdrosť ľudí, ktorí stoja mimo nich. Napríklad takého mňa,“ usmial som sa.


  – Čo je, čo sa škeríš? – zazrel na mňa otec.


  – Vieš čo, otecko, ja ťa mám fest rád, – povedal som milo.


  Nastalo nečakané ticho. Zrazu bolo počuť tečúcu vodu v radiátoroch. Veta plná lásky prekvapila všetkých, určite aj Sáru, pre ktorú boli podobné srdcové záležitosti bežné, no u nás nie. Vystúpil som zo seba a z troch metrov som pozeral na vlastné vnútro. Tancovalo v jase svetla. Nerušene si spievalo refrén o tom, že keby sme ako ľudia viac poznali vlastné duše, boli by sme pripravenejší na životné konflikty.


  Napadla mi myšlienka, ktorá trochu zabolela: Kým každý človek nedá svoju poslednú bunku do harmónie s celým telom, je nemysliteľné, aby nastala harmónia vo svete. Dovtedy ľudia z princípu ukrižujú všetko, čo sa im nebude páčiť.


  Nebolo veľa momentov v mojom živote, kedy by som bol pánom svojho sveta. V ten večer však áno.


  26. kapitola


  Sebastián 07


  Zobudil ho Danov telefonát. Prehodili pár slov, rýchlo sa obliekol a z domu zmizol so slovami „že musí ísť“. Beáte bolo do plaču, ale držala sa. Priehrady ťažoby pustila, až keď sa za ním zavreli dvere. To, čo tušila, bol len nepatrný zlomok z toho, čo sa skutočne dialo. Keby poznala celú pravdu, asi by sa pominula. Zachránil by ju snáď len materinský reflex, tak ako tisícku žien s podobným osudom.


  Sebastián nastúpil do autobusu. Prisadol si k nemu rybár s udicou a podberákom. Strašne smrdel. Sebastián si pomyslel, že už nemôže byť nič horšie, ale o dve zastávky nastúpil do autobusu Róm, ktorý sa snáď pol roka neumýval. Sebastiánovi napadlo, že s týmto mestom je v niečo v neporiadku. Bola sobota, takže všetci prisťahovalci boli doma na východe. Sedel teda s pravými Bratislavčanmi a napínalo ho z nich. Srdce mu šepkalo, nech v tom vidí podobnosť s vlastnou cestou: „Vlastnými činmi si sa zostrelil do zákopu plného sračiek. Nečuduj sa, že ich budeš teraz dlhý čas cítiť a vidieť všade. Toto je svet, ktorý si stvoril, žiadne varovania ti neboli sväté.“


  Auto mal znova v opravovni. Prestal riešiť znamenia života. Už ho nezaujímalo, čo robí Žak a akou maximálnou rýchlosťou by mal jazdiť slobodný vták. Všetko sa posralo, a to dokonale. Veľa mu toho nezostávalo: rozvod, vražda alebo samovražda, ináč to nevidel.


  Stáli na brehu Dunaja a fajčili. Keby sa z letopočtu odrátalo sto rokov, pôjdu a zabijú ju.


  – Ako ti to povedala? – spýtal sa Sebastián.


  – Že jeden z nás je otcom a že ti to mám odkázať, vraj volať ti nebude. Že už ju obliekajú za nevestu...


  – Ako prišla na mňa? Vždy som to s ňou robil s ochranou, – snažil sa brániť Sebastián.


  – Vraj ste niečo mali pár dní pred tou našou alko mrdačkou. Ani si sa nepochválil... – vyslovil Dano. Náznak úsmevu by však v jeho slovách nenašiel ani najlepší detektív sveta.


  – Vybral som ho z nej, – oponoval Sebastián, ale v duchu sa kruto smažil, lebo sa mu vrátil moment spomínaného výstreku, ktorý šiel sčasti do nej. Nahlas to však nevyslovil. Začal veriť Monikiným slovám, že je slaboch.


  – Otcom môže byť aj ten jej impotentný boháčik... – kalkuloval Dano.


  – Vidím, že ti narozprávala o svojom frajerovi rovnaké bájky.


  – Fuck! – tresol Dano päsťou do kamenného múrika, o ktorý sa opierali.


  – Nič s tým nespravíme. Keď jej prepne, zavarí nám, že sa nám bude zem pod nohami triasť, – vzdychol si Sebastián.


  – Kurva, päťsto eur mesačne je aj dosť, nemyslíš? – prechádzal to

  z finančnej stránky Dano.


  – To má liter k dobru. Piči, akí sme my jeblí, takto sa nechať dostať, – stále to nešlo Sebastiánovi do palice.


  – Úplná bezchrbťáčka. Za hodinu bude stáť pred oltárom a sľúbi do bubliny vernosť. V bruchu nosí cudzie dieťa, tfuj! Zmija v ľudskej koži! – nadával Dano.


  – My sme už teda čistejší, ti poviem... – posypal si hlavu popolom Sebastián, nech sa nepovie. – A prečo ja päťsto? Ty si mal na predkožke natiahnutých aspoň dvesto žien. Trojčlenkou to na mňa vychádza desať eur mesačne.


  – Som rád, že humor ťa neopúšťa, budeš ho potrebovať.


  Rozbaľovali druhú škatuľku cigariet a hľadali pádne nadávky. Na viac ako na kokot-kokot sa nezmohli. Ona vyslovovala celoživotné áno, desiatkam elegantne nahodených ľudí z toho stekali po lícach slzy a dvaja muži pri rieke chceli do celého sveta vykričať, aký je nekonečne skurvený, keď dovolí hlupákom hrať sa s pohlavnými orgánmi. Už vedeli, že keď dospelí s rozumom deciek nájdu záľubu v sexe, nikdy sa to nemôže skončiť dobre.


  Sebastián v tú chvíľu neveril, že iným ľuďom sa môže dariť, že existujú šťastní ľudia, ktorým sa nedeje nič zlé. Aj keď bolo vlastne matematicky nepravdepodobné, aby sa dialo iba negatívne, takže bolo viac ako isté, že raz musí prísť niečo pozitívne, on už nestál v šíku tých, čo tomuto pritakávali. Ale rozum ho vrátil do reality pripomenutím, že keby rozmýšľal a neprenechal vládu nízkym pudom, teraz by tu nestál ako šašo, ktorý sa má rozhodnúť medzi zemetrasením s menom Pravda a dlhodobým samožalárom

  s menom Ošediviem, ale nepriznám sa, uhrám to po hrob na pracovitého a čestného človeka ako tie milióny postavičiek predo mnou.


  V duchu prosil Boha, nech pretočí kalendár. Stačilo by mesiac dozadu. Všetko by za to dal. Bolelo ho to hlavne za Beu a deti. Ak sa pred týždňom utešoval, že všetko spraví čas, teraz musel vypiť čašu blenu, aby mu došlo, že čas exspirácie skrývania podlého činu, zrady a viny sa týmto posunul

  o dlhé obdobie, kým sa bude dať spraviť test DNA.


  – Piči! – zahrešil Dano a šmaril po kačke kameň.

  V nádhernom, voňavom nebi


  – Asi som tehotná, – povedala len tak medzi rečou Sára.


  – A ja som prezident Pakistanu, – odvetil som jej s pokojom spiaceho mnícha.


  – Ale fakt som, to ženy cítia.


  „Keď vracajú ako Indián po opici,“ odpovedal som jej v duchu. Až potom som sa pri raňajšom obliekaní zastavil a nechal som sa skúšobne naplniť pocitom, že budem otcom. Veľmi mi to nešlo, ale bolo to príjemné. Porovnal som to so zážitkom, keď som mal sedemnásť a vyspal som sa napochytro

  s jedným dievčaťom. Vtedy mi hneď po orgazme došlo, že duševne to medzi nami nie je pravé orechové (chlapi to v týchto chvíľach cítia najlepšie), tak som sa jej po zvyšok stretnutia verbálne aj znakmi odkukanými zo správ STV2 snažil naznačiť, nech nepočíta s ďalším rande. Lenže dievča sa ma nechcelo vzdať, tak si na mňa po dvoch týždňoch vymyslelo hru s graviditou. Zodpovednosť vo mne to nemohla brať na ľahkú váhu, veď čo ak? Začali sme sa znova stretávať, to sa jej vyplnilo, ale bolo to iba o ťažkých rozhovoroch detí, ktoré chcú so svojimi skúsenosťami vyriešiť vec, čo láme štyridsiatnikov a nepomáhajú ani sedatíva. Po dlhých bezsenných nociach sa mi vďaka tomu, že samotný konflikt je vždy posúvajúci, narodilo v mysli jediné riešenie: vražda. Našťastie, iba na sekundu. Dievčina na druhý deň dokvitla so správou, že dostala krámy. Chcel som jej jednu streliť, ale nakoniec som bez slova odišiel za chalanmi na pivo. Sprostí sa nemajú biť, dosť im Boh nakládol.


  – Koľko ti meškajú? – spýtal som sa Sáry.


  – Neviem, ja to nesledujem.


  – Ty nemáš ten kalendárik, či čo si to kreslíte?


  – Nie, mne sa to nechce značiť. Mne nikdy nemeškajú, – odvetila hravo.


  – Veď v januári si mala, nie?


  – Asi áno... – zamyslela sa, – hej, hej, mala, – doplnila už s istotou.


  – Uff, Sára, akoby som sa rozprával so senilnou babkou v starobinci.


  – Kúp dnes v meste test, dobre?


  – Dobre, kúpim, – povedal som a odišiel do práce. Už za treťou zákrutou som myslel na niečo iné. Racionálnej časti rozumu to už nestálo za riešenie. Zo všetkých strán sa na mňa valili správy, že polovica známych má problém spraviť dieťa, dokonca aj médiá ma pravidelne a dôkladne oboznamovali, že mám dvakrát menej spermií ako môj žijúci dedo. Nedajte sa potom oklamať a nemajte strach, keď všetko okolo vás plodí len negatíva. V predstavách mi skutočne išli vízie, že o potomka sa budeme so Sárou snažiť minimálne rok a asi nás neminie ani návšteva odborníkov.


  Akurát som dovolal s jedným barmanom, ktorého som nemilosrdne zobudil, pretože vo vyúčtovaní mal pri predaji absintu napísanú nulu, ale vo fľaši chýbalo deci. Zaspato zamrmlal: „Áno, áno, spomínam si, pili to tí dvaja pri bare,“ a zložil. Hneď nato telefonovala Sára:


  – Ja som to už nemohla vydržať.


  – Čo? – bol som mysľou pri fľašiach.


  – No čo asi?! Kúpila som si test...


  – ... a vyhodila si peniaze zbytočne do koša, čo?


  – Milý môj, budeš oteckom, – vyslovila s úsmevom v hlase. – To sme museli vtedy na Donovaloch...


  Niečo som koktal, veď veľmi veľký výbuch trvá aj v amerických filmoch viac ako päť minút. Nechal som sa súložiť tou novou, prevratnou správou, nositeľkou toľkej radosti. Všetky zbytočné slová zrazu odišli v tichosti a so všetkou pietou. Priestor narastal, čas bol odrazu priateľom. Najbližší mi bol znenazdajky sen o nebeskej záhrade na zemi, veď ktorý otec by chcel vlastným deťom zanechať na žitie krátery po bombách.


  Bolo to niečo nové. Teplota vnútra sa priblížila srdcu sopky, dychtivé ruky sa zastavili, prestali vykonávať všetku činnosť. Ako som dovolal, išiel som si sadnúť do Vlkovho čalúneného kresla, ktoré bolo v celom podniku najmäkšie. Zažmúril som oči a ponoril som sa do toho nepoznaného, nového, nadpozemského pocitu. Občas scenériu čistého citu prerušil rozum: „To nemôže byť pravda, to je nemožné, to nemohlo ísť tak rýchlo.“ Kde-tu prichádzali otázky: „Ja budem otcom? Preboha, budeme dobrými rodičmi? Čo je to, chlapec či dievča?“ Ale ústie toho lievika smerovalo výhradne iba onomu božskému zázraku: „Nový život, div divov a my so Sárou sme tí kúzelníci... dve bunky sa spoja, potom sú štyri a zrazu búcha srdce, neuveriteľné... niečo moje, moja krv, vlastne ja!“ Plával som pomedzi ten čarovný mišmaš a usmieval sa ako debko. Nič inšie sa ani robiť nedalo, lebo keď sa srdce smeje, ústa nezostanú kamenné.


  Poviem vám to rovno, nevedel som to pochopiť. Až neskôr mi došlo, že človek sa musí naučiť prijať všetky veci. Aj tie dobré zmeny sú pre človeka šok, ale vďaka pozitívnemu náboju ich vstrebáva automaticky lepšie a – na škodu veci – aj rýchlejšie. Vtedy som pritakal všetkým tým vlajkonosičom

  s heslom Žite tu a teraz! Áno, minulosť je len sen a budúcnosť vízia, ale skutočne len prežitý, plnohodnotne vnímaný a precítený dnešok urobí

  z včerajška vyplnený sen a zo zajtrajška krásnu víziu. Mali pravdu, ľudský život je zázrak, ktorý začneme vnímať, až keď nás osudová artiléria prinúti zutekať do krytu alebo nás naopak vyženie na kopec, nech sa rozhliadneme, v akom nebi to vlastne žijeme.


  Zostalo vo mne ticho, ktoré čistilo. Chcel som upratovať, nevedel som však ako. Chcel som si to predstaviť, ale nedarilo sa mi to. Chcel som to precítiť, no bol som tým taký naplnený, že samotný pocit ustúpil do úzadia a nedalo sa ho dotknúť. Bol to nový stav bytia, zvláštny druh radosti, nádherný balet dychu. Nebolo komínov, špinavých ciest, zachmúrených dôchodcov, krvácajúcich kačiek, bolo len nádherné, voňavé nebo.


  Zapadanie ako východ

  Čistá duša s krvavými rukami


  Boli sme so Sárou na polceste z Malaciek. Po roku sa konečne dostala

  k tomu, aby šla pozrieť spolužiačku zo strednej. Práve sa jej narodil syn Matej. Nielen on vytvoril veselú atmosféru, ktorá vládla v ich dome. Možno za to mohlo aj vínko v erbe mesta, domáce klobásky, ktorým sa nevyrovnala ani najdrahšia klobása z Kauflandu. Všetko tam chutilo božsky, takže nebolo pochýb, že čo sa vyrobí na dedine a s fortieľom, to je tá pravá delikatesa.


  Šoféroval som ja. Keď Sára otehotnela, snažil som sa, aby sa vyhla akémukoľvek stresu. Už asi hodinu bola tma. Slnko sa pobralo pozrieť, čo robia ľudia na druhej strane zemegule, vždy to bola zvedavá kôpka veselosti.

  A mesiac, jej uštipačný brat so špekulantskou briadkou, si vybral na tieto dni pre istotu voľno.


  Možno práve ťažká opona temnoty vylákala tie srny na cestu. Našťastie som ich zbadal už z veľkej diaľky. Tá prvá stála v strede cesty, ale hneď ako som prepol diaľkové svetlá na stretávačky, vykonala pár sviežich skokov do bezpečia pravých zvodidiel. Ale neušla do bezpečia poľa. So strachom v očiach pozerala cez cestu. Zrak plný ustráchanej materinskej lásky ma naviedol k mláďaťu. Malá srnka, mohla mať hlavu tak vo výške metra, vystrašene stála tesne za ľavým cestným mantinelom.


  Brzdil som od prvého momentu, ako som ich zbadal. Sára sa prebrala na náhlu zmenu fyzického pôsobenia síl, pišťanie pneumatík a moje modlenie:


  – Moje malé, krásne, stoj tam, kde si, nehýb sa, prosím ťa!


  – Preboha, – zmohla sa Sára na jediné, keď jej mozog vyhodnotil, do akej situácie sa prebrala.


  Ale sŕňa vnímalo len svoju mamu, ktorá už bola o pár metrov ďalej. Vykročilo. Svet sa spomalil, čas sa začal ťahať ako karamel, Matrix sa preniesol na časť cesty, ktorou sme si to šikovali. Zo stovky som sa dostal na sedemdesiat. Na vozidle nefungovalo ABS-ko, takže som ho imitoval trhaným zašliapovaním brzdného pedála. Dostať sa do šmyku a riskovať tri životy bolo to posledné, čo som si želal.


  – Bože, ty teliatko, čo to robíš! – skríkol som cez sklo na vystrašené zviera, ktoré ešte nebolo tak dlho na svete, aby mu mama stihla dať lekciu o plechových zveroch, ktoré sú rýchle, oslepujú a sú také silné, že zabijú jedinou ranou obrovského a tvrdého čela.


  Srnča spravilo ďalší krok. Planéta spomalila, Boh sa nadýchol, v stávkových kanceláriách vyvesili nový tip: zomrie sŕňa? Smrť bola voči životu tri ku jednej. Negatívni sráči...


  – Dobre teda, sŕňatko krásne, keď si sa rozhodlo vykročiť, tak v tom aj pokračuj! – vyriekol som prosbu.


  V mikrosekundách som preletel spätné zrkadlo. „Jedno vozidlo za mnou, ale dosť ďaleko, to je dobre, hromadná zrážka nehrozí,“ odfajkol som

  v hlave prvú najdôležitejšiu vec. „Rýchlosť pod štyridsať... brzdy teda fungujú skvele, ale stále ovládam slušne rozbehnutý vražedný náboj. Vzdialenosť tridsať-štyridsať metrov... Musím sa rozhodnúť – ak zastane, pravou stranou ju miniem, ale ak bude stále kráčať, musím zahnúť doľava a jedine tak sa nikomu z nás nič nestane.“ Rozhodol som sa. Mierne som skrútil volant doľava, predpokladal som, že mláďa odskáče za svojou mamou. Lenže sŕňa zrazu zastalo a skamenelo.


  – Zablikaj naň diaľkovými! – napadlo Sáre.


  Preblikol som, ale akoby som ho tým nadobro zalial neviditeľným betónom. Už som vedel, že som za bodom zlomu, že už je neskoro, že mi vesmír prenechal zodpovednosť za cudzí život.


  – Bež! Nestoj!!! POHNI SA!!!


  Zmeniť smer auta sa už nedalo. Prudkým strnutím volantu by som možno ochránil dieťa prírody, ale určite rozbil auto, no hlavne mohol ublížiť nám. Žiaľ, Boh ma postavil do situácie, keď by sa aj ten najduchovnejší človek na svete vďaka inštinktu rozhodol pre svoje prežitie. Toto sa oklamať nedalo, ruky mi stvrdli, rútili sme sa na božie dieťa, to na nás vytriešťalo najčistejšie oči, aké sme kedy vo svojich márnivých životoch mohli vidieť. Čas sa zmenil na sopeľ, nanosekundy odkrajoval ožratý správca vesmírneho času, do zvona bil oťapene, zaspato, neprebrali ho ani kvíliace pneumatiky, keď som brzdu zatlačil medzi lopatky náhodne kráčajúceho Austrálčana.


  Náraz. Mäkký stret, žiaden hluk, nič sa nerozletelo. „Dobre, dobre, najhoršie je zažehnané, žijeme,“ vyšprintoval zo mňa zrazu život. To, že si planéta pichla heroín cez rieky, som vtedy vedel len ja a Sára.


  Akoby sme sa pobozkali, len sŕňa z toho odhodilo na dva metre. „Už sme sa ledva hýbali, možno sa mu nič nestalo... Ježiši, ja tu ratujem zviera, čo Sára?!?“ preľakol som sa.


  – Si v poriadku? Nič sa ti nestalo? – otočil som sa k nej rýchlo.


  – Nie, nič... pozri... – kývla Sára hlavou, nech sa opäť vrátim k výjavu bolesti.


  Zacúval som asi tri metre. Ani mi nenapadlo, pozrieť sa do späťákov, lebo to, čo nám bolo dané vidieť v tú chvíľu, zostáva v človekovi až do smrti. Mláďa ležalo na vozovke na boku, ale hlávku malo zdvihnutú. Pozeralo sa na netvora, ktorý mu spôsobil takú nečakanú bolesť. Vysielalo ku mne otázky ešte nepomazané hriechom. Bolo v tom iba čisté nepochopenie, umierajúca úprimnosť, niečo v zmysle: „Prečo? Čo také som urobila, keď si mi takto ublížil? Kto si? Svet je skutočne plný bolesti, keď už musím odísť? Ešte som si ani poriadne s mamičkou nepoležala na kvetmi zaliatej lúke... ach, bolí to,“ plakali srnkine oči. Až potom sa začala pomaličky skláňať. Akoby ju dirigoval najlepší režisér sveta. Bolestivo pomaly sklonila hlavu a pokorne ju zložila na koberec tvrdej cesty. Dodýchala.


  Niekto mi pichol ostrý bodec do srdca, bol som prichystaný rozplakať sa. Neviem, čo to zadržalo. Asi čerstvo narodený vrah vo mne sa dostal bez volieb priamo do parlamentu.


  Na chrbte som zacítil plač ubiedenej srnčej mamy, ktorá to celé z krajnice pozorovala. Nemohla vidieť, no všetko do najmenšej podrobnosti cítila. Keby ju niekto premenil na ľudského tvora, dobehne ku mne, vytiahne ma cez okienko z auta a obúcha mi hlavu o cestu, nech viem, čo som vykonal.


  – Samko, preboha, za nami!!! – skríkla Sára.


  Šliapol som na plyn, obišiel moju smrťou nasiaknutú nástenku, prešiel do pravého pruhu a rozbehol auto. Neustále som sa pohľadom vracal do zadného zrkadielka. Svetlá za nami nás rýchlo dobiehali, boli od nás na menej ako päťdesiat metrov. Šibali si to pravým pruhom. Prudké zakmitanie svetlometov demonštrovalo nabehnutie na telo obete a dokonale ma utvrdilo, že už sa niet prečo klamať. Neprežila, zobral som život.


  Bolí to, keď čistá duša s krvavými rukami plače pri krajnici.


  29. kapitola


  Znamenie?


  Vo Vlkovom dome som sa vždy cítil dobre, ale vtedy to bolo bolestne málo. Hodiny ukazovali niečo pred polnocou. Sára zavolala Sunshine, čo sa nám stalo. Akurát bola u Vlka, tak nás počkali.


  – Kde máš Nikolku? – spýtala sa Sára ticho.


  – Spí hore.


  Vlk ku mne podišiel s dvomi pálenkami. Obe boli v nádherných fľašiach z brúseného skla. Pozrel som sa na Sáru, či nás odšoféruje domov. Ticho pritakala. Zahľadel som sa na bielu tekutinu s prosebným pohľadom, nech zmyje, odplaví, nahradí, zacelí, obnoví, vráti. Vypil som a prvýkrát mi nevadilo, že mi skrivilo ksicht, ba naopak, želal som si, nech ten mok chutí ako žlč, veď nič iné som si nezaslúžil, len piť najväčšiu močku sveta.


  Znova mi bolo doliale a ja som poslušne vypil. Až potom som sa oprel do sedačky.


  – Zobrali ste ju? – spýtala sa Sunshine.


  – Nie, – odvetila Sára.


  – Mohol byť guľáš, – nadhodila žartom jej sestra, ale keď zistila, že nik sa nesmeje, stíchla.


  – Tomu za vami sa nič nestalo? – položil Vlk pragmatickú otázku.


  – Nie. Našťastie to bolo mláďa. Keď ležala, bola len o čosi vyššia ako veľký pes. Možno ju chytil spojlerom... ale pokračoval ďalej, – zhodnotil som vecne.


  – Čo vy? – vyzvedala Sunshine.


  – Čo my? Smútok... – odvetila Sára. – Keby si videla, ako zložila tú hlávku... bola ako malé dieťa.


  – Auto? Predok rozbitý? – pýtal sa Vlk ďalej.


  – Ani neviem, nezaujíma ma to. Vidím len tie bezbranné oči.


  – Vypi, lieči to, – povedal mi.


  – Máme trošku chytený spodok nárazníka. Je celý od srsti, pozerala som to, – sumarizovala Sára, – dokopy nič... na kapote fľak krvi.


  – Tá srnka nebola krvavá, – nešlo mi do hlavy.


  – Ale na kapote je fľak. Tak päťcentimetrový, – povedala jemne, nech ma ešte viac nerozruší.


  – No jéjda, jedna srnka. Stalo sa. Veď si nechcel, – snažila sa ma utešiť Sunshine.


  Nič som nepovedal, vypil som. Vlk si zámerne sadol vedľa mňa, aby mi mohol automaticky dolievať.


  – Sunshine má pravdu. Nie je zabiť ako zabiť. Boh vníma rozdiel medzi zámerom a náhodou, – prekvapil nás Vlk. Bol som mu za tie krásne vety vďačný, ale bolo to stále málo. Človek by povedal, že už možno niekedy aj zabil, a pritom to bola mimoriadne vnímavá duša. A ja, považovaný za dobráka, som bol skutočný vrah. Akosi sa to v ten večer obrátilo všetko ešte viac na ruby. Vypil som, Vlk tiež, až potom nám obidvom nalial.


  – Je to znamenie, – šepla Sunshine.


  Presne tohto som sa bál, pretože od tej zrážky som potajme na nič iné nemyslel. „Ak sa nespomalím, niekoho zabijem? Koho? Alebo je to tak, že som jeden život vdýchol a Boh mi dal súbežne pocítiť, aké je to život zobrať? Nebudeme môcť mať ďalšie deti a toto je znamenie, nech si ceníme dieťa, ktoré príde? Ach, čo je toto za rébus?“ zhrýzal som sa sám v sebe.


  – Aké znamenie? Čo trepeš! – bránila nás Sára. – Si teľa.


  Život nám dáva znamenia, to som vedel. A toto bolo pre mňa väčšie znamenie ako zjavenie sa Panny Márie pred začiatkom druhej svetovej vojny na nebi vo Vlkolínci.


  Vypil som. Vlk nie, ale mne dolial.


  Strácal som vďaka tejto priamej skúsenosti šťavu ako ananás, ktorý sa v nerozvážnosti začal hrať s nožom. Keby sa to s tou srnou stalo nejakému kamošovi, smejem sa, čo z toho robí takú vedu. Šup mäso do kufra a rýchlo prikladajte do kotla. Asi by som bol ako Sunshine. Tú otrepal život hneď po štarte, nazerala na svet tvrdšími okuliarmi. Vlk si čo-to odžil v podzemných légiách, musel som v jeho očiach vyzerať ako babkina bábovka s hrozienkami. „No a čo... aspoň viem, že cítim. Vyzerá to tak, že sme so Sárou jedni z posledných cítiacich sveta,“ bavila sa vo mne pálenka ani neviem s kým.


  Vypil som. Okrajovo som vnímal, že baby sa už zhovárajú o niečom inom. Zdalo sa mi, akoby ma niekto vložil do vriaceho kotlíka, kde sa na dne škvarila cibuľa. Keď ma vnútorné kladivo rozdrbalo na tisícdielne puzzle a ocitol som sa po hodine pitia v cudzej dimenzii, v ktorej som ešte nemal nikdy česť sa nachádzať, Sára rozhodla, že je čas ísť.


  Bol som ožratý na prach, na plech, na sračky, na kašu. Vymazať to, na druhý deň sa zobudiť a nepamätať si tu strašnú udalosť. Presne ako človek, ktorý chce zabudnúť, že vykonal niečo strašné. Nie z pohľadu okolia, ale z vlastného vnútorného uhla. Vtedy to bolí najviac.


  30. kapitola


  Som človek,

  mám právo na omyl


  Naložili ma do auta. Svetlá sa mi pri každom jemnom nadskočení automobilu rozmazávali do osmičiek a nepodarených jednotiek. Niekde medzi tými tancujúcimi číslami a mojou tvárou blúdili v prítmí auta oči zabitej srny. Pozerali na mňa a ja som im dobre rozumel: Neujdeš predo mnou, nepomôže ti ani alkohol. Nájdem si ťa aj v snoch.


  – Vidím len... tie jej oči, – brblal som Sáre.


  – Aj ja, – potvrdila mi po chvíli. – Keď skláňala hlávku...


  Vyslovila tie slová, pokojne kerovala, ale mysľou bola tam, kde ja – na krvou poznačenej ceste prvej triedy. Ja som sa na nič viac nezmohol. Sedel som tam ako mentálko.


  – Preboha, prešla som stopku, – preľakla sa Sára, keď si uvedomila svoj prečin.


  Aspoň v mojej hlave som ju upokojil, že je pred druhou v noci a že policajti určite hrajú na stanici kocky o prachy, lebo na ozvučenie vzduchu myšlienkami som už bol malý pán. Lenže húkačka bola okamžite pri nás. Keď si vás nejaký deň vyberie smola, vyžerie vás až na kosť.


  – Kokoti, – vydralo sa z mentálka tesne pred tým, ako Sára stiahla okienko.


  – Nebudem vás klamať. Bola som zamyslená, len som sa periférne pozrela doprava. Nič tam nešlo, veď je noc... a prešla som ju. Nespravila som to naschvál.


  – Viete, ten nový zákon o pokutách sme nenavrhli my, ale ministerstvo. Je nám ľúto, no ak nemáte na pokutu, musíme vám dočasne zadržať vodičský preukaz.


  „Kto sa ospravedlňuje, koná ako vinník. Neospravedlňuj sa, ty kokot,“ plávali mi vety v priehrade alkoholu, vysloviť som ich však nevedel.


  – Koľko chcete? – spýtala sa odmerane Sára. V tej opitosti som ešte silnejšie cítil, že v nej horí les sklamania z konania príslušníka, ktorý rúbal, sekal, ale určite nevystupoval ako človek, ktorý nás má vychovávať či nebodaj chrániť.


  – Horná hranica je tristo eur, ale keďže ste sa priznali, dáme to na šesťdesiat.


  – Čože?! – zdúpnela Sára. Srnka z nej vyprchala, nahradila ju srdnatosť.


  „Vlk má pravdu: nikdy nepocítiš, že ťa chránia. Niečo v tomto štáte nie je v poriadku. Je to bordel... ach, zasa tie oči a do toho ešte títo kokoti,“ otáčal sa mi v hlave bubon so srnkami, s pálenkou, kotlíkom, cibuľou a chujmi

  v zelenom a s lampášom.


  – Preboha, veď som len človek, mám právo byť omylná, nie som robot! – bránila sa namosúrene Sára.


  – Táto chyba mohla stáť niekoho život, – zľahka konverzoval policajt, ktorý mal pred sebou povinný rozpočet od štátu, koľko má počas zmeny nazbíjať, aby si papaláši hompáľajúci nohami na najvyššom salaši mohli nakúpiť novšie limuzíny a zaplatiť sekretárky na varenie kávy a hulenie penisov.


  – Veď sú dve nadránom. Pozrela som sa tam, nik tam nebol. Manžel je opitý, ale ja som nevypila ani pohárik, som gravidná. Môžem fúknuť, ak chcete, – nevzdávala sa.


  – Hrubo ste porušili zákon cestnej premávky...


  – Sme jedna z mála krajín, ktorá má dopredu určené kvóty, koľko vyzbierať. Toto nemá s demokraciou nič spoločné! Zákony, ktoré sa prestanú vykonávať s ľudskosťou, sa premenia na údery biča diktatúry, – šermovala Sára vetami, ktoré musela mať z našich nespočetných dialógov s Vlkom hlboko uložené v podvedomí, lebo vysloviť som ju ich nikdy nepočul.


  – Takto sa bránia všetci...


  – Keby som to spravila naschvál, hneď vám zaplatím aj najvyššiu taxu. Ale necítim žiadnu vinu. Rozumiete mi?


  – Prepáčte, nie som tu platený od toho, aby som s vami viedol dišputu. Buď zaplatíte, alebo vám musím odobrať vodičský preukaz.


  – Teraz vám niečo poviem. Niečo som precestovala. Na Novom Zélande som zastala večer na manželovo naliehanie... bol spln, vedľa nás pri krajnici bola nádherná prírodná scenéria, chcel fotiť. Nemôžete tam zastať na ceste, aby neboli búračky, lebo kvôli tomu raju tam pred rokmi stávali všetci, a tak to aj dopadlo.


  „Preboha, Sárka, veď my sme neboli spolu ďalej ako v Budapešti?!“ lapala vo mne opica po dychu. Až keď pochopila, že Sára dokonale interpretuje Vlkove cestovateľské príbehy, začala sa psychopaticky uchechtávať.


  – Ten policajt nám desať minút vysvetľoval, čoho sme sa dopustili. Milo nám dohováral, priam nás prosil, nech sa to neopakuje. Potom nám poprial šťastnú cestu a odišiel. Nielenže nám nedal pokutu, ale zanechal v nás silný pocit, že je rovnaký ako my. Človek. Obyčajný. Hlavne však priateľ, ktorý pomáha, vychováva a chráni nás. Keď odišiel, najradšej by som sa schovala do myšej dierky, tak som sa hanbila za to, čo sme urobili. Nikdy viac sme počas toho mesačného putovania po Zélande na ceste prvej triedy nezastali. Preboha, rozumiete mi?


  Policajt mlčal, už to vyzeralo, že ho Sára zlomí.


  – Vychoval ma, – dupala moja milá na plyn rozhovoru. – Ak tie peniaze zo mňa dostanete, znenávidím vás, zákony, všetko. Prestanem vám veriť... Zasejete do mňa trpkosť, nedôveru. Potom sa nečudujte, keď vás ľudia nemajú radi! – zavesila Sára do vzduchu výkričník.


  Išlo mi prasknúť brucho. Smial som sa ako zmyslov zbavený. Oslaboval som Sárin útok, uvedomoval som si to minimálne v malíčku pravej ruky, ale alkohol vo mne mi nedovolil konať ináč.


  – Vodičský preukaz budete mať u nás na oddelení. Vypíšem vám papier, na ktorý môžete došoférovať automobil domov.


  – Kokot... len kokotom... zostane... – vydrali sa zo mňa konečne nejaké slová.


  – Čo ste to povedali?!? – vyštekol policajt do auta. Sára ho pekne predpiekla a mentálko to nechcene hravo dokončil jedným vrzom.


  Viac si nepamätám nič. Len tie oči...


  31. kapitola


  Sebastián 08


  Na každom vrchole je zima, lebo ste tam sami. Aj na dne ste sami, i keď okolo vás sú milióny podobne padlých duší. Všetky sa však správajú ako ranené zvery, snoria po najtmavšom kúte, kde by si mohli trieť srsť o drsnú omietku v liečivej samote. Myšlienkou na Boha hrejú hlavne jeho, ale aspoň vďaka tejto tenkej niti ešte zotrvávajú na planéte. Je otázne, čo je lepšie...


  Najlepšie je človeku v šedej mase tupo sa pohybujúceho stáda. Tá vás chráni, kŕmi i stráži a ak veľmi vystrkujete rohy, bez meškania vám ich otupí. Prípadne vás kopne do zadnice, nech si idete za novou múdrosťou rafinovane zabalenou v utrpení, no musíte opustiť stádo. Odchádzajú len múdri alebo blázni. Väčšina davu na vzduchu mlčí, hundrú len pod paplónmi.


  Sebastián vedel, že má obrovský problém a že ho bude musieť v sebe nejako vyriešiť. Nechcel skončiť na liekoch či si začať alkoholom vylievať tekvicu a stať sa tak ešte nevedomejšou bezmocnou hračkou osudu. Pár jeho kolegov už zmizlo z nemocnice, aby sa po čase znova vrátili čistí a horlivo všetkým rozprávali, ako bolo na pracovnej stáži v Izraeli úžasne. Chýry a legendy o nich by nespísal ani Zamarovský. No ani najlepší spolupracovníci či kamaráti im do očí nepovedali, že to všetci aj tak vedia a smejú sa na ich klamstvách.


  Sebastián pred Beou všetko ututlal, ale aspoň sa začal snažiť, čo to len dalo. Rodina bola vďaka nemu v dezolátnom stave. Beáta už mlela z posledného, mohla ho akokoľvek zavádzať, že všetko ide dobre. Sebastián až vďaka svojej slabosti a následnému pádu pochopil obrovskú silu svojej ženy. Konala z tichej zálohy, pre rodinu bola schopná urobiť všetko. Bez náznaku reptania sa starala o domácnosť a deti, čo sa v tejto dobe nezničiteľných terminátorov rovnalo sizyfovskému úsiliu. Kým si to človek sám na týždeň neskúsil, nikdy to plnohodnotne nepochopí.


  Znova si ju začal vážiť. Najprv sa bál, že by si mohla všimnúť náhlu zmenu jeho správania, tak sa v pochvalách a vyznaniach sprvoti brzdil. Potom si však vynadal do vychcaného robota a pustil city naplno. Hovorila z neho úprimnosť, no ona akoby mu zo začiatku paradoxne neverila. Chápal to. Žal iba následky vyosenia vzťahu, neharmóniu, ktorú svojím nadržaným penisom sám zasial. Znecitlivela, obalila sa škrupinou. Musel si naliať čistého vína: „Ako dlho som to kazil, tak dlho to budem musieť naprávať.“


  Najhoršie to však bolo s patáliou v jeho vnútri. Naučil sa ju dokonale skrývať, ale aj tak vedel, že to bude musieť nejako vyriešiť. Variant, že to kydne času na bedrá, akosi nevychádzal, vnútorné výčitky žili svojím vlastným životom a pri ich tuhom korienku to nevyzeralo, že by sa chystali tak rýchlo odsťahovať.


  Akousi vnútornou analýzou dospel k záveru, že bude musieť nájsť nejakého duševného špecialistu, ktorý mu pomôže. Psychológom ani psychiatrom nedôveroval. Okrem seba považoval všetkých doktorov za pacientov. A to by mu tak ešte chýbalo, aby sa vyspovedal kolegovi! Do týždňa by sa na neho celý špitál tajomne usmieval, aj vrátnik by sa mu zdravil hlboko vyklonený z okienka. Bola by to otázka pár vizít, kým by sa plamienok zápalnej šnúry dostal k Beáte, a to by bol koniec sveta. Jeho určite. Na túto príležitosť už mal doma pripravenú smrteľnú dávku tabletiek.


  Vracal sa akurát z rodinných konštelácií. Dočítal sa o nich na nete a napriek tomu, že takéto sedenia ponúkalo viacero ľudí v oblasti Bratislavy, dal prednosť anonymnejšiemu Česku. Metódu vymyslel nemecký psychoterapeut Bert Hellinger. Prišiel na to, že každý z nás je súčasťou rodinného systému, mysliac tým, samozrejme, aj generácie dozadu. Ak by niekto z rodokmeňa urobil niečo „zlé“ alebo za niečo trpel, neskorší členovia systému vraj mali tendenciu to vyrovnať tak, že to vo svojom živote zopakovali. Deti niesli zodpovednosť za rodičov, akoby vinu za ich problémy, ktoré im nepatrili. Ak boli naši predkovia napríklad zajatí alebo bojovali vo vojne, utrpenie a strach boli bremenom, ktoré začne niesť niekto z ďalšej generácie a bude žiť ako obeť či pomstiteľ. Strata majetku niekoho v minulosti sa prenesie v podobe nedostatku peňazí na niektorého z nasledovníkov krvi. Človek má vraj tendenciu opakovať závažné rany osudu, ako je ťažká choroba, rozvod, potrat, alkoholizmus, adopcia, týranie a potom mu chýba energia do života, ktorej nedostatok sa môže prejaviť v partnerskom vzťahu, na zdraví či úspešnosti v práci.


  Pred Sebastiánom sa rozostavili cudzí ľudia a hrali jeho prastarých prarodičov z maminej strany. Prastarký bol chladný, myslel iba na robotu okolo statku, milé slovo z neho nevyšlo. Keď im pri narodení umrelo dieťa, namiesto útechy zlomenej žene vynadal, že to mohla byť radšej na roli. Vtedy sa prastarká úplne uzavrela a život dožila v mlčanlivosti vedľa zatrpknutého muža grobiana. Sebastián očividne prehrával život svojho pradeda a vnútorne ho až naplo, keď musel uznať, kam svojím správaním a životnými rozhodnutiami smeruje.


  Na vlastné oči videl, kam uniká energia jeho rodinnej lásky a prečo sa zasekla. Muž, ktorý seansu viedol, rozprával o prijatí, pochopení a ocenení, ktorými sa zharmonizujú narušené vzťahy, zastaví sa pôsobenie deštruktívnych síl a obnoví sa prúdenie lásky. Zúčastnení sedeli a s posvätnou bázňou v tvárach ho počúvali. S niekoľkými sa bol naobedovať. Otvorene debatovali, že k nemu chodia každú sobotu, niektorí už skoro rok. Nič im na to nepovedal, ale v sebe sa utvrdil, že tam už viac nepáchne. Čo začali iní pravidelne uctievať a zaváňalo závislosťou, tomu sa jeho prirodzenosť automaticky vzpierala. No chápal to – každý potreboval nejakú barlu. Kostol, konštelácie, numerológiu, futbal, drogy, alkohol, facebook, porno, počítačové hry či iný únik z reality.


  Klient, ktorý požiadal (a zaplatil 1 500 Kč) o rozostavenie, mal vraj po zharmonizovaní systému pocítiť veľkú úľavu, no nič prevratné sa v Sebastiánovi neudialo. Mohol uveriť, „prečo“ sa mu niektoré veci dejú, ale keďže od detstva všetko s neurotickou dôkladnosťou preveroval, šlo to pomaly. Stigmy výčitiek mu očividne neprestali krvácať, stále to bolelo, až sa mu natískala trpká otázka, že čím viac čaká na hodinu mieru, tým sa jej viac vzďaľuje. Áno, človeka vždy zaujíma, prečo sa mu dejú určité veci, no stále to neanulovalo nekonečnú jeseň v jeho srdci.


  Naspäť nešiel po diaľnici, chcel si zašoférovať, tak sa vracal z Brna starou cestou prvej triedy. Z premýšľania ho vytrhlo zmätkujúce auto pred ním. Už hodnú chvíľku ho doháňal, ale teraz akoby zastalo a po chvíli sa znenazdajky znova rozbehlo. Vysvetlenia sa dočkal za pár sekúnd, keď nabehol na nejaké mŕtve zviera ležiace bez dychu na ceste. Nemal čas ho úplne obísť, tak zvolil menej bolestný variant, že ho prešiel. Nešlo o mačku či psa, ale o niečo väčšie, pravdepodobne srnu. Našťastie menšiu, lebo pocítil iba prvotný tlmený náraz spojený s následným buchotaním obete pod podvozkom. Auto si to našťastie šinulo napokon bez problémov ďalej.


  – Kurva! Keď niečo prejdeš, tak si to aj odprac! – zaklial Sebastián a zastavil auto.


  Predný nárazník mal rozbitý. Zistiť, aké škody napáchalo telo zospodu, na to už bola priveľká tma. Spomenul si na dnešný deň, kde sa dozvedel, že sklon k nehodám či myšlienky na smrť majú duše, ktoré to ťahá zo života za niekým, koho smrť neprijali. Dokonca aj keď dotyčného nepoznali. Sebastián to však zhrnul tak, že spojenie auta, v ktorom sedel, s jeho osobou bolo hneď od začiatku jasnou katastrofou.


  Obrátil sa za seba, no nič nevidel. Vybral z kufra trojuholník, lampáš a vybral sa hľadať do tmy. O chvíľku stál nad rozflákanou malou srnkou. Cestu špatila strašidelná dvojmetrová krvavá šmuha, pravdepodobne ako mŕtve zviera potiahol autom.


  – Piči, bodaj by ti tiež niečo zdochlo, – zaklial dodatočne za páchateľom činu, položil svietidlo na krajnicu cesty a chytil sŕňa za zadné nohy.


  – Toto je moja minulosť. Teraz ťa odpracem a ty sa už nebudeš ku mne nikdy vracať, – rozprával Sebastián nahlas sám sebe, ale skôr to vyznelo, akoby sa prihováral celému vesmíru. – Nikdy, počuješ?! Nikdy sa už nevrátiš... Sme si kvit. Urobil som, čo som urobil, mrzí ma to, ale stačilo. Začal som novú etapu života.


  Keď bola nehybná kopa srstnatého mäsa v bezpečí pri zvodidle, ešte sa nad ňu posledný raz sklonil. Chcel ju pohladiť, ale jeho nevyhnutný návyk mať ruky sterilne čisté mu to preľaknuto zakázal. Stále sa v ňom bili dvaja ľudia. Jeden bol ochotný bojovať do posledného dychu, druhý sa ihneď vzdával. Ten prvý našiel odvahu, pohladil srnku a nakoniec aj prehovoril:


  – Odpusť mi, Bea, odpusťte, deti. Odpustite mi všetci, ktorým som svojím správaním ublížil.


  Keď to vyslovil, uvedomil si, ako dávno už nebol na spovedi.


  Až potom sa vrátil k autu, kopol nahnevane do rozbitého nárazníka, pustil ostrekovače, umyl si v prúde vody dlane, naštartoval a pobral sa domov.


  32. kapitola


  Čím väčší človek,

  tým väčšia bolesť


  Zobudil ma hluk splašenej zvonice, ktorú niekto z roztopaše postavil v mojej hlave. Zvony si šli vybiť jazyky, obitá glazúra pokryla celú lebku do výšky uší.


  – Samo, no konečne! – zaregistroval som Sárin hlas.


  – Koľko je hodín? – vyslovil som s popraskaným jazykom. Bodaj by sa mi nesnívalo o jazere, keď som mal v ústach vyprahnutú pahrebu.


  – Bude pol dvanástej. Zvoním ti už asi siedmykrát...


  – Ide mi prasknúť hlava.


  – Volal mi Vlk, lebo sa ti nedovolal. Nechal ti v kancelárii môj vodičák a tvoj občiansky. Všetko vybavil, nebudeme platiť žiadnu pokutu. Zavolal nejakému hore postavenému, pozval ho na kávu a všetko vyžehlil. Chápeš?


  – Nič nechápem... Zabil som srnu, potom som pil s Vlkom a tam niekde je koniec odtrhnutého lana... – držal som si hlavu, nech mi neuletí do mrakov. Vstal som a šuchtal sa k vodovodu. Najviac to pripomínalo zábery skrytej kamery zo starobinca.


  – Vraj pil som s Vlkom! – parodovala ma Sára. – Ten vypil dva poháriky, ale ty dvadsať.


  – Tristo, nie? – chcel som sa zrazu prieť, keď som dopil tretí pohár najlepšej vodovodnej vody na svete a ujasnil si sám pre seba, že som prežil.


  – Pamätáš si vlastne niečo?


  – Nie, nič. Čisté beľmo.


  – Prešla som na stopku... celá zamyslená ešte z tej našej búračky. A ty si na konci môjho snaženia vysvetliť to policajtovi... no proste... nadal si mu do kokotov.


  – Ja?!? – onemel som údivom, čoho som schopný pod vplyvom.


  – Ty. Máš sa dohrabať aspoň do druhej, poprosil ma Vlk, nech ti odkážem.


  – Odkiaľ to Vlk vedel?


  – Hneď ráno som mu volala. Nechcel vedieť podrobnosti, iba meno toho policajta.


  – A ty si ho ako vedela?


  – Nevedela som ho. Vlk povedal, že si ho teda zistí sám. A zistil.


  Telo skuvíňalo, ale zabojoval som. Už o jednej som kontroloval včerajšie uzávierky, prechádzal čísla, prepisoval ich do kontrolného súboru, ktorý som si vytvoril v Exceli, najlepšom manažérskom programe sveta. Pil som jednu minerálku za druhou a pohrával sa s myšlienkou, že jedna plznička nemôže uškodiť, ale naopak iba vyliečiť.


  Zrazu do miestnosti vbehol úplne bledý Viťo. Pozrel na mňa, v očiach mu plápolali ohne prosieb, hnevu i šoku.


  – Vlk je mŕtvy.


  „Do riti aj s tými tvojimi žartíkmi,“ napadlo mi ako prvé, „nechaj si to na zajtra. Dnes nie, nevidíš, že umieram?“


  Herecký prejav hodný národného divadla mi tu akosi nehral. Trepať a vymýšľať si vedel vždy prvotriedne, no tvár ho vždy prezradila. Teraz, žiaľ, nie.


  – Do piče! DO PIČE!!! Zajebem toho Rusáka! ZAJEBEM HO!!! – reval Viťo a akoby nevedel, či má skôr vraždiť alebo sa rozplakať.


  Zo včerajška vyžehlený mozog netušil, ako chytiť iskru. Sledoval som prudké pohyby bezradného muža pobehujúceho po miestnosti, ale sám som sa nezmohol ani na slovo.


  – Ak to spravil on, zajebem ho!!!


  – Čo sa stalo? – vysúkal som zo seba. Hlava si stále nepripúšťala, že by človek, ktorý mi ešte pred pár hodinami zasa nezištne pomohol, už nedýchal tú istú atmosféru ako ja.


  – Dali mu bombu do auta. Pod sedačku... – sadol si konečne Viťo. Oči mu zamrzli, pery stuhli. Nikomu nemusel vysvetľovať, čo v duchu robí.


  – To hádam nie... len tak... možno... určite žije... – trepal som kravinu za kravinou.


  – Volal som s primárom. Je mŕtvy, – odsekla chladná postava spoza stola.


  Bol som dom. Duša sedela za stolom, ale nikým nečakaný hurikán jej strhol strechu. Všetko, čo malo odísť, rovno utekalo preč. Pustatina. Šok. Výbuch absurdnosti prinášajúci len smrtiaci piesok a následnú púšť. Iba trilióny zrniečok s nábojom bolesti. Striekačky s jedom. Ihly. Smrť. Nekompromisná smrť ako výkričník života. Hrabal som rukami do prázdna, tackal sa v pivnici. Slepý muž so zdravými očami škriabal steny, aby mu kvapky jedu postupne doniesli, že strechy niet. Že Vlk odišiel do iných prérií, že bol nemilosrdne zavraždený. Bol, ale už nie je. Život, smrť. Jednotka, nula. Nádych, výdych. Včerajšok, dnešok. Biele, čierne. Deň, noc.


  Keď v mojej duši zapraskali všetky spadnuté trámy následkov Vlkovho odchodu, natiahla moja duša s prosíkom ruky k nebesiam. Zmietala sa

  v nich Sunshine, Nikolka, Sára i ja, jeho známi, kamaráti, všetci, čo pod Vlkom pracovali, poznali a rešpektovali ho. V tej uslzenej náruči boli všetci, ktorí Vlka milovali takého, aký bol... Ale svižná kosa neúprosne zabrala a uťala všetko, čo žiadalo o pomoc. Krvavé dlane udreli vlastného pána do tváre. Viac nebolo treba. Skolená duša sa vyvalila na drsnú drevenú dlážku, triesky sa jej zadreli do čerstvo mokvajúcich rán.


  Čím väčší človek, tým väčšia bolesť. Vlka už nebolo.


  33. kapitola


  Plakali sme, že nemáme topánky, kým sme nestretli muža, ktorý nemal nohy


  – Samo? Už to vieš? – volal mi odniekiaľ z podzemia usmoklený Sárin hlas.


  – Áno, – stála do krvi zabalená duša pri telefóne a zvierala ho v trasúcich sa kýpťoch.


  – Všetko?


  – Všetko...


  – To je hrozné. Strašné... Dali mu odspodku nálož. Odtrhlo mu nohy, ešte šoféroval, aj keď nebol pri zmysloch... – plakala z kilometrovej černoty moja milovaná.


  „Ach, načo tie podrobnosti... akoby sa mi niekto črepinou hral so žalúdkom,“ písal som krvavým koncom ruky na oblaky, ktoré už dávno neboli belaso modré.


  – ... odtrhlo nohu aj nejakému cyklistovi. To čo mu tam, preboha, dali za bombu? Taký človek ako Vlk si toto nezaslúžil, – lapala Sárina duša kyslík.


  – Čo Sunshine? – vynorila sa vo mne znenazdajky bójka triezvejšieho myslenia.


  – Mierim práve ku nej.


  – Nenechávaj ju samu.


  – Budem u nej spať. Teda ak bude chcieť...


  – Prídem za vami.


  – Ježiši, mne je ťažko... – plakala Sára, – akurát, keď splodili bábo.


  Zemeguľa zaradila spiatočku práve vo chvíli, keď ma celého naplnila márnivá ničota. Nik to nepočul, ale vykríkol som ako zviera, ktoré sa nenachádza v žiadnej zoologickej záhrade sveta. Áno, v tej sekunde som sa zaprisahal, že ak to nespraví Viťo, zabijem pôvodcu tohto hnusného činu ja osobne.


  – Prečo ste mi to tajili? – prehovorilo zo mňa sklamanie.


  – Povedali nám to včera. Nám obidvom, ale ty si už bol na mol. Čo si to nepamätáš? – pýtala sa ma cez plač.


  – Nie... – priznal som s hanbou.


  – To tá srnka... – plakala Sára.


  „Aká srnka? Tá za nič nemôže! To ten skurvený Rusák! Alebo nejaký iný pangart, piči!“ zdvihla sa vo mne vlna zúrivosti.


  – Srnka je naša záležitosť... Teda moja, nie tvoja... – ujasňoval som si pocity nahlas, akoby som sa chcel uistiť, že černota z jej očí nezasiahne milovanú Sáru či nebodaj naše malé.


  – Samo, my už sme jedno. To, čo nosím v brušku, nás spojilo v jednu bytosť.


  – Sunshine to zabije... – odgrgol si zo mňa nejaký preživší včerajší prorok plávajúci vo vodke.


  – Prosím ťa, nehovor také niečo! – zaprisahala ma úpenlivo Sára.


  – Prídem za vami, buď pri nej.


  – Pa.


  – Sárka?


  – Čo? – zasmoklila.


  – Veľmi ťa ľúbim. Chcem, aby si to počúvala odo mňa každú minútu.


  – Aj ja ťa veľmi ľúbim. Ty mi nikdy nesmieš odísť zo života. Neprežila by som to.


  – Pa, milujem vás obe.


  „Smrť prebúdza. Smrť vracia do hry všetko, čo sme si doteraz nevážili. Smrť je prezlečený život. Smrť nie je len stádo otáznikov, ale hlavne jeden veľký ukazovateľ smeru, ktorý sa nám vďaka slzám najprv javí ako zahalená strelka pojašenej buzoly, ale potom nás nasmeruje presne tam, kam má. Smrť je láska, ktorá vzápätí vytryskne k všetkým milovaným podľa vlastnej pravej miery. Škoda len, že už niet toho posledného, ktorý sa o to všetko zaslúžil. Padol za našu obnovu, tak to všetko nepreplačme, ale prijmime ako dar.“ Takto nejako som sa snažil vynoriť z tej lavíny čierneho uhlia, ktorá sa na nás začala sypať.


  Vyšiel som do baru. Čašníčka s niekým práve dotelefonovala. Cez pery sa jej rútilo obrovské nadšenie.


  – Vraj na semafore pri umeleckej škole vybuchol džíp. Päť mŕtvych. Iná paseka, čo?


  Stál som tam a nevedel, či na ňu zrúknuť, nech sa vráti k umývaniu pohárov, alebo jej jednu rovno vraziť, nech jej mostík v ústach do konca života pripomína deň, keď prišla o najlepšieho šéfa na svete. Nakoniec sa však zo zbúraniska môjho vnútra vyhrabal akýsi otrhaný a zbedačený muž. Triaslo ním. Ak nie padúcnica, tak niečo iné, ale o to strašnejšie opanovalo jeho chodidlá. Nápis, ktorý zvieral nad hlavou, bol zle čitateľný, no vylúštil som ho: ĽUDÍ DNEŠNEJ DOBY PREBERÁ LEN ZLO!


  Pichlo ma pri srdci. Bez slova som sa vrátil do kancelárie a našiel tam mĺkveho Viťa.


  Hral sa s revolverom a plakal.


  34. kapitola


  Ticho sme odišli do ticha


  Boli sme u Sunshine do desiatej večer. Pripadali sme si ako strážcovia ohňa bytia, nech ho v agónii bôľu nebodaj nezadupe. Bol tu predsa ešte jej život, Nikolkin a dych tretieho tvorčeka, ktorý jej klíčil v tele. Najvzácnejšie dary sveta, s ktorými sa nehazarduje.


  No boli sme tam vlastne zbytočne, pretože k žiadnemu normálnemu rozhovoru nedošlo. Ani nemohlo. Keď vzduch naplní šialenstvo, nečakajte od ľudí, že budú rozumní. Tak sme len sedeli a plakali. Ani pľuzgiere zo slov „prečo on“, „prečo takto“, „prečo vlastne?!?“ nás neodradili nestavať stále nové a nové priehrady s tým istým významom, len z iných kameňov. Ale keď pani Smrtka kosí, všetko sa obracia na márnosť. Všetky hrádze sú z blata, ak nie z papiera. Nepomáhajú najbližší, neplatia naštudované múdrosti, nehrejú slová ukrižovaných v čiernom... Alkohol a lieky iba otupujú, aby sa sadistická realita vrátila s každým vytriezvením v oveľa zverskejšej sile a novej forme. A čas nech ide do šľaka.


  Sára chcela u Sunshine zostať spať, ale tá si odmietla dať čo i len tabletky na spanie. Nijaké vlastne doma ani nemala, nikdy ich neužívala a nemienila to meniť ani dnes v noci. Nakoniec nás vyprevadila k dverám, nech sa vrátime pokojne domov, že ony to už nejako ustanú. Strapatila pritom vlasy Nikolke, ktorá z nás všetkých plakala bez prestania a vytrvale najviac. Sami sme sa čudovali, že ju tá správa ešte úplne nevyčerpala a už dávno nespí od únavy.


  – Sunshine je veľmi silná žena, – povedal som, keď som naštartoval.


  – Vždy bola silnejšia ako ja.


  – Rozdielne životné cesty. Dostalo sa jej hneď v začiatkoch tvrdých rán, – hľadal som odpovede.


  – Prečo to tak je, že niekto sa narodí ako pracháč a kým neumrie, osud mu neskriví ani jediný vlások na hlave a naopak druhý preorie vlastným srdcom za pár rokov pol Sahary? – spýtala sa Sára.


  – Neviem, milá, nikdy ma takéto veci nezaujímali.


  – Bože, je to strašné... – vyslovila už neviem koľký raz.


  Neodpovedal som. Bieda a malosť človeka ma dohnali k vlastnej hranici rezignácie. Už ma z tej ľútosti naťahovalo, ale na nič iné som sa nezmohol.


  Ďalšia časť cesty pokračovala bez slov. Sára vzlykala, ja som zahmlenými očami a polomŕtvym srdcom krútil kolesom, ktoré otáčalo inými dvomi kolesami a vďaka ich pohybu sme smerovali odnikiaľ nikam. Vznikalo to

  v hlave a končilo sa na ceste. Niečo mi tá situácia našepkávala. Už som to skoro držal v náručí, no akoby na just ma tesne pred vylovením zázračnej rybičky, ktorá by konečne pustila perlu, vyrušil z rozjímania policajný maják.


  – Pán vodič, cestná kontrola. Poprosím doklady totožnosti, doklady od vozidla a preukaz totožnosti o riadení motorového vozidla.


  Podal som príslušníkovi všetky papiere. Ako odišiel k blikajúcemu autu pred nami, nepadlo medzi mnou a Sárou jediné slovo. Nebolo to prekvapením, bolo to niečím iným.


  – Viete, akou rýchlosťou ste prehádzali mestom? – spýtal sa príslušník, keď mu kolega z hradu potvrdil, že nie som väzeň na úteku.


  – Neviem, – odvetil som pravdivo.


  – Šli ste rýchlosťou šesťdesiatdva kilometrov za hodinu, – oznámil mi

  s presnosťou, ktorá mi pripomenula otca.


  Mlčal som.


  – Viete, akou rýchlosťou sa smie na území Slovenskej republiky prechádzať obcou?


  Pôsobil na mňa ako sedatívum. Zdvihol som k nemu tvár. Muselo z nej vyletieť minimálne sto smutných orlov, tisíc lastovičiek s krídlami zmáčanými slzami, roje uplakaných holubov. Musel zo mňa utekať celý les vystrašených zvierat, ktorým niekto podpálil domov. Trielili k nemu, lebo iný zdroj nemali. Blčiaceho mesiaca sa báli, zelená uniforma sa im javila ako nová nádejná lúka.


  „Prosím ťa, daj nám pokoj. Umierame, nevidíš to? Už do nás nekop,“ zapišťalo moje vnútro.


  – Bude to za sto eur alebo vám budem musieť odobrať vodičský preukaz...


  Slová toho človeka sa stratili skôr, ako sa ku mne mohli dostať. Čo nepolámali krídla, to rozdupali laby a kopytá či roztrhali pazúry, všetko živočíšne sa ma vybralo brániť, nech už čerti nechajú obyčajného z obyčajných na pokoji.


  Vybral som bankovky a bez slova mu ich podal. Odišiel, aby sa za chvíľku vrátil a strčil mi cez pootvorené okienko doklady s piatimi papierikmi. Na každom bola červená pečiatka a suma dvadsať eur.


  – Pekný večer, dúfam, že sa už v podobnej situácii nestretneme, – povedal na rozlúčku.


  Založil som si doklady a ešte raz mu venoval pohľad hlbší ako studňa na Bojnickom zámku. Bločky som voľne pustil cez okienko k jeho nohám a pomaly ho zavrel. Bolo mi jedno, či ho to urazí, rozzúri, dá mi putá alebo nás rovno na tej ceste zastrelí. Plával som naložený v podivnej bolestnej harmónii, na internete by som určite o tomto stave našiel nejaký odborný článok. To by sa však niekomu vo mne muselo chcieť.


  Odišli sme ticho do ticha.


  35. kapitola


  Sebastián 09


  Na veľkonočné sviatky Sebastián vždy s celou rodinou migroval k svojim rodičom do rodnej dediny Lok, kde vyrastal. Dokonca ani Beáta sa už nevedela dočkať. Bola nadšená za deti, aj za seba. Pondelňajšie oblievanie považovala za hlúposť gigantických rozmerov. Nikdy nerozumela, prečo majú baby trpieť a stále sa prezliekať. Áno, natískalo sa jej riešenie Diogena, že by celé doobedie zostala nahá a iba čakala na pripitých šibačov, ale nikdy na takúto revoltu nenazbierala odvahu.


  – Aká debilita, vraj vyšibať si vajíčko! Veď tomu, kto to robí, už aj tak šibe. A vajíčka už má. Zvyk? Iba ak tak tieň minulosti, ktorý už nikto nevie rozumne premostiť do súčasnosti, – zvykla hovoriť.


  Sebastián, jeho otec a strýko, tradičná trojica, ktorá sa rok čo rok stretla a išla spoločne na omšu do Levíc. Ako sa na dedine vravievalo: „do mesta“. Jadrom ceremónie bola spoveď a po skončení omše návšteva šenku Gunič. Sebastián do kostola nepáchol, ako bol rok dlhý, neznášal mŕtvolnú scenériu kresťanských chrámov. Ale stredoveké nevoľníctvo nedozerných rozmerov v jeho vnútri znenazdajky vkladalo do levickej spovede obrovskú nádej.


  Po ceste do chrámu vládla v aute rozjarená nálada, najmä strýko sa nevedel doveršovať, ako si potom s chuťou udrie panáka. Ťaživá atmosféra kostola však hneď pri vchode zabila nielen náznak duchovna, ale aj všetok úsmev v ňom. Nespočetné fejky Ježišov povešaných v ťaživom chlade po stenách kostola vyhrávali bedrovú hymnu, ktorá v Sebastiánovi spúšťala skôr zívanie než pokoru. Oltár si pýtal renováciu, vyzeral ako poskladanec z bazára, steny kde-tu kvitli vlhkosťou.


  Kýble a vázy plné kvetov nezvládali boj s patetickým pesimizmom kraľujúcim medzi drevenými lavicami. Chýbala spontánnosť, radosť s úsmevom sa do priestoru nepodarilo nanominovať ani spevokolu mladých so španielkami. Mladý farár s falošne dobrosrdečným výrazom v tvári hovoril niečo nepekné o súčasnom televíznom programe a internete plnom sexu a zvráteností. Nevyznievalo to ako trhák týždňa, nemalo to šmrnc, v slovách mu jednoducho vydochol oheň. V Sebastiánovi kázanie skôr evokovalo scénku, kde fanatický farár facká na ulici mladú mamičku za to, že súložila. Nezabral ani koniec kázne, keď farár velebil Pána a snažil sa početné osadenstvo vyviesť z hriešneho bytia tejto doby do imaginárneho neba budúcnosti.


  Konečne zo spovednice vyšiel aj strýko. Otec už dávno kľačal v lavici a súkal zo seba pokánie. Jeho pery neustávali v zotrvačnom pohybe, z hlavy sa mu priam kúrilo. Sebastián už naisto vedel, že keď vyjde z búdky on, kostol určite vzplanie.


  Za drevenou mriežkou sa matne črtala kňazova tvár z profilu. Orlí, mäsitý nos, tri brady, pokročilá plešina, vekovo určite po päťdesiatke. Sebastián nepoznal osobne šéfov tejto inštancie, a to mu nahrávalo do karát. Spoliehal sa na ich mlčanlivosť. Keby sa výpis jeho skutkov dostal do uší otcovi, pretrhne ho ako koňa. A asi by sa nedokázal zdôveriť človeku, s ktorým by si vymenil na verejnosti čo i len jeden priamy pohľad do očí. Obrys malátnej a meravej postavy tupo hľadiacej pred seba sa mu zo začiatku spovede javil ako nádejný hromozvod. Mal už dosť toho, ako na kolenách a v bolestiach pod vlastným krížom lepí sekundovým lepidlom papierové lietadielko, ktorým chce preletieť Atlantik klamúc sa, že sa tam bezdomovcom žije lepšie, lebo im každý niečo hodí.


  Sebastián dokomolil úvodnú povinnú prestrelku medzi hriešnikom a predĺžením Boha v čiernej sutane. Síce si ju niekoľkokrát prečítal z papiera nalepeného na dverách spovednice, ale len čo za sebou zavrel dvere kobky, všetko behom sekundy zabudol. Za túto úvodnú habkavú „nehoráznu neprístojnosť“ si vyslúžil káravé zakašľanie od kňaza.


  Docvaklo mu, že tam neprišiel kvôli ukájaniu ctibažnosti samoľúbeho farára, ktorý oveľa viac bazíruje na škrupine orecha než na samotnom jadre. Predstavil si, že aj tie jeho ovečky sa musia viac podobať na chodiace spútané zákonníky namiesto toho, aby sa zamerali na Kristov odkaz. Niečo sa v ňom pohlo, že tieto uši si možno ani nezaslúžia počuť o jeho obdivuhodných, prvotriednych hriechoch, že rovný si má hľadať rovného a najskôr by mal brnknúť Sokolovi, ak nie rovno pápežovi, kým obaja nepomrú, lebo potom mu už nepomôže ani čert.


  Postupne ho naplnil pocit, že jeho dokonale naplánované spovedné lustrovanie sa s týmto tajomným týpkom starej školy určite neudeje. Labilne lavíroval pomedzi krutú pravdu, púšťal zo seba hriechy strednej triedy, prehrešky typu „bol som zlostný, vulgárne som sa vyjadroval, klamal som, prejedal som sa, zobral som úplatok“ či šikovne vyslovené polopravdy „nevážil som si ženu, urazil som ju, nechal som sa uniesť smilnými myšlienkami“. Neklamal, len neopisoval všetko v pravých farbách. Keď sa čo i len na chvíľku priblížil k horiacej jame skutočnej vnútornej špiny, obratom ho naplnil mocný strach, že ak tu zo seba všetko vysype, farár naňho použije kladivo na čarodejnice. Skrvaví ho na obraz zababranej maliarovej palety, v zúrivosti rozbije pol svätostánku, pomočí ho a zapáli ako najväčšieho hriešnika opanovaného diablom. Sebastiánova premena na vzorného partizána a výborného adepta hereckej kariéry mala teda svoje odôvodnenia

  a pevnú logiku – chcel ušetriť kostol i srdce kňaza.


  Farárko mu pripomenul, aby dával pozor na čistotu svojich úmyslov, a so zoznamom desaťkrát Otčenáš a pätnásťkrát Zdravas vyzval Sebastiána na povinne-nepovinnú exkurziu vnútornej očisty. Tienistá stránka jeho duše zostala panensky nedotknutá.


  Ako Sebastián vychádzal, snažil sa skryť sklamanie, rozdýchať znechutenie zo seba samého. Vynadal si do hlúpej naivky, ktorá verila, že moderný hriech sa dá rozpustiť stredovekým procesom. Neveril už ani slepcovi

  s palicou. Ak by ju nemal, skôr by mu hodil päták.


  Sadol si do lavice a tváril sa, že sa ponoril do ticha, aj keď v duchu vracal. Zvratky hriechov padali zvnútra k jeho pätám a odtiaľ sa životaschopne odrážali späť do temena hlavy. Cyklus neustával, hriechy nemali kam uniknúť, ničili ho a posledné, na čo by sa zmohli, bolo odrapotanie farárovho oslobodzujúceho zoznamu.


  Po návrate si dal v krčme dve najlacnejšie vodky krajiny, zapil ich kofolou s čerešňovou príchuťou a poobede zobral Beátu s deťmi na prechádzku. Usmieval sa na dedinčanov a tváril sa ako najúžasnejší otec na svete. Oni si na oplátku šepkali, že mladý doktorko prišiel pozrieť rodičov, aké milé, že na nich myslí. A akú má peknú rodinku, no radosť pozrieť...

  Plakali sme, že sme stretli muža, ktorý nemal nohy,

  kým sme nestretli muža, ktorému chýbali aj ruky


  Nebolo mi vôbec zle od žalúdka. Nezažíval som ani stav beztiaže. Iba som tupo pozeral na Sáru, ako rozbíja jeden tanier za druhým. Lietali z kuchyne do izby, kde sa trieštili na myriadu drobných častíc, ktoré nám ako drzé opice vrešťali do tvárí našu ľudskú bezmocnosť, smiešnosť a omylnosť.


  Kým sa Sára snažila nájsť zbraň proti súženiu, ktoré naprojektovali poprední duševní sadisti, mne sa vnútrom prehnalo tornádo ukrutnej bolesti a dôrazne mi tak oznámilo, že som veľmi malý pán na to, aby som teraz určoval chod udalostí.


  – Nie, nie, nie! – taniere nahradili šálky.


  Sedel som na gauči a na tvári som mal nasadený výraz z popredného katalógu ubiedencov.


  – Ona by sa nikdy nezabila!!! NIKDY!!! – priletela k mojim nohám črepina z obrovskej šalátovej misy.


  Nič to so mnou neurobilo. Lekárske kapacity by to pravdepodobne zhodnotili, že som prešiel z prvotného šoku rovno do vážnej agónie šialenstva.


  – Kurva, NIE!!! – zosypala sa Sára vo vedľajšej miestnosti na zem a jej tupý dopad zhodil všetky štyri steny, ktoré ešte ako tak chránili moju dušu. Strechy nebolo, stien nebolo, kozuba nebolo... Moja duša tam sedela sama ako prst za obitým, krivým dreveným stolom, krk v hlave, hlava vo vlasoch, oči v slzách, srdce v kŕči.


  „Preboha, choď za ňou. V brušku má malú Sofiu. Si chlap, mal by si

  v sebe pozbierať silu, ešte sa im niečo stane. Potom si to budeš celý život vyčítať,“ vynárali sa mi v otupenej mysli záblesky triezveho rozmýšľania, ale, žiaľ, nenašiel sa nik na ich realizáciu.


  – Včera sme s ňou predsa boli! – zavrešťalo niečo neľudským hlasom z kuchyne. Kým to uši prepočítali, rútila sa Sára cez črepiny ku mne. Oči priam trhlo, keď zbadali na jej nohách papuče, no napriek tomu videli, ako jej z chodidiel strieka krv. Začínal som blaznieť pri plnom vedomí, a to vždy zabolí aj psychopata.


  – Samo, SAMO, povedz niečo!!! Ona by nikdy Nikolku nezabila, NIE!!! – zosypala sa mi k nohám hmota, ktorá levitovala medzi hranicou žitia a umierania. Môj vynechávajúci rozum zhodnotil, že je to bytosť, ktorú na tomto svete jedinú mám a úprimne ju ľúbim z celej svojej bytosti.


  – Nezabila by Vlka v sebe!!! Včera mi prisahala, že ide ďalej, nech sa nebojíme a nehovoríme tie bludy o samovražde...


  Nezmohol som sa ani na slovo, ale aspoň som sa k nej zohol a chytil ju za ruky. Jej ťažká hlava spočinula v mojom lone. Spojenými dotykmi začala prúdiť posledná energia, ktorá v nás ešte prežila najnovší úder cunami. Skrčila sa do mňa zmáčaná vlastnými slzami, úplne ako malé dieťa. Tieklo mi z očí, z nosa, zo srdca.


  – Samo, čo keď sme jej to našepkali my? – šepla zrazu preľaknuto.


  – Sárka, Sárinka, – triasol som ňou, – prestaň s tou paranojou. Ticho! Prosím ťa, aspoň minútu buď ticho! – praskli mi nervy. – Nič sme jej nenašepkali!


  Pozerala sa na mňa a v očiach sa jej opäť spustili záclony výčitiek a bolesti. Klesol som k nej a chytil ju za ramená. Ešte dvadsaťštyri hodín dozadu by som sa s celým svetom do krvi hádal, že takýmto spôsobom a v takomto počte môžu blízki umierať len narkomanom z parížskych zabudnutých ulíc alebo Mexičanom, ktorí sa zaplietli do prevádzania ľudí cez americkú čiaru. Teraz som sedel s milovanom ženou v črepinách jedného bežne priemerného slovenského bytu a bál som sa použiť prsty na spočítanie milovaných, ktorých lusknutím prstov zrazu nebolo. Absurdita bytia prestane existovať

  v momente, keď vás celých dokonale pohltí.


  – Ja viem, prišla si o sestru... Nikolka a jej nenarodený súrodenec sú mŕtvi. Je to strašné. Ale musíme začať normálne rozmýšľať, lebo sa zbláznime! Čakáš malé... Za pár mesiacov rodíš, musíš sa šetriť. Ak si s tým nejako neporadíme, zahubí nás to, – prehovoril zo mňa zdravý rozum, ale skutočne som nevedel, odkiaľ sa zobral.


  – Samo, sprav niečo, prosím ťa. Začínam sa báť. O nás, o malú, o seba... prosím ťa, sprav niečo, – plakala do mňa, kým ja som sa boril do nej a prerážal všetky priečky smerom ku dnu. Neviem, akým zázrakom sa mi podarilo pri páde chytiť jedného hrdzavého lešenia: „Musíme niečo podniknúť. Musíme vstať a niečo urobiť, Sára má pravdu. Ak zostaneme v tomto byte, zvráskavejú nám srdcia, zošedivie rozum.“


  Neubehlo ani štyridsať minút a vrútili sme sa na kriminálku. Chceli sme človeka, ktorý mal prípad na starosti. Hneď, tu a teraz vypovedať, kričať, svedčiť, doplniť skladačku o náš včerajší večer so Sunshine, prízvukovať fakty, že Sárina sestra nikdy nemala sklon k tabletkám, nebrala ich ani pri predošlých krízach, nemala ich včera večer ani doma, že tu ide o úkladnú vraždu!!!


  Prijali nás s povinným chladom „čo sa nám do toho pletiete, veď my by sme si po vás prišli“, ktorý mal vyznieť ako sústrasť. Spísali všetko, čo sme vyslovili. Už vedeli, že Klára bola gravidná. Poznali otca, nepriamo nám naznačovali, že už spájajú možnosti uplynulých udalostí. Ale nepresvedčili nás. Vychádzali sme po dvoch hodinách spisovania našich výpovedí, no neverili sme im. Ako ľudia sme umierali, ale ako zvery sa nám zbystrila schopnosť vnímať veci mimozmyslovo. Vetrili sme, že niečo tu nehrá, že títo ľudia nie sú neutrálni, a hocijako sa snažili vyzerať milo, mátala v nás zlá predtucha. Kiež by sa z toho vykľul bežný omyl zranených, ktorí všetkých podozrievajú a obviňujú z pomalosti, nezáujmu, neprofesionality a apatie.


  Keď falošné nebesia otvorili čeľuste, začali sme prosiť peklo, nech si

  aspoň na pár dní vyberie dovolenku, lebo toto diabolské varieté sa už nedalo tráviť. Je to strašný pocit, keď zistíte, že vaše ubolené vnútro je bez rúk či nôh, je imobilné a pozná len jednu adresu, ktorá vás neúprosne cicia a berie vám všetku chuť existovať. Keď sa dostatočne ukojí, pustí vás veľkodušne na prechádzku po poliach zloby, agresivity, krivdy, výčitiek, aby sa vám po čase znova pohŕdavo prisala k bradavkám a do bezvedomia vám cicala miazgu života.


  Pre nás obyčajných to bolo všetko jasnejšie ako facka. Zabili Vlka, ale bolo im to málo. Hrozba mala byť oveľa krutejšia, takže kose smrti sa dovolilo zobrať aj ďalšie tri ľudské životy. Ľudia, ktorí boli platení za to, aby to vyšetrili, chodili okolo nás vystretí ako múmie a plnili vzduch vetami, ktoré nemali váhu. Zabolelo ma, keď sa mi vrátili Vlkove slová, že v tejto dobe vládnu peniaze a všetko ostatné ide bokom. Zákony neplatia, systém nefunguje, všetko berie silnejšia karta. Ľudia sa už dávno zmenili na posluhovačov, na figúrky z hry Človeče, nehnevaj sa. Ale nehnevajte sa, keď vám zabijú najbližších. Nedá sa to. Hlavne ak tu niekto je a zajtra ho zrazu niet. Jednoduchá veta, ale tony bolesti.

  Súďte alebo vraždite,

  len, prosím vás,

  nemajte založené ruky!


  – Ahoj. Môžem ťa o niečo požiadať? – volal som otcovi.


  – Všetko v poriadku?


  – Už celkom hej. Sára stále plače, ale už je to oveľa lepšie.


  – Čo potrebuješ?


  – Či by si nevedel trošku pritlačiť na tých vyšetrovateľov, aby sa to poriadne doriešilo, – vyriekol som s pokorou.


  – Samo, nechaj to na určené orgány. Keby si nemal dojem, že tento štát je holubník, ani by ti nenapadlo zavolať mi.


  Všetko, čo vyslovil, šlo rovno na slovnú skládku označenú ako vetný trus.


  – Má to teraz na starosti nejaký Milončík z kriminálky Bratislava-centrum.


  – Samo...


  – Otec, prosím ťa, ak k nemu máš nejaké páky, vybav to. Ďakujem.


  Padli ešte nejaké obligátne rodinné slamené vety, ale nemal som na ne náladu. Začiatočné zúfanie po všetkých tých vraždách sa po týždni zmenilo na túžbu nájsť vinníka a pomstiť sa. Dlžil som to Vlkovi, Sunshine, malej Nikolke, aj nenarodenému človiečikovi, ktorý ešte ani nedostal meno.


  – Viťo, ty poznáš pravdu. Povedz mi ju, – mal som všetkého toho divadla akurát tak dosť, keď som vošiel do našej kancelárie.


  – Tušíme, ale nič isto nevieme...


  – Má v tom prsty ten Rus, ktorého ste tak často spomínali?


  Ťažký vzduch si všemožne hľadal cestu medzerami vo dverách. Viťo sa na mňa unavene zahľadel. Stále bol z Vlkovho odchodu i z vyhladenia Sunshininej rodiny otrasený.


  – Pravdepodobne áno, – priznal farbu.


  – Tak čo nič nerobíš?!


  Premeral si ma prísnym pohľadom, ktorým mi naznačoval, nech sa nestarám do niečoho, do čoho sa nemám. Vzápätí akoby si uvedomil, že my sme pred týždňom pochovali štyroch, kým on iba jedného. Jeho hlas znel mäkko, aj keď tvár mal ako keby zo skaly.


  – Nie je to jednoduchá situácia. Ak sa to potvrdí, nech si ma neželá.


  – Kto je ten Rus?


  – Nestrkaj hlavu do ohňa, ináč zhoríš. Sťopa je silný protivník.


  – Do horúcich pekiel, nemôžem rozmýšľať, ideme sa so Sárou zblázniť! Namiesto toho, aby si konal ako chlap, ktorému zabili najlepšieho kamaráta, mi tu démonizuješ akéhosi Sťopu!!! – vybuchol som.


  – Do piče, mlč! Nevieš, o čom hovoríš! – precedil Viťo cez zuby.


  Zmĺkol som. Ja som polieval kvety v dome, kým oni vždy chodili k susedom na obchôdzky. Fakt som o tom nič nevedel, to mal pravdu, ale keby som bol na Viťovom mieste, neváhal by som ani sekundu. Veď boli kamaráti na život a na smrť a teraz prišlo na tú poondiatu smrť, tak mal vziať kvér a vystreliť tomu Ukrajincovi črevá cez riť. Lenže Viťo sa ukazoval čoraz viac ako kalkulujúci slaboch. Vytáčal ma viac ako osud, ale videl som v ňom jedinú možnú cestu riešenia.


  – Na čo čakáš? Kurva, Vlk by šiel a riešil to.


  – Do piče! Mlč!!! Tu ide o môj život. Možno pôjdu aj po mne! Ty si mimo toho, ľahko sa ti vytrubujú tieto múdrosti!


  – Keby si Vlk nezačal so Sunshine, teraz by som tu do teba nejebal! Som v tom so Sárou ponorený až po uši, nie som mimo hry. Si slaboch.


  – Drž piču!!! Boha, neser ma! – vyštekol Viťo, vyšiel z miestnosti a tresol dvermi.


  Za chvíľu sa vrátil a chladne mi povedal:


  – Ak chceš, hybaj s nami. Ideme za Rusákom. Ak sa nevrátime živí, budeš proti nemu aspoň svedčiť.


  V slovenskom dabingu by jeho veta vyvolala u ostrieľaného televízneho diváka úsmev, lenže teraz bez problémov zelektrizovala všetko živé

  v miestnosti.


  Pocítil som nával vzrušenia a hladu po pomste. Vstal som. Nežila vo mne bunka, ktorá by sa bála. Moja intuícia ma ubezpečila, že Viťo i ja prežijeme, že Sára bude mať aj naďalej vedľa seba muža a Sofia starostlivého otca.


  Prišli sme pred známu bratislavskú reštauráciu. Ja som zostal v aute, Viťo a Býk šli dovnútra. Keď prvých päť minút nepadli výstrely, uvoľnil som sa. Vrátili sa zhruba po polhodine. Mlčali. Vedel som, že sa opäť deje niečo nekalé. Až potom z Viťa vyliezlo, že dostali ponuku. Buď zmier, alebo zahučí celá Vlkova partia.


  Zalapal som po dychu s túžbou zavrešťať, že sme tam nešli po ponuku, že si na celej čiare pomýlil dôvod výletu, že im zavraždili kamaráta a ďalšie tri nevinné duše, že sme nešli škemrať o prežitie, ale oprieť chladný kov azbukovému zmrdovi o brucho alebo aspoň im vyhodiť búdu do vzduchu. No nakoniec som zostal mlčať, obarený ich mimoriadnou hlúposťou. Nepripúšťal som si hanebnosť svojich myšlienok, bol som úplne opanovaný zlom, ktoré sa v posledných dňoch udialo. Zarýval som prstami do sedadla a ospravedlňoval sa Vlkovi za to, akí sme slabí, a ak nájde silu, nech nám odpustí. Že takých ľudí, ako bol on, už po svete nechodí veľa, praví chlapi

  s jeho umieračikom vymreli. No on sa len pokojne vznášal v aute a upokojoval ma, nech to pustím z hlavy, že zlo sa nemá oplácať zlom, že všetko bude dobré, nech sa upokojím, že všetko, čo sa deje, má svoj zmysel, to len my ľudia ho niekedy nevidíme.


  Skoro som mu uveril. To by sa však nesmeli v aute zjaviť srnkine čierne oči. Celé potiahnuté belobou ma ubezpečili, že v žiadnom prípade sme ešte neskončili.


  Fuck!

  – Mám perfektný kontakt, – vyhlásil tajomne Dano.


  – Na čo? Objavil si tabletky na pranie svedomia?


  – Na vyriešenie nášho spoločného problému, – vyslovil precízne a jasne Dano, čím spoločníka nabádal k väčšej pozornosti.


  Sebastián chcel odvetiť, že nemajú spoločný problém, lebo on už je na pol ceste k prijatiu celej tej rošády, no nakoniec zostal mlčať.


  – Najprv som rozmýšľal, že ju dáme zbiť a potratí. Náhodná bitka v nejakej tmavej uličke... proste narazila na gaunerov, nafetovaných zlodejíkov a tí ju v záchvate dokopali.


  Sebastiánovi sa zastavil dych. Spravil tristo prudkých pohybov hlavou, aby sa ubezpečil, či ich niekto v bare nemôže počuť. V duchu Dana priklincoval o stenu a zalepil mu ústa, nech už nevyslovuje takéto hnusné veci.


  – Tebe z toho nadobro prepína... Ale som rád, že si iba rozmýšľal, – zavrčal, pričom najväčší akcent dal na slovíčko „iba“.


  – Poznám jedného Rusa. Raz som mu ošetroval troch ľudí, keď im dal niekto slušne do dyne. Potom sme sa náhodne stretli, prehodili sme pár slov, nič bližšie. Pred týždňom sme sa spolu ožrali na jednej z jeho diskoték. Zo srandy som sa spýtal, koľko by stála dokonalá vražda. Vieš, akú cenu mi urobil? – rozšírili sa Danovi zreničky. Keď sa nedočkal reakcie, bez meškania to aj prezradil: – Iba štyridsaťtisíc eur!


  Nehovoril to len tak, skutočne to myslel vážne. Sebastiánovi začalo dochádzať, že ho začína nenávidieť, ale na druhej strane ho musel rešpektovať. Vznikla priam vražedná kombinácia, ale brodili sa rovnakým močiarom, ináč to nešlo.


  – Pochopil som, že keby iba potratila a zostala žiť, určite by to hodila na nás, hocijako by sa to nafingovalo. Silné ženy teraz neplačú, tie sa mstia, – vysvetľoval zasvätene Dano.


  – To robia len tie hlúpe... – oponoval Sebastián, aj keď si myslel, že

  s týmto človekom už neprehodí ani slovo, proste si zoberie bundu a zmizne.


  – Hlúpejšiu sme ani nemohli nabúchať, – uzavrel to Dano ráznym gestom ruky, odkukaným z dokumentárnych filmov od vodcu s fúzikmi. – Rozumieš tomu celému, nie?


  – Nie, nerozumiem, – povedal Sebastián takým tónom, že si Dano nemusel najímať detektíva, aby pochopil, že tejto debaty Sebastiánovi už stačilo.


  – Päťsto eur mesačne je šesťtisíc ročne. To decko pôjde naisto na vysokú, lebo ho tam jeho dokonale bohatí rodičia určite strčia. Aj keby nemalo rozum, skončí ako inžinier... Hádaj, koľko je to za tých dvadsaťpäť rokov prachov?


  – Aj keby to bolo päť miliónov korún, – odpovedal Sebastián.


  – Deväť miliónov!!! Deväť miliónov slovenských korún dokopy, kamarát! Ty štyri a pol, ja štyri a pol! Stopäťdesiattisíc eur, bratku!


  – Kašlem na tie prachy. Už s tým prestaň! – snažil sa ho zastaviť Sebastián.


  – Veď tu nejde len o peniaze. Ale aj o naše mená, rodiny, povesť a ty to dobre vieš! Tak sa tu nehraj na čistého! – zvýšil Dano hlas.


  – Z tohto ma vynechaj!!! – zahrmel Sebastián. – Jebe ti?! Nestačilo ti, čo sme dorobili? Chceš ísť ešte aj sedieť?


  – Kto by šiel sedieť? Zapni rozum... Ten mafoš má pod palcom všetkých blaváckych prednostov, obeduje s politickou špičkou. Nerozprávam ti tu

  o hip-hopovom gangstrovi Máriovi, ktorý má gate pri zemi, na krku reťaz

  z kanvice, šiltovku nabok a pištoľ videl iba vo videoklipe Eminema. Bol som so Sťopom, – dodal nakoniec a prehltol ako po svätom prijímaní. Aj to meno vyslovil ako tajnú, zázračnú a posvätnú mantru, silnejšiu ako durman.


  V Bratislave Sťopu nepoznali len ľudia, ktorí nikdy nepočuli o slnku. Napriek tomu alebo práve preto sa Sebastián zdvihol a kým odišiel, s istou dávkou rešpektu Danovi odvetil:


  – Aj keby si sa spojil so samým Luciferom. Nechcem s tým nič mať! Zabudni na to!!!

  Pozeranie na mesiac robí z ľudí idiotov, ale nám skutočne nezostalo nič iné


  Keď zjete jedlo, tanier rýchlo vychladne, lenže niekedy za nás život odhryzne oveľa väčšie sústo, ako sme schopní prehltnúť. Nebyť Sofie v Sárinom bruchu, asi by sme sa podeli cez alkohol, lieky či drogy niekam na psychiatriu, do neidentifikovateľnej prérie ničoty, naše vnútra by vyfučali do vzduchoprázdna len tak nadarmo.


  Tí nad nami to veru všetko dobre plánujú. Keď vás chcú porúbať, nechajú vám pri dome rásť hojivé rastliny. Na bedrá ľudskej duše naložia vychcane vždy len toľko, aby nás to nezabilo. To by tak bolo, aby sme neprežili. Sadisti, vážia si narodenie, na životnú niť navlečú pekelný rad bolestivých kameňov. Hneď ako sa vyhrabeme z nejakej patálie, nechajú nás chvíľu vydýchať a už nás aj ženú, nás duševných gladiátorov, opäť na pole plné mín.


  Tak sme aj my dostali namiesto kyslíkových fliaš do daru malú Sofiu, nech sa máme z čoho nabíjať. Prekrásny maják, ktorý nás držal nad vodou a driemal v Sárinom brušku. Celú našu pozornosť sme inštinktívne obrátili

  k nej. So Sárou sme si sľúbili, že sa nebudeme vracať do minulosti, aj keď to bolo veľmi ťažké, lebo puto so Sunshine bolo obrovské. Neustále sme sa ešte nenarodenej Sofii prihovárali, hladkali ju, radovali sa z každého jej pohybu, tešili sa na ňu a ďakovali Bohu, že ju k nám poslal.


  – Hádaj, kto bol cez víkend na vstupe v Game? – zdravil som Sáru pri návrate z roboty.


  – Kto?


  – Neuhádneš. Ruskí hádzanári zo Sťopovej partie. Od piatka sú s Býkom a našimi chlapcami veľkí kamoši.


  – To nemyslíš vážne? – zalapala po dychu.


  – Veru tak, žijeme v dobe, keď nemôžeš veriť ani vlastnej mame.


  – To je taký skurvysyn ten Viťo... to nemôže byť pravda, že to urobil!


  – Sárka, kašlime na to. Dnes som sa pred ním nezmohol ani len na gestá znechutenia.


  – Veď neubehli ani dva mesiace... ako len mohol?


  – Veru tak. Sťopa pravdepodobne prebral so súhlasom Viťa celý Vlkov biznis. Už to tak vyzerá. Ak by Viťo nesúhlasil, asi by tiež pošiel, neviem..


  – Čo budeš robiť? – nechcela milovaná počuť žiadne slová na Viťovu obhajobu.


  – Keď som sa to dozvedel, nerozmýšľal som celý deň nad ničím iným či odísť alebo nie.


  – A ako si sa rozhodol?


  – Došlo mi, že ak by som tam zostal, dovracal by som sa sám zo seba pri každom pohľade do zrkadla. Sú veci, ktoré by mal človek voči sebe dodržať. Už len kvôli Sunshine a Vlkovi.


  – Milujem ťa. Veľmi ťa milujem, – zašepkala Sára a objala ma. S tým výdychom akoby pustila všetok strach, že tam zostanem pre peniaze, ktoré sme vďaka krvilačnej hypotéke potrebovali.


  – Keby bolo zle, naši nám finančne pomôžu, – povedala.


  – Radšej budem zarábať ako čínske dievčatko viažuce dvanásť hodín denne niťou salónky, ale tam už nebudem dlhšie ako tri dni. To je pre mňa jasnejšie ako nájsť cestu cez močiar.


  – Čo ak ti bude robiť Viťo problémy? Veď všetky tie vyúčtovania robíš už skoro rok len ty.


  – Naučil som sa to ja, naučí sa to hocikto iný. Všetci sme nahraditeľní, len sa klameme, že bez nás by to nešlo. Všetko pôjde ďalej, aj keby pol planéty vymrelo. A ozaj, volal som aj otcovi. Pýtal som sa ho na pokračovanie toho vyšetrovania.


  – A čo?


  – Chodil okolo toho ako okolo horúcej kaše. Vraj sa už o to nemáme starať, máme to nechať tak.


  – Čože?!? To nemyslíš vážne!


  – Nič konkrétne mi nepovedal, ale medzi vetami toho padlo strašne veľa.


  – Je v tom niekto z politiky?


  – Asi niekto z mestského zastupiteľstva, no otec dôležito naznačoval priame napojenie na prvú ligu. Povedal, že sa to pravdepodobne nikdy nedošetrí, pretože sú v tom namočené aj veľké ryby. Jedine ak by prešli cez voľby noví ľudia, ale že aj tak tomu nedáva veľké šance, lebo všetci sú prepojení, každý niekomu niečo dlží.


  – Skurvení politici...


  – Nie, za toto môžu špinavé prachy a naša slovenská povaha, že všetci sme predajní. Podľa mňa tečú od toho Rusáka obrovské rieky peňazí za všetku špinavosť, čo robí, viacerým vplyvným ľuďom. Je to celé prepojené.


  – Samo, tak to zmedializujme! Obehnime redakcie.


  – Sárka, nemáme v rukách nič. Iba logické podozrenie, žiadne dôkazy... Bez toho sú to len reči typu jedna babka povedala, – vysvetľoval som jej pomaličky. – Nájdem si inú prácu, narodí sa Sofia, všetko sa na dobré obráti.


  – Veď kriminálka ani poriadne neprehľadala Sunshinin byt! Ako je možné, že nenašli revolver, čo jej tam nechal Vlk!!! Čistá mizéria... Hajzel hajzlov, skurvený Viťo! Najradšej by som tej jeho frajerke napísala list, ako jej milý trtká všetko, čo nemá fúzy.


  – Dúfam, že sranduješ. Prosím ťa, Sárka, zadusme v sebe všetku zlobu, škodíme tak len vlastnému zdraviu. Každému sa raz všetko vráti. Niekedy je lepšie vycúvať. Nie, na takéto niečo sa nikdy neznížime. Hlavne sa nerozčuľuj, prosím ťa o to, prenáša sa to všetko na maličkú, – naliehal som a objal ju najmocnejšie, ako som dokázal. Nech ma cíti ako štít, nech v nej paralyzujem celé to sklamanie a nech spoločne nájdeme spôsob, ako sa čo najrýchlejšie vymotať z hnusnej pavučiny nasiaknutej krvou, organizovaným svinstvom a zradou.


  Sára ostala ticho, bola z tých nových informácií očividne zronená. Vždy, keď vyčerpáte všetky cesty, na kráľovský trón vášho bytia usadne bezradnosť, ktorá ide ruka v ruke s mlčaním. Pozeranie na mesiac robí z ľudí idiotov, ale zdalo sa, že nám už skutočne nezostalo nič iné ako hľadieť na hviezdy a prosiť ich, nech si celú túto bolestivú záležitosť už konečne zoberie čas a nás už s ňou nikdy neotravuje. Nikdy!

  Slepí sa rodíme

  a slepými aj zostávame


  Ľutoval som, že nás v škole nikdy neučili povedať nie. Niekto sa s tým narodí, ale čo my ostatní, ktorí vieme, že je koniec, nastal čas, cesty sa rozchádzajú, vieme to vysloviť v duchu, dokonca keď sme sami aj nahlas, no keď príde na lámanie chleba, sme zrazu ticho.


  V ten deň som obišiel prevádzky najrýchlejšie, ako som len mohol. Už o jednej poobede som sedel pri bare v Barbery a pil fernet. Vedel som, že sa Viťo zjaví, pretože počas týždňa tam nechodilo veľa ľudí a bol tam spomedzi našich podnikov relatívne najväčší pokoj, takže sme to využívali ako zašiváreň.


  Dorazil s Býkom a spoločnosť im robili aj dvaja ľudia od Sťopu. Zalial ma adrenalín, no okrem bežného pozdravu si ma našťastie nevšímali. Sadli si

  k stolu na druhej strane barového pultu. Vedel som, že Viťo o chvíľu prikrepčí. Radšej by som šiel s vetrami na masáž, ale niektoré veci jednoducho nemôžete odkladať. Do desiatich minút bol pri mne:


  – Vieš, čo mi dnes napadlo?


  Nezmohol som sa na odpoveď, radšej som exol poldecák a poprosil Patríciu, nech mi doleje. Kým som sa mu dokázal pozrieť do očí, vysvietil som si v pohľade slogan: „Si chodiaca katastrofa!“


  – Dumal som nad tým, akí sme my ľudia rukatí, nohatí. Skôr my vyzeráme čudne, neprirodzene, nie ufóni. Keď raz na zem priletia mimozemšťania, pochopím ich zdesenie...


  Trepal a mňa z neho napínalo. Musel zo mňa predsa cítiť súmrak pred bitkou, z nozdier mi šľahali plamene nevraživosti, Golem by mi okamžite dobrovoľne odovzdal vlastný šém. A on bľabotal niečo o tom, že ľudia sú nohatí, rukatí... Keby žil Vlk, smial by som sa, chytil by som sa témy, ale teraz oproti Viťovi sedela vyhladovaná mŕtvola nabitá túžbou zožrať mu ohryzok. Vytrhnúť mu ho z hrdelnej hadice a pred jeho kumpánmi to jeho „jablko múdrosti“ pochrúmať.


  Po chvíľke pochopil a prestal sa hrať na veselého filozofa bežného života.


  – Mal by si sa zoznámiť s novými chalanmi, – navrhol práve v momente, keď predo mňa Patrícia položila pohárik. Zrazu som nevedel, či mu ho mám vychrstnúť do ksichtu a potom mu ho dať zjesť, alebo ho pred ním westernovo dramaticky kopnúť do seba. Nespoznával som sa. Nový vietor s pachom krematória popremiestňoval figúrky na mojej hodnotovej šachovnici a prevliekol ma do inej bytosti. Srdce bolo vystrašenejšie, päste nahnevanejšie, oči nasrdenejšie, rozum nedôverčivý. Zrazu sa duša votkala do novej krehkej podoby, ukázala svoje slabé stránky, ktoré mi boli predtým skryté.


  – To snáď nemyslíš vážne?! – konečne som sa zmohol na slovo, aj keď skôr som sa chcel uistiť, že sa mi nesníva.


  – Neber to tak sentimentálne.


  – Sentimentálne?! Ty si naozaj myslíš, že teraz vstanem a pôjdem podať ruku Vlkovým vrahom?


  – Akí vrahovia? Netáraj.


  – Zaprel si Vlka. Sprznil si jeho odkaz, pľuješ na jeho hrob. Rýchlo si zabudol, ako ťa mal rád.


  – Biznis ide ďalej, nemohli sme zostať stáť na mieste. Nemôžeš mi uprieť možnosť voľby, teraz som tu šéf ja, – vyhlásil sebavedome, ale znelo to skôr ako spoveď slizkého zbabelca.


  – Počúvaj ma, neubehne ani pol roka a budú ťa komandovať ako ovcu. Neviem, či toto nazývaš prežitím alebo je za tým chamtivosť či zbabelosť, ale ver mi, že v tejto pozícii dlho nebudeš. Kožu si si nezachránil, na to zabudni. Bol si s Vlkom dosť dlho, túto jednoduchú matematiku si sa od neho mohol naučiť, – venoval som mu pár trefných viet, nech jeho strachu narastú krídla do rozmerov katedrály.


  – Nebolo inej cesty.


  – Trepeš a sám to vieš. Zabudol si na boj, hrdosť, upevnenie pozície. Namiesto toho si sa dal učičíkať papierovým partnerstvom. Toto je tvoj výklad tej ich ponuky? Celé zle.


  – Silnejšia ryba vždy zožerie tú menšiu, tak to chodí. Mám rád svoj život.


  – Keď tak rád filozofuješ, tak ti poviem, ako si ja predstavujem lepší svet. Z duše neznášam toto politické zriadenie, v ktorom žijeme. Myslím si, že je to otázka krátkeho času, keď príde niečo nové, pretože táto takzvaná demokracia je jeden veľký podvod na obyčajného človeka. V tom sme si zajedno, ale na druhej strane rešpektujem to, čo ma naučil Vlk. Niečo, čo je nepísané, vibruje vo vyslovenom chlapskom slove, hľadá zlatú strednú cestu, násilie a zlo používa iba proti násiliu a zlu. A snaží sa nájsť pravdu za každých okolností. Až potom prichádza trest. Necúva, stojí, aj keď to bolí. Mám ti to povedať do očí? Vlk bol chlap, ty si ľuft... fašista s mliekom na brade, sračka, hocikoľko svalov budeš mať.


  – Skončili sme, to ti je jasné! – precedil cez zuby. – Obleč si tú tvoju športovú vetrovku a vystreľ!!!


  – Áno, skončili sme a kurevsky mi odľahlo. Všetci sa tu tvária, že sa nič nestalo. Ak si nevedia nájsť prácu niekde inde, nech sa tým netrápia. Narodili sa pre iné veci. Môžu pre vás ďalej nalievať pálenku, variť a roznášať jedlo, odkladať kabáty, utierať stoly, objednávať striptérky a dídžejov, čistiť osraté hajzle a špakmi upchaté pisoáre. Ale hlavne mlčať. To im ide skvele! Lenže mlčanie je, akoby si vrahovi Vlka a Sunshine hladkal gule. Na toto ja nie som. No tebe to ide dobre. Pokračuj v tom, ak si myslíš, že toto bola pre teba jediná cesta, – uzavrel som a vypil fernet na jeden šup.


  Keď som vyšiel z podniku, slnko bolo ukryté za mrakmi. Uliciam vládla jarná čľapkanica, vo vnútrach ľudí to nemohlo byť inakšie. Oprel sa do mňa vietor, vlasy vyzerali, akoby som chvíľu postál pred rozbehnutou lietadlovou vrtuľou. Vetrisko mi hučalo do uší, že je tu preto, aby zobudil nesmrteľného ľudského ducha uspatého materiálnou dobou, ktorý v honbe za hmotnými statkami a pohodlím zabudol na svoje pravé poslanie, na to, čo chce jeho vnútro.


  Chcel som byť už doma pri Sáre, hladkať jej brucho a prihovárať sa Sofii. Zabudnúť na všetky tie zafajčené podniky, prepáleným olejom nasiaknuté kuchyne, vyúčtovania, výsledné čísla, nesediaci tovar, smradľavé kopy bankoviek, ožraté tváre, namyslené egá, umelé kozy, taniere plné jedla určeného na vyhodenie, sťažovanie sa, že ich džejson je pod risku, stejk málo prepečený a servítky v zlej farbe. Skrátka pustiť z hlavy celú tú hru „silných a mocných“. Chcel som všetko pretočiť do čias, keď som robil na kúpalisku hopka a stretol som Sáru. Niekde odtiaľ by som niť nášho života založil do nového riadku.


  Stále som si neuvedomoval, že duša je tesne spojená s osudom, ktorý ide vždy proti očakávaniam i proti túžbam ega. Áno, duša je zdrojom toho, čo sme, a preto sa neustále vymyká našej schopnosti plánovať a riadiť. Nepripúšťal som si, že sa mám z bolestivého učiť a vidieť v ňom bohatstvo a hodnotu. Slepý som sa narodil a slepým som aj zostal.

  Sebastián 11


  Navonok pôsobil vyrovnane, ale v skutočnosti trpel. Bolesť a následky činov pretrvávali, len sa menila ich chuť. Otázka: Ako sa máš? mu vždy pripomenula, ako sa má. Nevedel, kde sa končí on a kde sa začína smútok, aj keď sa všemožne snažil kvalitu trestu premeniť na kvalitu následkov.


  Doma sekal dobrotu, v práci robil všetko zodpovedne. Občas sa s beznádejou blízkou modernému človeku nechal zlákať barmi, kde nad pohárikmi verbálne skúsenejších zbieral prázdne múdrosti. Náhodní pivní mentori nevideli ani za prvú zákrutu, kde ľudia sedeli so zvesenými hlavami na batožine, ako by teda mohli pochopiť pravek v jeho hrudi.


  Mlčal. Nikomu sa nezveril. Ale bojoval, nevzdával sa, s týmto darom sa našťastie narodil. Hľadal dvere, klopal na ne, no všetky ulice za nimi sa zatiaľ ukázali ako slepé. V škole ich učili, že na každý jed existuje aj protijed. Ak ho niet, ľudstvo si ho ešte nezaslúžilo alebo ho nemá dostať, pretože ešte nie je pripravené. Nič sa nedá predbehnúť. Je to ako s liekom na AIDS, len v duševnej rovine, to si ako doktor uvedomoval. „Popri vede a technike sa ruka v ruke vyvíja aj vnútorné poznanie. To, čo vie ľudstvo o psychike, vzťahoch, vesmírnych zákonoch, tušili pred dvadsiatimi rokmi len piati ľudia na svete. Teraz je to pre milióny bežné poznanie... musí existovať riešenie.“


  S Danom sa prestal stretávať, tehotná Monika ho ignorovala. Tento stav mu celkom vyhovoval, aj keď zostatok ľudského v ňom, už dávno zapísaný v červenej knihe, mu radil, že by nebolo zlé, keby zostali aspoň komunikujúcimi kolegami, keď už nie kamarátmi. „Veď možno práve oni dvaja splodili nového živého tvora, preboha, ak je to s tými rodovými energiami pravda, tak to malé môžu z pôrodnice previesť rovno do márnice.“


  S Monikou do seba vrazili v jednej z nemocničných kantín. Sebastián nevedel, čo povedať.


  – Ako sa máš? – spýtala sa ho.


  – Ale, ide to... – zaklamal Sebastián, prekvapený viac ako onanujúci študent, ktorý na neznámom ruskom serveri objavil porno vlastnej mamy ešte z čias jej nerozvážnosti. Monika bola tá posledná, komu by opisoval, že kométa jeho ťažoby už dávno získala stabilnú obežnú dráhu.


  – Odkázal ti to Dano, áno? – pokračovala chladne.


  – Myslíš výkupné? Päťsto? – nevedel, o čom točí, tak strelil.


  – Prvé prachy chcem po narodení malého.


  – Bude to chlapček? – zaujímal sa úprimne Sebastián. Nad tému peňazí sa už povzniesol. Bol rozhodnutý jej tie prachy posielať, boleli ho vyššie skutočnosti.


  – Hej, ale to teba už nemusí trápiť, – pripomenula mu Monika jeho karty. – Keď sa už budú dať spraviť testy, určí sa otec... Potom tomu nepravému vrátim celú sumu. Nie som žiadna mrcha.


  „Ty a mrcha?! Kdeže!“ napadlo Sebastiánovi ironicky. Poobzeral sa po bufete. Polovička z osadenstva bola v županoch. Vyzeralo to tam, ako keby Číňania spravili včera mylný nálet na ich mesto a potom sa cez médiá ospravedlnili. Aby bola katastrofa úplná, bavili sa dvaja dospelí o novej ľudskej duši ako o treske a rožkoch: „Treska nie je, môže byť rybací šalát?“ – „Ale áno, môže byť aj rybací...“ – „Biele rožky?“ – „Nie, biele nechcem. Poprosím dva grahamové.“ – „Euro. A ozaj... Šušká sa, že vy ste otcom. Oplodniť takú kravu, to je proste smola...“ – „Ďakujem...“ – „Ešte výdavok.“


  – Rozprávame sa ako dvaja trhnutí, – vzdychol Sebastián.


  – Možno ty si trhnutý, ale ja nie! Ak ti je zo seba zle, navštív numerologičku, – poradila mu Monika a odišla.


  Ani nejedol. Vrátil sa do ordinácie a preklikal na webe všetky bratislavské numerologičky. Rezignoval, dal by si poradiť aj od dieťaťa. Už sa mu nechcelo nič skrývať. Keby ho v tej chvíľke zavolali debatovať o jeho probléme do telky, išiel by a vyzvracal by zo seba poznanie, že manželsvto je pre silných mužov a milenky pre slabých mužov.


  – Mami, ja nemám teraz čas! Nemôžem sa len tak zobrať a ísť ti previezť z Lidla vrecko zemiakov. Ak sa vypredajú, kúpim ti ich inde... Čo? No a čo, že budú drahšie... Mami, musím, už tu mám klienta, – povedala Mirka, natvrdo zložila hovor a vypla mobil.


  Sedel na gauči a pôsobil dojmom, ktorý vylučoval akúkoľvek pochybnosť o tom, že žije. Bol tam preto, lebo myslel predovšetkým na seba. Znova si pripadal podlý a sebecký. Vyargumentoval si to však tým, že ak nájde pokoj on, prenesie ho aj do rodiny. Možno nízke myšlienky, ale logické.


  Žene, ktorá práve dotelefonovala, už stihol skusmo vyrozprávať učesanú verziu svojho príbehu. Vraj sa iba raz vyspal so sestrou z oddelenia. Vďaka darovanému šampusu od pacienta išlo len o náhodný flirt počas nočnej na operačnom stole. Podal jej len maličký úlomok, ktorý mu vraj jatrí srdce na slíže. Keby zverejnil celú story, možno by ju musel začať zachraňovať on. Na to sa necítil pripravený, stačili mu pretvárky v práci. Tak a teraz, baba, raď...


  – Konflikt sám je tvorivý, nemôže byť nikdy uzdravený. Náhoda je len podvedomá zákonitosť, zákonitosť, ktorou sa človek snaží zbaviť zodpovednosti. Všetko sa nám deje, ako sa má. Aj to nepekné. Ale takisto všetko, čo nám treba vedieť a pomôže, sa dozvieme v pravý čas tým najlepším spôsobom. Trápi vás to?


  – Asi by som tu nebol...


  – Odpustite si, to je prvoradé. Musíte sa prijať na všetkých úrovniach. Sebaláska sa začína sebaúctou. Sústrediť sa na vlastné šťastie nie je prejavom sebectva. Práve naopak – je to ten najkrajší dar, aký môžete dať ľudstvu. Milujte sám seba, nie je v tom pýcha alebo sebectvo.


  „Čo sa babe chcelo, to sa babe snilo,“ napadlo Sebastiánovi.


  – To už som niekde čítal, – odvetil jej.


  – Preveďte to do skutkov. Pekné myšlienky sa naplnia, len keď ožijú. Byť sám sebou a čistota úmyslov je vynikajúci všeliek.


  – Sám sebou som bol aj vtedy na tej nočnej a vidíte, ako to dopadlo.


  – Nekonali ste s normálnym vedomím, alkohol posúva rozum do inej roviny videnia. Viete, na to máme slobodu rozhodovania. Človek je vyššie ako anjeli, môže si totiž sám vyberať medzi dobrom a zlom.


  „Bože, čo mi tu táto trepe!“ prichytil sa Sebastián pri myšlienke, že jej nezaplatí.


  – Vy mi tu rozprávate, aby som sa začal milovať a pritom nedávam lásku ani svojej žene, ktorú by som mal neustále nosiť na rukách. Načo je človeku láska v samote?


  – Človek potrebuje odberateľov svojich citov, inak mu puká srdce. Ale to sa vám práve snažím naznačiť. Keď sa neprijmete, neodpustíte si, nezačnete sa milovať, nebudete vysielať lásku ani k iným ľuďom. Bude to len pocit, že máte niečo vrátiť, bude to obchod z vďačnosti. Samotná láska nemá nič spoločné s premýšľaním. Pre mňa nie je normálne, že ľudia trpia. Strach a bolesť nie sú súčasťou môjho sna o novom ľudstve. Čítali ste niekedy Štyri dohody od Dona Miguela Ruiza? Alebo niečo iné od neho?


  – Nie. Všetka ezoterika mi pripadá na jedno kopyto.


  – Ako má zákonník štát, takisto má zákonník aj každý človek. Všetko, čo sme doň zapísali, považujeme za absolútnu pravdu. Z tejto osnovy vychádzajú všetky naše názory, aj keď nie sú v súlade s našou prirodzenosťou. Vytvárame si o sebe idylickú predstavu, ktorú sa potom snažíme prezentovať iným, aby sme sa im zapáčili. Lenže tejto predstave dokonalosti v skutočnosti nezodpovedáme, preto skôr alebo neskôr začneme odmietať sami seba. Podľa svojej predstavy o dokonalosti posudzujeme taktiež všetkých ostatných ľudí, aj keď je jasné, že ani oni či my nemôžeme tú vysnívanú dokonalosť nikdy dosiahnuť.


  – Ale veď ja som vykonal niečo prirodzené. Zobral som si, po čom som túžil, – vyslovil ironickú pravdu Sebastián.


  – A váš vnútorný sudca vás za to neskôr odsúdil. Staňte sa dokonale prirodzeným a nebudete riešiť výkyvy svojich konaní. Prehodnoťte, či ste vo svojom vzťahu k manželke úprimný. Ak ste ju podviedli, niečo vám chýbalo.


  – Iba som si vypil, – zaklamal Sebastián.


  – Náš vnútorný sudca hodnotí všetko, čo robíme, všetko, čo cítime, všetko, na čo myslíme. Kedykoľvek urobíme niečo, čo odporuje nášmu zákonníku, sudca nás odsúdi a nekompromisne potrestá. Obeť je tá časť našej mysle, ktorá prijíma rozsudok. Sudca vynáša trest, obeť prijíma trest a utrpenie, donekonečna sa sťažuje, že je to nespravodlivé, pretože nech robí, čo robí, aby sa sudcovi zapáčila, nikdy to pre neho nebude dosť dobré. Sudca, obeť aj zákonník sú parazitom, ktorý napáda ľudskú myseľ. Živí sa našou emočnou a duševnou energiou. Môžeme ho taktiež nazvať Programom, ktorý sníva prostredníctvom našej mysle a žije cez naše telo. Väčšina moderných ľudí je chorá, pretože majú v sebe parazita, ktorý sa živí ich emóciami rodiacimi sa zo strachu a utrpenia. Z inej strany – aby sa dieťa radovalo, stačí mu hrkálka. Keď dospeje, potrebuje mobil, drahé oblečenie, počítač, auto, zakázaný sex. Za pocit radosti musí zaplatiť niekoľkokrát viac. Veď je to nezmysel. Vari pocit radosti za tie roky zdražel? Nie, radosť zostala tá istá, len človek sa dospievaním mení. Je ako narkoman, potrebuje čoraz väčšie dávky, dávky predmetov a zážitkov. Ľudské pocity a hlad po uspokojení duše vytvárajú všetko materiálne na svete.


  – Čo mám teda robiť? – začínal byť Sebastián zmätený, aj keď musel uznať, že baba začala konečne rozprávať jeho jazykom.


  – Uveďme si posledný príklad. V dedine žil muž. Vypil si a v slabosti podviedol svoju ženu. Rozkríklo sa to, celá dedina ho odsúdila. Muž dal však všetko na poriadok. Ospravedlnil sa manželke, dokonca aj susede, s ktorou sa vyspal. Vyspovedal sa kňazovi, vykonal pokánie. Počas ďalších rokov žil príkladným životom, ani v duchu už na inú ženu nesiahol. V krčme však vysedávali muži, ktorí neustále rozprávali o sexe, v myšlienkach súložili so susedami, až do svojho skonu si predstavovali nechutnosti s mladými dievčatami. Nikdy však neveru reálne nevykonali. Čo myslíte, kto z nich prežil čistejší život?


  Sebastián zaplatil a odišiel.


  Mirka kúpila dve vrecká zemiakov a zaviezla ich k mame. Tá niečo zafrflala o nevďačnosti, ale nakoniec poďakovala. Ľudstvo sa javilo ako životaschopné.


  42. kapitola


  Jednoduchá radosť ako jediný cieľ života


  – Pokoj, láska. Pokoj, upokoj sa! – prihováral som sa čerstvo zobudený spiacej Sáre. Metala sa, cez spotené čelo jej viseli ulepené vlasy. Do strašidelne pôsobiacej tmy vykrikovala niečo obranné, z očí jej tiekli slzy...


  Konečne sa upokojila. Pevne som jej stisol dlaň a pohladil ju po líci:


  – Sára, už je dobre. Len sa ti zas niečo zlé snívalo... Pokoj, už je dobre, som pri tebe.


  Všetko, čo prežíva váš milovaný partner, ide aj cez vás. To je najčestnejšia skúška lásky, ktorá sa nedá oklamať. S radosťou to ide hravo, tá sa dobre násobí, ale trápenie, choroba a bôľ ničia aj vás. Chceli by ste sa premeniť na skalu, ale nejde to. Síce si môžete pogratulovať, že ste ľudský, vnímavý a citlivý na bolesť iných, ale úniku vnútorného úsmevu nezabránite.


  – Čo sa ti snívalo?


  – Lámali mi zuby. Kliešťami. Ľudia v bielom... tvárili sa, že sú doktori...

  Z polovičky zubov mi narobili pahýle. Boli vážni a vysvetľovali mi, že je to jediné riešenie mojich problémov... Ušla som. Dobehla som domov, ale ty si tu nebol... vlastne ty si v tom sne vôbec nebol. Akoby sme spolu nechodili, nemala som muža, nemala som pri sebe nikoho, bola som sama... Schúlila som sa na posteľ. Bola už tma. Vošla som si rukami do úst a bez problémov som si vytiahla dve stoličky. Išli von úplne hladko...


  Celá sa ku mne otočila a objala ma. Opätoval som jej objatie, stisol ju najkrajšie, ako som len vedel.


  – Sny so zubami neveštia nič dobré. Samko, však sa už nestane nič zlé? Prosím ťa, povedz mi to, veľmi to potrebujem počuť.


  – Nič sa nestane... Čo by sa malo stať? Zlé sa už stalo... na rade sú pekné veci, ver mi.


  – Pripadá mi, akoby som sa sama od seba vzďaľovala. Akoby som unikala vlastnému príbehu... Neviem, či mi rozumieš.


  – Láska, si v druhom stave. V tele sa ti deje množstvo chemických reakcií, ktoré menia tvoju psychiku. Je to bežné. Vravela to aj tvoja gynekologička. Ešte pár týždňov a všetko sa skončí. Bude nám tu kričať malá Sofia, nastanú milé povinnosti.


  – Samko, ja som nechodila na džudo, neovládam techniku pádov. Pripadám si slabá, nepripravená. Neverím si. Bojím sa, že to nezvládnem, a keď sa Sofia narodí, nebudem vedieť, čo robiť.


  – Čo to táraš. Si žena, je to v tebe uložené už od narodenia. Keď príde maličká, automaticky sa v tebe všetko otvorí, všetko pôjde hravo, – šepkal som do noci. – Vieš, kedy sa rodia najkrajšie deti?


  – Kedy? – spýtala sa zvedavo Sára.


  – Tie, ktoré sa narodia od januára do decembra.


  – Hehe, ty môj milovaný tárajko, – pritisla sa ešte viac ku mne.


  Hladkať milovanú bytosť o tretej nadránom je oveľa magickejšie, ako ju hladkať o jednej na obed. Je tma, celý svet spí. Hore sú len blázni, ktorí sa strachujú o tretieho. Ten však pokojne spí v bezpečí a mimozmyslovo im vysiela, nech spia tiež. Lenže to sa nedá. Horúce dlane kričia, že sa chcú milovať dotykmi. Nežné prsty baletia vzduchom, lebo túžia hladiť tvár najbližšej. A sú tu ešte rozbúchané srdcia, ktoré síce nebežali do kopca, ale i tak mávajú radostne krídlami. Zlé sny už majú zákaz vstupu, len hviezdy a mesiac môžu byť svedkami lásky hranej podľa nôt prirodzenej ľudskej podstaty.


  – Keď som bola malá, bola som drsná. Dokonca som sa aj napila piva. Odvážna sopľaňa, drzá tínedžerka. Teraz som vraj žena. Čakám malé...

  a som slabšia ako kedykoľvek predtým.


  – Deti robia ženu silnejšou. A stále si silná, prestaň sa klamať.


  Nepovedala mi na to nič, stíchli sme.


  – Keby boli spomienky ako para, schúlila by som sa do hrnca a silou svojej bolesti by som pokrievku odstrelila niekam do nebies, – zobrala po chvíli Sára znova opraty z rúk tichu.


  – Srdce vraj nepozná vrásky, tak už zo seba vydurme posledné pochybnosti. Vravel som ti, že si nájdem prácu, že pôjdem učiť angličtinu na nejakú školu a vidíš, napriek tomu, že školský rok sa už skoro končí, zobrali ma. Neverila si. Donesiem domov nejaký groš... ale hlavne sa nezbláznime. Do cieľa nám chýba pár dĺžok, už sa brieždi, vieme to obaja. Musíš ma počúvať, Sárka. Jednoduchú obyčajnú radosť všednej chvíle musíme teraz vidieť ako jediný zmysel života. Ľudia snívajú o vzdušných zámkoch, a pritom ich majú stále na dosah. V deravom tričku, vo vlastnom kýchnutí, v chlebe

  s maslom a cibuľou. Sárka, už to viem, musíme sa druhýkrát narodiť, ináč to nejde. Vytrhať staré korene a vyletieť do vzduchu ako dve spojené čerstvé semená. Oddať sa vetru a slnku. Tí nás nikdy nesklamú, zavejú nás presne tam, kde sa chytíme šťastného zajtrajška.


  – Si moja kométa, ktorá sa zbláznila a krúži neustále okolo mňa. Milujem ťa.


  – Milujem ťa každým svojím výdychom. Keď budem umierať, môžeš si byť istá jednou vecou...


  – Akou?


  – Že ťa za nič nedám, že za teba aj umriem, ak to bude potrebné, – usmial som sa do tmy.


  Keď Sára zaspávala, dal som si v tej tme sľub, že už nikdy neskloním dušu pred arogantnými bohmi, ktorí mi bránia dýchať. Keď existuje tisícka vecí, ktoré nás vedia vyviesť z harmónie, zahnať do kobky šialenstva a bolesti, či naštrbiť zdravie, musí existovať aj tisícka spôsobov, ktoré nám pomôžu. Nik mi však nepovedal, že čo je pre niekoho liek, to je pre druhého jed. Možno ma oklamal fakt, že oči prejdenej srnky sa v tú noc prvýkrát neukázali.


  43. kapitola


  Pekná fľaša nikdy nespraví

  zlú pálenku dobrou


  Riaditeľ školy bol za bežných okolností prudko despotický cholerik. Ani som sa mu nečudoval. Keď som sa rozkukal v novom kolektíve, pochopil som, že bude pre mňa lepšie, keď budem medzi ženami – kolegyňami učiteľkami – rozprávať čo najmenej. Stádo uhundraných, navzájom si závidiacich a

  k tomu ešte aj zle vysúložených päťdesiatničiek, to bola hotová emocionálno-vzťahová galiba. Priam ukážkovo sa predbiehali, ktorá z nich je väčšia dáma. No podľa mňa sa nesprávali prirodzene, ani keď boli samy vo vani. Na verejnosti boli, samozrejme, milota sama, no v realite to fungovalo podľa princípu: „Super, aj ona má problém!“ Skutočne neviem, aké idiotské filmy mohli počas dospievania pozerať, keď najdebilnejšie bežali v telke teraz.


  Bral som tú školu ako prechodnú zastávku, kde si na chvíľku preliečim potrhanú dušu. Nemohli ma vtiahnuť do bubna svojich intríg, mlčal som a bez komentovania pregĺgal. Po predošlej životnej skúsenosti mali ich neresti minimálnu akosť. Netušili, že som prišiel zo sveta dravých šeliem, kde si činkami, alkoholom, postavením a bohatstvom otupení samci rozbíjali počas diskotéky sánky a na toaletách sa bezuzdne konal spomienkový či zoznamovací sex. Nikdy by som im nevysvetlil, že existuje aj vesmír, kde sebavedomí muži začínajú váhať, len čo majú medzi nohami ženskú hlavu, a kde striptérky odchádzajú po záverečnej s vyberavými okresnými sudcami na dobre utajené hotelové izby bez šance, aby to ich starostlivé manželky čo i len tušili. Neverili by, že som utiekol z fleku, kde som dostával štyrikrát viac, ako je terajšia štátna školská almužna. Ich problémy boli v porovnaní s tým, čo som mal vytetované niekde v oblasti rebier, len nevydarená nedeľná cukrová vata.


  Prvý a poslednýkrát som si vyšiel s piatimi kolegyňami, ktoré boli zo spomínanej partie psychicky labilných a večne nespokojných žien najmladšie a javili sa ako veselé kopy. Svoje vtipy nasmerované na adresy starších učiteliek aplikovali bežným slovenským spôsobom, teda až keď sa za terčom posmeškov zavreli dvere. Sára ma priam vyhodila, nech idem, že som dávno nikde nebol, vraj to potrebujem, nech sa uvoľním. Tak som šiel...


  Dohodnutý bar sa nachádzal až na poslednom presklenom podlaží vysokánskej budovy. Jedna kolegyňa, silne emancipovaná a teda už aj šťastne rozvedená tridsiatnička Vierka, oslavovala narodeniny. Ako darček som jej kúpil knihu Prečo vaše vzťahy nefungujú, ktorá mi v kníhkupectve sama vbehla do ruky. Nejako sa mi to k nej hodilo viac, ako sa jej skladať na nejakú koženú kabelu.


  Obsah rozhovoru prvej hodinky večierka mal úroveň pitia kvalitného brandy zo šálky, keďže sa preberali témy, ako terajším mladým vysvetliť, čo bola NDR, ako je možné mať v tomto štáte sex od pätnástich, keď pozerať porno je do osemnástky zakázané. Aký pekný kožuch má vedľa sediaca blondínka a koľkokrát zaň asi niekomu dala. Že nejakí susedia slovenčinárky Milky žili šťastne, až kým sa nespoznali. Či sa chlapovi postaví, keď ide po Baumaxe okolo túb naplnených silikónom, alebo že zástupkyňa riaditeľa je opálená ako čokoláda. Samozrejme biela. Spomínam, ako inak, len špičku ľadovca, o sekáčoch so super oblečkom, receptoch a autoerotike radšej pomlčím. Napriek tomu to bola väčšia kaša, ako keď si opitý murár sadne na holandský kolotoč s obedárom plným špenátu, volského oka a opečenej klobásy.


  Po tomto mužský humor neoslavujúcom úvode prišla chvíľka rozbaľovania darčekov. Kým Vierka pišťala, akoby pitvala myš, naplnilo ma poznanie, že na tisíc percent nesedím v správnom boxe. V beznádeji, ktorá veľkosťou pripomínala Afriku, som si hádzal jednocentovky do piva a klamal sa, že si za ne o chvíľku kúpim samého seba.


  – Pusti ma, – povedal som matikárke Nadi, ktorá sedela až prekvapivo moc nalepená na mňa.


  – Kam ideš?


  – Vyšťať sa, – povedal som potichu, aby som svojím vulgárnym výrazom neurazil ostatok elity ženského svetového parlamentu feministiek.


  – Mám ti ho prísť oklepať? – šepla mi s úsmevom do tváre, keď sa koketne postavila, napravila si minisukničku a vychutnala si, ako sa o ňu v snahe dostať sa na slobodu ľudského ducha obtriem svojím telom.


  O minútu som bol myšlienkou v horiacej cigarete. V očiach som mal tmu, ako keby mi nikdy nežiarili svetlom. Modlil som sa, nech sa premením na obyčajného človeka, pre ktorého je problém kolegovo zvýšenie platu či prázdna nádrž auta. Nech sa už nikdy nebudím na Sárin nočný plač a nemusím čítať knihy, ktoré mi budú radiť, aby som bolestivé situácie zmenil na skúsenosti, lebo ak človek pomenuje minulé zážitky ako krivdy, bude sa cítiť zradený. „Číta sa to dobre, asi sa to tým autorom aj ľahko píše, ale kurva, nech si to idú prežiť,“ zahasil som cigaretu. „Dávam tým sliepkam ešte jednu šancu,“ rozrazil som dvere a mieril k stolu s víziou, že ešte jedna hlúpa veta a nasypem im zrno pod sklo stola.


  – Veď ja už nemôžem dať ani prať, lebo muž si myslí, že idem niekomu písať esemesku. A to programujem práčku...


  V polovičke cesty k fľaši Amarreta som pochopil, že je prázdna. Ruka zmenila smer a do sekundy som mal v sebe zvyšok piva. Chladné centovky som vypľul do dlane.


  – Kde si bol tak dlho? Chýbal si mi... – usmiala sa na mňa Naďa.


  – Vidím nápis ženy, vojdem a tam samé hajzle.


  – To je staré, – zasmiala sa.


  – Ale pravdivé.


  – Si pekný muž... – povedala a súlož nechala visieť niekde vo výške svietiacej reklamy Marlboro, kde spotená žena v klobúku tlačila do baru svoje poprsie.


  Nikdy by som neveril, že to, čo sa dá vidieť v televízii, sa môže niekedy aj stať. Každého samca planéty by pravdepodobne potešilo, keby s ním nejaká žena chcela takýmto priamym spôsobom vyplniť svoje dierky, ale pre mňa to bolo žalostne málo. Keď s niekým trikrát preplávate okolo Antarktídy a navzájom sa s tým človekom deň čo noc povzbudzujete, že to dáte, že to prežijete, nezradíte sa, môže vám aj vyzlečená Sklenaříková ukazovať, kde sa jej spájajú nohy, a nepohne to s vami.


  – Naďa, mám doma tehotnú priateľku. Nezderivuješ ma, milujem ju.


  – Tvoja priateľka mi nevadí, – pritisla sa stehnom znova ku mne.


  Rozmýšľal som, že to vyriešim jednou hravou fackou, ale niekto z neba mi naznačil, že keď spojím slobodnú ženu, vypitý alkohol, hĺbku jej dnešného dekoltu, ktorým nič nenechala na náhodu, a zhubný vplyv častého pozerania porna na spodné ústočká, ktorým sa z toho začali naraz prerezávať všetky štyri osmičky, tak udriem dušu, ktorá za to svojím spôsobom nemôže. „Nezobudená, nerozmýšľajúca, len človek potácajúci sa životom od mantinelu k mantinelu. Tak ako ja – nezobudený, nerozmýšľajúci, len tak potácajúci sa životom od mantinelu k mantinelu. Jediný rozdiel medzi nami je, že ona sedí na dlážke a ja sa plazím o poličku vyššie. Každý z nás rieši svoje sračky, ale bolí nás to rovnako. Kurňa, že nás to neučili v škole! Viem, že dolu schodmi kráča prvý muž, trojuholník má tri uhly a kyselina sírová vypáli trávu, ale ako von z duševných strastí, tak na to mi technológiu nedali. Vychádza mi z toho, že prvá hlava, ktorú odstrelím, bude patriť ministrovi školstva,“ nabíjal som v duchu brokovnicu.


  – Pekná fľaša nikdy nespraví zlú pálenku dobrou, – odvetil som šalamúnsky a poslal do oblakov ďakovné šampanské.


  – Bože, kde si sa ty vzal? Musel si prísť na našu školu? Chcem ťa...


  – Asi v tvojich očiach klesnem... som priamy potomok Klementa Gottwalda, – snažil som sa ju odradiť.


  – To neviem, kto je, – zachichotala sa Naďa.


  – Niečo ako Havel. Toho dúfam poznáš?


  – Milovala som Havla. Bol to ľudský anjel, – priopito sa zasnívala.


  – Karel Kryl bol anjel. Havel bol alkoholický šašo, ktorý sa narodil s dobrými kartami.


  – Bol prenasledovaný, veď sedel za našu slobodu aj v base.


  – Vždy len pár mesiacov. Tisícka tých, ktorým sa väzenie podpísalo na zdraví alebo tam skapali, nebude mať pohreb na Václaváku a ani sa o nich už nik nedozvie, tomu ver. Čudujem sa, že Česi, ktorí doteraz tak dobre vedeli prehodnotiť minulosť, spravili z takého človeka mýtus. Ale ďakujem, že žijem v tejto dobe. Aspoň som bol svedkom, ako sa vytvára falošná história pre ďalšie generácie.


  – Na jeho pohreb sa zbehla politická špička sveta, Clintonová aj tá anglická lady... – predvádzal sa mi alkohol v Nadi.


  – Ktorá? – nevedel som, či mám plakať, smiať sa alebo ju rovno nenásilne kopnúť do brady.


  – No tá... čo už nechodí so svojím mužom... ale prišli spolu... vieš?


  – Veď práve preto to spravili, – prestal som počúvať jej slovný balast, – marketingový ťah pre národ. Ďalšia postavička ako Havel sa narodí až za sto rokov, ďalší Kryl už nikdy. Spropagovali si Čechy.


  – Život je ako dieťa. Nikdy nevieš, kedy sa poserie.


  „O tom by som ti mohol niečo rozprávať,“ pomyslel som si, ale zostal som ticho. Pred očami mi vybuchoval Vlkov džíp, nejakí dvaja muži v čiernom držali Sunshine a pchali jej do úst smrteľné pilulky. V pozadí ležala mŕtva Nikolka a nad ňou v pomalých magických kruhoch tancovali obrovské čierne oči prejdenej srny. „Ešte sme neskončili,“ šepla mi a zmizla. Toľko som sa tešil, že sa už neukáže, a znova bola tu. Hodil som to na alkohol a stále si pevne stál za sľubom z nedávnej noci, keď som všetkým strachom ukázal nebojácne fakera.


  – Tak ťa vytrtkám, že sa ti o tom ani len nesnívalo, – vrátilo ma Nadino libido do ringu.


  – Pusti ma, – zalapal som po dychu.


  – Kam ideš?


  – Chce sa mi srať.


  Bez najmenšieho zaváhania som si zobral zo šatne vetrovku a nastúpil do akoby pre mňa pripraveného výťahu. Dvere sa zavreli, v kabínke som bol len ja a feši nahodená, dobre vyzerajúca tridsiatnička. V srdci som mal horiacu planinu, ale i tak som musel uznať, že je chutná. Presondoval som ju rýchlym mužským pohľadom, nech si nemyslí, že som gay, a jemne sa usmial na znak pozdravu. Moje gesto sa dočkalo odozvy v podobe horúceho úsmevu, čím mi prezradila, že už taktiež niečo popila. „Preboha, vždy je to tak. Keď si človek utrie zadok, ako na potvoru sa ozve ďalšie hovno,“ orosilo sa mi čelo.


  – Toto je rýchlovýťah? Ideme akosi prirýchlo... – šepla vábivo, znova sa na mňa usmiala a zvodne sklopila mihalnice, ktoré by udržali aj kabát.

  Presne pol sekundy som s kamenným výrazom tváre bičoval meniace sa čísla: osem, sedem. Šestka ma vyprovokovala k odpovedi:


  – Nie, výťah je obyčajný. Len sme sa odtrhli.


  Smiala sa, ešte keď som míňal vstupnú halu. Až čerstvý vzduch ma presvedčil, že celý večer nešlo o fikciu. S poznaním, že množstvo ľudí potrebuje dostať šancu strápniť sa, ináč neuveria, že ešte žijú, som prekrojil večerný chlad.

  Sebastián 12


  Priviezli ho v hodine dvanástej s prasknutým slepým črevom. Rýchlo ho otvorili, nežiaduce vyrezali, všetko vyčistili, znova zašili. Ostatok nechali na Boha, tu sa ich práca moderných rezačov skončila. Bol to evanjelický kňaz, takže nebeský deduško mal k nemu možno bližšie, aj rana sa mu bez komplikácií nečakane dobre hojila. Ale na lôžkovom vedeli, že mu pomáha i jeho úsmev, ktorým liečil všetko, čo vnímalo pohyb radostných pier.


  Sebastián si ho obľúbil. Na vizitách vždy žartoval, nesťažoval sa, nevypytoval sa, nebolo z neho cítiť žiadne obavy a strach, či prežije, aké počúval skoro od každého, kto po operácii ledva otvoril ústa: „Tak ako, pán doktor, dopadlo to dobre? Budem žiť?“ On akoby by sa svojím stavom ani nezaoberal. Na to, aký bol mladý, to bolo až zarážajúce.


  – Čo ste neprišli skôr? – spýtal sa ho Sebastián, keď sa raz na začiatku nočnej zastavil v jeho izbe.


  – Ono je niekedy dobré prežiť bolesť. Viete, keď prídu životné rany, my moderní ľudia hneď bežíme do krytov. A možno nás má účet udalostí priviesť k zisteniu, čo máme. K ostrejšiemu videniu našej jedinečnosti, – odvetil mu pokojne farárko.


  Sebastián mlčal, až po chvíľke ticha zareagoval:


  – Takže vy ste taký teologický masochista.


  – Nahováral som si, že mám len natiahnuté svalstvo a že to prejde. Chodím s farníkmi hrávať na jednu základnú školu futbal. Začalo ma to bolieť večer po zápase, reku ako prišlo, tak aj odíde.


  – Stačila polhodina a už tu nie ste.


  – Ja som za tú chorobu vďačný. Viete, koľko ma naučila? Človek si niekedy až v nemocnici uvedomí, čo všetko má. Naučil som sa tu častejšie hovoriť ďakujem, prepáč, odpúšťam ti, moja vina, chýbaš, milujem. Ako málo niekedy myslím na druhých a ako veľa na seba...


  – Ja viem, čím viac konáme pre druhých, tým viac vlastníme.


  – Áno, človek nezbohatne tým, čo nahonobí. Dokáže si podržať len tie veci, ktoré dáva. A čím viac dáva druhým, tým viac má. No ľudia niekedy zatracujú a ešte ani nepoznajú hodnotu toho, čo odmietajú. Tak ako ja zo začiatku túto chorobu.


  – To sa vždy musíme chytiť toho bolestného a škaredého, aby sme sa niečo naučili?


  – Niet dymu bez ohňa. Múdri sa učia aj na chybách iných, tí, čo čítajú veľa kníh, majú aj viac odpovedí. To však ešte neznamená, že ich nič nezroní. Na každého z nás tu čakajú iné skúšky. Ale i tak si myslím, že v tých strastiach sú ukryté najväčšie dary. Viete, o čo krajšie a hlbšie budú teraz moje nové kázne? – zasníval sa kňaz pri tvorení vlastnej budúcnosti. – Hmm, život je skutočne ako klavír. Biele klávesy sú šťastné okamihy, čierne sú smutné chvíle. Ale príjemnú hudbu nezahráte iba na bielych, je to súhra oboch klapiek. Ľudské utrpenie nemá nič spoločné s Bohom, taký je proste život. To len človek chce vždy na niekoho zvaliť vinu namiesto toho, aby danú vec prijal a zobral si z nej ponaučenie.


  – Podviedol som ženu s milenkou, ktorá dokonca zostala tehotná a teraz sa nevie, kto je otcom, lebo spávala s viacerými chlapmi... Manželke som nič nepovedal, mám strach, že by to nadobro rozbilo našu rodinu. Mám dve deti.... Bolí ma to, neviem to prijať, – vyhŕklo zrazu zo Sebastiána. Akoby sa bál, že môže prísť o túto chvíľu, za ktorú sa tak modlil, a preto ju treba okamžite využiť. Určite k tomu dopomohlo aj to, že na izbe boli sami. Duša premenená na štvorkomorové srdce neváhala ani sekundu, vyliala to zo seba, až potom si pretrela oči.


  – Všetci sme spojení s Bohom. Moderní psychológovia vravia, že cez podvedomie. Odhliadnuc od všetkého, je to božské spojenie, sila, ktorá napĺňa náš osud. Dôverujte jej. To, čo mi vravíte, nie je veľmi príjemné, ale cítim, že vás to mrzí a neraz ste to už oľutovali. Niekto múdry raz povedal, že stopu v hline treba robiť, pokiaľ je mokrá. Skúste z toho čerpať pre svoj ďalší život.


  – Akoby som hral hru, ktorú som dopredu prehral. Klamem sa, že to spraví čas, ale čas zo mňa robí akurát tak čoraz väčšieho žobráka. Neviem sa z toho dostať, snažím sa teraz dávať žene, koľko len môžem, ale akoby to bolo málo, – spovedal sa Sebastián.


  – Každá fotka milencov sa raz stane čiernobielou... Láskavá atmosféra doma je veľmi dôležitá. Veď žijeme iba raz, tak by sme mali žiť pekný život. Nie je žiadnou hanbou očakávať od milovaného partnera lásku. Je to to isté, ako keď sa vy ocitnete na dne a čakáte od toho najbližšieho oporu. Tok lásky je tá najdôležitejšia vec na svete. Všetko ostatné je vedľajšie. Mali by sme dávať ostatným lásku, ináč sa jej nedostane ani nám. Je to jednoduchá rovnica, z ktorej vychádza, že každý človek raz bude potrebovať pomoc. Aj ten najsilnejší... Kto nemá vo vzťahu lásku a už sa to nedá zachrániť, mal by z toho zväzku odísť, nemá totiž nič, – dopovedal kňaz a Sebastián zostal ohromený, lebo také slová by od toho muža nečakal.


  – Nikdy by som nepovedal, že takéto niečo vysloví kňaz.


  – Ježiš nezaložil nové náboženstvo, on založil nový spôsob života, ktorý je niekedy vzdialený znalcom Písma, – uzavrel kňaz ležiaci na posteli.


  – Ale ja svoju manželku ľúbim. Aj deti... nadovšetko, – zašepkal Sebastián s najväčšou úprimnosťou.


  – Tak sa prestaňte trestať. Stalo sa, oľutovali ste.


  Kňaz rozprával Sebastiánovi to isté, čo mnohí ľudia pred ním, len inými slovami. No jemu veril. Zrazu bol na neho napojený, boli na spoločnej vlne, cítil z neho lásku živého k živému.


  – Mám jej to všetko povedať? – zatriasol sa Sebastiánovi hlas.


  Kňaz sa na chvíľku zamyslel a potom pokojne odvetil:


  – S klamstvom sa nežije dobre... Klameme, aby sme sa zapáčili, ale

  v skutočnosti nie sme pekní.


  – Mám strach, že o nich prídem. Bojím sa, – priznal sa Sebastián.


  – Ak budete takto zmýšľať, tak o nich aj prídete.


  Sebastián pozbieral pozostatky svojho ja a vyšiel z izby. V dlaniach už nemal klince, iba hrozivé diery, ktoré mu mali pripomínať, že sa narodil ako obyčajný hriešnik s právom robiť prešľapy.


  V tú noc si odpustil. Nebol ešte naplnený odvahou povedať to nahlas, tak si aspoň v duchu kľakol pred Beátu a svoje dve deti a prihovoril sa im: „Prosím vás o odpustenie. Ublížil som vám a teraz vás žiadam o poslednú šancu. Sľubujem vám, že svojimi skutkami dokážem, čo k vám cítim a čo pre mňa znamenáte.“


  Sebastiánovi sa zazdalo, že prikývli na súhlas. Až potom po dlhom čase spokojne zaspal. Zobudil ho až namosúrený telefón z úrazovky. Plný pokory a bez nadávania vstal a ponáhľal sa pomôcť neznámej duši, ktorej sa udiala akási galiba a on bol jej prvou nádejou. Bol iný...

  Srdce si musí občas sadnúť


  – Čo teda chcete? Epidurálku, manžel pri pôrode... – spustila na mňa žena, čo mala v nemocnici na starosti obchod spojený s pôrodom.


  – Keď tú injekciu nepoužijeme, ak nestihneme? – spýtal som sa, lebo na internete som si našiel, že keď plodová voda vytečie rýchlejšie ako voda z pokazenej práčky, už sa nebude dať zmes lokálneho anestetika a opiátu aplikovať.


  – Zanesiete set späť do lekárne a vrátia vám peniaze.


  – To mi ju nedáte vy? – zostal som zaskočený.


  – Pripadá vám to tu ako lekáreň? – premerala si ma úradníčka pohľadom, ktorý mal najbližšie k slintajúcemu boxerovi v poslednom kole. – Aj keby ste si rozmysleli vašu účasť pri pôrode, peniaze vám vrátime, – dodala miernejšie.


  – Za to by sa podľa mňa ani nemalo platiť. Človek zo všetkého spraví biznis, aj z toho najčistejšieho. To je teda doba... – zahundral som ako dôchodca na zdraženie chleba.


  – Ja som tie pravidlá nevymyslela, – odvrkla nezúčastnene. – Chcete si vybrať aj vlastného doktora?


  – Žiadneho nepoznáme, my sme obyčajní z obyčajných, – odvetil som takým tónom, že aj sedliak by sa mohol odo mňa učiť.


  O pár centimetrov sa jej zdvihlo obočie. Keď vlna trávenia situácie odznela, spustila ho do pôvodného stavu.


  – Asi nie... Pavel ako Havel, – usúdil som.


  Po všeobecnej urážke všetkých pôrodných kapacít, ktorými disponovali, som vytasil z vrecka peniaze. Odkedy mi ukradli peňaženku aj so všetkými dokladmi, nosil som peniaze už iba výhradne v prednom ľavom vrecku nohavíc. Keby mi tam začal nejaký vreckár šmátrať, spozorujem to, aj keby som mal v sebe liter drienkovice. Bankovky sa mi v momente rozsypali po zemi. Tam päťka ako štvorček, hentam dvacka v tvare cigarety, dve desiatky zvinuté do seba ako krky zamilovaných labutí. Pokojne som si pozbieral imanie, zaplatil, zobral podpísané papiere a stuhnutú administratívnu silu nechal v šoku, že ešte existujú ľudia, ktorí sa živia koňmi, vozom, hnojom a poľom.


  Rodili sme štyri týždne pred termínom. Sára mi zatelefonovala, že to už na ňu asi ide, lebo sa jej po stehnách valí voda, berie si teda taxík a vyráža. Nech vraj prídem čo najrýchlejšie. Koľko v nej bolo počas tehotenstva neistôt a náladových víchric, toľko viac pokoja som cítil z jej slov. Ale u mňa bolo všetko zasa naopak – ovládol ma zmätok, ktorý som zrazu nevedel zahatať. „Stihne to? Neudusí sa v nej malá? Preboha, bude v jej malom telíčku všetko vyvinuté?“


  Vystrelil som z triedy, žiakom dal v chaose niečo prekladať, oznámil som kolegyni, ktorá mala voľnú hodinu, nech odkáže riaditeľke a pre mňa za mňa aj Pentagonu, že rodíme a v záblesku fungujúceho mozgu som ju ešte poprosil, aby čo najrýchlejšie išla do mojej triedy, kým je čas a žiaci ju ešte nepodpálili, nebijú sa, nesúložia a nezapálili si prvého predobedného džointa.


  Chcel som byť pri tom. Kašľal som na výhrady mojej mamy, že čo už má muž robiť pri pôrode, keď rodenie je čisto ženská záležitosť. Sáru som miloval. Od začiatku sme boli jedno, či už nám na hlavy padali sekery alebo sme sa tešili zo slnka. Ako by som ju v takejto situácii mohol nechať samu? Cítil som, že vzťah medzi mnou a Sárou, ako aj puto k maličkej budú o to silnejšie. A ešte som dúfal, že keď budem pri tom, tak sa budú všetci k Sáre správať úctivejšie a ohľaduplnejšie. Možno som si to iba nahováral, aby som plnil aspoň nejakú úlohu.


  Napokon som tam bol celkom nadbytočný. Vznikli nejaké komplikácie, Sofii sa nechcelo na svet, zrazu sa rozhodovalo o cisárskom reze, ale mne to vysvetľovali ako poslednému. Stál som tam a nemo sa prizeral na bolestné divadlo. Predstavoval som si, že budem Sáru držať za ruku, hnať ju myšlienkami do tlačenia, vstrebávať jej krik, plač, bolesť, a tak jej uľavím... a zrazu som bol iba prebytočný odberateľ energie. Ach, ako sa človek väčšinou tvrdo mýli...


  Konečne vybrali malilinkú Sofiu. Upokojoval som sa, že jej modro-fialová farba je len dočasná, že sa to všetko stihlo na poslednú chvíľku, veď koľko už bolo takých prípadov. Žila, ale život odmietala osláviť plačom. Bola drobunká, niečo pod dve kilá, orosená a krehká, ako keby jej bola obrovská zima. Nevystierala rúčky ani nožičky, bola len také klbko, ktoré si myslí, že je ešte v maternici, v hniezde, z ktorého jej neprináleží vyletieť a tak sa nehýbe... „No tak nereve, čo je na tom! Nemusia byť všetky deti heavymetaloví speváci. Čo máte všetci také preľaknuté tváre?“ habkal som v duchu. „Nehľadá pusinkou bradavku, lebo asi tesne pred tým, kým ste ju vybrali na svetlo sveta, roznášali v Sárinom bruchu obed. Je malinká, ale ona to doženie. Dcérky bývajú po oteckovi a viete, aký je on jedák? Veď jej idú sliny a koľko! Pozrite! To je predsa dostatočný znak, že túži žiť, nie?“


  Nie.


  Dvadsať minút po kratučkom záblesku neba stál predo mnou pediater a miešal mi do uší jemne naservírovaný kokteil o tom, že Sofiu plánujú urýchlene previezť na oddelenie patologických novorodencov do Detskej fakultnej nemocnice na Kramároch a tam jej bude poskytnutá intenzívna starostlivosť, ktorú teraz naša dcérka potrebuje. Vraj pri narodení sa v novorodencovi odstaví veľmi veľa funkcií od matky a naopak množstvo nových sa spúšťa. Je to šok, lebo telíčko musí začať samo dýchať, srdiečko samo biť a to nehovorí o stovkách iných štartujúcich procesov. Vraj úplne nový svet, iný priestor, iná dimenzia. S odstrihnutím zrazu prichádza veľa svetla, hluku, je chladno, chýba teplá mamina voda, v ktorej sa iba vlnila... Škrupinka maternice je bezpečie, teplé hniezdo. Tu je veľké chladno-suché bezhniezdie.


  Pediater opatrne prešľapoval okolo horúcej kaše. Len nezraniť, neprezradiť skutočnosť, aké je to vážne, nezabiť ďalších dvoch živých... Žiadny záver, len vata o tom, že všetci sa teraz snažia spraviť maximum, a o všetkom nás budú informovať. „Ale prečo? Nedýcha? Je chorá? Prečo intenzívna starostlivosť? Môžem ísť s ňou? Prečo nám ju beriete?“


  Keď odišiel, srdce si muselo sadnúť na lavicu očalúnenú popraskanou červenou koženkou. Prikryl som si dlaňami oči, nech do mňa iní nevidia. Nech ja nevidím život okolo seba, nech sa nikdy nenarodím, nech nie som... „Takto sa predsa nedá žiť. Ničím sme si so Sárou takýto osud nezaslúžili, nemáme dušu z titánu, oči z porcelánu, také, čo nevyplavia ani slané rieky, ktoré z nás už vyšli, a ako to vyzerá podľa rozohranej partie roztatárených bohov, ešte sa aj vylejú. Vy tam hore, museli ste sa pomýliť! Toto sa nedá... nedá... nedá sa...“


  Sedel som tam bezradný vo svojej čírej ľudskosti, prosebne som objímal samotný koreň bytia a prosil ho o zázrak. V nádeji, aby mi odľahlo, som nechtami lúpal umelú koženku. Akoby som si driapal vlastné srdce. Šupiny padali

  na zem. Na tú istú zem, na ktorú sa pustili aj dva tenké potôčiky z líc.


  46. kapitola


  Koľko?


  Človek sa nikdy nedozvie, kde sa berie tá energia, ktorá vás vždy znova postaví na nohy. Veľakrát ako plaziacu sa múmiu, ale i tak chodiacu a fungujúcu bytosť. Zašiel som za Sárou a zakázal si plakať, ale to by ona nesmela byť matka, ktorá všetko cíti oveľa hlbšie ako ja. Rezaná, šitá, ubolená, ale

  v prvom rade ranená v tom najsilnejšom princípe. Matka cítiaca cez prírodu svoje mláďa na sto honov, spojené nádoby, strašné minúty bolesti z neznámeho zajtrajška.


  Premiestnil som sa z Nemocnice svätých františkánov na Kramáre, aby som sa dozvedel podrobnosti o hnusných obludách, ktoré sa nejakou cestou dostali do nevinnej Sofie a spravili si v nej obývačku.


  Zjavil sa milý, nízky doktor, ktorý do mňa s pokorným vysvetlením nahádzal ďalšie nemilosrdné diagnózy ako granáty do fontány...


  – Chýba jej časť dýchacej trubice. Tá sa omylom spojila s pažerákom. Žalúdoček sa jej z toho nafukuje, preto tak nadmerne sliní... Chýba časť priedušnice, nevyvinula sa. Diagnóza sa volá agenéza trachey, – vraždil ma lekár cez latinčinu.


  – Bude žiť? – zmohol som sa na jediné dve slová.


  – Viete, to nie je všetko... Väčšinou sa v takomto prípade stretnú tri alebo štyri ťažké diagnózy.


  „Ako som si mohol namýšľať, že je to všetko? Ach, akým som sa ja narodil naivným úbožiakom,“ triasol som sa sám v sebe v tom najtmavšom kúte.


  – Potvrdili sa aj ďalšie anomálie. Močová rúra a konečník vyúsťujú spoločným otvorom. Jedno srdcové septum sa neuzatvorilo a chýbajú jej kosti predlaktia, – pokračoval pomaly doktor a mne to pripadalo, ako keby na mňa spustil kaťuše. Len tak ma rezal zaživa, čo slovo, to dýka do srdca.


  – Bude žiť? Čo je s ňou teraz? – vracal som sa k nezodpovedanej otázke.


  – Pokúšali sme sa zaviesť dýchaciu kanylu, no neúspešne. Dlhšie sme do nej dýchali pomocou dýchacieho vaku. Až keď sme zaviedli endoskopickú hadicu do dýchacích ciest, boli sme si istí, že je tam slepý koniec. Má zavedenú kanylu v pažeráku a dýcha za ňu ventilátor... cez pažerák do pľúc, len takto môže dýchať. Neustále sledujeme činnosť srdca a v infúzii podávame lieky na jeho podporu.


  – Bude žiť?!? – strácal som trpezlivosť.


  – Nebudem vám klamať. Je to veľmi zriedkavá diagnóza, ale žiaľ je priskoro robiť nejaké unáhlené závery. Robíme všetko, čo vieme, a budeme vás neustále informovať o jej aktuálnom stave, – vyslovil. – A prepáčte... zabudol som ešte na jednu nepríjemnú skutočnosť, maličká nemá palec na pravej ruke, je to ďalší symptóm DNA anomálie.


  Šmuhy najčernejších dní môjho a Sárinho života, keď nám každá hodina tkala nové siete vrások, sa začali. Sára sa spamätávala zo sekcie, bola ubolená z rozrezaných brušných svalov, ja som strašil na chodbách na Kramároch ako prízrak, kvalitne zronený človek a milovaná malinká Sofia bojovala v hniezde záchrany, v špeciálne upravenom inkubátore. Traja, ktorí sa mali k sebe tlačiť a plakať spoločne v jednej veľkej posteli nad radosťou zázraku, sa každý osve triasol vo vlastnom bôli, opanovaný bolestivým nemenným refrénom o ľudskej smiešnosti.


  Stovka otázok, stovka mŕtvych odpovedí. A znova dookola sa opakujúca tá istá stovka otázok, ktorá v duši spúšťala tisícku nových vnútorných otáznikov. Vyjedanie vlastnej bolesti lyžičkou priamo zo srdca milovaného tvora. Deň, noc, noc, deň, strata zmyslu pre čas, priestor, vynulovanie emócií, čistá nula, bod mrazu, konečná vlaku smrti, trhavina bytia.


  „Načo teda tie soná, ultrazvukové vyšetrenia a pásy počas tehotenstva? Do čerta aj s tými modernými vymoženosťami! – ‚Na pásoch sa sledujú len ozvy plodu, sťahy maternice. Obeh vo vnútromaternicovom svete môže byť v poriadku, tam za dieťa všetko vykonáva matka. Dýchanie, prísun potravy, výmenu krvi. Akcie plodu sa javia normálne, ale až príchod na svet všetko preverí...‘ – ‚Bude žiť? Prosím vás, povedzte mi pravdu, bolí to, veľmi to bolí...‘ – ‚Nebudeme vás zavádzať. Po všetkých vyšetreniach musíme priznať nezlučiteľnosť so životom. Keď sa stretnú viaceré takéto diagnózy, príroda akoby skutočne nič nechcela nechať na náhodu... – ‚Koľko?‘ – ‚Ťažko sa mi odpovedá na takúto otázku. Vyslovím jeden deň, ale môže žiť ešte týždeň. Veľakrát nás niečo vyššie nad nami poučilo, že dávať odhady tohto typu je úplne zbytočné...‘ – ‚Koľko?!‘ – ‚Jeden deň.‘“


  Na druhý deň večer som odpadol. Telo vypovedalo, bežný skrat preťaženého systému, ktorý neje, nespí a pije len vodu a aj to nasilu. To však nič nebolo, horšie bolo, že umrela moja duša. Áno, umrela. Tabula rasa v podobe čiernej vyhorenej dymiacej planiny. Spečená zemeguľa, dva dni zavretá

  v obrovskej vŕzgajúcej mikrovlnke.


  Neverte ľuďom, ktorí sa vás budú snažiť oklamať, že za život sa dá umrieť iba raz... To hovoria iba tí, ktorí nikdy nežili. Narodia sa, plahočia a odídu. Ale neboli tu, nikdy tu nežili, aj keď po sebe zanechali deti či dom. Nikdy sa ich vlastné dieťa nepýtalo čistými očami, či mu prídu na pohreb. Iba tí, čo vypália kusy trávy vlastnými slzami, mali šancu dotknúť sa aspoň na chvíľku skutočného princípu bytia. Nič však nie je zadarmo, kurevsky dlho z toho bolí celý človek. A najhoršie je, že sa vás nik nespýta: Počúvaj, nechceš na chvíľku pochopiť časť skladačky? Áno? Tak hybaj, mám tam známeho.


  Sofia žila tri dni, dve hodiny a sedemnásť minút. Počas tohto času nám otvárala oči, učila nás žiť. Nikto v živote na nás neodviedol toľko práce ako ona. Počkala si na Sáru, ktorá nazbierala silu a prvýkrát sa k nej pozviechala. Hodinu nato v strašných kŕčoch odišla. Áno, príroda je dokonalá aj vo svojej nedokonalosti. Vidieť plakať matku, ktorej umrelo dieťa v úmorných mukách pred jej očami, vnímať skon nenaplnenej lásky, ktorá mala plynúť desaťročia, zánik celej tej energie, ktorá sa obráti na popol, to je dosť aj na srdce s rozmermi veľryby.


  



  47. kapitola


  Sebastián 13


  K celej tej večeri Sebastiána s jeho ženou Beátou došlo úplne náhodne. Bea ho zahriakla, čo ňúra po skriniach, že večeru pripraví do polhodiny, lebo kvôli deťom sa k vareniu počas dňa nedostala. Musela ísť s Filipkom k detskej, kde strávila s obomi deťmi tri hodiny v čakárni. Hotové peklo. Už jej bolo jasné, že bude chorá aj Domča. Tak to s deťmi chodí. Požičiavajú a vracajú si choroby ako dobrí obchodní partneri kšefty.


  Keď sa narodil Filipko, ešte to ako-tak šlo, ale keď prišla na svet Dominika, dni nabrali intenzitu víchrice. Beáta si mylne nahovárala, že si odpočinie, keď obe deti popoludní zaspia. Malá Dominika ale odmietala poobede spať, a to bol rázny škrt do jej plánov. Ak chcela všetko stíhať, musela vstávať skoro ráno alebo to dorábala večer po kúpaní.


  – Dajme deti o čosi skorej spať. Zavoláš k nim Mariku zhora a vybehneme na neskorú večeru, – nadchol sa Sebastián čerstvou myšlienkou.


  – Ledva stojím na nohách. Pozri, ako vyzerám, – odvetila Beáta, ale mužov nápad ju potešil.


  Posledný polrok mala zo Sebastiána divný pocit. Často bol duchom neprítomný. Zvaľoval to na prepracovanosť, veď viac býval v nemocnici ako doma. Radšej išiel na dvojdňovú konferenciu niekde do Mary, akoby si spravili výlet. Keď bol doma, nevedel sa dospať. A ona bola unavená

  z detí. Nechcela hundrať, ale párkrát vzorovo vybuchla, čo si potom vyčítala. Dávala si za vinu, že nie je dobrá žena, keď nevie rodinu udržať pokope. Začala sa prikláňať k názoru, že to proste nevie, že sa jednoducho nenarodila manželkou, ktorej rodinný oheň nikdy nevydochne.


  – Vyzeráš skvele. Milujem ťa aj s tou vyrážkou na čele, – vyhlásil gavaliersky Sebastián a objal ju.


  Dala mu pusu a pevne sa ho chytila. Celou dušou sa ho nadýchla, lebo strach v nej jej šepkal, nech si toto všetko dokonale vychutná. Život ju už totiž naučil, že slnko zapadá rýchlo.


  Zavolala a ukecaná Marika z päťky sľúbila, že si teda pozrie Ordináciu u nich, že Fero je doma, a tak na ich syna dozrie on.


  Vybral drahú reštauráciu. Takú, v ktorej nikdy nebol s Monikou. Až ho zabolelo pri myšlienke, aký bol hnusný zradca. Koľko pozornosti venoval inej žene a pritom bytosť, ktorej pred Bohom sľúbil vernosť a ktorá robila pre ich deti a domácnosť maximum, nechal stáť bez povšimnutia v kúte. Odohnal hnusnú chmúru, ktorú stvoril vlastnou nemorálnosťou, a zapovedal sa, že už nikdy takéto niečo nedopustí.


  Poprosil čašníčku, aby zapálila sviečky. Beáta si obliekla nádherne zvodné šaty nebovomodrej farby, v ktorých jej opticky stmavla pokožka. Nevedel sa na ňu vynadívať. Pripadal si, akoby ho práve pustili z výkonu trestu a jeho stretlo šťastie vyvolených, lebo mu svoju pozornosť venovala krásna žena, a to bez boja.


  Pípla mu správa na mobile. „Volám sa Tiborko, vážim 3,5 kila a dlhý som 47 centimetrov.“ Odosielateľ bol „Lôžkové M“. Pár rýchlymi pohybmi esemesku zmazal. Vnímal to ako signál od života, ktorý si preložil ako pripomenutie, varovný prst, nič viac.


  Beáta sa svojho muža nikdy nepýtala, kto mu píše, ale teraz nevedela prečo, mala sto chutí ukojiť zvedavosť. Opanoval ju však strach, že by pokazila náladu príjemného večera, a tak si nechala ozvenu ženskej intuície zájsť.


  Po dlhom čase sa rozprávali a on vnímal každé jej slovo. Neboli to len na pol ucha ulovené zvuky, z ktorých vďaka svojej vrodenej inteligencii vedel bez problémov poskladať zmysel otázky, i keby sa chytil poslednej časti vety. Každým pohľadom a dotykom sa jej v duchu ospravedlňoval, nech mu odpustí všetko, čo nevie, netuší, všetko to, čo by uškrtilo ich lásku a jej určite vypálilo vnútro na tlejúcu čerň.


  Pili víno, smiali sa, spomínali. Na kuchynský robot, ktorý dostali ako svadobný dar, aby neskôr pri ňom hodinu maturovali, kým ho poskladali, a konečne na ňom pomleli mak a ľan. Na všetky tie túry po slovenských horách, ktoré spolu prešli. Ako zablúdili v Slovenskom raji a v snahe nájsť cestu Sebastián spadol z dvoch metrov do potoka. Najhoršie však bolo jeho zistenie, že všetko to boli veľmi staré spomienky. Len chrapúň by to zvalil na príchod detí. Celá tá hnusná polievka sa mu neustále vracala do taniera.


  Bea si po prvej fľaši presadla k nemu. Kašľala na pravidlá osakovanej spoločnosti. Najradšej tancovala bosá, spievala nahá, hladkala svojho mužíčka vždy, keď dostala chuť. Oprela sa o jeho plece a bola najšťastnejšia žena v kraji, lebo ju za to nezahriakol. Naopak, vrúcne jej stískal dlane, hladkal ju, kde-tu si pred všetkými ľuďmi bez hanby zložil hlavu na jej. Konečne nebol doktorom, vyzliekol si plášť. Bol znova milujúci muž. Ach, ako to potrebovala cítiť.


  – Však od nás nikdy neodídeš? – šepla Bea.


  – Ako ti to mohlo napadnúť, – nedokázal Sebastián zakryť prekvapenie.


  – Akosi ma to posledné mesiace prenasleduje...


  – Už bude dobre. Nebudem brať toľko nočných. Zanedbal som vás, viem. Prepáč.


  – Neospravedlňuj sa. Ty nosíš peniaze, ja sa starám o deti, byt... – hlesla Bea. – Ale sľúbiť mi to môžeš, – narovnala sa prudko. Našťastie mala na tvári úsmev.


  – Počúvaj ma, maličká, niektoré veci sa nedajú odprisahať, veď vieš... Čo keď raz budeš vážiť dvesto kíl.


  – Tak budem vážiť dvesto kíl a čo? To ma prestaneš ľúbiť?


  – No, asi nie, neprestanem, – habkal Sebastián, – ale moje telo po tebe prestane túžiť. To je vec medzi nebom a zemou, tú neoklame žiaden človek. Keď sa ja prestanem holiť, v oblasti brucha sa mi začne spod kože vytláčať helma, osprchujem sa raz za týždeň a budem ti pred očami stále behať v špinavých trenkách a prepotenom tielku, asi ťažko ťa budem vzrušovať.


  – No a? To je predsa jasné, nie?


  – Som rád, že ti to je jasné. Pretože keď ty prestaneš dbať o svoju postavu a namiesto do fitka si radšej pôjdeš sadnúť každý deň s Marikou na kávičku a zákusok, nečuduj sa, keď ma raz oslní nejaká čašníčka.


  – Somár...


  – Aký somár? Niektoré zákony jednoducho fungujú. Nauč sa s nimi žiť, lebo ťa začnú biť, – hral sa Sebastián na múdreho, ale v skutočnosti sám seba lámal na kolese a pľul si z balkóna do vlastných oči za to, aký je pokrytec.


  – Tak prestaň fajčiť.


  – Tvoja mama tiež fajčila... – vyhováral sa Sebastián.


  – No to určite, to ti neverím! Moja mamina nikdy nefajčila.


  – Na dovolenke v Bulharsku.


  – Hehe, ty si už opitý. Mama síce raz bola s otcom v Bulharsku, ale to si ty bol ešte v otcových vajkách.


  – Fajčila. Našla cigaretu na zemi a večer ju vykúrila pri obloku. Vravela, že to zaberá na komáre. Ale nebola to pravda, lebo tvoj otec sa pol hodiny nato zobudil doštípaný. Horeli mu ruky, nohy, tvár, dostali ho úplne všade.


  – Bože, ty si táraj, – smiala sa Bea.


  – Nemohol z toho zaspať, tak zobudil mamu. Najprv jej mierne vynadal a potom, aby si skrátili chvíľu, sa milovali. Za deväť mesiacov si sa narodila ty.


  – Niééé, nebesia pomóóóc, – odkukala Bea výskanie od Lúčnice.


  – No a to dievča po strastiplných vzťahových hľadaniach konečne narazilo na princa Sebastiána a dalo mu svoje srdce. On ju taktiež ľúbil až po hrob. Dokonca, aby jej to dokázal, prestal po jednej krásnej večeri aj fajčiť. Len tak, z hodiny na hodinu.


  Čím viac sa Bea smiala, tým viac si Sebastián v duchu sľuboval, že s fajčením naozaj sekne. Bral to ako ďalšie pokánie na očistenie toho, čo navaril. Ako dôkaz sebe, že vie dodržať sľub, ako znak toho, že jeho žena sa už nikdy nestane piatym kolesom na voze. Opäť ju začal vnímať ako tú povestnú druhú polovicu seba, dlho hľadanú, ktorú mu daroval sám vesmír. Rovnocennú, lebo keď manželia, tak spoločne ležať na pláži, ale sa aj plaziť v pahrebe. Ruka v ruke. Falše bolo z jeho strany dosť na päť životov a žiť iba papierový vzťah viedlo do istej záhuby. To už mal odžité.


  V tú noc sa milovali tak nádherne, že aj Boh sa prišiel pozrieť.


  48. kapitola


  Zabiť, no to mi je za novinku!


  Bola už tma. Za viečkami som sa tváril, že spím. Rozdelilo nás to. Sára prestala rozprávať, iba neustále plakala. Uzatvárala sa do seba, vo svojej bezmocnosti v sebe nechala panovať čiernu dieru, ktorá bola neustále pri chuti a brala všetko bez rozdielu, či to malo dych alebo nie. Ja som sa chodil vykričať do lesa. Moderný človek rád všetko mení, preto sa teraz

  v kostoloch píska a v horách bľačí. Na srnky, vydesené diviaky, zobudené stromy. Emočné náreky tejto doby sa prejavujú kopaním do lístia, lámaním slizkých konárov.


  Pri jednej takejto terapii som stretol podobného šialenca. Nedal sa v tej modernej športovej červenej vetrovke prehliadnuť. Keby aj náhodou áno, tak búšenie jeho bezradných pästí do nevinného buka by neušlo ani lesníkovi naloženému v rume. Pozrel sa na mňa a asi na ospravedlnenie straty svojho rozumu spustil:


  – Podvádzala ma, štetka jedna skurvená! Prečo teda hrala tú maškarádu?! Keby len s jedným, ale s viacerými... dokonca s mojimi kamarátmi,

  s ktorými som ju zoznámil. Kurvíča malé, vykurvené, – triasli sa mu rozdrené dlane, zradené srdce, sklamaná duša.


  „Všetko je absurdné. Niekto sa celý život plahočí za majetkom, zhŕňa ho, v tom behu za ním si ho nestačí ani užívať. Nemá ani deti, ktorým by ho zanechal, dokonca ani nádej, že by tie peniaze potom našiel v nebi. Druhí sa ženú za slávou, ktorá sa im má dostať po smrti, a pritom neveria na prežitie, v ktorom by sa o tom uznaní dozvedeli. Iný sa pachtí za vecami, ktoré sa mu v skutočnosti nepáčia. Niekto číta a medituje, aby sa dozvedel a posunul, no márne. Tamten si užíva, aby žil, ale nič z toho. Márnosť nad márnosť – vanitas vanitatum...“ pozeral som na neho krvavými očami.


  – Ty čo? Z čoho si sa prišiel vykričať ty?


  „Ja?“ nevedel som zrazu čo povedať. Či to má v tomto krutom svete vlastne význam, či vôbec existuje nejaká duša, ktorá by nám so Sárou vedela pomôcť. „Mňa sklamal sám pánboh... Vysrali sa na mňa moji anjeli. Asi tak z desaťkilometrovej výšky. Vieš, ako to bolí, keď ti spadne z oblakov na hlavu hovno hovien od vlastných anjelov? Hmm, čo tu robím? Milý môj brat v bolesti, ja tu už týždeň kopem hroby pre malú Sofiu. Vždy, keď ju tu zakopem, o deň-dva musím prísť znova,“ stekala mi osudová nepochopiteľnosť lícami k zemi. „Život nás so Sárou postavil pred faktickú smrteľnosť. Preto som tu,“ pozeral som na neho a dúfal, že všetko vyčítal z mojich nehybných popukaných pier.


  – Milujem ju... Strašne ju milujem. A pritom tak nenávidím... musel som ju odkopnúť. Nemôžem s ňou už chodiť. Nech si trtká pod inou vlajkou, mňa nech z toho vynechá. Ale ako to len mohla, povedz?


  „Ako to mohla? Normálne, kamarát, roztiahla nohy a dala im. Zložité veci sa dejú jednoducho. V Sofii sa pri delení buniek pobláznilo pár dôležitých buniek a nerozchodila to. Tak to tu chodí... sme čoraz zložitejší, ale lámu nás dookola tie isté diabolské primitívnosti... ohovárania, nevery, choroby, smrť.“


  – Chcel som si zobrať život... – otváral sa ten človek predo mnou ako studňa mraku. Ja by som bláznovi, ktorý len mlčí, nepovedal ani slovo. – Už sem chodím dva týždne. Kričím tu a plačem. Polovička zo mňa ju ľúbi, druhá ju chce zabiť. Ju alebo seba.


  „Zabiť, to mi je za novinku! Ty máš, chlapče, oproti nám veľkú výhodu. Stále máš na výber, či brnkneš bielej s kosou alebo nie. My už sedíme

  v samotnej katovni, nik sa nás nič nepýtal... Schmatli nás za goliere, šmarili dnu a tresli dverami.“


  – Vieš, o čom snívam? Že už žijem v domove dôchodcov, užívam tabletky na spanie od mojej zdravotnej sestry, ktorá ma každý večer súcitne pohladí po sivých vlasoch a zapraje mi sladké sny. Nechce sa mi žiť...


  „Asi jeden z ďalších povinných krokov ako vyjsť z bariny – pretvárať

  v duchu minulosť či budúcnosť, len aby sme už neboli v prítomnosti, ktorá tak trhá. Ja som včera tiež sedel v kresle a želal si, aby na začiatku ľudského života bola smrť. Všetko by sa začalo umieraním, a tým by sa to najhoršie hneď prekonalo. Zobudil by som sa na posteli v nemocnici a zo dňa na deň by mi bolo lepšie. Odtiaľ by ma previezli rovno do starobinca, kde by mi krásne sestričky s dlhými nohami a pevnými prsiami utierali zadok. A po tejto úžasnej starostlivosti by ma prepustili domov, lebo tam je výborne. Prvá vec, čo by som urobil, by bola, že by som šiel na poštu vyzdvihnúť si dôchodok. Ako by plynul čas, síl by pribúdalo. Vrásky by mizli, svaly pevneli, kondícia sa zlepšovala. Začal by som pracovať a hneď prvý deň v práci by som dostal zlaté hodinky za zásluhy. Robil by som štyridsať rokov, až kým by som sa nestal mladým, potom by mi pracovať zakázali. Prešiel by som do najlepšieho obdobia života – pil by som, zabával sa, sexoval a popritom sa tváril, že študujem. Odtiaľ by som šiel rovno na základnú školu – bez akýchkoľvek povinností a zodpovednosti by som sa hral s kamarátmi, až kým by som nebol bábätko. Keď by som bol dostatočne malý, vliezol by som na miesto, ktoré by som už dobre poznal, a posledných deväť mesiacov života by prebehlo v pokoji a spokojnosti na teplučkom mieste s perfektným servisom. Tam by ma už dokonale nič nesužovalo, nič nehnevalo. Svet by som opustil v nádhernom orgazme...“


  Stáli sme oproti sebe a obaja mlčali. Zvesené ruky aj hlavy. Dvaja podivíni, ktorí sa nevedia od bôľu zmestiť do kože, a tak si vyšli na prechádzku trochu pobudiť kry a zver.


  Nie, revolúciu netvorí očírovaná mládež, opilci píšuci básne, bradatí

  v maskáčoch so samopalmi v rukách či teoretici zamýšľajúci sa nad kapitálom. Tí buď rezignovali, odmietli život, alebo sa z nudy hrajú na vodcov a vojakov. Prevrat doby robia jedinci, ktorí sú v úzadí, nik o nich nevie a potajomky hrozia palicou oblakom. Aby ich deti nepočuli, plačú cez noc do vankúšov, chodia nariekať do lesa, úlomky výkrikov zabodávajú do neba, lebo s iskierkou nádeje dúfajú, že ich začuje čosi vyššie a silnejšie.


  Žiaľ, veľakrát bezúspešne.


  49. kapitola


  Ja viem, asi vás šokujem


  – Láska, ja tam nejdem. Počúvať nejakú šarlatánku...


  – Mali by sme skúsiť všetko, čo nám môže pomôcť, – nástojila Sára

  s prosbou v hlase.


  – Čo už tu pomôže nejaká veštica? To by musel na zem pred mesiacmi zostúpiť opäť Ježiš, ak nie rovno jeho otec.


  – Nie je to veštica... ona je aj numerologička a psychologička. Aj Sunshine za ňou chodila a vždy sa vrátila oveľa optimistickejšia, – vysvetlila mi a keď som stále mlčal, dodala: – Pôjdem tam aj sama, ale chcela by som, aby sme šli spolu. Každý z nás jej slová pochopí ináč, môžeme sa potom o tom porozprávať. Možno hneď zhrnieme, že to bola hlúposť.


  Túto psychologickú fintu, „že to bude asi aj tak zlé“, ktorá sa pridá vždy na konci namotávky, som dobre poznal. Rodičia ju na mňa hojne aplikovali. Ale je to, ako keď veľa rozprávate. Ľudia vás prestanú počúvať.


  – Ja tam nejdem, – vyhlásil som a v duchu som sa kopol do vajec za to, aký som spurný.


  – Sme súčasťou vyššej skutočnosti, ktorú nie je možné pomenovať, môžete to nazvať aj Bohom. Ale ja nerada používam slovo Boh. Ľudia už tomu slovu neveria. Len čo v tejto dobe poviete niečo o Bohu alebo o šírení lásky, okamžite vás označia za sektára. Nazvime to teda vyšším princípom. Všetko pochádza od tohto dokonalého vyššieho vedomia. Aj zlo je len neharmonické spojenie dobrých vecí.


  „Aké zlé... No to už je čo za kravina, že zlo je chybné spojenie dobrých vecí,“ vyvolal hneď úvod numerologičky, či čo bola zač, vo mne pnutie.


  – Je to, ako keď pomiešate rôzne časti prírody a vznikne jed. Ale na tomto istom princípe sa dá namiešať aj liek. Alebo taká hudba. Každý samostatný tón je harmonický, ale v súzvuku s inými tónmi môže nastať uši trhajúca disharmónia, – rečnila pani Mirka. Vraj mala tesne pred štyridsiatkou, no vyzerala o desať rokov mladšia, a to mala dve deti. Sára mi o nej prezradila, že veľa pláva, behá, v zime bežkuje, saunuje, bez ohľadu na počasie chodí na túry, a to nemyslím len „kopce za dedinou“.


  – Všetky náhody sú podmienené zákonitosťou. Nielen udalosti, dokonca ani žiadna myšlienka nevzniká bezdôvodne. Všetko nám chce niečo povedať. Ľudia si často radia: Vykašli sa na to, pusť to z hlavy, nevšímaj si to. Sú to škodlivé a primitívne rady. Takto človek prestane reagovať na znamenia, ktoré mu dáva život. Tie najhoršie veci, ktoré nás v živote stretajú, sú najväčšími darmi. Cítim z vás dobro a lásku, ste obaja rozumní. Možno tieto slová pochopíte teraz, možno za rok, ale ja vám radím, aby ste celú tú smutnú udalosť zobrali ako učenie a prežili ju do poslednej bunky.


  – Takže nám chcete povedať, že keď od smútku nespíme, je to pre nás dobré... – podotkol som a snažil sa, aby to nevyznelo útočne.


  – Životné lekcie sú osobité príležitosti k vývoju a nemajú zlé zámery, – odvetila veštica, – prepáčte, – dodala ospravedlňujúco, odmietla vyzváňajúci hovor a prepla si ho na tichý mód.


  – To ste už vraveli... – namietol som, pokým Sára sa do nášho dialógu zatiaľ nepridávala.


  – Princíp opakovania zdôrazňuje pointu, – usmiala sa. – Ku všetkým odpovediam máte prístup cez špeciálne spojenie.


  – Cez aké? – spýtal som sa vyjavený, či žijeme na rovnakej planéte.


  – Cez svoje srdce. V ňom máte všetky odpovede sveta. Všetko v učebnom priestore reaguje na vyžarovanie srdca.


  – Preboha, asi vám nerozumiem. V akom učebnom priestore? – zalapal som po dychu. Mobil jej začal opäť vibrovať. Nahol som sa a nepozorovane si z displeja prečítal „Mamisko“.


  – Ja viem, že vás asi šokujem, – vyslovila a znova vypla mobil. – Neučili nás to, ale raz sa to učiť bude. Terajšia spoločnosť preferuje cestu vedeckých štúdií a svätých kníh, no tie vedú po prekročení určitej hranice len k zmätku. Zabudli sme na základné vesmírne pravidlá, vzďaľujeme sa od prírody. Väčšina strachu pochádza z nevedomosti, nečudujte sa teda, že vás to tak zraňuje. Narodili sme sa, aby sme sa tu učili. Čo sa vám stalo s malou Sofiou, ste si pred narodením sami naprogramovali. Vy traja ste sa stretli podľa dohody. Teraz sa na ňu nepamätáte, lebo keď sa rodíme, všetko je nám samozrejme vymazané. Sofiina duša plnila zvolenú úlohu poškodeného dieťatka. Keď túto „bolestivú“ skutočnosť prijmete a prežijete do poslednej bunky, posilní vás to, dostanete sa niekam úplne inam.


  – To už sme sa dostali, pani Mirka, úplne sa nám prehádzali životné hodnoty... už nikdy nebudeme takí, akí sme boli... Neviem si predstaviť, že sa ešte niekedy pôjdem baviť, vypiť si, tancovať... – prehovorila konečne Sára.


  – Kto prežije niečo veľmi silné, ako napríklad víťazstvo nad chorobou, ktorá je považovaná za definitívnu, či pochová vlastné dieťa, nikdy už nebude, ako býval. Váš momentálny stav si teraz vyžaduje toto, ale nezabudnite, že život sa nekončí. Liečivou silou každej jednotlivej bunky je viera. Láska je prameňom života a viera je jeho silou. Prišla k vám naozaj ťažká skúška, ale musíte sa na to pozrieť z iného uhla: nervózny človek nás má učiť byť pokojnými, nemá nás rozčuľovať. Chamtivý má otvoriť našu štedrosť, zlý dobrotu. Každý človek, ktorý vstúpi do nášho života, odráža alebo prebúdza nejaký náš povahový rys. Preto vnímam ľudí ako zrkadlá či učiteľov. Ďakujem im, že zviditeľňujú moje povahové rysy a nabádajú ma meniť ich na lepšie. Tak ako je to s ľuďmi, je aj s udalosťami, ktoré sa nám stávajú. Každá nás má niečomu naučiť, len sa musíme cibriť v umení lúštenia života. Nezabudnite, že nik nemôže prevziať zodpovednosť za naše rozhodnutia. Iba ak my sami, – dopovedala a opäť vypla rozsvietený mobil.


  – Čo nás má naučiť odchod Sofie? – spýtal som sa, ale tentoraz som to už myslel vážne. Lipol som na jej odpovedi a očakával, že mi konečne niekto dá návod, ako nás oslobodiť od nášho trápenia, ja ho použijem a šmarím tú slamenú starenu s menom Strasť z najvyššieho brala rovno to horiacej doliny.


  – To je presne tá otázka, ktorú si máte položiť. V jej odpovedi sa nachádza celé sladké jadro múdrosti.


  Neskôr prišlo na množstvo čísiel a trojuholníkov. Numerá končili v krúžkoch, ktoré boli spájané s inými. Všetky vraj boli dôležité, nerozhodovala len ich hodnota, ale aj poloha. Veľmi som ten tanec matematiky nevnímal, rozmýšľal som. Vyslovené slová ma vábili ako cirkus sedemročné dieťa, ale stále som si pripadal, ako keby mi na pumpe dali kľúč od záchoda, no ja som ho neodomkol, ale vymočil som sa rovno na dvere.


  Zaplatili sme nemalú sumu a aby toho nebolo málo, ako sme sa chytali kľučky, naložila nám pani Mirka ešte aj poslednou vetou:


  – A ešte jedna vec...


  Poslušne sme sa ako jeden otočili jej smerom.


  – Pokusy poškodiť učebný priestor vedú k obmedzeniam, – vyslovila, akoby videla do budúcnosti.


  Chcel som jej povedať, nech idú do čerta všetci šarlatáni, keď nevedia rozprávať ľudskou rečou, ale niečo vo mne mi to nedovolilo.


  Odišli sme. Za dverami bolo počuť, ako niekomu cez telefón nahnevane nadáva. Neuveril som jej.

  Kde si, odmena bolesti?


  Kráčali sme so Sárou lesom. Sofia odišla pred tromi týždňami, v obývačke na poličke stála urna a jej fotka. Odletela do neba, cestu si musela pamätať, bola na zemi ukrutne krátko. Sám Lucifer mi prišiel zabľačať do ksichtu, nech zažalujeme doktora na sone, ktorý trikrát Sáru ubezpečoval, že naša dcérka bude zdravá ako buk. Veliteľ Satanovho pluku mal evidentný záujem, aby sa jeho čertovské koleso nikdy nezastavilo. Lenže keď vám osud pri plnom vedomí vytrhá jeden po druhom všetky zuby a s Mengeleho dôkladnosťou ich zasadí do srdca, ktoré naučí dokonca cvakať sánkami, prestanete vnímať okolie. Bolesť nám zalepila ústa a otvorila oči. Stali sa z nás ubiedení ľudia, ktorí zo strachu, čo sa im ešte môže prihodiť, vetria zmyslami ako štvané šakaly.


  Zlé či dobré veci sveta sa dejú prirýchlo na to, aby ich človek dokázal precítiť. O to horšie sú dni žatvy následkov zlomových udalostí. Človek je skutočne slepý hlupák, ktorý kým nestojí zoči-voči smrti, tak si myslí, že je nesmrteľný.


  Vnímal som vôňu, farby a život lesa oveľa intenzívnejšie ako pred zánikom najmilovanejšieho zázraku. Každý koniec je vraj vždy aj začiatok, ale ja som to bral skôr ako nekompromisné narazenie do betónovej steny. Žiadne vnúčatá, ktorým by som mohol rozprávať o hrdinských činoch ich deda, iba popol čerstvo spálených kostičiek duše, ktorá sa vraj narodila preto, aby som teraz kráčal horou ako vyoraná myš s prevrátenou kožušinou naruby.


  Prišli sme k jazeru. Hneď skraja lesa sme natrafili na lavičku, tak sme si sadli. Niekto do nej vyryl prázdne srdce a ktosi doň neskôr doplnil L+K. Nepoznal som tých ľudí, ale jedno som vedel určite – boli šťastnejší ako my. V tej farebnej kulise, zeleňou vyfarbenej nádhere, si na lavičku sadli dve šedivé postavičky. Hriali sa cez dlane, snažili sa podeliť o to málo ľudského tepla, čo im ešte zostalo. Ich príjemný život bol zrazu otrasený v základoch, zákony, ktoré držali chaos bytia v šachu, boli narušené. Akoby ich niekto hodil do obrovskej duševnej miešačky, zapol ju a odišiel na pivo. Tam na nich zabudol, aby sa až po mesačnej opici rozpomenul na svoj čertovský kúsok. Vypadli z nej s vyblednutými vnútrami, lícami vypálenými od súženia, celí vystrašení, nahí, obití a dochrámaní. Objímali sa, stali sa poslednou nádejou pre toho druhého. No chladný kríž, ktorý si v objatí tlačili na bruchá, akoby ich viac oddeľoval, než spájal.


  – Asi to ináč nejde... iba nájsť v sebe silu, nikoho z tých udalostí neviniť, nesúdiť, proste pochopiť a porozumieť, – prelomila ticho Sára.


  Už som mal zo všetkých tých úvah v hlave karneval. Nemal som síl odpovedať, podobných rozhovorov sme už so Sárou absolvovali stovky.


  Ušiel som pohľadom k vrcholcom stromov, zavrel oči. Zrazu som sa nachádzal v dutine obrovskej broskyne. Dlabal som sa dokrvavenými nechtami nejakým smerom, pachtil som sa po centimetroch za svetlom, za vzduchom. Hnal ma strach, že mi dôjde kyslík. Ruky som mal dolepené od kašovitej drene, dlane vyžraté od kyseliny ovocnej. Zaspával som, budil sa, dlabal, padal, zaspával, budil sa a zasa len dlabal...


  – Prijať tie vraždy, Sofiin skon, prijať Viťovo správanie. Získať tým toho človeka do seba, tajný variant pre dešifrovanie sveta aj jeho očami. Vidieť veci nielen svojím zrakom, lebo ten je statický, jasne daný našou osobnosťou, – pokračovala vo filozofovaní Sára.


  Vnímal som ju zahmlene, len toľko, čo mi dovolila dužina obrovského ovocia. Jej slová zneli tlmene, akoby ku mne hovorila cez matrac. Znova som zaspával, dlabal sa v broskyni, pokračoval v hĺbení štôlne, ktorá sa javila ako posledná nádej prežitia. Kriticky mi dochádzal kyslík. Po všetkých tých dňoch vyčerpávajúceho hrabania som sa konečne dostával k cieľu...


  – Žijeme v dobe posadnutosti kultom mladosti. Klameme sa pekným zovňajškom, úspechom, bohatstvom. Akoby sa ľuďom nechcelo spoznať tú neosvetlenú polovičku mesiaca... Ale pre tých, ktorí čerstvo stoja tvárou v tvár úmrtiu blízkeho človeka, nie je táto odvrátená strana mesiaca už neznáma...


  Keďže som neodpovedal, hovorila si Sára už skôr sama pre seba.


  „Ach, Sárinka moja jediná, načo už tieto táraniny? Radšej mlčme, keď zatiaľ nevieme nájsť pravý most. Všetko sú to sprostosti, ktoré nič neriešia. Obaja vieme, aké je ťažké nájsť cestu k Bohu, ktorý dovolí matkám pochovávať vlastné deti,“ padali mi horúce slzy do zákopu, v ktorom sa miešala krv lejúca sa mi z dlaní s broskyňovou kašou. Akoby mi to dalo silu do záverečného dolovania. Plakal som, reval, zabáral sa do sladkastého mäsa, ktoré mi bralo slobodu.


  – Čo najskôr na to všetko v pokoji zabudnúť... – zachveli sa Sárine pery po chvíľke v šumení stromov, ktoré si niečo ševelili za našimi chrbtami. Oči mala zasnené, neprítomne pozerala na rybárov, šiel z nich pokoj. Nebolo veľa miest na svete, z ktorých by vyžarovala toľká harmónia.


  Lenže ja som bol stále väzňom broskyne, ktorý práve pochopil, aký veľký omyl urobil! Narazil som totiž na kôstku. Celý ten čas som šiel zlým smerom! Neposúval som sa von, ale dnu! Už plakalo aj srdce, nik vo mne nevedel, komu má vynadať. Kráľom riešenia sa stala zlosť. Začal som do kôstky kopať, biť do nej nasrdene päsťami. Ručal som pritom ako postrelený diviak. Horou sa ozývali ťažké údery, posledné vzopnutie človeka, ktorý strávil ostatné týždne v najväčšej ľudskej biede. Neviem, či jadro prasklo od toho revu a náreku alebo má človek v krízovej situácii skutočne trikrát takú silu ako počas bežného dňa.


  Štiepil som úlomky ako šialenec, vlasy lepila soľ duše, chcel som čo najskôr stáť pri pravde, pri tej odmene za našu bolesť, o ktorej básnila numerologička, čo sa hrala na čarodejnicu slov. Prekročil som úlomky, vstúpil do jadra. Zo stropu visela žiarovka, za stolom sedel pekne upravený muž.


  – Tak už si konečne tu, – prehovoril.


  – Ty si kto? – zachrčal som ako zviera.


  – Volaj ma Sťopa.


  – Ty pojebaná ľudská hlísta!!! Nemám už veľa síl, ale zabiť ťa ešte zvládnem, – vyhŕkla zo mňa pena.


  – Pŕŕŕ, žiadne náhlenie! Prišiel si ku mne, aby si mi poďakoval.


  – Ty pičus, zarežem ťa ako prasa, – precedil som cez zuby.


  – Stále ti to nedošlo? Ty si to ešte nepochopil?


  – Pochopil, – zapískal som sklovinou škrípajúcich zubov, zdvihol z krvavo-ovocnej kaše úlomok škrupiny, priskočil k nemu ako tiger a podrezal mu jediným dobre miereným pohybom hrdlo. Ani sa nepohol, vôbec sa nebránil, iba chrčal. Kým z neho striekala krv, pozeral na mňa vyvrátenými očami a usmieval sa. Skurvený had až do konca.


  – Čo, milý, pôjdeme už? – prebral ma Sárin hlas.


  – Poďme, – otvoril som oči a pozrel sa na dlane. Ešte stále boli anjelsky čisté.


  „Nezabudnite, že nik nemôže prevziať zodpovednosť za vaše rozhodnutia. Iba ak vy sami... A ešte jedna vec, pokusy poškodiť učebný priestor vedú k obmedzeniam,“ vrátili sa mi slová z minulosti.


  Vstal som a pohol sa.


  51. kapitola


  Monika


  O poctivosť prišla, keď mala dvadsaťjeden rokov. Nikdy sa za to nehanbila, práve naopak, bola na to hrdá. Otec pil, mama zachraňovala rodinu. Niet sa teda čo čudovať, že namiesto učenia plakala do vankúša a na strednej ju viac zaujímalo fajčenie za školou a vymýšľanie prezývok profákom ako učenie. Tak či onak, vďaka zvláštnej kombinácii rebelky a panny v časoch, keď mladí otvárali konzervy sexu v detskom veku, si vyslúžila status „žijúca rarita“.


  Jej cudnosť prelomil až Adam. Vzťahová interakcia s týmto chlapcom dala základ sedemročnému vzťahu, ktorý sa skončil pohromou. Posledné dva roky ju podvádzal s každou, ktorá mu padla do oka. Nebol lenivý, nesúložil len to, čo sa núkalo samo. Naopak, usilovne na svojej zbierke pracoval. Bol to typ chlapa, ktorého ženy prezývajú „slizoun“, tvrdo ho odsudzujú a zaprisahávajú sa, že s týmto určite nikdy nič. A keď nad nimi znenazdajky funí, zatvárajú oči a želajú si, aby sa už spravil, pričom v hlave riešia rébus, ako sa mu podarilo dostať sa medzi ich stehná. Oblečú sa, spravia nad jeho menom kríž s tým, že životného učenia podobného druhu bolo dosť, vymažú si ho z mobilu. A potom s ním tri roky chodia. Ak je mágia „slizouna“ silná, dokážu sa za neho aj vydať.


  A on trtká všetko ďalej ako kombajn kukuricu. Zmysel bytia sa mu zjavuje len na pár minút – vždy, keď pocíti teplo cudzej vagíny. Tak ako Adam, kým sa nezaľúbil do navlas podobnej ženy, ako bola jeho Monika. Len s tým rozdielom, že tá nová bola čiernovláska. Klasika. Tak ako to býva zvykom: všetci vedeli, len obeť nie. Tej to dôjde, až keď pozostatky vzťahu konečne rozbije niečo silnejšie. Väčšinou novšie a nepoznané, aj keď s tým istým chybovým softvérom. To sa však zistí až po čase a kolobeh sa opakuje.


  Nevidela, nechcela počuť, odmietala si priznať. Stačilo pár jeho slov a ona uverila, že biely klobúk je červený. Len aby nebolelo... Raz si sadal do auta, nechtiac sa mu na mobile pustilo nahrávanie, ktoré sa omylom odoslalo Monike. Dostala sa jej šanca vypočuť si dve minúty jeho dialógu s milenkou: „To si ako oblečená?“ – „Čo ako? Pekne, nie?“ – „Takto chceš ísť do školy? V tejto minisukni a čižmách?“ – „To som sa tak kvôli tebe...“ Potom nasledovali podivné zvuky. Asi bozkávania.


  Ale ani to jej nestačilo. Držala ako štajerák, aj keď tušila, vedela, mala dôkazy v povianočných voňavkách a iných vyslovene ženských darčekoch. Raz dokonca prišiel domov so psom, vraj teraz s nami bude bývať Elvis. „Do riti, a čo sme my útulok? Áno, citový... Si chudera, priznaj si to!“


  Jej podvedomie vysielalo prosby, premenila sa na deň-noc blčiaci maják. Predstava, že sa všetko zrúti do jamy pekelnej, však bola ešte horšia. Radšej žiť v nevedomosti, neveru zavrieť do skrine a frajerovu šukaciu úchylku do komody, len všetko nezničiť! Lenže zničené už nezničíte. Tým si však Monika musela prejsť, lebo triedy školy života nepreskočíte. „Veď to nejde, už sú v tom rodiny, peniaze, čo by povedali ľudia,“ hlásili sa v nej k slovu falošné istoty.


  Jedno doobedie šmarila tanier do dresu, zbalila si veci a zavolala mame, že sa vracia domov. To sa ešte držala. Rozplakala sa až v starej dobrej detskej. V žalúdku ju ťažilo bahno bolesti, v ktorom sa hemžili hlísty pravdy. Hlavou sa jej prehrýzali červy súvislostí, keď už konečne odpratala stavidlo a všetky veci z minulosti začali do seba konečne nemilosrdne zapadať. Kopajúce nohy si žiadali beh, trasúce prsty túžili po fackách, nič neriešiacich úderoch...


  Mama zavolala jej staršej sestre, zbalila Monike veci a poslala ju na týždeň do Banskej Bystrice. Adam ju hľadal, volal, no nenachádzal. Nebola to láska, iba spätná vlna výčitiek, súcit k zranenému. Aspoň niečo, lebo niekedy sa stratí aj ľudskosť, na trón zasadne apatia či v horšom prípade zloba.


  Uťala to a všetkým odľahlo. Nechala ho iným ženám, aby ich ako učiteľ menil a formoval, seba poslala ďalej. Adam priznal farbu oficiálnym vzťahom s novou frajerkou. Monike zostali vyblednuté oči, ktoré pochopili, že život nie je o tom, že človek vie rozlíšiť Toma Cruisa od Patricka Swayza. S výkladovou logikou to nemalo spoločné ani prd. Vnútri jej zívala púšť, ale jedna vec bola najdôležitejšia: prežila.


  Keď vzduchom prestali poletovať krvavé výčitky a mozaika minulosti už nespúšťala rolety chloridu soľného, pustila si k telu ako prvého Ruda. Párkrát sa spolu vyspali. Varovala ho, že nechce vzťah, iba priateľstvo s občasným pohlavným aktom, ale skutočná pravda bola taká, že práve Rudo vyžehlil jej ubolené srdce. Bol jej sympatický, ale ona nechcela milého a dobrého chlapca. Túžila po gaunerovi s jazvou pod okom. Truľo, ešte sa aj zaľúbil! Vynadala mu, na čo sa on zbalil a odletel pracovať do Írska. Našiel si tam navlas rovnakú babu, ako bola Monika, ale čiernovlasú. Ale to už poznáte...


  Po čom duša túži, to duša vysiela a to si aj pritiahne. Ivan síce nedisponoval prasklinou lebky či jazvou, ale vnútri bol dokonalý hajzel. Pochádzal z čeľade ženatých, samčekov rozumných, ktorí nechávajú srdce doma pod manželským vankúšom, do boja vyrážajú iba so vztýčenou kopijou. Nastalo obdobie Monikinho sexuálneho otvorenia. Za zistenie, že sa nevedela bozkávať a ani súložiť, sa hanbila iba chvíľu. Došlo jej, že Adam mal síce väčšie svaly, ale to bolo žalostne málo, aby sa pri ňom vedela dokonale uvoľniť.


  Jej telo si s novým mileneckým materiálom výsostne priadlo. Lízal jej kozy, kundičku, prášil jej maličkú a keď už bolesť prekročila medzu postavených chĺpkov na chrbte, tak aj čokodierku. Vzájomne si vulgárne nadávali, tesne pred orgazmami to malo slušný ťah do komína. Menili sa na dve šelmy, ktoré si navzájom perverzne maškrtili na rozdráždených telách. Prišlo aj na dusenie, sliny, bitky, hrubšie násilie. Tak sa Monika dostala k vlastnej hranici, k poznaniu, čo jej je príjemné a čo nie. Po polroku to uzavrela

  s tým, že túži po niečom inom. Ivan si zbalil podivné pomôcky, pripomínajúce ordináciu amatérskeho gynekológa, a vyrazil hľadať inú trampolínu.


  Mužom neverila, srdce si zamkla, kľúč zjedla, v truse sa nehrabala. Chvíľku mierne tápala na vzťahovej tržnici, lebo v užšom výbere zostali iba zadaní alebo ostatok, ktorý chcel len kopulovať. Nik sa netúžil viazať a nieto ešte

  s babou, ktorej tridsiatka klopala na tvár. Pred bohatým Paľom zahrala najväčšiu divadelnú rolu svojho života. Penis mal síce menší ako Japonec

  v školskom veku, ale vedel sa super objímať. A hlavne nešetril euráčikmi, keď spolu vyrazili do Viedne na nákupy. Mačička predsa potrebuje náhradné kožúšky, sladké čokoládky, blyštiace sa kovy, kožené ochrany labiek so štítkami najpoprednejších značiek. „Drahé veci vyrážajú svetu dych, musia mať teda aj hodnotu. Dalajláma nech si hovorí k tým, čo kráčajú k osvieteniu, ja som vyrástla na Biblii. Tam Ježiš rozprával k nevedomej mase. Som v začiatočníckom leveli, dajte mi pokoj s meditáciou. Mne stačí nebo a keby sa niečo posralo, aj peklo bude príjemne hriať. Určite tam stretnem Ivana. Len dúfam, že sa nedostane k vidlám...“ zdalo sa občas Monike, že vidí budúcnosť.


  Po spojení s Paľom chýbal jej telu už len kvalitný sex, tak si v práci vyhliadla doktora Sebastiána a bez povolenia sa naňho napichla. Ani SIS-ka sa nikoho nepýta, keď niekoho začne odpočúvať, papiere s menom zodpovedného nikdy nikto nenájde, tak prečo riešiť sprostosti ako morálka či etika. Doktorko ju slušne obrábal, presne podľa jej gusta. Žiadne Ivove rozveráky, z ktorých mala neistú stolicu. Len ju nebavilo počúvať jeho neustále vyplakávania, že by s tým mali prestať. „Ak chceš cudziu mačičku, ktorá sa pri predošlom erotomanovi naučila fajčiť prvú svetovú ligu, drž hubu, chyť ma za vlasy a dri ma.“


  Dala sa deformovať dobou. Akosi prehliadla všetky symboly a znamenia, ktoré ju mohli naviesť na plnohodnotnejší život, disponujúci skutočnou kvalitou a hĺbkou. Ani Boh zo začiatku nevedel, s kým je v požehnanom stave. „A načo to riešiť? Muži ma dojebali, ja dojebávam ich. Nech pykajú, pekne love na drevo, ináč si vyjdem s ich manželkami a deťmi na piknik a slnečníky začnú lietať, letné klobúčiky levitovať, vzdychy prekvapenia veršovať.


  Sobáš s Paľom sa tiež vydaril, dostali sme sa aj na obálky lifestylových a in časopisov, kravy z fitka boli od závisti červené ako práve objavená ruda. Tak im treba. Keď vedia piecť iba buchty, nezostáva im nič iné, ako sa vydať za hlúpych Janov.


  Porodila som krásneho, zdravého chlapčeka. Vyzerá to tak, že už sa nikdy nevrátim do práce. A dnes som si po pôrode konečne prvýkrát úžasne zaplávala... Zdalo sa mi, že ten mladý plavčík nevie zo mňa spustiť zrak... Že by som ho pripustila na jeden skúšobný vrt?“ usmiala sa Monika v duchu, aký žije šťastný život.


  52. kapitola


  Sebastián 14


  Šumela tým celá nemocnica. Sebastián prišiel do práce na siedmu a prvé, čo sa dozvedel od sestier, bola správa o tragickej smrti kolegyne Moniky

  z lôžkového, ktorá pred pár mesiacmi odišla na materskú a nedávno porodila syna. Tváril sa, že ho to zaujíma v medziach normálnej ľudskej zvedavosti, ale akoby by mu niekto vytieral oči starým ihličím. Nech si uvedomí, že určití ľudia majú hranicu špinavosti na nule, že krik detí a nárek žien im ako dôkaz života nestačia. Hluk opisných viet mu zahmlieval myslenie, privádzal jeho rozum k výpadkom činnosti.


  Sestry akoby samotnú tragédiu prežili online s obeťou. Všetky dôležité slovné spojenia si dobre zapamätali a podľa stupňa rozprávačského umenia ich reprodukovali ďalšej osobe, ktorá samozrejme prejavila enormný záujem a s napätím počúvala. Na niektoré doplňujúce otázky prichádzali vymyslené odpovede, len aby sa zdroj neukázal ako zlý informátor. Príbeh rástol, správa sa šírila ako mor. Ľudia telefonovali blízkym, známym, susedom, smrť sa stala osviežujúcim korením dňa. Jediným pozitívom bolo, že aspoň tí vnímavejší si na chvíľu uvedomili, čo všetko vlastnia len tým, že žijú.


  „Monika vraj chodila pravidelne plávať. Včera večer ju pri nastupovaní do auta prepadli dvaja muži v čiernom a snažili sa ju okradnúť. Bránila sa a na to aj doplatila. Ukradli jej kabelku s peňaženkou, mobil, prehádzali prístrojovú skrinku. Musela zomrieť pre pár šušňov. Zostal po nej maličký syn a užialený manžel... Bože, v akej dobe to žijeme?!“ hučali sestry v ordinácii, kým v čakárni sa netrpezlivo mrvili pacienti. Tupo sledovali, kedy sa konečne otvoria dvere a nastane boj o poradie.


  Sebastián chvíľu zo slušnosti, ale aj z obrovského strachu podebatoval so sestrami a potom odišiel do svojej inšpekčnej izby. Nalial si pohár whisky a zahľadel sa do okna. Nepochopiteľná absurdita hnusnej doby, ktorej bol až veľmi dôležitou súčasťou, sa mu rozlievala v bruchu. Koľko ubehlo mesiacov odvtedy, čo povedal: Dosť!, všetko zastavil, ale napriek tomu sa vagón zla neustále rútil dolu kopcom. Hocijako mohol porozkladať figúrky na šachovnici, tvrdý osud mu ich nonstop nekompromisne rozkopával a vracal ho späť do domčeka z hry Človeče, nehnevaj sa, ktorý sa premenil na duševné väzenie.


  – Tebe načisto preplo!?! Ako si to mohol! – reval na Dana, keď pred obedom osameli v jeho ordinácii.


  – Nerob zo mňa netvora, ja som nič neurobil. Nemôžem za to, že mi svet pridelil za parťáka slabocha... takto to zostať nemohlo, prekročila hranice.


  – O čom to pletieš? Kurva, veď ty si ju dal zabiť! Nebavíme sa o prepichnutej pneumatike jej auta! – vychádzali zo Sebastiána salvy hnevu.


  – Mlč! Do piče!!! – vyštekol Dano. Bolo evidentné, že má takisto nervy v kýbli a ten mu niekto pre istotu ešte aj ukradol. – Neidealizuj si život, ty cirkusant! Nedalo sa ináč!


  – Zabiť?! Som z toho v riti... Toto sa nemalo stať... toto si posral na celej čiare, – jachtal Sebastián.


  – Nestaraj sa do toho. Nikto od teba nepýta žiadne prachy, si z toho vonku. A ak tu niekto niečo posral, tak to bola Monika, preto za to aj zaplatila.


  – Si vrah... Hlúpy vrah, ktorý po sebe zanechal dôkaz. Ale dobre, aspoň jeden ľudský život si ušetril.


  – Sťopa navrhol, aby sa dieťa nechalo, že to bude menej nápadné, – priznal Dano.


  – Najradšej by som šiel hneď na kriminálku a všetko im povedal, – zahabkal neisto Sabastián.


  – Za prvé: nikto nikomu nič nedokáže. Pohár bol uprataný skôr, ako sa rozbil. Po druhé: ty by si v sebe nikdy nenašiel odvahu spraviť to, lebo si kráľ úbožiakov. A za tretie: ak máš rád svoje deti, tak ti to neradím urobiť ani v zákmite otupenosti mysle, keď by ti táto myšlienka mohla pripadať ako očistne skvostná. Človek si zvykne aj na šibenicu. Daj si večer vínko

  s manželkou, všetko sa skončilo.


  – Bež do riti aj s celým tým tvojím ojebávaním!


  Sebastián vyletel od Dana. Bolo mu z neho zle. Mokré zhorelo so suchým, slová ako priateľstvo, dôvera, človek, ľudskosť stratili význam. Najradšej by sa tam s ním pobil, ale aspoň na niečo mu bola inteligencia, keď už s ňou nevedel ani zamak vyriešiť triviálne psychické záležitosti.


  Nič to však nemenilo na tom, že situácia sa strašidelne zamotávala. Trávenie celého problému videl Sebastián minimálne na jeden život.


  53. kapitola


  Odleťme, presťahujme sa, zavraždime, len už niečo, preboha živého, urobme


  Končil sa september. Leto nechcelo prijať porážku od jesene, také bolo teplo. No naše srdcia boli stále plné mrazu. Zanevreli sme. Na svet, na zázrak bytia. Asi sme sa mali rovno pominúť so Sofiou, lebo toto plahočenie bytím aj tak kráčalo k smrti.


  – Poď so mnou, prosím ťa... – prosila ma Sára.


  – Útek nie je riešenie, – stál som si za svojím.


  – Neutekám, len idem zabudnúť, nájsť ticho... nech už zmiznú tie hnusné sny.


  – Keď budeme spolu, skôr sa to zacelí.


  – Samko, ľúbim ťa, ale nemôžem zostať v tomto meste.


  – Tak sa presťahujme, nič nás tu už nedrží. Rodičov budeme chodiť pravidelne navštevovať.


  Neodpovedala, len sa ku mne pritisla. Celou svojou bezbrannosťou a čistotou sa prisala k môjmu telu, ako to vedia iba deti. Boli sme ako dve zranené zvieratá, ktoré sa z posledných síl utiahli do svojho brloha. Chránili nás síce steny, ale aj tak sme sa báli, čo príde ďalej, aká ďalšia strela nám roztrhá vnútra i hlavy. Niet sa teda čo čudovať, že naše smútkom naplnené oči vystrašene zazerali do tmy, aký nasledujúci chod pre nás pripravil vedúci v pekle.


  Lenže tentoraz to vyzeralo, že nás rozdelia naše povahy, ktoré túžili každá po niečom inom. Sára si čoraz viac zhmotňovala cestu do Indie, ja som neústupne videl našu spoločnú budúcnosť na Slovensku.


  – Budeme cestovať a keď pocítime únavu, zaparkujeme v nejakom chráme a budeme meditovať. Iná krajina, čas a sebaspoznávanie nás vyhladia. S vekom ostávajú len dobré spomienky, všetci to vravia.


  – Milovaná, je to len útek a ten nikdy nič nerieši, – opakoval som sa. – Chcem sa zmieriť so všetkým, čo sa stalo. Súhlasím, aby sme to nechali spláchnuť časom, len nám akosi nesedí spoločný priestor... Spravíme si nové bábo, to už bude zdravé. Musíme veriť.


  – Aj ono môže byť choré... – skrivilo Sárinu tvár ako predpoveď plaču. Slanej bolesti bolo v poslednom čase viac, než dokáže uniesť priemerný bezbožník. Snažil som sa teda veľmi opatrne vyberať slová, aby som nežehnal slzavej priehrade. – Tebe sa to ľahko povie, ale ja som ju nosila deväť mesiacov v sebe. Nechcem to znova zažiť, umrela by som.


  – Ach, milovaná, čo všetko sme nemali prežiť a sme tu... Na čo myslíme, to rastie, to sa násobí. Musíme veriť, že naše ďalšie dieťatko sa narodí nepoškodené a zdravé... Pokúsme sa naučiť investovať všetok smútok do novej veci. Nech nenarastá čierna diera včerajška, ktorá nám kradne sny. Vložme energiu do zajtrajška. Spravme hocičo. Kúpme byt, zveľaďme ho, poďme na dovolenku... Ale nie na ročné potulky stredovekou divočinou. Niekam k moru... spravme si nové dieťatko, – odmietal som sa vzdať svojich predstáv.


  – Samko, nie je vo mne sila. Umrela som. Niekoľkokrát. Za Vlka, za Sunshine, za Nikolku a najmä za Sofiu. Ja neviem, prečo práve my, čo zlého sme to museli porobiť v minulých životoch, čo za hnusnú karmu čistíme za naše rody...


  – Musíme prestať s ľútosťou, musíme prestať obviňovať iných... musíme sa postaviť na nohy, lebo takto zahubíme aj seba. Musíme začať prosiť o nové, zdravé dieťa, podarí sa nám to. Veď ja len citujem tú tvoju vesmírnu šamanku. Či som zostal sám, ktorý jej verí?


  – Nie, nechci to teraz odo mňa, – vyšli Sáre slzy. Pozerala mi do očí

  s nádejou umierajúceho, dúfajúc, že v nich objaví úsmev, podporu, hocičo, čoho sa zachytí a prežije. Lenže našla v nich len prázdnotu človeka, ktorému neustále unikala životná energia.


  Bol som zahnaný do kúta. Chladná strnulosť chvíle na mňa hodila sieť bezradnosti. Ak by som zašiel ďalej, skončilo by sa to krikom, hádkou a oveľa väčším plačom, aký ožil teraz. Keby som mal počítať, koľký raz v tomto mesiaci sa udiala rovnaká patová situácia dvoch zblúdilých, nestačila by mi kalkulačka. Zišli sme z cesty, niekto nás odrezal od prísunu energie, živorili sme. Akútne sme potrebovali pomoc. Ak sa nám aj nejaká podpora dostala, dokázali sme ju spotrebovať rýchlejšie ako plaziaci sa púšťou liter vody.


  Naskakovala mi z tej katastrofálne zle rozohranej partie husia koža. Začínal vo mne ožívať boh pomsty, ktorý si húdol, že len čo Sára sadne do lietadla, nájdem toho Rusáka, ktorý to celé spustil. Odstrelím mu hlavu a ešte teplou krvou napíšem jeho odlietajúcej duši na chodník, prečo sa nedožila prvých zúbkov vnúčat. Prítmie toho večera mi potvrdilo, čoho som sa bál. Sára bola mojou poistkou od granátu. Ak sa rozdelíme, vybuchnem s takou intenzitou, že mrak z výbuchu Sára zacíti, len čo v Bombaji vystrčí hlavu z lietadla.


  Tajnostkárstvo vôbec nezodpovedalo mojej povahe. A veril som, že človeku pomáha, keď tomu druhému vysvetlí svoj problém.


  – Mám strach... – začal som.


  – Z čoho? – šepla ticho Sára.


  – Že ho zabijem...


  Hodila sa mi okolo krku a rozplakala sa na celé kolo. Hladkala ma po šiji, blúdila v mojich vlasoch, bozkávala ma po lícach, jej žeravé slzy ma raz odhovárali, raz žehnali. Jedna várka pišťala, nech na to, preboha, okamžite zabudnem, veď neubehla ani minúta, čo som sám povedal, že musíme prestať obviňovať iných. Ale druhý vrkoč sĺz mi vzápätí šepkal, nech to urobím, že na mňa počká. Ak sa už nestretneme v tomto živote, tak splynieme

  v pekle. Nedalo sa neplakať s ňou. Hladil som ju a všemožne prosil všetkých, ktorí pri nás ešte ostali stáť, aby nám pomohli. Nech nám so Sárou znova vyjde ráno existencie, nech opäť všade počuť náš spoločný smiech, ktorý bol tak dlho naším verným a úprimným spoločníkom.


  No nik naše natiahnuté ruky nevidel. Padali sme rýchlejšie ako šero na mesto a tí, ktorí boli obdarení videním budúcnosti, už počuli zvuk lámania našich kostí. Veril som, že môžem vytvárať vlastnú budúcnosť, ale v tej chvíli som viac počúval svoje srdce, ktoré už v pivnici brúsilo nože. Celej bytosti ako jednému celku bolo ukradnuté, aké to prinesie následky.


  Obaja sme cítili, čo musíme urobiť. Bol to jediný východ z tunela utrpenia, do ktorého sme, žehnaní láskou, so Sárou vošli. Hneď ako to zbadali čerti sveta, priskočili s rýchlosťou blesku a zamurovali obidva východy. Kým sme sa dohrabali k svetlu, stálo nás to skoro život. Napriek tomu bola všade krv... paradoxne ani kvapka našej. Zomierať museli iní, nám bolo určené umierať zvnútra. Pomaly a strašne...


  54. kapitola


  Odchody sú ľudské činy

  na pokraji smrti


  V tom sne sme sa vydali každý iným smerom. Sára vybehla z auta a oplakávala srnkinu malú hlávku, celú zababranú od tekutiny života. Ja som

  v strachu zacúval, obišiel ich a podišiel tridsať metrov dopredu, aby do nás nebachli ďalšie rútiace sa autá. Keď som dal vozidlo do bezpečia, vyšiel som do tmy a zbadal som, ako mi Sára zakývala na rozlúčku, preskočila zvodidlá cesty a zmizla v tme. Skľúčená matka, ktorá prišla o dieťa. Všetko mi došlo... V žiari splnu som sa pozrel na dlane. Boli zašpinené od lepkavej čiernej tekutiny. Potom som sa celý spotený zobudil.


  Sára vedľa mňa jemne odfukovala. Do prvých lúčov svitania ďalšieho bolestivého dňa som oka nezažmúril. Odo dňa, keď odišiel Vlk, som neprosil pred zaspávaním Boha, vesmír, anjelov a všetky ostatné duchovné autority o nič iné ako o ticho, ktoré ma zaleje. Tak to bolo aj v toto ráno a ja som uveril, že brieždenie prišlo o čosi skôr, pretože tma už musela mať z mojich žiadostí ťažké viečka.


  Dnes odlietala. Spätnú letenku nemala. „Možno sa ti vrátim už za mesiac,“ oživovala nádej nášho skorého stretnutia, ale ja som dokonale vnímal obrovskú priepasť plnú chaosu v jej duši a nevidel som to ružovo.


  S otvorenými očami som plával v tme izby. Uvedomil som si, že všetko na svete sa deje právom a podľa nejakého pevného zákona, ktorý nás

  v škole nenaučili. Rovnako ako neustále brieždenie a zapadanie slnka. Systémom padajúceho domina, pravidlom harmonicky sa dvíhajúcich a klesajúcich vĺn. Tak človek, ako aj národ. Narodenie, mladosť, sila, rozvaha, odchádzanie, staroba, smrť. Každý čin sa má stať, všetko nádherne zapadá, nik nerobí žiaden hriech, život je len vopred napísaná divadelná hra. Niekedy komédia, inokedy dráma, proste vzácna fraška.


  Noc čo noc sme ležali nahí na lúke, ale nepomohlo. Za kúsok riešenia by sme sa aj zasamovraždili, ale žiadne odpovede neprichádzali. Stáli sme na autobusovej stanici Mlynské Nivy. Výhľad nám hatil moderný autobus, ktorého šofér mal za pár minút kopnúť do vrtule a vyraziť smer letisko Viedeň. „Potom sa už budeme milovať s láskou bez lásky každý sám osebe...“ pichlo ma pri srdci.


  – Pamätáš sa, ako som ti povedala, že chcem zasa hrať tenis? Už som bola tehotná. Musím sa ti priznať... ja som vtedy vôbec nevedela, ako sa to hrá...


  Skôr by som nahmatal kosť v ženskom prsníku, ako v sebe objavil jedinú molekulu, ktorá by chcela ešte žiť. Zvonilo mi v ušiach, neustále som chodil ako pomätený otvárať dvere, ale poštára s dobrou správou nikde nebolo. Akoby som pozoroval priebeh vlastného života zvonka. Sára bola cukrová vata na horkej pilulke, ktorú mi naordinoval docent život, a napriek tomu, že som ho dnes ráno pri brieždení celkom pekne prekukol, nebolo mi to nič platné. Nechcel som jej odchod nijako prijať, trhalo ma to na kusy. Nič som jej na ten tenis neodvetil. Neexistovala žiadna karta, ktorú by čarovne vytasila z kabelky a donútila ma ňou usmiať sa na svet.


  – Láska, nebuď taký smutný. Možno tam fakt idem iba na otočku. India sa vraj každému ukáže v takom svetle, ako si ju zaslúži. Možno ma špina a chaos toho mora ľudí šokuje a unaví hneď na začiatku. Uznám tvoje slová, že v bavlnke domova by som pochovávala smútok rýchlejšie.


  Moja duša si pripadala ako ohorok vyhodený z čierneho BMW letiaceho diaľnicou. Nikoho však neprekvapovali čierne šmuhy od pneumatík, mieriace do prekvapujúco nedotknutých zvodidiel. Nie, nevyčítal som Sáre jej odlet. Ako som ja cítil, že musím zostať doma, tak ona videla jediný lampión prežitia v ďalekej Ázii. Iba som sumarizoval, že za necelý rok som o všetko prišiel. Čím viac mi osud drhol srdce o betón na trpkú kašu, tým viac som chcel kričať všetkým ľuďom do uší, že zbytočne honobia moc a majetok, keď im vo vnútrach uniká život. Každého jedného som chcel zastaviť a potriasť ním, že načo mu bude bohatstvo, keď stráca skutočné hodnoty.


  – Musím ísť, veď vieš... sopky pri výbuchu zničia aj seba... a veľakrát aj susednú sopku, – jachtala Sára.


  – Sárka, láska môjho života, neospravedlňuj sa, – šepol som jej do ucha, keď sme sa objímali a počítali posledné sekundy do vodičovho panovačného pokynu na nástup.


  – Ak sa chceš niekoho zbaviť, hoď sa mu okolo krku, – snažila sa odľahčiť celú tú smútkom nabitú atmosféru, vzorovo odkukanú z okukaných telenoviel.


  – Nech ti líčka miluje slnko, vlasy oblieka vietor, cez lásku premeň sa na pochopenie. Vráť sa s tichom. Ak prežijem, napijem sa z teba, – hladil som ju slovami a utieral si pritom vlhké srdce, nech to nejako zvládnem.


  – Čo to táraš, milovaný? Ty ma tu pekne počkáš...


  Mlčali moje pery, mlčal svet, mlčal som celý.


  Šofér uhundrane zahučal niečo o odchode. Ak by Sára do dvadsiatich sekúnd neprešla dverami, vôbec by som sa nečudoval, keby zasyčal dverami a nechal nás tam. Ach, čo by som za to dal. Opravoval by som mu defekty do konca života, mohol by zatelefonovať aj z Los Alamos.


  – Pa, musím už ísť, – šepla s rozliatymi očami a dala mi pusu pús. Na pár sekúnd ma tým bozkom vytiahla z ľadového potoka, v ktorom som stál ponorený až po krk. Naše ústa sa rozpojili a ja som zapadol späť len s tým rozdielom, že mi už z toho tečúceho chladu netrčala ani hlava.


  – Kúpil som ti retiazku, – vybral som dar rýchlo z vrecka.


  – Ach, Samko, – utierala si Sára cez líca dušu.


  – Ak ju nebodaj stratíš, netráp sa. Bude to len znak, že sa má začať niečo nové, – povedal som a pripol jej ju okolo krku.


  – Pa, milujem a budem, – vyhŕklo z nej dievčensky.


  Dvere za ňou sa zavreli. V tom autobuse zostalo moje slnko, ktoré ma na tomto svete jediné hrialo. Keď sa dopravný prostriedok pohol, pochopil som, že zmizli aj oblaky, ktoré ma chránili v čase najväčšej páľavy. Zdvihol som hlavu k sálajúcej oblohe, ale nič tam nebolo. Len žeravá čierna diera.


  Sárin autobus odišiel.


  Na druhom nástupišti stál chalan s dievčaťom. Pri nohách mali dva obrovské batohy, určite museli byť v polovičke dobrodružného putovania

  z Moskvy do Madridu. Keď sa dievča napilo z litrovej fľaše plnej čírej tekutiny, podalo ju mladému mužovi, ktorému ani brada nepridala roky.


  Len ja som v ten okamih vedel, prečo z cisára somárov vyšli najhorúcejšie slzy, aké kedy skropili svet.


  55. kapitola


  Sebastián 15


  Sebastián nespal. Ani na minútu sa mu nepodarilo vypnúť myseľ. Beáta slastne odfukovala, tu sa prehadzovala, tam sa do neho zamotala. Alebo sa na neho zaspato pozrela, keď znova zasvietil a čítaním knihy chcel zharmonizovať nezharmonizovateľné, aby si ráno nič nepamätala. Ručička nástenných hodín ťala ticho, robila rámus na celú obytnú štvrť.


  Do rána prosil tmavé nebo za oknom, nech z neho vypadne Ježiš a zjaví sa v jeho spálni. Len na nepatrný okamih, iba ho objíme, pustí na jeho rameno obyčajnú slzu slabého človeka. Nebude chcieť rozhrešenie, odpustenie, radu, nič. Iba nepatrný dotyk.


  Spolu s úsvitom pokoril koniec púšte. Počas toho bolestivého plazenia prišiel o všetko oblečenie, pozahadzoval všetky strachy, odhodil masku démona, pokryteckého tichého súhlasu. Nadránom tam ležalo iba jeho vysilené telo s utrápenou dušou, nad ktorým sa vznášal vymodlený oblak riešenia. Pravda. Dospel k odpovedi – k priznaniu pravdy. Žene, polícii, svetu. To bol jediný kľúč na to, aby prežil. Akokoľvek si to preberal, nebolo inej chodby z toho obrovského kráľovstva odpadkov, ktoré stvoril. Mlčanie, polopravdy, skrývanie sa, výhovorky, to všetko boli iba vstupenky do šialenstva, budovanie následných dlhov do ďalších životov, ktoré si už vonkoncom nevedel predstaviť.


  Uveril ceste, ktorou mohla jeho duša znova získať úplnosť. Nastal okamih, za ktorý sa oplatilo umrieť. Nerozmýšľal, či jeho udanie nakoniec skončí ako sólokapor všetkých médií alebo sa za ním vďaka sile peňazí zavrie zem. Chcel už mať konečne v sebe jasno. Ak ho zabijú, želal si umrieť slobodný a čistý.


  Ráno absolvoval najhorší rozhovor svojho života. Musel vyjsť von s pravdou, nevyhnutne znamenajúcou obrovskú bolesť pre ženu, ktorú si v poslednom období znova ctil a nesmierne vážil. Zo začiatku to znelo ako neskutočne dobre vymyslený príbeh, no najstrašnejšie na tom bolo, že mu musela nakoniec uveriť. Rok trvajúca nevera, možné otcovstvo, o ktoré sa načas delil s človekom, ktorý bol zrazu viac ako cudzí, finančné nároky milenky, vražda ako jediné Danovo východisko. Choré, nepredstaviteľné, absurdné. A aby toho nebolo málo, vraj všetko je na jej rozhodnutí. On chce ísť na políciu a povedať pravdu, ale ak zvíťazí jej strach o deti, nikam nepôjde... No musel jej to povedať? Svoju spoveď zaklincoval prosbou, nech o tom nikomu zatiaľ nehovorí, s nikým sa neradí, lebo žiaľ nedá sa,

  v hre sú ich životy, životy ich detí.


  Facky, plač, krik. Hnev, beznádej, strach. Slzy, dno, ticho. Toľko prosila o vysvetlenie všetkých tých bezfarebných dní a teraz, keď ho dostala, spína dlane k Bohu, že radšej by žila v nevedomosti. „A či jeden človek dokáže uniesť tak veľa? Toľko zrady, špiny, ale hlavne mlčania! Veď je jeho ženou sedem rokov, ach, s kým to žila... S vrahom! Určite o tom vedel, teraz sa len chce očistiť. Takému človeku sa už nedá veriť ani jediné slovo, všetko sa rozpadlo za jediné ráno. No najviac bolí, že krach krachov nastal s tým, s ktorým mala kráčať spoločne celý život a mala mu byť tou najbližšou... no bola najposlednejšou. Čo s tým majú jej milované deti!?! Do čoho ich ten netvor namočil?!“


  Najsilnejšia žena sveta napísala o 9.42 Sebastiánovi do práce správu, že odišla s deťmi do bezpečia, že podá žiadosť o rozvod a nech teda povie pravdu, pretože teraz to vie aj ona a ona s takým niečím žiť nedokáže. Nič viac. V pár slovách sila bytosti, ktorá vyzerala taká krehká, ale rozhodla sa s takou múdrosťou, akú by mohli vyučovať na Cambridgi.


  Vyšli z neho ťaživé slzy, pochopil, že prichádza o to najdrahšie, čo v živote dostal. Že práve teraz, v tejto bolestnej sekunde sa to deje, a tak nie je dôvod odďaľovať chvíľu, aby dopil pohár blenu bez odvrávania celý. Sestra prestala brať ďalších pacientov a taktne vykĺzla z ordinácie.


  Človek sa často pripravuje na to, čo má prísť, ale keď sa bytie preklopí do očakávanej chvíle, aj tak sa zatrasie zem. Plamene bolesti si ho znova požičali, tiekli z neho na dlážku. Rozotieral všetky tie nádherné chvíle strávené so ženou a s deťmi po linoleu, bezradne sa v nich babral topánkou.


  Zavolal primárovi, že si berie dovolenku. Potom vstal a šiel. Zazvonil, predstavil sa a začal hovoriť. Tvárili sa neveriacky. Hneď na začiatku ho zastavili a povolali k nemu niekoho dôležitejšieho. Rekonštruoval prípad, položil na stôl diktafón, na ktorý nahral posledný rozhovor s Danom. Ochotne chcel ísť na detektor lži, čím vyvolal na tvárach vyšetrovateľov úsmev.

  V polovičke výpovede prišli ďalší dvaja tajomní páni. Nepochybovali, že hovorí trpkú pravdu. Jasne videli budúcnosť, ktorá bude nekompromisne kosiť.


  Vymenoval všetky mená, prezývky, časy, miesta. Stále dookola. Ubehla hodina, dve, tri... Všetko bolo prehľadné, všetko do seba neotrasiteľne zapadalo. Ak Sťopa naozaj pustil korene aj do parlamentu a niekto by to chcel ututlať, musel by riešiť matovú situáciu. Blížili sa voľby a pred nimi sedel živý človek, ktorý sa pravdepodobne zbláznil. Vedome si roztrhal život na nezložiteľné puzzle a pred ich očami ich hodil do horiaceho kozuba. Už sa nič nedalo vziať späť. Existoval svedok, ktorý prstom strelil frčku do prvej kocky domina. Sťopa nebude jediný, bude si chcieť zachrániť kožu. Ak začne rozprávať, kolotoč britiev sa roztočí. Vedeli to, preto boli takí vážni.


  Zakázali mu zatiaľ s kýmkoľvek komunikovať. Vrátane médií. Vraj nech nikoho nevystraší, nevaruje, že oni už vedia, čo majú robiť. Potom ho milo vyprevadili. Pripadalo mu to, akoby ho vyslali na popravu. Ale aj tak pevne vykročil.


  56. kapitola


  Zriedkakedy existuje len jedno správne riešenie


  O pol tretej poobede slnko prudko žiarilo cez tenkú oblačnú clonu. Došuchtal som sa presne do toho istého kostola, kde na mňa pred dávnym časom prehovoril Ježiš. Nevšímal som si náhodné pohľady. Keď nemáte energiu, aj ten najmenší problém je zrazu neriešiteľný. Vnútorný smútok dokonale vykynoží ostatok sveta. Prestanú vás zaujímať hladomory či zemetrasenia, nepohnú vami zlaté medaily slovenských športovcov, sobáše celebrít, udalosti roka. Umriete. Do lavice si teda nesadol človek, ale tieň.


  Pozrel som sa na neho. Zrazu akoby bol bez života, obyčajná pofarbená socha. „Alebo to je z jeho strany len hra, aby som ho prebudil svojím žiaľom?“ Nebola vo mne energia odpovedať na žiadnu otázku, na ktorú by poznalo odpoveď aj malé decko. V mojom rozpoložení som rozoznával nanajvýš klenby hrobiek, na um sa mi vracali iba refrény pohrebných piesní.


  „Ježiš, som naplnený nedôstojnou bolesťou... si mojou poslednou nádejou, prišiel som si po očistný príliv. Som totálne v prdeli, nespoznávam toho, kto za mňa dýcha. Nie som virtuóz bytia, som ukážkový diletant hnitia. Nebudem ťa klamať, veď to vidíš aj sám – umieram. Moja budúcnosť je bez máp, svetla... bez Sáry...“ stiekli mi posledné emócie po líci, minuli mŕtve pery, dostali sa smelo k hrane skaly a vykonali dokonalú samovraždu skokom z brady na ramená, ktoré už nevládali uniesť ani pierko.


  „Ach, Syn Boží, daj mi súradnice, kam mám ísť, kam mám uprieť zrak, lebo teraz som vzorovo stratený sám v sebe a nemám nikoho, kto by mi podal ruku. Si posledný, ku komu sa prihováram. Všetci milovaní umreli alebo odišli a ten zostatok sa ani len nepretvaruje, že ich zaujímam. Nenachádzam náznak svornosti duše so srdcom, rozumu s telom, vládne vo mne čistá schizofrénia, pomätenosť. Som na dne, sedím tu v jame levovej, šmátram v duševnej tme, prosím o hlinu, nenachádzam žiadne semienka nádeje. Hukot v sluchách ma vábi skočiť do hlbočín, tak mi, prosím ťa, hoď lano, nalep známku na obálku a pošli mi povolávací rozkaz s mojím menom pre mňa za mňa aj do pekla. Urob hocičo, lebo ak nie, pripnem tvoju fotku

  o sklo v potravinách, že hľadám nového otca,“ triasla mnou slaná bezradnosť chodu tohto sveta.


  „Urob hocičo, lebo toto bezvetrie je pre mňa silné a márnivé volanie

  k úderu. Nechcem vraždiť nepriateľov mojich nepriateľov! Nechcem vraždiť, počuješ ma?! Radšej ti tú postavu nakreslím jedným ťahom do prachu, ochráň ju a mňa zatrať, len nech sa už niečo stane, lebo hlava sa mi mení na tlakový hrniec. Zaši mi viečka a sprav do nich dierky, až keď budem dobrý. Prosím, pusť ma namiesto teba na kríž, nebuď sebec, aspoň sa posuň!!!“


  Nemusel som nič skrývať. Každý videl, že sa mi v hlave premieta vojnový film. Diabol vo mne sa váľal v čiernom perí kohútov v najvyššom štádiu šialenstva, kým jedna moja nádej sadla do autobusu, aby odišla na druhý koniec planéty zmývať ašrámy vlastnými perlami srdca, a tej druhej som nestál ani za to, aby sa mi zasmiala spod tŕňovej koruny.


  „Ach, milovaná Sofia. Je už aspoň tebe dobre? Tvoj otecko trpí. Veľmi trpí, dušička nevinná. Ak vedľa teba sedí Boh, potiahni ho za bradu, nech hodí jeden pohľad na zem... že tam sedí jeden ubiedený, príliš vzdialený na návrat. Prosí cigánov nech hrajú, vysúkajú jeho žiaľ zo srdca cez brušká prstov, zmiernia utrpenie. Ach, Sofia čistá, za chvíľku budem vraždiť, odpusť, ak nájdeš silu...“ plakal som už úplne bez hanby.


  „Milovaná Sára, narodili sme sa sem jeden pre druhého, mali sme spojenými chrbtami podopierať nebo, ach, kam si mi ušla... nechala si ma tu spoteného, utrápeného, ani nevieš, že pre mňa zasvietilo iba jedno jediné riešenie. Nikdy mi to neodpustíš, viem, ale tak, ako si ty mňa žiadala

  o pochopenie tvojho odchodu, odpusť teraz ty mojej dlani, ktorá zviera dýku pomsty. Nie, nenamýšľam si, že smrť všetko vyrieši. Bude to určite len začiatok ďalších kopancov, ale tie unesiem, len nech sa už konečne pohne táto smradľavá brečka kalu... Už bolo dosť tých časov, keď po nás svine hádzali kamením, kým samy skupánsky sedeli na diamantoch,“ konali za mňa slzy spoveď.


  „Ježiš, nemaj vo mne symbol neľúbosti, prosím ťa, nemlč! Prosím ťa, nemlč, hovor! Lebo ináč ťa vyslyším!!! Dobre si pamätám tvoje posledné slová, ktoré som začul v objatí týchto chladných múrov. Povedal si mi: ‚Nikdy neklam sám seba. Rob len to, čo cítiš...‘ Vyslovil si ich dokonca s náznakom úsmevu. Ty dobre vieš, čo cítim, ten revolver nemám náhodou, tak prosím ťa, zíď z toho cirkusantského kríža a veď ma. Chyť ma odzadu za plecia a otoč správnym smerom, lebo ináč v nemohúcnosti začervením tento očistec na zemi tekutinou žitia... prosím... veď moje kroky, odopni z mojich nôh železné gule bezradnosti. Nalej mi harmanček útechy do srdca, veď sa

  z toho smejú všetci, čo vedia čítať, vraj oko za oko a celý svet oslepne... áno, ešte minútu mlč a uvidíš, ako oslepne...


  Neobabreš ma, zriedkakedy existuje len jediné správne riešenie, tak pohni perami, vyslov to, čo ja nevidím. Prosím, zlez z toho namoreného dreva, chyť ma za ruku a doveď ma k brehu, kde začne svitať. Zahodíme tam spoločne zbraň, prosím, pomôž mi... Potom sa pokojne vráť a odvisni tu na ďalšie dve zbytočné tisícročia. Ja ti dám sľub, že už za tebou nikdy neprídem žobrať o rozhrešenie, aj keby ma sám Lucifer štvrtil,“ prosili za mňa slané rolety, keď si v chaose bytia uvedomili, že mi začína zlyhávať srdce.


  Neviem, či chytil záchvat zlosti alebo ho k tomu donútilo morálne rozhorčenie, ale on skutočne odhodil kliny z končatín a zliezol z kríža. Rozbil

  v sebe studený zámok, poškrabal sa na ruke, podišiel k umierajúcej medúze, sediacej nelogicky v kostolnej lavici, a vytiahol ju z rozpáleného slnka vlastnej bolesti.


  V tom momente som si naivne myslel, že som zachránený, že niekto iný za mňa vyrieši moju domácu pozemskú úlohu.


  57. kapitola


  Len ja, revolver a moje kroky


  – No čo môj? Chýbal som ti? Dlho sme sa nevideli... – boli prvé Ježišove slová, keď sme vyšli z chrámu na denné svetlo. Mal na sebe len biele rúcho omotané okolo bedier, prehodené cez jedno rameno. Usmieval sa. Zdalo sa mi, že je na zemi opäť nesmierne rád. Chcel som mu odpovedať, ale skutočnosť, že sa za nami otáčali všetci ľudia, mi brala dych i slová.


  – Kokos, ty si sa zviditeľnil? – koktal som.


  – Kto si neváži sám seba, stráca dôstojnosť ľudskej mysle. Prečo by som sa neukázal v celej svojej kráse? – nechápal moje rozčarovanie.


  – Žiaden prorok nie je vo svojej krajine vítaný, – varoval som ho.


  – Čím viac niečo ľudia potláčajú, tým viac vzniká predstáv. Len nech ma vidia, – usmieval sa na okoloidúcich, ktorým ovísali sánky. Pár bytostí vyššieho veku a hlavne ženského pohlavia sa dokonca prekrižovalo. Prekvapila ma aj jedna sedemnástka, ktorá pokľakla a zopäla ruky.


  – Ak sa pozeráš na ženu viac ako tri sekundy, už sa jej dotýkaš. Kto je iba sexuálny, nedokáže milovať, zapamätaj si, – zachcelo sa Ježišovi zvesela vyslovovať múdrosti.


  – Ja som sa na ňu nepozeral s erotickým snom pätnásťročného chalana... – bránil som sa, ale Ježiš ma nepočúval. Dvíhal pravicu a zdravil prekvapených pozemšťanov.


  – Každý žijete vo vlastnom svete, ale nezabudnite si vážiť svety druhých, – usmieval sa Ježiš na ľudí.


  – Ty si ma v tom chráme nepočúval, však? – snažil som sa upútať pozornosť na seba.


  – Prečo by som ťa nepočúval? Počúvam všetkých. Za celých dvetisíc rokov nenájdeš jedinú vetu, ktorú by som prepočul, – zastavil sa a pozrel mi priamo do očí. – Bolesť je integrálnou súčasťou života. Človek nemôže vedieť, akú čokoládu si vytiahne z bonboniéry. Niektoré bonbóny sú plné radosti a iné bôľu. Ak odmietnete nedobrý bonbón, odvrhnete život sám. Bôľ sa nevyhnutne vráti späť vo forme inej bolesti, pretože nič sa nemôže stratiť, iba zmení svoju formu. 


  – Vypočul, ale nepomohol. Ani vďaka tejto teórii mi neodľahlo.


  – Nemôžem žiť za všetkých. Rozhodnutie a konanie som nechal na vás. A prestaň súdiť. Neustále sa živíte falošnými snami, vecami a jedlom, robíte unáhlené závery. Vyhláste zajtra svoj posledný súd – sľúbte si, že prestanete súdiť druhých i seba, – využil každú vetu, aby ma mohol vychovávať.


  – Som rozhodnutý urobiť to... – neuhol som pohľadom.


  – Hlavným poslaním človeka je tvoriť a učiť sa, nie vraždiť. Načo ti je ten revolver vo vrecku? Myslíš si, že tým niečo vyriešiš?


  – Človek z kríža, zbytočne ťaháš z klobúka jednu vedomosť za druhou. My ľudia budeme všetkým radám pritakávať, žasnúť, ba i tlieskať, no len čo vojdeme opäť do života a rozbijeme si o prvý obrubník hubu, všetky múdre slová budú dávno zabudnuté. Neostane nám nič iné než plakať, kvíliť, druhí sa budú zastavovať, sadať si k nám a budú s nami nariekať. Toto nám ide...


  – Krásne myšlienky ožívajú až vtedy, keď podľa nich človek aj koná. Až skúsenosť, ktorú zažijete na vlastnej koži, je tá pravá... Áno, pamätám si to z vlastnej praxe, ste takí, ale ja som zasa takýto a musím vysloviť, čo cítim.


  – Zdá sa, že pre mňa niet iné riešenie. Preto som šiel za tebou, ty jediný mi to môžeš vyhovoriť, – priznal som a sledoval, ako sa okolo nás zhlukuje čoraz viac ľudí. Prekvapenie, úžas, tváre túžiace po odpovedi, čo za komparz sa tu odohráva, alebo čo hľadá tento otrhaný človek s krvavými otvorenými ranami na rukách a nohách v civilizovanej spoločnosti. Či ho majú naložiť na prvé lietadlo smerujúce do tretieho sveta alebo že by jeho podobizeň s dušou, ktorú ukrižovali naši praprarodičia, nebola náhodná? Je to znamenie, symbol niečoho nového? Ešte horšieho?


  – Pamätaj, že skutočná láska nikdy nebojuje a víťazí preto, že je láskou v každom smere a v každom čine a pri všetkých životných postojoch, – pokračoval vo svojich čistých tézach.


  – Každé rozhodnutie človeka nadobúda tú správnu hodnotu, keď je vykonané v správny čas. A ja cítim, že môj čas prišiel.


  – Poď, zaveď ma k tomu človeku. Pozrieme sa na to bližšie a po ceste mi vyrozprávaš, ako to celé vidíš... – tľapol ma Ježiš otcovsky po pleci.


  Lenže v tej chvíli pri nás zastalo policajné auto. Z vozidla vystúpili dvaja príslušníci a kázali sa nám legitimovať. Podal som im občiansky preukaz, Ježiš si odhrnul plachtu a zasvietil na nich srdcom. Dav zvedavcov pod náporom úžasu vzdychol. Policajtov však tento zázrak nijako extra nedojal, stále trvali na tom, aby sa im podivný muž preukázal legitimáciou.


  – Kto je to? – obrátil sa na mňa jeden z nich, keď mi vracal kartičku. Evidentne strácal trpezlivosť a aj keby mu Kristus priamo na mieste uhasil bolesť žlčníka, neuveril by.


  – Ježiš Nazaretský, – povedal som nahlas a zreteľne.


  Dav znova užasol.


  – Odkiaľ idete? – položil mi príslušník ďalšiu infantilnú otázku. Doteraz neviem, odkiaľ mu tie debiliny tiekli do hlavy.


  – Z krčmy... – spravil som zámerne pauzu, aby som si vychutnal zježené obočie obidvoch strážcov zákona, – určite nie, – dopovedal som.


  – Prestaňte s tými fórikmi! – uzemňovali ma.


  – Ideme z kostola, odkiaľ by sme asi mali ísť? Zostúpil z kríža.


  – No poď, sadaj, „Ježiš“, veď my sa ti hneď pozrieme na zúbky! – otváral jeden z policajtov dvere na aute. – Chudoba nie je zárukou pokory a dobra, ty komediant, sadaj, – tlačil fízel Ježišovi hlavu do vozidla. Syn Boží sa neprestával usmievať, pokorne si sadol a posunkom ruky rozdával požehnanie prekvapenému hlúčiku okolostojacich.


  – Nezabudni, do neba sa môžeš dostať už v tomto živote, nemusíš čakať na smrť, – vyslal ku mne Ježiš ešte poslednú vetu cez pootvorené okienko, kým sa auto pohlo.


  Pár ľudí sa ma ešte pýtalo na podrobnosti, ale nezmohol som sa na nič iné ako na nezmyselné mrmlanie, ktorému som nerozumel ani ja. Už mi bolo jasné, že prichádzam o rozum, že moja cesta sa kráti.


  Neubehlo ani pár minút a osirel som. Všetko prebehlo presne tak, ako sa dalo očakávať – Ježiša zbalili ľudskí roboti, ktorých nikto nikdy neučil, že by mali byť v prvom rade ľudskí. A ja, človečia troska, som nikoho nezaujímal. Bral som to ako znamenie a vykročil som k činu.


  Slnko mi svietilo do chrbta, to si pamätám dodnes. Zmysly som mal naplno zaostrené, čisté ako zviera. Cestou k cieľu som nad ničím nepremýšľal, počul som iba spev vtákov, hluk mestskej dopravy, na tvári som cítil jemný vánok, vnímal som beh ľudstva ako jednu obrovskú hravú vlnu.


  Šiel som peši, aj keď som mohol sadnúť na prvý autobus či vziať si taxík. Neľutoval som však. Prvýkrát som totiž zažil bezmyšlienkový stav, bol som tu a teraz. Len ja, moje kroky a revolver.


  58. kapitola


  Keď si všetci počínajú určitým spôsobom, neznamená to ešte, že je to správne


  Počkal som si na neho. Kým vyšiel k svojmu autu, ubehli dve hodiny, ale netrvali dlhšie ako jedno zakašľanie. Nenarodila sa vo mne ani jedna myšlienka, dokonalé bezvetrie. Rozum bol odpojený, odzbrojený. Nasadil som mu putá a duševným paralyzátorom ho vyradil z hry. Ani nemukol.


  Rusák sa tváril tvrdo. Zrejme si namýšľal, že keď má pred firmou odparkované BMW 7 a doma v garáži ďalšiu vé osmičku, tak mu už nikdy nikto nejebne. Že keď dal zabiť Vlka, tak už sa na planéte nenájde žiaden iný psychopat, ktorý by našiel odvahu oddeliť mu mozog od tela. To sa hrubo mýlil, pretože teraz kúsok od neho stál presne ten typ aktivistu, ktorý mal v palici vypálený dostatočný počet kontrolných obvodov na to, aby vykonal presne to, čo ho najčastejšie budilo z vodkových snov.


  Sťopa, vrah z Ruska, stál na ulici a s niekým energicky telefonoval. Nebol práve najpokojnejší, jeho pohyby prezrádzali hnev. Približujúci sa mladík

  v teniskách, v pásikavom tričku a s vyhasnutými očami prešiel jeho kontrolným sitom ako neškodný. Kým on v obrovskej náprsnej kapse hľadal kľúče od auta, ja som už dávno zvieral v kapsáčoch chladný kov.


  „Sára, ak máme byť ešte niekedy spolu, tak budeme. Milujem ťa.“


  Ulica a na nej mojich šesťstošesťdesiatšesť anjelov a ja. Všetci do jedného kľačali okolo mňa v sústredených kruhoch, ich biele habity pripomínali veľkolepú náboženskú ceremóniu, aj keď sa schyľovalo ku karu. Prerývano sa modlili, nebolo ich vôbec rozumieť. Len mohutné šumenie pier a zvuk padajúcich prosebných sĺz, ktoré im prúdom stekali z líc. Na chvíľku som bol tým pôsobivým divadlom dokonale uhranutý, ale zvládol som to majstrovsky, keď som celý obraz zviedol zo zmyslových kanálov do ostrého vnímania reality. Spomenul som si na vety z Jakubiskovej Bathory: „Pane, je diabolsky krásne, že si dal anjelom krídla. Škoda, že si nimi neobdaril aj nás, aby sme z výšky videli našu malosť a úbohosť,“ a musel som sa pousmiať.


  Nikdy som nedržal v rukách zbraň, nikdy som nestrieľal a nieto ešte na človeka. Nikdy by som nepovedal, že na niekoho vystrelím a vonkoncom nie, aby som zabil. Neriešil som, prečo držím pištoľ tak sebaisto, či som bol v ktoromsi predošlom živote vojak alebo je to následok množstva zhliadnutých amerických filmov. Chcel som už opustiť more bolesti, v ktorom som plával. Zažil som na svoj vek množstvo vecí, ktoré nepatrili do tohto sveta, a keďže ich nevedeli upratať kompetentní, musel som k riešeniu dokráčať sám. Vždy, keď prišlo na lámanie chleba, stál som posledný v dave ako neochvejný zbabelec, ale v túto minútu bytia som vedel, že nesklamem. Vlka, Sunshine, Nikolku, nenarodené Vlkovo dieťa, Sáru, Sofiu, seba...


  „Hľa, Ježiš, sleduj moju cestu zmierenia. V tvojej dobe sa kameňovalo, teraz sa strieľa,“ bola jedna z posledných myšlienok, kým mal mnou vyrobený hluk narušiť bežnú pouličnú atmosféru mesta.


  „Pôjde to hladko, veď kohútik mi pomôže stlačiť aj Sunshine s tisíckou podobných duší, ktorým niekto pri narodení naordinoval zbabraný život a ony tú káru jednoducho neutiahli. Nebudem strieľať do Rusa, ale do štátu, do všetkých tých vyžehlených pandrlákov, ktorí kričia, že im ide o nás, ale

  v skutočnosti na nás kašlú. Tie guľky poletia do hláv politikov, policajtov, sudcov, vojakov, do všetkých pokrytcov, ktorí sa hrajú na špičku elity, ale keď vypadnú dovracaní z naleštených tuaregov, sú presne také isté prasce ako my ostatní bezbožníci, pijúci lacné víno z horčicových pohárov.


  Budem strieľať za Ježiša, ktorému práve teraz na cudzineckej polícii odoberajú odtlačky prstov a on ich pozoruje s tým svojím lišiackym úsmevom. Dúfam, že nie som jediný, komu sa zhmotnil, a konečne sa viacerí ľudia na svete dozvedia, že Kristus je veselá kopa a nie smutná tvár, ktorú vatikánsky manažment ordinuje celému chorému svetu.


  Budem vraždiť z dna bezradnosti, že keď nie ja, tak nikto, veď takto to predsa nemohlo zostať. Zoberiem život ničomníkovi, ktorý sa začal hrať na Boha, a tak musel prísť jemu rovný ničomník, aby mu zahatal cestu. Nech nehasnú ďalšie sviece, nech planéta nesie menej podlosti, nech sa svet konečne dozvie pravdu, nech ma vypočujú policajti, novinári, spoločnosť. Nech všetci híkajú ako osly, nech padajú čipsy pri televíznych správach na drahé koberce, nech sa zatrasie aspoň pár stoličiek finančných žralokov, pár svedomí, pár sŕdc... Snáď si aspoň niekoľko ľudí uvedomí, že toto je spoločná vražda nás všetkých, že čisté jazerá sme vypustili spoločne a za to špinavé bahno môžeme všetci rovnako tým, že mlčíme. Áno, zlo zostane stále zlom a dokonca aj časť dobra sa tým premení na svoj opak. Tam, kde niet inej cesty, musia sa nebesia postriekať krvou.


  Premietal som si, ako vyprázdnim zásobník a odhodím zbraň na chodník. Bude to symbol pre štart dvoch goríl, ktoré vybehnú spoza rohu domu a obratom ma zrazia mäsitými päsťami na zem.


  Žiadne otázky, iba dozvuk poslednej odpovede.


  Čistá duša s krvavými dlaňami.


  Potom už len tma.


  A ticho.


  Ticho.


  Presne v tej sekunde sa Sáre na druhej strane planéty roztrhla retiazka. Zdalo sa, že si to nevšimla.


  59. kapitola


  Sebastián 16


  Kráčal s najväčším pokojom, aký ho kedy v živote naplnil. Niekto by povedal, že to pole nemusel zorať krížom, ale on už vedel, že máločo môže uzdraviť dušu tak ako kompletné prehodnotenie vlastných postojov a následné radikálne činy nápravy. Kto nešvindľuje, vždy sa dopracuje len a len k pravde, ktorá je iba inou podobou lásky.


  Prvýkrát neľutoval, čo sa mu stalo. Došlo mu, aký bol hlúpy. Otvorilo sa mu veľa nových vecí, to množstvo poznania, ktoré sa mu zrazu dostalo, bolo neslýchané. Mrzela ho iba krutá daň, ktorú si osud logicky vypýtal. Vždy si ju vypýta, čítal to už ako malý fagan v rozprávkových knižkách, len na to akosi zabudol. Postavenie, vážnosť a peniaze neľutoval, bolela ho iba strata Beáty, milovaných detí. Keď prišiel o nich, prišiel o všetko.


  Šiel peši, nehodlal sa už v ten deň vrátiť do práce. Nevedel, čo nastane, ale svojím spôsobom mu to bolo jedno. Či príde o prácu, bude na titulkoch všetkých novín, Bea s deťmi sa k nemu už nikdy nevráti, Dano ho cez prízrak s menom Sťopa, o ktorom nevie ani ako vyzerá, dá zabiť alebo všetko zahalí ticho, také príznačné pre Slovensko. Krok, ktorý vykonal, bol posledný možný. Všetko, čo sa má stať, sa aj stane a Sebastián bol pripravený prijať hocijakú skutočnosť. Sľúbil si iba jedno: ak mu more života k jeho brehu opäť vyplaví Beátu a deti, už ich nikdy nepustí.


  Hodinu len tak kráčal centrom. Chcel vidieť Žaka, ale už ho dávno predali. Vraj novým majiteľom do dvoch týždňov umrel. Sebastián tomu rozumel. Zobrali mu jeho výklad, ulicu, možnosť predvádzať sa, radosť z toho, že baví náhodných chodcov. Nemal už nikdy počuť rôzne odtiene detského smiechu, a tak na novú klietku nepristal. Ukradli mu možnosť voľby a on si zvolil radšej odchod než pretvárku. Zvieratá nevedia podvádzať, sú deti Boha. To len človek zbytočne kľučkuje.


  Sebastián si sadol na letnú terasu, ktorej babie leto predĺžilo životnosť. Objednal si kofolu a iba tak sedel. Stal sa obyčajným pozorovateľom. Nebojoval, neposudzoval, nekritizoval, nekomentoval, neodsudzoval. Bol v pokoji a tichu, iba sledoval a všetko nasával, mierny úsmev mu zdobil tvár. Všetci sa niekam hnali, nevnímali, skôr mrhali hodinami bytia. Videl v nich seba. A tým, ktorí rátali každú sekundu, sa čas bolestivo vliekol. Prítomnosť akoby pre väčšinu ľudí neexistovala. Zdalo sa mu, že čím je život zbesilejší, tým viac umiera. „A pritom každý už odmalička v sebe nosí všetky zákony sveta, má v srdci všetky odpovede. Len sme sa zabudli pýtať. Hovoríme spolu, ale vlastne sa nerozprávame. Osameli sme, no samotu sme nevyužili na dialóg s vlastným vnútrom, ale na pestovanie depresií,“ premýšľal.


  Úplne si v tých sekundách vychutnával predĺžený koniec leta, nesúci sa na slastnom vánku a prinášajúci mu magickú samotu. Mamy hrešili deti, ktoré po niečom zatúžili, ale nemohli to dostať. Muchy sa snažili nasýtiť sladkej tekutiny, šlo im o prežitie. Nad všetkým tancovalo slnko, ktoré milióny rokov nemenne sledovalo celú tú čarovnú premenu energie.


  – ... dôležitý svedok v kauze usmrtenia napadnutej zdravotnej sestry prehovoril. Prípad smeruje do bratislavského podsvetia, vražda vraj bola vykonaná na objednávku. Viac vo večerných správach... – Sebastián upriamil pohľad na televízor, zavesený v kúte terasy.


  Čistému je všetko čisté. Preto sa v ňom neroztočil kolotoč myšlienok: „To ich tak rýchlo zobrali? Alebo niekto zatelefonoval a varoval ich? Má to súvis s blížiacimi sa voľbami? Zabijú ma? Je Bea s deťmi skutočne v bezpečí?“


  Zostal pokojný. Iba sa trochu pousmial, keď si uvedomil, ako to v tomto štáte funguje, a že on sa, ani nevedel ako, stal na chvíľu súčiastkou celej tejto špinavej mašinérie.


  Prepol si mobil na tiché zvonenie, utrel si vlhké oči a vyšiel na ulicu. Po rokoch si znova uvedomil, že vtáky spievajú.


  01. kapitola


  Ticho, o ktoré tak dlho prosili


  – Nerob to, – prehovoril na mňa znenazdajky neznámy muž. Len čo som vybral pištoľ, zjavil sa pri mne ako blesk z jasného neba.


  Rusák sa akurát skláňal k dverám auta a neustále rozčúlene telefonoval. Boli sme mimo jeho zorného uhla, strácal som drahocenné sekundy. Neznámy sa dokonca postavil medzi mňa a obeť. Hneď mi bolo jasné, že Sťopu nepozná. Bolo mu jedno, kto je za jeho chrbtom, mohol tam byť aj Hitler. Chcel len zachraňovať, asi to vnímal ako svoju občiansku povinnosť.


  Pozrel som na neho. Vôbec sa nebál aj napriek tomu, že oproti nemu stál šialenec s vatrami v zreničkách. Naopak, z muža, ktorý mi zahatal cestu, sálal neuveriteľný pokoj. Mohol som ho odstrčiť a rázne dokončiť svoj čin, Rusák by nemal šancu. Strelil by som ho odzadu ako škodnú. Zabil by som ho bez nejakých predsudkov, že toto chlapi nerobia. Dať bombu pod sedadlo a napchať slabšej žene a deťom smrtiace tabletky do hrdla nemalo so slovenskou férovkou pred krčmou či so súbojom s koltmi muža proti mužovi na štýl Puškina spoločné ani jedno písmeno.


  No neurobil som to. Neznámy mal totiž oči, ktoré som poznal. Veľmi pripomínali tú mŕtvu srnu. Šepkala mi, že s týmto už ona nemá nič spoločné, že ona mi prišla do cesty, ako jej bolo určené, že tak to malo byť, tak to bolo pre udalosti naplánované ešte pred naším narodením, že to len ja z toho teraz robím vedu. Ona už všetko vie, chápe, lebo je na druhom brehu, a keď sa opäť stretneme, rozpomeniem sa aj ja. Vraj toho bolo akurát dosť, tak mi do cesty poslala anjela.


  „Som tu preto, aby som ťa zachránil. Aj ja som bol zachránený, tak to šírim ďalej. To je jediná cesta pre ľudstvo,“ čítal som z jeho pohľadu.


  V tom momente sa mi všetko spojilo. Akoby mi ten neznámy podivín pohol dušou. Niečo v nej zarachotilo, mechanizmus sa utriasol a znova začal zdravo fungovať. Zaleskli sa mi z toho oči, zastrčil som zbraň späť do nohavíc. Čakal som totiž presne na neho. Na obyčajného človeka, ktorý mi povie: Nerob to!


  Chcel som ho objať, hodiť sa mu okolo krku, poďakovať mu, zosypať sa tam, ale namiesto toho som sa strhol. Z ničoho nič vybehli z objektu dve gorily. Stačilo tak málo... Keby ma videli so zbraňou v rukách, už by som asi chrapľavo odfukoval v kaluži vlastnej krvi. Lenže oni mali veľmi naponáhlo. Niesli dva kufre a nejakú príručnú batožinu. Všetko síce chvatne šmarili do auta, ale ich pohyby napriek tomu nevyzerali neuvážene. Jednoznačne nechceli pútať pozornosť. Okoloidúci, ktorý by ich nesledoval pozornejšie, by si ich náhlenie ani nevšimol. Sťopa naštartoval a kým niekto stačil povedať: Kamže?, všetci boli fuč.


  Na ulici zostali stáť dvaja muži. Samo a Sebastián. Nepoznali sa, ale akosi nedokázali prerušiť očný kontakt. Obklopovalo ich ticho. Presne to ticho,

  o aké obaja tak dlho prosili. Najvzácnejší druh pokoja, ktorý vyžaruje z vnútra. Aby sa zjavil, človek musí niekoľkokrát za život umrieť. Dorozumeli sa tým tichom skôr, ako ktokoľvek z nich vyriekol jediné slovo.


  Naplnilo ich prekvapenie i rozvaha, akoby sa poznali už dávno predtým, než sa stretli. Komicky si podali ruky, povedali si niečo zbytočné a potom sa každý z nich vydal opačným smerom.


  Slnko na oblohe jasne víťazilo, v celej svojej nádhere sa vylúplo z oblakov a znova zaplavilo ľudstvo teplom.


  Bea ležala na hotelovej posteli hneď vedľa detí, ktoré boli z toho náhleho cestovania ustaté a okamžite pospali. Sára opravila zapínanie na retiazke, pobozkala ju a vložila si ju do vrecka.


  Nevideli to, ale všetci vyžarovali lásku.


  Buďte šťastní,


  Turčiansky Svätý Martin, 12. 2. 2012

    Pavel „Hirax“ Baričák


    Šlabikár šťastia:

    Návrat k sebe


    Motivačná literatúra, 2012,

    slovenčina, brožovaná väzba,

    150 x 210 mm, 324 strán


    Nie náhodou Hirax nazval svoju prvú motivačnú knihu Návrat k sebe. Jednoduchou formou vhodnou pre prváčikov vysvetľuje princípy sebaprijatia, odpustenia, pozitívneho myslenia, „pustenia“ rodičov, pochopenia choroby, rozpustenia bolesti, vyriešenia „problému“, zanechania boja, počúvania srdca, vnímania symbolov života, oslobodenia sa od bôľov iných. Príde aj na zákony zrkadlenia, príťažlivosti a rezonancie, dôležitosti nepretvarovania sa, škodlivosti sľubovania, prijatia cudzej i vlastnej smrti, energie z tvorenia, rebélie, meditácie, dôležitosti ďakovania, chválenia, nezosmiešňovania, neposudzovania, úcte k milovanej zemi. Autor vás nenútenou a pozitívnou cestou navedie k znovuobjaveniu vlastného dieťaťa v sebe, opäť z vás stvorí prirodzených bláznov, ale pošepne vám aj návod, ako sa stať bytosťou, ktorá zoberie vlastný život do vlastných rúk, prevezme zodpovednosť za svoje činy a opustí súčastný Matrix. Hirax necieli nikam inam ako k novému snu ľudstva plného lásky, lebo ako sám hovorí: zmeňte seba, zmeníte svet.

    Pavel „Hirax“ Baričák


    Bytie a stony


    Básne, 2012, slovenčina, pevná väzba, 120 x 185 mm, 80 strán


    Zbierka (ne)poézie, ktorú Hirax rozdelil na dve časti: z jednej strany môžete

    v časti Bytie čítať autorove vyznania lásky k žene, prírode či svetu napísané v štýle, na aký ste od neho zvyknutí. No keď si knihu otočíte naruby, objavíte nový Baričákov svet (ne)veršov písaný

    v tretej osobe. Celky umiestnené

    v časti Stony sú temnejšie a navodzujú úplné iné pocity než Bytie...

    Pavel „Hirax“ Baričák


    Príbeh muža


    Román + CD, 2011, slovenčina, pevná väzba, 150 x 210 mm, 270 strán


    Príbeh Lukáša, ktorý sa dozvedá, že otec nie je jeho otec, dieťa nie je jeho dieťa a začína rozmýšľať, či sa vlastne ešte oplatí žiť. Opustí úplne všetkých a všetko, aby sa aj vďaka alkoholu dostal na úplné dno vlastnej existencie. Odrazí sa od neho?

    Pavel „Hirax“ Baričák


    Nauč ma umierať


    Román, 2010, slovenčina, pevná väzba + prebal, 150 x 210 mm, 216 strán


    Príbeh Jakuba, ktorému sa rozpadá manželstvo a dokonca ho stretáva aj vážny zdravotný problém. No napriek tomu vstáva z prachu a verí, že všetko sa obráti na dobré. Autor sa v knihe zameral na silu myšlienky a prijatie rôznych odleskov pozemskej lásky, vzťahov a sexu.

    Pavel „Hirax“ Baričák


    Sekundu pred zbláznením (Všetko je, ako je)


    Román, 2009, slovenčina, pevná väzba + prebal, 150 x 210 mm, 304 strán


    Tretí román od Hiraxa, v ktorom autor posadil na lavicu obžalovaných lásku. Áno, čistá láska staršieho chalana k neplnoletému dievčaťu stojí proti celému svetu šermujúceho pravidlami, systémom a zákonmi. Hirax ako aktívny hudobník prvýkrát vložil román do muzikantského prostredia, kde sa snaží nájsť hranicu komerčnosti v protipóle zachovania vlastnej, čistej tváre kapely. A v neposlednom rade sa tento román dotýka násilia rodičov konaného na svojich deťoch. Na jednu knihu viac než dosť, nemyslíte?

    Pavel „Hirax“ Baričák


    Kým nás láska nerozdelí: Nachádzania (2. diel)


    Román, 2009, slovenčina, pevná väzba + prebal, 150 x 210 mm, 176 strán


    Druhý a záverečný diel druhého románu od Hiraxa. Oproti debutu Raz aj v pekle vyjde slnko menej halucinácií, viacej filozofovania, ale stále písané rečou ulice s množstvom svetla a lásky. „Život nie je boj, ako si mylne nahovára množstvo ľudí na svete, ale hra a učenie.“

    Pavel „Hirax“ Baričák


    Kým nás láska nerozdelí: Hľadania (1. diel)


    Román, 2008, slovenčina, pevná väzba + prebal, 150 x 210 mm, 208 strán


    Prvý diel druhého románu od Hiraxa. „Láska sa nedá spútať ničím. Je to čistý cit. Láska nie je o žiarlení, vlastnení, výčitkách, posudzovaní, láska nepodozrieva, láska nič nevnucuje, láska má byť šťastím pre oboch partnerov, láska dáva priestor, láska nie je nefungujúci vzťah, láska je plynúca rieka, láska je sloboda.“

    Pavel „Hirax“ Baričák


    Raz aj v pekle vyjde slnko


    Román, 2007, slovenčina, pevná väzba + prebal, 150 x 210 mm, 240 strán


    Debutový Hiraxov kultový román, ktorý zožal obrovský úspech nielen čo sa týka predajnosti, ale aj záplavou pozitívnych ohlasov od čitateľov. Slzy, plač, beznádej, radosť, život, úsmev, a samozrejme láska. Milujete sarkastický a ironický humor života? Tak potom nech sa páči...“

    Pavel „Hirax“ Baričák


    Vteřinu před zbláznením (Všechno je, jak je)


    Román, 2010, čeština, pevná vazba + přebal, 150 x 210 mm,

    440 stran


    První román od Hiraxe přeložený do češtiny, ve kterém autor posadil na lavici obžalovaných lásku. Ano, čistá láska staršího kluka k neplnoletému děvčeti proti celému světu šermujícímu pravidly, systémy a zákony. Hirax jako aktivní hudebník poprvé vložil román do muzikantského prostředí, kde se snaží najít hranici komerčnosti v protipólu zachování vlastní, čisté tváře kapely.

    Pavel „Hirax“ Baričák


    Etiópia - Vysoká škola neočakávania


    Cestopis, 2011, slovenčina, pevná väzba + prebal, farebná tlač, 168 x 238 mm, 208 strán


    Hirax zobral batoh a vyrazil do Afriky. Ak sa vám páčili jeho predošlé cestopisy, budete touto knihou ešte viac šokovaní. Etiópia je totiž ako India – kto v tejto krajine nebol, nikdy necestoval. Publikácia obsahuje viac ako 230 farebných fotografií a autor dúfa, že sa budete nielen smiať, ale sa občas zamyslíte aj nad tým, akí sme skutočne bohatí.

    Pavel „Hirax“ Baričák


    Úcta k prírode a úsmev ako zmysel života


    Cestopis, 2010, slovenčina, pevná väzba + prebal, farebná tlač, 168 x 238 mm, 144 strán


    Hiraxov cestopis z jeho putovania po Paname a Kostarike. Väčšia časť knihy je venovaná pobytu v pralese Darién u Indiánov z kmeňa Emberá. Publikácia obsahuje približne 140 celofarebných fotografií a okrem autorovho autentického opisu zážitkov a vnemov písaných priamo zo srdca, nájdete v nej aj opis života a zvykov spomínaných Indiánov, ako aj faktografické informácie o obidvoch štátoch.

    Pavel „Hirax“ Baričák


    Nový Zéland / New Zealand


    Foto-poetopis, 2010, slovenčina a angličtina, pevná väzba

    + prebal, farebná tlač, 170 x 135 mm, 104 strán


    Kniha vyskladaná z nádherných Hiraxových fotografií prírody z pozemského neba - Nového Zélandu. Ak má totiž naša matička zem raj, tak jeho časť je určite aj tu. Autorove zábery sú doplnené poetickými textami, ktoré v spojitosti s čarom fotografií nemajú za cieľ nič iné, ako naplniť vaše vnútro harmóniou, láskou a pozitívnou energiou.

    Ľubomíra Romanová


    Vlasy dupkom


    Poviedky, 2011, slovenčina, pevná väzba + prebal, 150 x 210 mm, 176 strán


    Blogy Ľubomíry Romanovej číta celé Slovensko jedným dychom. Je anestéziologička, živí sa spánkom a jej práca sú hodiny zdanlivej nudy a minúty hrôzy. Pár príbehov, keď strieka krv, čelá doktorov sa potia, chirurgické nástroje sa mihajú rýchlosťou blesku, ľudské duše odchádzajú, ale sa aj bez neurčeného systému vracajú do tela, ponúka cez slová

    i vám. Sú to najľudskejšie príbehy, aké môže napísať len sám život.

    Enja Rúčková


    Očistný debakel


    Román, 2012, slovenčina, brožovaná väzba, 146 x 210 mm, 200 strán


    Tretí román s jemným erotickým nádychom od autorky predošlých bestsellerov zaujme kvalitou, strhujúcim štýlom a vyzretosťou. Nie náhodou sa v knihe opakujú mená hlavných hrdinov z úspešného debutu Čo koho do toho. Kniha sa číta na jeden dych a nedá sa odložiť...

    Števa Opremčáková


    Planisko


    Román, 2012, slovenčina, pevná väzba + prebal, 150 x 210 mm,

    172 strán


    Kniha je sondou do duše dievčaťa, ktorá odráža jej vnútorný i vonkajší svet. Žofka za svoju snahu uspokojiť morálku malomestskej spoločnosti dostane trojku zo správania, riaditeľ gymnázia ju pošle ku psychiatrovi a aby naplnila svoju najväčšiu túžbu - stať sa právničkou, predáva svoje telo. Telesne postihnutý učiteľ, ktorému dôveruje, ju napokon sexuálne zneužije a aby si zachoval kredit, vo vypätej atmosfére ju... Nie, toto už neprezradíme. Celý príbeh napriek vážnej téme sprevádza sviežosť, a nezlomná nádej a viera v život.

    Eva Biela Brndiarová


    Nehanebné hry


    Román, 2011, slovenčina, pevná väzba, 150 x 210 mm, 184 strán


    Slepá viera v Boha, moc peňazí a zvrátený sex prináša rozkoš aj

    utrpenie. Žien, detí i mužov. Každú postavu v románe poznačil, každá sa so svojou minulosťou vyrovnáva po svojom a nechtiac ubližuje. Sebe aj iným. Matka z lásky k dcére, dcéra z lásky k otcovi, starý otec tým, ako žil. Dostanú šancu obrátiť osud? Dokážu vymazať minulosť a vrátiť sa do života?

    Olivia Olivieri


    Cicuškine zápisky


    Román, 2010, slovenčina, brožovaná väzba, 146 x 210 mm, 184 strán


    Humorná paródia na ženskú časť populácie, ktorej jedinou starosťou je dobre vyzerať, uloviť bohatého „cukríka“ a zabezpečiť si tak bezstarostný život. Cicuškine zápisky sú písané „reálnou bratislavčinou“ rukou tajomnej Olivie Olivieri a prinášajú veselé príhody blondínky

    Cicušky, ktorá blúdi životom podľa svojich životných hodnôt.

    Pavel „Hirax“ Baričák


    V tichu


    Básne, 2011, slovenčina, pevná väzba, 120 x 180 mm, 76 strán


    Tretia Hiraxova básnická zbierka, kde na úkor autorovho citového striptízu ubudlo toho „nepekného“. Láska, vzťah muža a ženy, človeka a prírody, duše a celku, bolesti i radosti života. Ilustrácie nenakreslil v tichu nik iný ako lesná víla Janka Thomková.

    Pavel „Hirax“ Baričák


    Nech je nebo všade


    Básne, 2010, slovenčina, pevná väzba, 120 x 180 mm, 112 strán


    Básnická zbierka Nech je nebo všade je pokračovaním priaznivo prijatého debutu More srdca. Vyšla na jar 2010 a obsahuje viac ako 95 básní, miniatúr, aforizmov, bájok a zamyslení zaoberajúcimi sa rôznymi odtieňmi vzťahov, spoločnosťou a láskou. Kniha je opäť ilustrovaná skvelými obrázkami od Janky Thomkovej.

    Pavel „Hirax“ Baričák


    More srdca


    Básne, 2009, slovenčina, pevná väzba, 120 x 180 mm, 112 strán


    Hiraxov básnický debut. More srdca uzrelo svetlo sveta na jeseň 2009 a obsahuje viac ako 90 (ne)básní a zamyslení zaoberajúcimi sa ľudskou dušou a jej kontaktu so spoločnosťou, ako aj s ostatným „živým“.

    Ján Marton


    Blues pre masy


    Básne, 2012, slovenčina, pevná väzba, 120 x 180 mm, 72 strán


    Ján Marton žije a pôsobí vo Svite. Debutoval zbierkou Život nie je pes, je to suka (2009). Veršami vo svojej druhej zbierke Eskimák na korze (2010) potvrdil, že je obdivovateľom celoživotného diela Charlesa Bukowskeho. Vo svojej tretej zbierke Blues pre masy kladie dôraz na „momentálny pocit“ a „silu podvedomia“. Nadovšetko miluje svoju rodinu, zbožňuje futbal a keď ho stretnete pri malom pive, určite ste si ho s niekým pomýlili. Zo zásady pije iba veľké.

